ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΠΣΤ**΄**

Δευτέρα 22 Σεπτεμβρίου 2025

Αθήνα, σήμερα στις 22 Σεπτεμβρίου 2025, ημέρα Δευτέρα και ώρα 14.04΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 19-9-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΠΕ΄ συνεδριάσεώς του, της Παρασκευής 19 Σεπτεμβρίου 2025, σε ό,τι αφορά την ψήφιση στο σύνολο του σχεδίου νόμου: «Καθορισμός αδικημάτων και κυρώσεων σε βάρος φυσικών και νομικών προσώπων για παραβίαση των περιοριστικών μέτρων της Ευρωπαϊκής Ένωσης, ενσωμάτωση Οδηγίας (ΕE) 2024/1226 του Ευρωπαϊκού Κοινοβουλίου και του Συμβουλίου της 24ης Απριλίου 2024 σχετικά με τον ορισμό των ποινικών αδικημάτων και των κυρώσεων για την παραβίαση των περιοριστικών μέτρων της Ένωσης και την τροποποίηση της Οδηγίας (ΕΕ) 2018/1673 και λοιπές διατάξεις».)

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Με την παρούσα σάς ενημερώνουμε σχετικά με τη συζήτηση των επικαίρων ερωτήσεων στο πλαίσιο του Κοινοβουλευτικού Ελέγχου τη Δευτέρα 22 Σεπτεμβρίου 2025 ότι οι επίκαιρες ερωτήσεις που θα συζητηθούν είναι οι εξής:

Η υπ’ αρ. 1344/12-9-2025 επίκαιρη ερώτηση θα απαντηθεί από τον Υπουργό Υγείας κ. Σπυρίδωνα-Άδωνι Γεωργιάδη.

Η υπ’ αρ. 1352/15-9-2025 επίκαιρη ερώτηση θα απαντηθεί από τον Υφυπουργό στον Πρωθυπουργό κ. Γεώργιο Μυλωνάκη.

Η υπ’ αρ. 1346/15-9-2025 επίκαιρη ερώτηση θα απαντηθεί από τον Υφυπουργό Εθνικής Οικονομίας και Οικονομικών κ. Γεώργιο Κώτσηρα.

Οι υπ’ αρ. 1347/15-9-2025 και 1353/15-9-2025 επίκαιρες ερωτήσεις θα απαντηθούν από τον Υφυπουργό Προστασίας του Πολίτη κ. Ιωάννη Λαμπρόπουλο.

Η υπ’ αρ. 7744/22-7-2025 ερώτηση (κατ’ άρθρο 130 παράγραφος 5 του Κανονισμού της Βουλής) θα απαντηθεί από τον Υφυπουργό Υποδομών και Μεταφορών κ. Νικόλαο Ταχιάο.

Η υπ’ αρ. 1334/11-9-2025 επίκαιρη ερώτηση θα απαντηθεί από τον Υφυπουργό Περιβάλλοντος και Ενέργειας κ. Νικόλαο Ταγαρά.

Οι υπ’ αρ. 1337/12-9-2025, 1340/12-9-2025 και 1356/15-9-2025 επίκαιρες ερωτήσεις θα απαντηθούν από τον Υφυπουργό Περιβάλλοντος και Ενέργειας κ. Νικόλαο Τσάφο.

Η υπ’ αρ. 1338/12-9-2025 επίκαιρη ερώτηση θα απαντηθεί από τον Υφυπουργό Ανάπτυξης κ. Λάζαρο Τσαβδαρίδη.

Η υπ’ αρ. 1339/12-9-2025 επίκαιρη ερώτηση θα απαντηθεί από την Υφυπουργό Εργασίας και Κοινωνικής Ασφάλισης κυρία Άννα Ευθυμίου.

Η υπ’ αρ. 1332/8-9-2025 επίκαιρη ερώτηση θα απαντηθεί από τον Υφυπουργό Κλιματικής Κρίσης και Πολιτικής Προστασίας κ. Κωνσταντίνο Κατσαφάδο.

Η υπ’ αρ. 1355/15-9-2025 επίκαιρη ερώτηση θα απαντηθεί από τον Υφυπουργό Κλιματικής Κρίσης και Πολιτικής Προστασίας κ. Ευάγγελο Τουρνά.

Η υπ’ αρ. 1335/11-9-2025 επίκαιρη ερώτηση που απευθύνεται προς τον Υπουργό Αγροτικής Ανάπτυξης και Τροφίμων κ. Κωνσταντίνο Τσιάρα, δεν θα απαντηθεί λόγω αναρμοδιότητας.

Παρακαλούμε όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων στη διαδικασία όσο και οι ερωτώντες Βουλευτές».

Κατόπιν τούτων, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα ξεκινήσουμε με την τέταρτη με αριθμό 1346/15-9-2025 επίκαιρη ερώτηση δεύτερου κύκλου του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς τον Υπουργό Εθνικής Οικονομίας και Οικονομικών με θέμα: «Ο νέος εξωδικαστικός συμβιβασμός οδηγεί ευάλωτα νοικοκυριά σε συνθήκες εξαθλίωσης».

Παρακαλώ, κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, φέρνουμε σε εσάς μία πολύ συγκεκριμένη περίπτωση, όχι μεμονωμένη όμως, που δείχνει ότι η πραγματικότητα απέχει πολύ από αυτά τα οποία πολλές φορές ακούγονται στον δημόσιο διάλογο σε σχέση με τον εξωδικαστικό συμβιβασμό.

Σύμφωνα με ρεπορτάζ που έκανε δημοσιογράφος από το Jakobin.gr και έχει επιβεβαιωθεί, γιατί έχουμε επικοινωνήσει με την οικογένεια, στη Θεσσαλονίκη σε μονογονεϊκή οικογένεια η οποία έχει εισόδημα 800 ευρώ ο εξωδικαστικός συμβιβασμός έβγαλε μηνιαία δόση 680 ευρώ. Σε μονογονεϊκή οικογένεια η οποία έχει δύο παιδιά. Δηλαδή αυτή τη στιγμή έχουμε έναν μηχανισμό που υποτίθεται ότι πρέπει να βοηθήσει στη ρύθμιση χρεών με έναν κοινωνικά δίκαιο τρόπο, ο οποίος ζητάει από έναν γονιό να μεγαλώσει δύο παιδιά με 120 ευρώ τον μήνα!

Μάλιστα για το συγκεκριμένο ζήτημα ρωτήθηκε στο briefing κι ο Κυβερνητικός Εκπρόσωπος. Δεν απάντησε. Θέλουμε, λοιπόν, να σας ρωτήσουμε δύο πάρα πολύ απλά πράγματα: Με βάση την Κυβέρνηση, το Υπουργείο Οικονομικών, εάν θεωρείτε ότι το να υπάρχει μία δόση 680 ευρώ σε έναν πολίτη που έχει εισόδημα 800 ευρώ είναι μια βιώσιμη και δίκαιη λύση. Και δεύτερον, με βάση και αυτό το περιστατικό, το οποίο ξαναλέω ότι δεν είναι μεμονωμένο, εάν σκέφτεστε, εάν σχεδιάζετε οποιαδήποτε παρέμβαση στην αναθεώρηση του θεσμικού πλαισίου του εξωδικαστικού μηχανισμού έτσι ώστε να υπάρχει ένας «κόφτης» ο οποίος δεν θα βγάζει τέτοιες ρυθμίσεις. Γιατί θεωρούμε ότι όντως όταν έχεις εισόδημα 800 ευρώ τα 680 σε καμία περίπτωση δεν είναι ούτε βιώσιμη ούτε δίκαιη λύση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Ηλιόπουλο.

Θα απαντήσει ο Υφυπουργός Εθνικής Οικονομίας και Οικονομικών κ. Γεώργιος Κώτσηρας.

Παρακαλώ, κύριε Υπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Σας ευχαριστώ πολύ, κύριε Πρόεδρε.

Κύριε συνάδελφε, κατ’ αρχάς να πούμε εισαγωγικά ότι όχι μόνο η ελληνική Κυβέρνηση δεν αδιαφορεί για περιπτώσεις που υπάρχουν σημαντικές δυσκολίες στους Έλληνες συμπολίτες μας σε σχέση με τα χρέη που υπάρχουν σε συγκεκριμένα νοικοκυριά, που μπορούν να υπαχθούν σε διατάξεις οι οποίες είναι ευνοϊκές ώστε να μπορέσουν να τα ρυθμίσουν, αλλά υπενθυμίζω κι ότι ο εξωδικαστικός μηχανισμός θεσπίστηκε αρχικά, από την αρχική του διάταξη, που άλλαξε και από τη δική μας Κυβέρνηση, ώστε να υπάρχει δυνατότητα σε συμπολίτες μας να ρυθμίζουν τις οφειλές τους και προς τα χρηματοπιστωτικά ιδρύματα και προς το Δημόσιο, απολαμβάνοντας μιας ευνοϊκής ρύθμισης με βάση τα δεδομένα που υπάρχουν σε περιουσιακό επίπεδο, σε επίπεδο εισοδήματος κλπ..

Υπενθυμίζω επίσης ότι ο εξωδικαστικός μηχανισμός όχι μόνο δεν πολεμάει τα ευάλωτα νοικοκυριά όπως θέτετε στην ερώτησή σας, αλλά αντιθέτως με τη διάταξη που υπήρχε και προσφάτως με την αλλαγή που έγινε το 2024, αυξήθηκαν πάρα πολύ οι δικαιούχοι οι οποίοι υπάρχουν και τα αποτελέσματα που έχουμε είναι σημαντικά και όχι αμελητέα, γιατί αφορούν πραγματικά ανθρώπους οι οποίοι έχουν προβλήματα. Δεν συνιστά πανηγυρισμό αυτό, αλλά είναι και μια αποτύπωση της πραγματικότητας. Δηλαδή από το 2022 μέχρι το 2023 υπήρξε βελτίωση 245% στις επιτυχείς ρυθμίσεις και από το 2023 έως το 2024 υπήρξε 81% βελτίωση.

Ύστερα, δε, από την αναβάθμιση που υπήρξε τον Μάιο του 2025, η οποία περιλάμβανε -και είναι πολύ σημαντικό αυτό- διπλασιασμό των εισοδηματικών και περιουσιακών ορίων και υποχρεωτική συμμετοχή πιστωτών, ο μηχανισμός βίωσε από εκείνη τη στιγμή και μετά μια πολύ σημαντική αύξηση τόσο στις υποβολές όσο και στις ρυθμίσεις. Να υπενθυμίσω ότι τον Μάιο σημειώθηκε άνοδος 145% στις νέες αιτήσεις, οι οποίες ανήλθαν σε 10.870, υπερδιπλάσιες σε σύγκριση με προηγούμενους μήνες. Καταγράφηκε επίσης ιστορικό υψηλό με 1.672 ρυθμίσεις, και σήμερα, σύμφωνα με τα τελευταία στοιχεία του Ιουλίου του 2025, έχουν πραγματοποιηθεί 40.515 επιτυχείς ρυθμίσεις οφειλών που αντιστοιχούν σε 13,2 δισεκατομμύρια ευρώ αρχικών οφειλών, εκ των οποίων τα 8,1 δισ. ευρώ αντιστοιχούν σε διμερείς ρυθμίσεις και τα 5,1 σε πολυμερείς. Δηλαδή υπήρξε σε αυτή την περίοδο μία αύξηση της τάξης περίπου του 45%.

Τα αναφέρω όλα αυτά αποδεικνύοντας με συγκεκριμένους αριθμούς ότι η βούληση δική μας, που αποτυπώθηκε και νομοθετικά, είναι ακριβώς στο να διευρυνθούν, πάντα στο πλαίσιο που επιτρέπεται με βάση και τις διατάξεις που αφορούν τις τράπεζες και τον μηχανισμό είσπραξης του Δημοσίου, να δημιουργηθούν όσο το δυνατόν μεγαλύτερες κατηγορίες συμπολιτών μας που έχουν αντικειμενικό πρόβλημα και θέλουμε να βρεθούν οι τρόποι να τους στηρίξουμε και αυτό φαίνεται, αποδεικνύεται από τα νούμερα, ότι έχουν αυξηθεί. Γιατί, όπως αναφέρεται συχνά, πίσω από τους αριθμούς υπάρχουν άνθρωποι και συμφωνώ σε αυτό. Εδώ είναι πραγματικοί πολίτες, οι οποίοι όλα αυτά τα χρόνια μπόρεσαν και χρησιμοποίησαν αυτές τις διατάξεις προκειμένου να ρυθμίσουν τα χρέη τους, τα οποία χρέη τους ρυθμίζονται με βάση τα στοιχεία που υπάρχουν, εισοδηματικά, σε επίπεδο ακίνητης περιουσίας, με συγκεκριμένο αλγόριθμο στον οποίο προφανώς αντιλαμβάνεστε και εσείς ότι δεν μπορεί να υπάρξει μεμονωμένη παρέμβαση από κανέναν.

Από εκεί και πέρα, η Γενική Γραμματεία Ιδιωτικού Χρέους, η οποία είναι αρμόδια για το τεχνικό σκέλος του μηχανισμού εξωδικαστικής επίλυσης, αν υπάρχει καταγγελία συγκεκριμένη για παραβίαση της νομοθεσίας, για κάποιο ζήτημα που τίθεται σε σχέση με το νομοθετικό πλαίσιο, προφανώς είναι στη διάθεση οποιουδήποτε πολίτη να το αξιολογήσει και να κρίνει από εκεί και πέρα. Όμως είναι σημαντικό να αντιληφθούμε ότι εξωδικαστικός μηχανισμός όχι μόνο δεν αντίκειται και δεν πολεμάει τους ευάλωτους συμπολίτες μας, αντιθέτως έχει γίνει χρήση του μηχανισμού αυτού από πολλές ελληνικές οικογένειες οι οποίες έχουν δυσκολίες, έχουν αξιοποιήσει το νομοθετικό πλαίσιο και έχουν ρυθμίσει τις οφειλές. Είμαστε προφανώς εδώ για να συνεχίσουμε να υποστηρίζουμε κάθε συμπολίτη μας ο οποίος έχει αδυναμία σε αυτό το επίπεδο.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ, αναφέρθηκα σ’ ένα πολύ συγκεκριμένο δεδομένο. Έχουμε μια μονογονεϊκή οικογένεια με δύο παιδιά με εισόδημα 800 ευρώ και με δόση από τον εξωδικαστικό 680 ευρώ τον μήνα και σας ρώτησα: «Θεωρείτε ότι μπορεί να ζήσει ένας άνθρωπος με δύο παιδιά με 120 ευρώ τον μήνα;». Είμαι σίγουρος ότι θα μου απαντήσετε ότι όχι, δεν μπορεί.

Άρα εδώ προκύπτει ένα ζήτημα και δεν είναι ζήτημα του αλγόριθμου. Είναι ζήτημα της νομοθεσίας και το ερώτημα είναι αν αυτό αφορά ή όχι την Κυβέρνηση. Φτιάξατε ένα νομοθετικό πλαίσιο. Λέτε ότι δουλεύει, λέμε ότι δεν δουλεύει.

Σας λέω: Το συγκεκριμένο παράδειγμα, το οποίο προκύπτει απ’ αυτό το νομοθετικό πλαίσιο, θεωρείτε ότι είναι κάτι το οποίο μπορεί να βγει, δηλαδή το να ζητάτε από έναν άνθρωπο ρύθμιση για να μη χάσει το σπίτι του -να το κάνω σε ποσοστό- το 85% του εισοδήματος;

Αυτό ξέρετε γιατί είναι διπλή αδικία, πέρα από το προφανές; Μπορείτε να φανταστείτε μία τέτοια αντίστοιχη ρύθμιση για τα χρέη της Νέας Δημοκρατίας; Δεν μπορείτε να τη φανταστείτε. Δεν μπορείτε να φανταστείτε για τα χρέη της Νέας Δημοκρατίας μία ρύθμιση που να λέει ότι το 85% της κρατικής χρηματοδότησης, το 85% της μισθοδοσίας των κυβερνητικών στελεχών, των γενικών γραμματέων, των Βουλευτών θα πηγαίνει για να ξεπληρώσετε τα 541 εκατομμύρια που χρωστάτε, 541 εκατομμύρια, μέσα σ’ έναν χρόνο συν 54 εκατομμύρια. Γι’ αυτό είναι διπλή αδικία. Είναι διπλή αδικία γιατί ένας άνθρωπος δεν μπορεί να ζήσει με 120 ευρώ τον μήνα, όταν ο εξωδικαστικός τού ζητάει 680 από τα 800 που έχει εισόδημα και έχει δύο παιδιά. Είναι διπλή αδικία γιατί τη ρύθμιση που εσείς λέτε ότι έχει φέρει ο εξωδικαστικός και όλα καλά και ότι φταίει ένας αλγόριθμος, δεν μπορείτε να τη φανταστείτε για τα δικά σας χρέη και κανένας δε θα μπορούσε να τη φανταστεί για κανένα χρέος.

Μία φράση για τον εξωδικαστικό. Άκουσα τα στοιχεία που λέτε. Καταλαβαίνω ότι θεωρείτε ότι δουλεύει ο εξωδικαστικός, όμως είμαι σίγουρος ότι θα έχετε δει το δημοσίευμα που είχε η κυριακάτικη «Καθημερινή» στις 31 Αυγούστου. Τι λέει αυτό το δημοσίευμα; Ότι το 50% των ρυθμίσεων «ξανακοκκινίζει» μέσα σε λίγους μήνες, συγκεκριμένα μετά τους τρεις πρώτους μήνες.

Θεωρείτε ότι αυτό είναι κάτι το οποίο, με βάση τα στοιχεία της αξιολόγησης, είναι θετικό; Δείχνει ότι προφανώς κάτι δεν δουλεύει. Όταν κάνεις ρυθμίσεις και μέσα σε τρεις μήνες αυτά τα οποία έχεις ρυθμίσει «ξανακοκκινίζουν», προφανώς δεν είναι αποτελεσματικό.

Για ποιον λόγο δεν είναι αποτελεσματικό, κατά τη δικιά μας αντίληψη; Δεν αποτελεσματικό γιατί είναι κοινωνικά άδικο και όταν κάτι είναι κοινωνικά άδικο, δεν μπορεί να δουλέψει. Για ποιους δουλεύει προφανώς; Δουλεύει για τις τράπεζες, δουλεύει για τα funds, δουλεύει γι’ αυτούς που κάνουν πλειστηριασμούς. Αν η αντίληψη και το πολιτικό πλαίσιο είναι ένα πλαίσιο βίαιης αναδιανομής, δουλεύει. Αν είσαι ενάντια σ’ αυτήν τη βίαιη αναδιανομή, προφανώς το να ξέρεις ότι το 50% «κοκκινίζει» σε τρεις μήνες σημαίνει ότι έχεις φτιάξει έναν μηχανισμό που μάλλον το βασικό του άγχος δεν είναι να παράγει μια δίκαιη και -ακριβώς επειδή είναι δίκαιη- βιώσιμη ρύθμιση.

Σας ρωτάω ξανά πολύ συγκεκριμένα και κλείνω μ’ αυτό: Πείτε μου τι μπορεί να κάνει αυτός ο άνθρωπος και αν θεωρείτε ότι είναι δίκαιη αυτή η ρύθμιση. Μου είπατε ότι πρέπει να πάει να κάνει καταγγελία. Δεν είναι ζήτημα απλά νομιμότητας ή παρανομίας. Είναι ένα ζήτημα το οποίο προέκυψε με βάση αυτόν τον αλγόριθμο. Πείτε μου αν θεωρείτε ότι είναι δίκαιη και βιώσιμη μια λύση η οποία ζητάει από μονογονεϊκή οικογένεια τα 680 από τα 800 ευρώ τον μήνα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Ηλιόπουλο.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Καταρχάς, κύριε συνάδελφε, εγώ σας ανέφερα συγκεκριμένα δεδομένα που δείχνουν ότι συμπολίτες μας οι οποίοι είχαν σοβαρά ζητήματα με τη ρύθμιση των χρεών τους υπήχθησαν στον εξωδικαστικό μηχανισμό. Αυτή η Κυβέρνηση ήταν η πρώτη Κυβέρνηση η οποία διεύρυνε τόσο σημαντικά τα όρια, περιουσιακά και εισοδηματικά, προκειμένου να μπορεί να την αξιοποιήσει κάθε πολίτης ο οποίος έχει τέτοιου είδους αναγκαιότητα στην καθημερινότητά του και στη μείωση των χρεών.

Να υπενθυμίσω όμως και κάτι άλλο, μιας και εδώ πέρα λέτε γι’ αυτήν την Κυβέρνηση; Αυτή η Κυβέρνηση ήταν η μόνη Κυβέρνηση η οποία δημιούργησε τέτοιον μηχανισμό προστασίας και περιορισμού του ιδιωτικού χρέους με πολύ διευρυμένα κριτήρια, ειδικά μετά τον ν.5193/25, σε σχέση με τους οφειλέτες και την παρουσιάσατε εδώ πέρα ως μια κοινωνικά ανάλγητη Κυβέρνηση, η οποία δεν αντιλαμβάνεται τα προβλήματα των πολιτών.

Να θυμίσουμε πόσες ρυθμίσεις είχαν γίνει την περίοδο του ΣΥΡΙΖΑ στον αντίστοιχο εξωδικαστικό μηχανισμό της ευαισθησίας εκείνης της περιόδου της Αριστεράς; Δύο χιλιάδες είχαν γίνει τότε και σήμερα σας λέω ότι έχουν γίνει 45.000 ρυθμίσεις, οι οποίες αφορούν 13 δισεκατομμύρια ευρώ αρχικών οφειλών, εκ των οποίων τα 8,1 είναι διμερή και τα υπόλοιπα πολυμερή. Αυτά δείχνουν εμπράκτως κάτι, ειδικά μετά τη μεγάλη διεύρυνση που υπήρξε με τον νόμο του 2025 και στην περίμετρο των επιλέξιμων οφειλετών για τη συμμετοχή στον εξωδικαστικό και στη βελτίωση της διαδικασίας εξυγίανσης που υπήρχε και στο επίπεδο του προγράμματος συνεισφοράς του δημοσίου σε ευάλωτους οφειλέτες και στο θέμα του ευάλωτου οφειλέτη. Αυτό ήταν κάτι αντικειμενικό. Διευρύνθηκε το πλαίσιο, οπότε περισσότεροι πολίτες, οι οποίοι έχουν αδυναμία εξυπηρέτησης των οφειλών τους, μπορούν και υπάγονται. Σ’ αυτό δεν καταλαβαίνω γιατί υπάρχει αυτή η διαφωνία και αυτή η δομική -ας πούμε- αντιπαράθεση.

Σας ξαναλέω: Tην εποχή της ευαισθησίας 2015-2019 είχαμε 2.000 ρυθμίσεις και αυτήν τη στιγμή έχουμε 40.000.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Δεν είχαμε πλειστηριασμούς πρώτης κατοικίας, κύριε Υπουργέ!

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Εσείς τους βάλατε τους πλειστηριασμούς πρώτης κατοικίας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Για το συγκεκριμένο θέμα θα πείτε κάτι;

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Σας άκουσα με προσοχή.

Εδώ, λοιπόν, σε μια περίοδο με ολέθριες συνέπειες για την ελληνική οικονομία που έκλεισαν οι τράπεζες, που στήνονταν στην ουρά να πάρουν 60 ευρώ, ο εξωδικαστικός μηχανισμός πήγε έτσι όπως σας είπα.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ…

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ!

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Εμείς φέραμε διατάξεις πάντα στο πλαίσιο του νόμου και με βάση τα συγκεκριμένα δεδομένα που 40.000 συμπολίτες μας έχουν χρησιμοποιήσει. Εσείς γιατί το αγνοείτε αυτό και το θεωρείτε ως μια ανάλγητη πολιτική; Όλοι αυτοί οι συμπολίτες μας βρίσκονται σ’ αυτό το εισοδηματικό όριο που προβλέπει ο νόμος. Είναι πολίτες προνομιούχοι; Όχι. Είναι άνθρωποι οι οποίοι έχουν πραγματική ανάγκη προστασίας και αυτό κάνουμε στο πλαίσιο των δυνατοτήτων μας και εδώ είμαστε, όπως το κάνουμε και τώρα, όταν υπάρχει ανάγκη βελτίωσης, να το ξανακάνουμε όπου χρειάζεται.

Δεν έχει δείξει η ελληνική Κυβέρνηση ότι δεν παρεμβαίνει σε ζητήματα που μπορεί να παρέμβει. Έχουμε συζητήσει και άλλα θέματα στο πλαίσιο του κοινοβουλευτικού ελέγχου, τον οποίον σέβομαι. Βλέπετε ότι όπου υπάρχει πραγματική ανάγκη και σε θέματα που πολλές φορές αναδεικνύει και το Κοινοβούλιο απ’ όλες οι πτέρυγες, παρεμβαίνουμε. Το ίδιο κάναμε κι εδώ, το ίδιο θα ξανακάνουμε, αν χρειαστεί.

Από εκεί και πέρα, σε σχέση με τον αλγόριθμο, το τι υπάρχει στην κάθε περίπτωση ξεχωριστά, εγώ δεν μπορώ να το εξακριβώσω αυτήν τη στιγμή εδώ. Εδώ υπάρχουν κριτήρια συγκεκριμένα. Σας ξαναείπα ότι διευρύνοντας το πλαίσιο το οποίο υπήρχε, στόχος είναι ο μεγαλύτερος, ο μέγιστος αριθμός συμπολιτών μας που έχει ανάγκη, να υπαχθεί.

Όσον αφορά τις καταγγελίες που σας ανέφερα, ήταν προφανές ότι η Γενική Γραμματεία Ιδιωτικού Χρέους αξιολογεί και εκτιμά κάθε καταγγελία παράβασης της νομοθεσίας που υπάρχει ή τυχόν σφάλματος που μπορεί να επαναξιολογηθεί. Είναι δεδομένο αυτό. Όμως, υπήρξε μια διάταξη η οποία διεύρυνε σημαντικά τους πολίτες που έχουν ανάγκη και η οποία θέτει υπό την προστασία της κατά τεκμήριο ανθρώπους που δεν είναι προνομιούχοι. Δεν μπορούμε να τους βγάζουμε από τη συζήτηση και να το παρουσιάζετε εδώ πέρα σα να υπάρχει μια αναλγησία ή να το συνδέετε με άλλα ζητήματα για λόγους αντιπολίτευσης.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Δεν είχα καν αυτήν την πρόθεση. Για τη συγκεκριμένη υπόθεση πείτε κάτι.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Σεβαστό. Σας ξαναλέω: Όταν υπάρχουν συγκεκριμένα δεδομένα, δεν μπορώ εγώ να αξιολογήσω την κάθε περίπτωση ξεχωριστά, γιατί δεν έχουμε γνώση των στοιχείων, κύριε συνάδελφε. Το αντιλαμβάνεστε, φαντάζομαι.

Ξαναλέω, όμως, ότι εφόσον θέτετε το ζήτημα -και είναι σημαντικό να το ακούσουν και το Κοινοβούλιο και οι πολίτες-, με τις διατάξεις που φέραμε πριν από λίγους μήνες -που δεν είμαι βέβαιος αν τις έχετε ψηφίσει, δεν το έχω πρόχειρο, αλλά δεν είμαι βέβαιος αν η Νέα Αριστερά ψήφισε τη συγκεκριμένη διάταξη- διευρύνθηκε σημαντικά η περίμετρος των συμπολιτών μας οι οποίοι έχουν ανάγκη. Αυτό θα συνεχίσουμε να κάνουμε, αυτό προσπαθούμε να αντιμετωπίσουμε. Έχει μειωθεί το ιδιωτικό χρέος στην Ελλάδα, έχουν αυξηθεί οι ρυθμίσεις. Αυτό είναι σίγουρα μία πρόοδος.

Δεν λέμε ότι δεν υπάρχει ζήτημα, δεν λέμε ότι δεν υπάρχει πρόβλημα, δεν λέμε ότι δεν υπάρχουν συμπολίτες μας που χρήζουν περαιτέρω στήριξης, αλλά αρκετά και με την υποκρισία. Μια απλή αντιπαραβολή των 2.000 ρυθμίσεων που υπήρχαν στο παρελθόν με τις 45.000 που υπάρχουν τώρα νομίζω ότι δείχνει ποιο μοντέλο πέτυχε αποτελέσματα σε μεγαλύτερο βαθμό.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Κυρίες και κύριοι συνάδελφοι, έχουν αναρτηθεί ηλεκτρονικά στη διαδικτυακή ιστοσελίδα της Βουλής των Ελλήνων όπως και διανεμηθεί στα Τμήματα Έκδοσης Πρακτικών και Εντύπων, απ’ όπου μπορείτε να τα αναζητήσετε, τα Πρακτικά των συνεδριάσεων της Ολομέλειας της Βουλής της Δευτέρας 12 Μαΐου 2025, της Τετάρτης 14 Μαΐου 2025, της Πέμπτης 15 Μαΐου 2025, της Παρασκευής 16 Μαΐου 2025 και της Δευτέρας 19 Μαΐου 2025 και ερωτάται το Σώμα εάν τα επικυρώνει.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς, τα Πρακτικά Δευτέρας 12 Μαΐου 2025, της Τετάρτης 14 Μαΐου 2025, της Πέμπτης 15 Μαΐου 2025, της Παρασκευής 16 Μαΐου 2025 και της Δευτέρας 19 Μαΐου 2025 επικυρώθηκαν.

Προχωράμε τώρα στην πρώτη με αριθμό 7744/22-7-2025 ερώτηση εκ των αναφορών-ερωτήσεων του Βουλευτή Δράμας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Αναστάσιου Νικολαΐδη προς τον Υπουργό Υποδομών και Μεταφορών με θέμα: «Ανησυχητική καθυστέρηση στον σχεδιασμό υλοποίησης του Εθνικού Συστήματος Χρέωσης Ηλεκτρονικών Διοδίων».

Παρακαλώ, κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, ο σχεδιασμός για την υλοποίηση Εθνικού Συστήματος Χρέωσης Ηλεκτρονικών Διοδίων ξεκίνησε πριν από δύο χρόνια από την Εγνατία Οδό ΑΕ. Σχετικές προσπάθειες υπήρξαν τόσο από την προηγούμενη κυβέρνηση όσο και από τη σημερινή, χωρίς όμως αποτέλεσμα. Η καθυστέρηση που υπάρχει στον σχεδιασμό και στην υλοποίηση είναι ανησυχητική. Μάλιστα το έργο εμφανιζόταν ως ενταγμένο στο Ταμείο Ανάκαμψης και γι’ αυτό θέσαμε το ερώτημα αν απεντάχθηκε και για ποιον λόγο συνέβη αυτό.

Παρόλο λοιπόν που το Εθνικό Σύστημα Χρέωσης Ηλεκτρικών Ηλεκτρονικών Διοδίων δεν έχει προχωρήσει και βρίσκεται ουσιαστικά στον αέρα, η Κυβέρνηση το παρουσίασε ως μέρος της συμφωνίας για τον ΒΟΑΚ. Γίνεται εύκολα αντιληπτό ότι χωρίς το σύστημα για τα ηλεκτρονικά διόδια θα υπάρχουν σημαντικές επιβαρύνσεις στην Κρήτη, καθώς οι οδηγοί θα πληρώνουν κανονικά διόδια για τις αστικές μετακινήσεις.

Φυσικά εθνικό σύστημα δεν μπορεί να προχωρήσει μόνο σε μία περιοχή της χώρας. Οπότε αναμένουμε απαντήσεις για το ποιος είναι ο σχεδιασμός για την εφαρμογή αναλογικού συστήματος διοδίων σε όλη τη χώρα. Είναι προφανές, κύριε Υπουργέ, ότι θα ανακουφίσει τους οδηγούς στις μετακινήσεις τους, ειδικά όσους καλούνται να καταβάλουν το σύνολο του αντιτίμου, κάνοντας πολύ μικρή χρήση αυτού. Γι’ αυτό και ο σχετικός διαγωνισμός θα πρέπει να προχωρήσει άμεσα για ολόκληρη τη χώρα.

Με βάση όλα τα ανωτέρω ερωτάσθε, κύριε Υπουργέ, ποιος είναι ο σχεδιασμός υλοποίησης του Εθνικού Συστήματος Ηλεκτρονικών Διοδίων, μέσω ποιας χρηματοδότησης αναμένεται να υλοποιηθεί και με βάση πιο συγκεκριμένο χρονοδιάγραμμα θα τεθεί σε λειτουργία.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Νικολαΐδη.

Θα απαντήσει ο Υφυπουργός Υποδομών και Μεταφορών κ. Νικόλαος Ταχιάος.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Βουλευτά, κάνετε μια πολύ ενδιαφέρουσα ερώτηση και σας ευχαριστώ για αυτό. Και είναι πολύ ενδιαφέρουσα υπό την έννοια ότι θα μπορούσα κι εγώ να σας απαντήσω με πολλαπλές ερωτήσεις. Γιατί αν έκανα τις ερωτήσεις τις οποίες έχω στο μυαλό μου θα ήταν σαφές ότι όταν συνήθως μιλάμε για ένα τέτοιο θέμα δεν κατανοούμε την έκταση του θέματος ή για τι ακριβώς μιλάμε. Και να σας εξηγήσω ότι κατ’ αρχάς το θέμα έφερε στην επιφάνεια -και εσείς το λέτε- η σύμβαση του ΒΟΑΚ.

Θέλω να ξεκαθαρίσω ότι δεν υπάρχει η παραμικρή περίπτωση οι αστικές μετακινήσεις στην Κρήτη να τυγχάνουν χρέωσης. Θα είναι χωρίς χρέωση, όπως ακριβώς έχουμε προγραμματίσει και έχουμε δεσμευθεί στη Βουλή. Οι αστικές μετακινήσεις μέσα στα πολεοδομικά κέντρα τα οποία έχουν αναπτυχθεί -γιατί, κακά τα ψέματα, το Ηράκλειο είναι μια μεγάλη πολεοδομική περιοχή- δεν θα έχουν χρεώσεις. Οι χρεώσεις αφορούν σε άλλα τμήματα και η συγκεκριμένη δέσμευση αφορούσε κυρίως στα πρώτα μετωπικά διόδια απειλούνται, τα οποία στην πορεία όπως ξέρετε θα αντικατασταθούν.

Το δεύτερο που θέλω να κάνω σαφές είναι ότι, όπως πολύ σωστά είπατε, το θέμα ηγέρθη από την Εγνατία Οδός ΑΕ, την εταιρεία του δημοσίου, πριν από μερικά χρόνια, αρκετά χρόνια μάλλον. Αυτό είναι γεγονός. Αλλά αυτό συνέβη πριν η Εγνατία μπει στην τροχιά της παραχώρησης, όταν ακόμα ήταν μια κρατική εταιρεία η οποία είχε μια διαφορετική θεώρηση.

Γιατί στο βάθος αυτής της θεώρησης τι υπάρχει; Υπάρχει ότι θα επανέλθουμε σε ένα σύστημα το οποίο κατ’ αναλογία θα είναι αντίστοιχο του ΤΕΟ, δηλαδή τα διόδια θα περάσουν πλέον σε μια κρατική διαχείριση.

Σήμερα πρέπει να ξεκαθαρίσουμε το εξής: Τα διόδια είναι υποθέσεις των παραχωρησιούχων, δηλαδή τα διόδια αποτελούν εισπράξεις των παραχωρησιούχων. Τα μόνα διόδια τα οποία αυτή τη στιγμή περιέρχονται στο ελληνικό δημόσιο είναι αυτά του Ακτίου, το οποίο καταλαβαίνετε ότι είναι ένα απειροελάχιστο ποσοστό σε σχέση με το σύνολο των διοδίων τα οποία εισπράττονται κατ’ έτος στη χώρα.

Στην Εγνατία δε Οδό, όπως γνωρίζετε, τα διόδια ενισχύουν τα διαθέσιμα της εταιρείας, το αποθεματικό της εταιρείας, και δεν μπαίνουν επί του παρόντος στον κρατικό κορβανά. Και ούτως η άλλως, υπάρχει η δική μας δέσμευση ότι μέχρι το τέλος του 2025 η Εγνατία θα έχει περιέλθει στον παραχωρησιούχο, που και αυτό είναι κάτι για το οποίο εργαζόμαστε με πάρα πολλή συνέπεια.

Τώρα, επιτρέψτε μου να πω ότι ένας άλλος λόγος για τον οποίο έρχεται αυτό το θέμα συχνά στην επιφάνεια είναι ότι έχουν συμβεί κάποια δυστυχήματα στον άξονα της Εγνατίας Οδού σε δύο σημεία, το πρώτο είναι στο Πολύμυλο και το δεύτερο είναι στον Ίασμο.

Εκεί είναι σαφές ότι δεν ήταν τα μετωπικά διόδια το πρόβλημα, αλλά ήταν η οδηγική συμπεριφορά των οδηγών των φορτηγών που κατέληξαν πάνω στα διόδια αυτή η οποία δημιούργησε το πρόβλημα και στις δύο περιπτώσεις, και στην περίπτωση του Ιάσμου και στην περίπτωση την άλλη.

Όλοι έχουμε περάσει κατ’ επανάληψη από το Πολύμυλο, ξέρουμε ότι η περιοχή εκεί του Βερμίου είναι μια περιοχή η οποία έχει πολύ συχνά ομίχλη. Υπάρχουν όλα τα προληπτικά μέτρα και όλες οι πολιτικές μας, ώστε να αποτραπεί το γεγονός αυτό.

Στον δε Ίασμο μιλάμε για μια περιοχή απολύτως επίπεδη, μια μεγάλη ευθεία, όπου είναι αδύνατον να μην δεις τα διόδια ή να μην δεις τι κάνει το προπορευόμενο όχημα, ειδικά σε περίοδο καλοκαιρίας.

Τώρα σε ό,τι αφορά αυτό που λέτε «ηλεκτρονικά διόδια», θα μου επιτρέψετε στη δευτερολογία μου να προσθέσω κάποια στοιχεία ακόμα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριε Πρόεδρε.

Κύριε Υπουργέ, γνωρίζετε πάρα πολύ καλά ότι η ερώτηση κατατέθηκε πριν από το δυστύχημα του Ιάσμου. Το γνωρίζετε πάρα πολύ καλά. Άρα δεν ήταν η αφορμή το δυστύχημα, όπου τρεις συμπολίτες μας έχασαν τη ζωή τους.

Την ουσία πρέπει να δούμε τώρα, κύριε Υπουργέ. Πρέπει να μπούνε τα αναλογικά διόδια; Θα διευκολύνουν τη ζωή των συμπολιτών μας, των οδηγών; Θα μειώσουν το κόστος σε όσους περνάνε και διανύουν μικρές αποστάσεις;

Κύριε Υπουργέ, προερχόμαστε από την ίδια περιοχή. Και εσείς κινείστε από τη Θεσσαλονίκη προς Έβρο στην Εγνατία οδό, γνωρίζετε τι ουρές χιλιομέτρων υπάρχουν τους θερινούς μήνες και προς Ασπροβάλτα και προς Νέα Πέραμο. Και αν αυτές δεν είναι κίνδυνος για τη ζωή των συμπολιτών μας που οδηγούν και στις απότομες στροφές… Έχουμε τρία-τέσσερα χιλιόμετρα αυτοκίνητα να περιμένουν για να πάρουν το αντίτιμο του διοδίου; Ποιο είναι;

Τώρα είμαστε σε μια περιοχή πραγματικά, που και εσείς και εγώ ζούμε τα διόδια και στην Εγνατία Οδό και στην Εθνική Οδό προς Λάρισα. Ξέρουμε ότι αν δεν υπάρχει το pass περιμένεις, μπορεί και μέχρι αύριο, για να φύγεις. Αυτό πρέπει να έρθουμε και να συζητήσουμε, να αφήσουμε λίγο την αντιπαράθεση πίσω, γιατί την επόμενη φορά πάλι θα συζητάμε για τα διόδια, γιατί πάλι κάποιοι συνάνθρωποί μας έχασαν τη ζωή τους.

Όχι, κύριε Υπουργέ. Πρέπει ή δεν πρέπει να γίνει; Πρέπει οι πολίτες που είναι γείτονες να μην πληρώνουν διόδια; Όπως γίνεται στον ΒΟΑΚ δεν πρέπει να γίνεται και στην Ανατολική Μακεδονία και στη Θράκη, δεν πρέπει να γίνεται και στη Θεσσαλία; Αυτά τα ερωτήματα πρέπει να απαντηθούν.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Νικολαΐδη.

Παρακαλώ, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Σας είπα ότι είναι σύνθετο θέμα, κύριε Νικολαΐδη, προηγουμένως. Ας πούμε, τώρα είπατε για τους συμπολίτες μας που δεν πρέπει να πληρώνουν διόδια, θα σας πω ότι μόλις δώσαμε εντολή στους Αυτοκινητοδρόμους Αιγαίου να συνεχίσει η μη πληρωμή διοδίων για τους πολίτες οι οποίοι κινούνται σε τοπικές μετακινήσεις στην περιοχή των Τεμπών. Το λέω για παράδειγμα αυτό για να δείτε πως υπάρχουν σημειακές παρεμβάσεις, οι οποίες πραγματικά διευκολύνουν τις τοπικές κοινωνίες.

Αλλά σας είπα στην αρχή ότι μπορεί να σας απαντήσω με ερωτήματα. Τι ερωτήματα; Γιατί ρωτάτε τελικά; Ρωτάτε για τα ηλεκτρονικά διόδια ή ρωτάτε για τα αναλογικά διόδια; Διότι είναι εντελώς διαφορετικό πράγμα τα αναλογικά διόδια, είναι άλλη συζήτηση, και είναι μια άλλη συζήτηση τα ηλεκτρονικά διόδια.

Όταν εγώ αφελώς, ως πρωτοείσακτος Υπουργός για να το πω έτσι, πήγα στους παραχωρησιούχους και μίλησα για ηλεκτρονικά διόδια, μού είπαν «Στοπ, πες μας τι εννοείς ηλεκτρονικά διόδια». Και πραγματικά αυτό που λέμε «ηλεκτρονικά διόδια» είναι άπειρα σενάρια. Η ουσία είναι τα αναλογικά διόδια, και εκεί έχετε δίκιο.

Ασφαλώς πρέπει να κοιτάξουμε ώστε τα διόδια να χρεώνουν από την είσοδο του αυτοκινητόδρομου μέχρι την έξοδο του αυτοκινητόδρομου. Ουσιαστικά, αυτό θέλουμε, διότι αυτό θα περιορίσει τις χρεώσεις στις πραγματικές αποστάσεις. Αυτό δεν είναι τόσο απλό. Δεν είναι τόσο απλό και δεν είμαι σίγουρος ότι αυτό πρέπει να γίνει μέσα από ένα κρατικό σύστημα είσπραξης των διοδίων, γιατί αυτό είναι η λογική η οποία εισάγεται με παρεμβάσεις, όπως αυτές που είχε μελετήσει η Εγνατία.

Σε κάθε περίπτωση, όμως, αυτό προϋποθέτει μια επαναδιαπραγμάτευση των συμβάσεων παραχώρησης, για να μπορέσουν τα χρηματοδοτικά μοντέλα να αντέξουν -όχι να στηθούν- να αντέξουν πάνω σε μια τέτοια πραγματικότητα. Δεν είναι εύκολο. Υβριδικά υλοποιείται αυτό στην περίπτωση της Ολυμπίας Οδού, υβριδικά υλοποιείται σε άλλα μικρά τμήματα, αλλά στην πράξη δεν είναι τόσο απλό το να επαναδιαπραγματευθούμε αυτά τα χρηματοδοτικά μοντέλα.

Πάμε λίγο στα ηλεκτρονικά διόδια. Τι εννοούμε «ηλεκτρονικά διόδια»; Ηλεκτρονικά διόδια -στην καλύτερη των περιπτώσεων- θα ήταν να περνάει κάποιος χωρίς να χρειάζεται να σταματήσει. Αυτό είναι το Free Flow.

Πάμε, λοιπόν, στο παράδειγμα, το οποίο είπατε. Τι φέρατε μπροστά μας; Το ζήτημα της Ασπροβάλτας, το ζήτημα του Ιάσμου, όπου πραγματικά το καλοκαίρι έχουμε μεγάλες ουρές. Ξέρετε, λοιπόν, ότι η μεγάλη πλειοψηφία αυτών των οχημάτων έχουν πινακίδες Γερμανίας, γιατί πολλοί από αυτούς είναι gastarbeiter, οι οποίοι πηγαίνουν και επισκέπτονται από την Θράκη μέχρι την Κωνσταντινούπολη, τους συγγενείς τους. Ξέρετε πόσα είναι τα αυτοκίνητα με πινακίδες Βουλγαρίας; Ξέρετε πόσα είναι τα αυτοκίνητα με πινακίδες Βόρειας Μακεδονίας;

Πείτε μου εσείς, πώς μπορεί κάποιος να τους βάλει αυτούς σε έναν μηχανισμό είσπραξης διοδίων; Πώς;

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Με τη βινιέτα.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Όχι με τη βινιέτα. Η βινιέτα είναι κάτι άλλο. Όλοι λένε «βινιέτα, βινιέτα, βινιέτα». Η βινιέτα είναι ένα εφάπαξ ποσό, το οποίο εισπράττεται στην είσοδο της χώρας, αλλά αυτό δεν σημαίνει ότι αυτό ανταποκρίνεται στο κόστος των διοδίων. Ούτε μπορείς να τους κλέψεις να πάρεις περισσότερα ούτε μπορείς να τους διευκολύνεις να πάρεις λιγότερα.

Ξέρετε κάτι; Μπαίνουν άπειρα ζητήματα στα ηλεκτρονικά διόδια. Μπαίνουν ζητήματα διαλειτουργικότητας των διοδίων σε εθνικό επίπεδο που δεν υπάρχει αυτή τη στιγμή, έτσι όπως το αντιλαμβάνεστε. Η εκκαθάριση των διοδίων γίνεται peer-to-peer, με ένα υβριδικό τρόπο που χρησιμοποιούν οι Έλληνες παραχωρησιούχοι και μπαίνουν ζητήματα διαλειτουργικότητας στο σύνολο της Ευρωπαϊκής Ένωσης.

Αυτή τη στιγμή λοιπόν, έχουμε εισαγάγει -σε συνεννόηση με τον κ. Δήμα και με τον κ. Κυρανάκη- την προοπτική ενός προγράμματος, το οποίο πιλοτικά θα δει τι είναι υλοποιήσιμο και τι είναι εφικτό στην Ελλάδα ξεκινώντας από την ανάγκη του να υπάρξει διαλειτουργικότητα σε ευρωπαϊκό επίπεδο στο πλαίσιο της σχετικής Οδηγίας. Προχωράει η ενσωμάτωση της Οδηγίας αυτής στην εθνική νομοθεσία με Προεδρικό Διάταγμα, το οποίο είναι υπό έκδοση. Νομίζω ότι είναι σαφές ότι πρώτα πρέπει να ξεκαθαρίσουμε τι θέλουμε και να βάλουμε τα βήματα τα εφικτά πάνω στο τραπέζι. Όχι να απλώνουμε το πάπλωμα μας περισσότερο από εκεί που στην πραγματικότητα μπορεί να φτάσει και πάντοτε μέσα στα πλαίσια που η τεχνολογία μας δίνει, στο μέτρο του εφικτού.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς τον κύριο Υπουργό.

Συνεχίζουμε με την όγδοη με αριθμό 1347/15-9-2025 επίκαιρη ερώτηση πρώτου κύκλου του Βουλευτή Δράμας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Αναστάσιου Νικολαΐδη προς τον Υπουργό Προστασίας του Πολίτημε θέμα: «Η απουσία συγκεκριμένης αιτιολόγησης για τις πρόσφατες μετακινήσεις αστυνομικών υπαλλήλων της Διεύθυνσης Αστυνομίας Δράμας προκαλεί αίσθηση έλλειψης αξιοκρατίας, ισονομίας και διαφάνειας».

Παρακαλώ, κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, νομίζω ότι το θέμα το γνωρίζετε καλά -έχετε ασχοληθεί, το έχετε διερευνήσει- για να μπορέσουμε να δώσουμε τις απαντήσεις που πρέπει να δώσουμε στους αστυνομικούς υπαλλήλους της Δράμας, αλλά και στους πολίτες της Δράμας.

Κύριε Υπουργέ, δυστυχώς οι μετακινήσεις αστυνομικών υπαλλήλων της Διεύθυνσης Αστυνομίας Δράμας που πραγματοποιήθηκαν το τελευταίο χρονικό διάστημα χωρίς αίτηση, χωρίς αιτιολόγηση και χωρίς αποδεδειγμένη υπηρεσιακή αναγκαιότητα, δημιούργησαν έντονη αναστάτωση και προκάλεσαν αίσθημα έλλειψης αξιοκρατίας, ισονομίας και αδιαφάνειας.

Σήμερα, σε αυτή την Αίθουσα, έχετε την ευκαιρία να ανατρέψετε αυτό το ιδιαίτερα αρνητικό κλίμα, αρκεί φυσικά να δώσετε επαρκείς απαντήσεις και να μην επικαλείστε τις υπηρεσιακές ανάγκες. Θα πρέπει να γνωρίζει και η κοινωνία της Δράμας, αλλά κυρίως το προσωπικό της Διεύθυνσης Αστυνομίας Δράμας για ποιο λόγο η υπηρεσία με τις πιο αυξημένες ανάγκες, το Αστυνομικό Τμήμα Δράμας που καλύπτει μάλιστα και τη λειτουργία του Σωφρονιστικού Καταστήματος Νικηφόρου, ενισχύθηκε στην πραγματικότητα μόλις με έναν υπάλληλο. Για ποιο λόγο μετακινήθηκαν χωρίς αίτηση αστυνομικοί από την τροχαία και πήγαν στην ίδια υπηρεσία άλλοι αστυνομικοί χωρίς αίτηση;

Πρόκειται για κάποια ζητήματα τα οποία οφείλετε να απαντήσετε, κύριε Υπουργέ -να μην σταθείτε στις υπηρεσιακές ανάγκες- για να δώσετε τις διευκρινίσεις στα ερωτήματα που κατέθεσε το ίδιο το Σωματείο Αστυνομικών Δράμας. Χρειάζεται αιτιολόγηση, συγκεκριμένες και τεκμηριωμένες αναφορές με βάση τα πραγματικά δεδομένα.

Κατόπιν των ανωτέρω, ερωτάσθε κύριε Υπουργέ: Με βάση ποιο σχεδιασμό και με ποια συγκεκριμένα κριτήρια πραγματοποιήθηκαν οι πρόσφατες μετακινήσεις αστυνομικών υπαλλήλων χωρίς αίτηση και για ποιο λόγο αποδυναμώθηκαν σημαντικές υπηρεσίες της Διεύθυνσης Αστυνομίας Δράμας;

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Νικολαΐδη. Θα απαντήσει ο Υφυπουργός Προστασίας του Πολίτη, κ. Ιωάννης Λαμπρόπουλος.

Παρακαλώ, κύριε Υφυπουργέ, έχετε τον λόγο.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Ευχαριστώ πολύ. κύριε Πρόεδρε.

Κύριε Βουλευτά, οι μεταθέσεις των αστυνομικών διέπονται από τα δύο προεδρικά διατάγματα, του 2003 και του 2005. Σύμφωνα, λοιπόν, με αυτά τα διατάγματα αλλά και με τις υπηρεσιακές ανάγκες εν προκειμένω, οι εσωτερικές μεταθέσεις γίνονται, διενεργούνται, αποφασίζονται από το Υπηρεσιακό Συμβούλιο, κατόπιν εισήγησης του Αστυνομικού Διευθυντή του Νομού και φυσικά με γνώση του Περιφερειακού Αστυνομικού Διευθυντή, εν προκειμένω της Περιφέρειας Μακεδονίας και Θράκης. Γίνονται αποκλειστικά επαναλαμβάνω, σύμφωνα με τα προεδρικά διατάγματα, με υπηρεσιακά και κοινωνικά κριτήρια.

Σύμφωνα με την ενημέρωση που είχα και είχαμε ως πολιτική ηγεσία από το Αρχηγείο της Ελληνικής Αστυνομίας και βέβαια με τις αναφορές των Διοικητών του Νομού, στη Δράμα έγιναν αυτές οι μεταθέσεις, διότι προέκυψαν τα εξής προβλήματα: Ανετράπησαν κάποια πράγματα που ίσχυαν μέχρι πρότινος στη λειτουργία του σωφρονιστικού καταστήματος που έγινε πριν από λίγους μήνες. Εκεί χρειαζόταν αστυνομική δύναμη για να γίνονται οι μεταγωγές στα δικαστήρια, για να γίνονται οι μεταγωγές σε νοσοκομεία. Οι μεταγωγές κρατουμένων στα δικαστήρια και οπουδήποτε απασχολούν και χρειάζονται αρκετό προσωπικό. Επίσης, η λειτουργία της ελεγχόμενης δομής προσωρινής φιλοξενίας αιτούντων άσυλο στη Δράμα -και εκεί είναι αρκετός ο κόσμος- χρειάζεται ισχυρή αστυνομική δύναμη για να προστατεύει και για να επιβλέπει. Επίσης, κάτι πάρα πολύ σημαντικό που δεν πρέπει να το αγνοούμε, είναι η κατάργηση του συνοριακού σημείου ελέγχου Εξοχής, λόγω της ένταξης της Βουλγαρίας στο Σένγκεν.

Όλα αυτά λοιπόν, δημιούργησαν καινούργιες ανάγκες που μέχρι πρότινος δεν υπήρχαν. Έπρεπε λοιπόν, από κάποια σημεία που δεν χρειάζονταν πλέον αστυνομικοί, να μετακινηθούν, να πάνε σε άλλες υπηρεσίες που είχαν ελλείψεις. Αυτός λοιπόν και μόνον ήταν ο σκοπός και δεν υπήρχε καμία άλλη διάθεση για να μετακινηθούν άνθρωποι για οποιονδήποτε άλλο λόγο. Πάνε οι κακές εποχές που γινόντουσαν διάφορα.

Σήμερα, λοιπόν, τα προεδρικά διατάγματα αυτό προβλέπουν και έγιναν οι μεταθέσεις καθαρά, σύμφωνα, σας λέω και πάλι, με τις διαβεβαιώσεις της Αστυνομίας, του Αρχηγείου, για υπηρεσιακούς λόγους.

Στη δευτερολογία μου θα δώσω και νούμερα, αν χρειαστεί.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υφυπουργό.

Παρακαλώ, κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριε Πρόεδρε.

Κύριε Υπουργέ, πραγματικά δεν έρχομαι να ασκήσω κοινοβουλευτικό έλεγχο στα αρμόδια Υπουργεία, έχοντας ως γνώμονα ή στο μυαλό μου να αντιπαρατεθώ με τον αρμόδιο Υπουργό. Έρχομαι με όλη την καλή διάθεση.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Αυτό είπα και εγώ.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Το καταλαβαίνω. Βλέπω τη δύσκολη θέση που ήρθατε, πραγματικά. Δεν θέλω να έρθετε σε δύσκολη θέση.

Αυτό που έχω να κάνω, όπως το κάνω με όλους τους Υπουργούς -γνωρίζουν όλοι στην Αίθουσα- σας καλώ να έρθετε και να δείτε το Σωματείο Εργαζομένων των Αστυνομικών της Δράμας. Να μιλήσετε μαζί τους και να σας πουν αν ζούμε στη δεκαετία του ’60 ή όχι. Γιατί αυτό που συνέβη σήμερα στη Δράμα είναι 1960!

Γιατί; Με συνοπτικές διαδικασίες φεύγει ο Αστυνομικός Διευθυντής Δράμας και πάει στην Ξάνθη. Δεν μιλάει κανένας, φόβος. Με συνοπτικές διαδικασίες πέντε τμήματα αλλάζουν διοικητές. Συνοπτικές διαδικασίες. Δεν μιλάει κανένας, τρόμος. Και μέσα σε τρεις μήνες ανάστατη όλη η κοινωνία βλέπει να φεύγει κόσμος από εδώ και να πηγαίνει εκεί.

Έρχεστε και μου λέτε για υπηρεσιακές ανάγκες. Κύριε Υπουργέ, το Κατάστημα Κράτησης στον Νικηφόρο αυτή τη στιγμή έχει περίπου εξακόσιους πενήντα κρατούμενους. Ξέρετε ότι δεν υπάρχει μεταγωγών; Ξέρετε ότι αυτό το τμήμα που επικαλείστε δεν ενισχύθηκε καθόλου με υπαλλήλους, με αστυνομικούς; Τώρα να πάρετε τηλέφωνο στον διευθυντή στις φυλακές θα σας πει ότι δεν έχει προσωπικό. Εγώ αυτό σας λέω, διερευνήστε το, γιατί οι συγκεκριμένες μετακινήσεις έγιναν γιατί κάποιοι ήθελαν να γίνουν, γιατί κάποιοι έβαλαν το εγώ τους, το ψηφοθηρικό τους, πάνω από τις υπηρεσιακές ανάγκες.

Για εμάς, κύριε Υπουργέ, οι αστυνομικοί υπάλληλοι δεν θέλουμε να είναι κομματικοί όμηροι και να τους βλέπουμε έξω από βουλευτικά γραφεία για μία μετακίνηση ή για μία απόσπαση. Γιατί αν πάμε για τις αποσπάσεις, ξέρετε καλύτερα από όλους μας τον τρόπο που γίνονται, πώς γίνονται, πώς αποδυναμώνεται το Τμήμα της Δράμας για να αποσπαστούν οι αστυνομικοί στην Αθήνα και οι Αθηναίοι να έρθουν στη Δράμα. Κάποτε ρώτησα τον κύριο Υπουργό και μου είπε «Δεν θέλετε να πάρουν περισσότερα χρήματα οι αστυνομικοί;». Και οι δάσκαλοι θέλουμε να πάρουν και όλοι οι Έλληνες πολίτες να πάρουν περισσότερα χρήματα. Με τις αποσπάσεις από τόπο σε τόπο και από άλλο τόπο σε άλλο τόπο θα πάρουν περισσότερα χρήματα;

Εμείς, κύριε Υπουργέ, δεν θέλουμε ρουσφέτια. Δεν θέλουμε να κλείνουμε το μάτι στους αστυνομικούς. Θέλουμε απλά να κάνουν με αξιοπρέπεια τη δουλειά τους. Θέλουμε για όλους τους αστυνομικούς να επικρατεί διαφάνεια και αξιοκρατία. Θέλουμε η κοινωνία να τους εμπιστεύεται. Για να συμβεί αυτό είναι απαραίτητο να μην υπάρχει καμία σκιά.

Κύριε Υπουργέ, επειδή το θέμα μας δεν θα λυθεί σήμερα -είναι το μόνο σίγουρο-, θα σας ζητούσα μια χάρη. Πέντε λεπτά να αφιερώσετε από τον χρόνο σας και να ασχοληθείτε με το συγκεκριμένο ζήτημα και θα καταλάβετε ότι όλα όσα σας έχουν πει είναι ένα μεγάλο ψέμα. Στην Αστυνομία της Δράμας επικρατεί τρόμος, επικρατεί φόβος. Ζούμε το 1960.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Νικολαΐδη.

Παρακαλώ, κύριε Υπουργέ.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε Βουλευτά, η πολιτική ηγεσία είναι υποχρεωμένη να τα ερευνά όλα, οποιαδήποτε καταγγελία και το πράττει πάντοτε. Να είστε βέβαιοι για αυτό. Και σε αυτή την περίπτωση θα το πράξουμε.

Δεν μπορώ, όμως, να πιστέψω ότι βρισκόμαστε σε δεκαετίες πριν. Γιατί; Διότι υπάρχουν νομοθεσίες, υπάρχουν δικαστήρια. Δεν μπορεί κανένας να πάει κόντρα στα προεδρικά διατάγματα, στη νομοθεσία, στα ισχύοντα. Δεν μπορεί. Δεν υπάρχει ευχέρεια. Δεν το τολμάει. Δεν μπορεί.

Επαναλαμβάνω, σύμφωνα με τις υπηρεσιακές ανάγκες και με τη γραπτή ενημέρωση που είχαμε -έχω εδώ όλα τα στοιχεία που αναλυτικά μού προσκομίστηκαν, προκειμένου να έρθω εδώ στη Βουλή, για να σας δώσω την απάντηση-, υπήρξαν καινούργια δεδομένα εκεί. Πριν λίγους μήνες λειτούργησε το Σωφρονιστικό Κατάστημα της Δράμας. Ήρθαν τα πράγματα άνω κάτω. Επίσης, ο σταθμός που πάει προς τη Βουλγαρία άλλαξε και εκεί λόγω Σένγκεν. Έχω κάποια στοιχεία και πρέπει να τα δώσω, θέλω να τα δώσω, να πω και εγώ αυτά που πρέπει.

Από την άλλη πλευρά, αντίθετα, πρέπει να βγάλει και συμπεράσματα ο κόσμος, αυτοί που μας ακούν.

Έτσι, λοιπόν, το Αστυνομικό Τμήμα Κάτω Νευροκοπίου μετά τη Σένγκεν με οργανικές θέσεις είκοσι τριών αστυνομικών, είχε τριάντα οκτώ. Αφού καταργήθηκε η Σένγκεν προς τη Βουλγαρία αντί να έχει είκοσι τρεις οργανικές, είχε τριάντα οκτώ. Ενώ το Τμήμα Συνοριακής Φύλαξης Κάτω Νευροκοπίου με οργανικές θέσεις εξήντα πέντε αστυνομικούς είχε μόνο σαράντα οκτώ. Όταν είναι εξήντα πέντε οι οργανικές και είχε σαράντα οκτώ, δεν έπρεπε να ενισχυθούν από τους είκοσι που περίσσεψαν από αυτούς που έφυγαν λόγω της Σένγκεν στη Βουλγαρία; Δεν έπρεπε, λοιπόν, να γίνει αυτή η μετακίνηση; Μπορούμε να το αρνηθούμε και να το παραβλέψουμε αυτό; Δεν μπορούμε.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Δεν έγιναν έτσι, όμως.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Είπα για τη λειτουργία του σωφρονιστικού καταστήματος. Επίσης, στη δομή φιλοξενίας και εκεί χρειάζονται δυνάμεις. Θεωρώ, λοιπόν, ότι δεν θα πρέπει να υπερβάλλουμε. Είναι άδικο.

Σας λέω και πάλι ότι θα το κοιτάξουμε το θέμα, να δούμε αν υπήρξαν οι οποιεσδήποτε παρεμβάσεις και οτιδήποτε έγινε, το οποίο δεν είναι σύμφωνο, δεν υπάρχει περίπτωση, δεν χαριζόμαστε σε κανέναν. Κοιτάζουμε πάντα να εφαρμόζεται η νομοθεσία και κοιτάζουμε η Αστυνομία να λειτουργεί -και λειτουργεί, πιστεύω- σύμφωνα με τους νόμους του κράτους, σύμφωνα με το Σύνταγμα και πάντοτε να είναι στην υπηρεσία των πολιτών.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε τώρα με τη δέκατη τρίτη με αριθμό 1353/15-9-2025 επίκαιρη ερώτηση δεύτερου κύκλου της Βουλευτού Επικρατείας της Κοινοβουλευτικής Ομάδας ΣΥΡΙΖΑ-Προοδευτική Συμμαχία κ. Έλενας Ακρίτα προς τον Υπουργό Προστασίας του Πολίτη με θέμα: «Υπερπληρότητα στα σωφρονιστικά καταστήματα της χώρας και ανάγκη άμεσων μέτρων αποσυμφόρησης».

Παρακαλώ, κυρία Ακρίτα.

**ΕΛΕΝΑ ΑΚΡΙΤΑ:** Ευχαριστώ πολύ, κύριε Πρόεδρε.

Πριν μπω στο θέμα της επίκαιρης ερώτησής μας, θέλω να πω ότι λίγα μέτρα πιο κάτω από εδώ ένας πατέρας κάνει για όγδοη ημέρα απεργία πείνας. Ένας πατέρας για όγδοη μέρα εκλιπαρεί, για να γίνει εκταφή και να πάρει ό,τι έχει απομείνει από το παιδί του στην αγκαλιά του. Δίπλα του είναι ο κ. Δημήτρης Οικονομόπουλος -δίπλα στον κ. Πάνο Ρούτση- για έβδομη μέρα απεργός και σήμερα προστίθεται και μία απεργός ακόμα.

Δεν είναι δυνατόν αυτή η Κυβέρνηση να «πατάει», να ταμπουρώνεται πίσω από το επιχείρημα ότι «μα, αυτό είναι θέμα της δικαιοσύνης». Πρέπει όλοι να συνειδητοποιήσουμε κάτι, που για πρώτη φορά στην ιστορία αυτού του Κοινοβουλίου σύσσωμη η Αντιπολίτευση, όλα τα κόμματα -δεξιά, αριστερά-, συμφωνήσαμε, φωνάξαμε διαμαρτυρηθήκαμε, καταγγείλαμε. Να καταλάβουμε, λοιπόν, ότι πέρα και πάνω από όλα όσα συμβαίνουν, είναι το υπέρτατο αγαθό του ηθικού δικαίου. Ο κ. Φλωρίδης, ο Πρωθυπουργός και αυτή η Κυβέρνηση θα κάνουν πάρα πολύ καλά να διαβάσουν την Αντιγόνη, για να καταλάβουν την ιερότητα του αιτήματος αυτού του πατέρα.

Και μπαίνουμε στην επίκαιρη ερώτηση. Πρέπει να σας πω, κύριε Υπουργέ, ότι αυτή ήταν μία αναφορά. Ως συνήθως όταν καταθέτουμε αναφορές κανείς δεν ενδιαφέρεται και κανείς δεν μας απαντάει και γι’ αυτό την μετατρέψαμε σε επίκαιρη για να έχουμε τη χαρά να τα πούμε εδώ οι δυο μας.

Το θέμα θα έλεγα ότι είναι η υπερπληρότητα στις φυλακές και η υποστελέχωση στο προσωπικό. Η εικόνα αυτήν τη στιγμή των φυλακών παραπέμπει σε μια τραγική κατάσταση, που αγγίζει τα όρια του υπερπληθυσμού, αλλά η λέξη αυτή είναι επιεικής. Το είδαμε πρώτα στα στοιχεία σε μια δημοσιογραφική έρευνα στο News247 με καταγγελίες, που ήρθαν από ποιους αν φαντάζεστε; Από τους διευθυντές των σωφρονιστικών καταστημάτων, οι οποίοι κυριολεκτικά εκλιπαρούν την Κυβέρνηση να μην τους στείλουν άλλους κρατούμενους, γιατί δεν έχουν πού να τους βάλουν.

Και να θυμίσω ότι στις φυλακές Κορυδαλλού με χωρητικότητα 1.222 θέσεις κρατούνται, τον Ιούλιο τουλάχιστον, 1.945 άτομα, κύριε Υπουργέ. Ξέρετε τι σημαίνει αυτό; Είναι 723 άτομα περισσότερα απ’ όσα αντέχει η φυλακή, πληρότητα 159%.

Όλη αυτή η ιστορία ξεκίνησε από το σωφρονιστικό κατάστημα της Άμφισσας 171% πληρότητα, φυλακές της Κω 173% της δυναμικότητας, Χίος 147%. Στην Τρίπολη μια φυλακή που έχει μόνο 53 θέσεις, έχουμε 130 κρατούμενους. Τι σημαίνει αυτό; Σημαίνει 245% πάνω από την πληρότητα.

Πρέπει να σας πω ότι ως τομέας ανθρωπίνων δικαιωμάτων του κόμματος που εκπροσωπώ του ΣΥΡΙΖΑ έχω πάει σε πάρα πολλές φυλακές και πάντα η μεγάλη μου απορία, που θα ήθελα να μου την απαντήσετε, αν είναι εύκολο, είναι γιατί δεν μας αφήνετε να κάνουμε απροειδοποίητα τις επισκέψεις μας στα σωφρονιστικά καταστήματα, αυτό, δηλαδή, το δικαίωμα που έχει για παράδειγμα ο Συνήγορος του Πολίτη.

Όταν πηγαίνουμε εμείς, κύριε Υπουργέ, τα βρίσκουμε όλα απαστράπτοντα, όλα καλά, όλα τέλεια και δεν έχουμε την ευκαιρία να συζητήσουμε και με τους ίδιους τους κρατούμενους, αλλά και με το προσωπικό, διότι αυτή η υπερπληρότητα δεν είναι μόνο ασφυκτική για τον κρατούμενο, είναι επικίνδυνη για τη σωματική υγεία και καμιά φορά και για την ζωή του προσωπικού στα σωφρονιστικά ιδρύματα.

Όπως πολύ καλά γνωρίζετε οι συνθήκες κράτησης σ’ αυτό το καθεστώς συνιστούν μια απάνθρωπη, μια ταπεινωτική μεταχείριση και παραβιάζουν το άρθρο 3 της Ευρωπαϊκής Σύμβασης των Δικαιωμάτων του Ανθρώπου. Να θυμίσω ότι η Ελλάδα έχει ήδη καταδικαστεί επανειλημμένα από το Ευρωπαϊκό Δικαστήριο Δικαιωμάτων του Ανθρώπου για τις συνθήκες διαβίωσης και δυστυχώς ο κίνδυνος νέων καταδίκων κάτω από την τραγική κατάσταση των σωφρονιστηρίων σήμερα συνεχίζεται και αυξάνεται.

Δεν μπορούμε κλείνοντας να μιλάμε για κράτος δικαίου, όταν οι φυλακές λειτουργούν ως αποθήκες. Δεν μπορούμε να μιλάμε για κοινωνική επανένταξη όταν στοιβάζονται οι άνθρωποι σε θαλάμους διπλάσιους από την προβλεπόμενη χωρητικότητα. Δεν είναι μόνο θέμα αριθμών, είναι θέμα αξιοπρέπειας, είναι θέμα ανθρωπίνων δικαιωμάτων και φυσικά και προστασίας του προσωπικού που εργάζεται στις ελληνικές φυλακές.

Τα ερωτήματά μου, λοιπόν, κύριε Υπουργέ, είναι τα εξής. Θα ήθελα να μου δώσετε την πραγματική εικόνα πληρότητας των φυλακών και να μου πείτε ποια μέτρα για την αποσυμφόρησή τους λαμβάνονται και κυρίως πότε, έτσι ώστε να διαφυλαχθεί και η ασφάλεια και του προσωπικού και των κρατουμένων.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Ακρίτα.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρία Ακρίτα, όσον αφορά το πρώτο που είπατε για τον άτυχο και δυστυχή πατέρα με το οποίον συμπάσχουμε και όλοι υποκλινόμαστε, είναι θέμα της δικαιοσύνης, δεν είναι καμίας κυβέρνησης. Δεν μπορεί κανένας Υπουργός Δικαιοσύνης να διατάξει τη δικαιοσύνη και να πει κάνε αυτό, πάρε την α ή τη β υπόθεση. Αυτό είναι αποκλειστικά θέμα δικαιοσύνης. Δεν μπορεί, λοιπόν, σήμερα ούτε εγώ ούτε κανένας να σας δώσει απάντηση. Η δικαιοσύνη έχει αποφανθεί. Θα της δοθεί η ευκαιρία να αποφανθεί ξανά. Και εκεί μπορώ να σταματήσω και να έρθω στα αιτήματα, τα οποία εσείς έχετε θέσει.

Διαβάζω την ερώτησή σας. Λέτε ότι το πρόβλημα με τα σωφρονιστικά καταστήματα δεν είναι συγκυριακό, αλλά διαχρονικό. Συμφωνώ απόλυτα μαζί σας. Και είχαμε την ευκαιρία και στην επιτροπή των σωφρονιστικών να ανταλλάξουμε απόψεις και εγώ σας ευχαρίστησα, γιατί άκουσα χρήσιμες προτάσεις από όλους. Έχω λίγο καιρό, αλλά πιστέψτε με ότι μαζί με τους συνεργάτες και όλη τη γενική γραμματεία -που επίσης και ο γενικός γραμματέας λίγο καιρό έχει- καταβάλλουμε μια πολύ μεγάλη προσπάθεια, γιατί και αυτοί είναι άνθρωποι, είναι ο πολιτισμός μας, έπραξαν ένα λάθος στη ζωή τους. Πρέπει το κράτος να τους δώσει την ευκαιρία για επανένταξη, να τους κάνει πραγματικό σωφρονισμό, να βγουν πράγματι καλύτεροι και να μην ξαναπεράσουν αυτές τις πόρτες.

Είναι γεγονός, λοιπόν, ότι οι πληρότητες είναι μεγάλες. Σήμερα η πληρότητα είναι κατά μέσο όρο 120,70%. Το 2015 ήταν 119,34%. Το 2019 ήταν στο 107,24%. Σύμφωνα δε με στοιχεία από ευρωπαϊκές χώρες στην Ιταλία, επίσης, είναι στο 118%. Στη Γαλλία είναι 123%, πάνω από εμάς. Στην Κύπρο είναι 132%, πολύ πάνω, επίσης, από εμάς. Και να δώσω και ένα στοιχείο επιπλέον λέγοντας ότι η χώρα μας διατηρεί χαμηλό δείκτη πληθυσμού κρατουμένων ανά 100.000 κατοίκους συγκριτικά με τη Γαλλία, με την Ιταλία και κάποιες άλλες χώρες της Ευρωπαϊκής Ένωσης.

Με το ν.5187/2025 θεσμοθετήθηκαν πραγματικά σημαντικές ρυθμίσεις με στόχο το βασικό που είπατε, την αποσυμφόρηση, που είναι το μεγάλο πρόβλημα. Ο υπερπληθυσμός είναι το μεγάλο μας πρόβλημα. Συγκεκριμένα, λοιπόν, η ηλεκτρονική επιτήρηση, το βραχιολάκι έχει λύσει το πρόβλημα σε πολλές ευρωπαϊκές χώρες. Συζητούσα πρόσφατα για την Ιταλία, με το βραχιολάκι έχουν λύσει το πρόβλημα. Θεσμοθετήθηκε το βραχιολάκι εδώ και αρκετά χρόνια, από το 2006 αν δεν κάνω λάθος, αλλά όπως θεσμοθετήθηκε, δεν εφαρμόστηκε. Ίσχυε μόνο για την Αθήνα και τη Θεσσαλονίκη και όποιος θα το χρησιμοποιούσε, θα πλήρωνε. Ξέρετε πόσοι το χρησιμοποίησαν; Μόνο επτά.

Νομοθετήσαμε, λοιπόν -τέλος Μαρτίου ψηφίστηκε ο τελευταίος νόμος- και αυτό το βραχιολάκι θα εφαρμόζεται σε όλη την Ελλάδα και θα είναι δωρεάν. Έχουμε τρέξει όσο και εγώ ο ίδιος δεν το περίμενα. Άνοιξαν οι προσφορές. Τελειώνει ο διαγωνισμός και πιστεύουμε ακράδαντα ότι από τον Ιανουάριο το βραχιολάκι θα μπορεί να εφαρμοστεί. Και εκεί, λοιπόν, θα κληθούν και οι δικαστές και οι δικηγόροι, όλοι μας να κάνουμε αυτό που πρέπει, να περπατήσει και να προχωρήσει να εφαρμόζεται. Αυτό θα είναι πολύ, πολύ, πολύ μεγάλο θέμα. Άμεσα σε λίγους μήνες θα αρχίσει να μας δίνει θετικά αποτελέσματα, που όλοι περιμένουμε και προσδοκούμε χωρίς καμία αμφιβολία.

Δεύτερον, τώρα αυτές τις μέρες θα κατατεθεί νομοσχέδιο του Υπουργείου Προστασίας του Πολίτη και έχουμε βάλει τροπολογία -η γραμματεία και εγώ προτείναμε- για την επαναφορά του θεσμού της κοινωφελούς εργασίας και στο σωφρονιστικό μας κώδικα, που είχε βγει.

Εφαρμόζεται από τα δικαστήρια εν μέρει, αλλά από τον Σωφρονιστικό Κώδικα όχι. Έχουμε, λοιπόν, τροπολογία η οποία θα συζητηθεί εντός λίγων ημερών, οπότε θα εφαρμόζεται η κοινωφελής εργασία και στον Σωφρονιστικό μας Κώδικα. Πρόκειται για ένα πάρα πολύ σοβαρό βήμα.

Έπειτα, σχετικά με την ταχύτερη απονομή της δικαιοσύνης, έχω στοιχεία και δεν θέλω να μακρηγορώ. Πόσοι ήταν οι υπόδικοι το ’19 και πόσοι είναι τώρα; Είναι πάρα, μα, πάρα πολύ μειωμένος ο αριθμός. Και αυτό είναι θετικό. Όταν ψηφίζονται διατάξεις που διευκολύνουν και επιταχύνουν την απονομή της δικαιοσύνης, και αυτό θα μας λύσει οπωσδήποτε κάποια προβλήματα.

Πάμε και στη διάταξη του Ποινικού Κώδικα που ισχύει για την υφ' όρον απόλυση. Συζητάμε και με το Υπουργείο Δικαιοσύνης. Είναι θέμα δικαστών. Να το εφαρμόσουν με επιείκεια στις μικρές ποινές, εκεί που πρέπει. Και αυτό εγώ προσδοκώ και πιστεύω ότι θα μας δώσει καλά αποτελέσματα και θα μας λύσει οπωσδήποτε προβλήματα.

Σε κάθε περίπτωση, σας είπα τα τέσσερα βασικά που εκεί θα επιμείνουμε. Η Κυβέρνηση φυσικά δεν έχει καμία πρόθεση να ανοίξει τις φυλακές και να αφήσει έτσι αδιακρίτως να βγουν έξω κάποιοι άνθρωποι που ενδεχομένως θα δημιουργήσουν πρόβλημα στην κοινωνία. Σε αυτό είμαστε ξεκάθαροι, δεν θα ανοίξουμε τις φυλακές.

Όσον αφορά το δεύτερο ερώτημά σας για το σχέδιο δράσης 2025-2030, να σας πω το εξής. Σύμφωνα, λοιπόν, με τον προγραμματισμό της Γενικής Γραμματείας Αντεγκληματικής Πολιτικής, έχουμε κάνει μια πολύ-πολύ σοβαρή δουλειά. Τη θέσαμε υπόψιν και του Συμβουλίου Ευρώπης. Πείσαμε, πιστεύω, για τη σοβαρότητα της δουλειάς μας γιατί μιλήσαμε με στοιχεία, με σοβαρό προγραμματισμό που δεν ξέρω αν είχε γίνει ποτέ. Δεν το ξέρω, γιατί επαναλαμβάνω ότι το σύστημα ήταν διαχρονικά εγκαταλειμμένο, και αυτό είναι κάτι που πρέπει να μας πονάει όλους. Όλους! Όλους! Και οι ευθύνες να είναι σε όλους μας. Συνέβαινε διαχρονικά.

Γίνεται, λοιπόν, μια πολύ καλή προσπάθεια. Και έχουμε προϋπολογίσει και έχουμε πάρει και εγκρίσεις για να φτιάξουμε σύγχρονα καταστήματα που θα κοστίσουν 268 εκατομμύρια ευρώ. Έτσι, επειδή τα καταστήματά μας είναι πολύ παλιά και δεν γίνονται και από τη μία μέρα στην άλλη, λέμε ότι, με βάση τον σχεδιασμό 2025-2030, έχουμε στο πρόγραμμα δέκα καινούργια καταστήματα.

Έχουμε το κατάστημα στην Κέρκυρα που είναι από το 1838. Τι συνθήκες διαβίωσης να δώσει ένα κτίριο από το 1838; Πρέπει, λοιπόν, όλοι μας να δουλέψουμε. Εγώ επαναλαμβάνω ότι και στην επιτροπή, και εσείς, όπως και από τα άλλα κόμματα, ήταν όλοι εποικοδομητικοί. Αυτή τη στήριξη, αυτές τις γνώσεις και τις ιδέες όλων μας και τη διάθεση την καλή που έχουμε όλοι μας, πρέπει να κάνουμε πράξη και έργο σε αυτόν τον τομέα, γιατί είναι θέμα πολιτισμού για όλους μας και για τη χώρα μας. Θα δουλέψουμε και πιστεύω ότι θα μπορούμε όλοι μαζί να συνεισφέρουμε. Θα δώσω περισσότερα στοιχεία στη δευτερολογία μου.

**ΠΡΟΕΔΡΕΥΩΝ (Ιωάννης Πλακιωτάκης):** Κυρία Ακρίτα, έχετε τον λόγο.

**ΕΛΕΝΑ ΑΚΡΙΤΑ:** Ευχαριστώ, κύριε Πρόεδρε.

Κύριε Υπουργέ, επειδή πολύ συχνά πρέπει να σας πω ότι και η κοινή γνώμη δεν είναι και ό,τι καλύτερο, και ακούω πάντα μια μικρή, ευτυχώς, μερίδα πολιτών οι οποίοι θεωρούν ότι οι κρατούμενοι δεν πρέπει να έχουν δικαιώματα, δεν πρέπει να τρώνε, δεν πρέπει να κοιμούνται, πρέπει να βασανίζονται από το σύστημα και τα λοιπά, στεναχωριέμαι όταν βλέπω αυτή τη λανθασμένη και επικίνδυνη αντίληψη να μεταγγίζεται, κατά κάποιο τρόπο, σε πολιτικές της Κυβέρνησης.

Ειδικά ο κ. Φλωρίδης, ο οποίος αλλάζει κάθε μισή ώρα τους ποινικούς κώδικες -και αυτό το έχουμε ζήσει όλοι- αντί να έχει μια σωφρονιστική προσέγγιση -όπως λέμε «σωφρονιστικά» καταστήματα- έχει θα έλεγα μια ρεβανσιστική, μια τιμωρητική προσέγγιση, η οποία οδηγεί στο μπούλινγκ, στην τρομοκρατία, στη βία μέσα στις φυλακές, όχι μόνο, όπως είπα πριν, και για τους κρατούμενους, αλλά και για το προσωπικό των φυλακών.

Σας είπα πριν, και ζήτησα και ως τομεάρχης, να μπορούμε να έχουμε ελεύθερη πρόσβαση στις φυλακές, να μπορούμε να πηγαίνουμε απροειδοποίητα, διότι πραγματικά αυτό είναι κάτι που αλλιώς δεν υπάρχει περίπτωση να βρούμε άκρη έτσι, για να το πω απλά και λαϊκά.

Και ένα άλλο ήθελα να σας πω. Επειδή, όπως είπαμε, έχω επισκεφθεί αρκετές φυλακές, θέλω να σας ρωτήσω το εξής. Οι Αγροτικές Φυλακές της Τίρυνθας είναι άδειες! Είναι άδειες! Οι Αγροτικές Φυλακές στον Ελαιώνα, οι γυναικείες φυλακές, που είχα πάει πρόπερσι, ήταν άδειες. Μιλάμε για σπιτάκια, ανθρώπινα σπιτάκια, με δύο δωμάτια, με τα προσωπικά αντικείμενα. Αν θέλετε, μάλιστα, να σας πω ότι οι γυναίκες κρατούμενες είχαν το πιστολάκι τους, το βερνίκι των νυχιών και όλα αυτά, και γύρω γύρω ήταν κήποι που καλλιεργούσαν και βγάζανε αγροτικά προϊόντα.

Υπήρχε, κύριε Υπουργέ, ένα εκπληκτικό πρόγραμμα στον Ελαιώνα, όπου οι κρατούμενες μάθαιναν να εκπαιδεύουν σκυλάκια, και αργότερα να πάρουν την ανάλογη αναγνώριση και να μπορούν να το κάνουν και ως επάγγελμα. Αυτά είναι πράγματα που πραγματικά μας γεμίζουν με χαρά. Γιατί είναι άδειες; Τι συμβαίνει; Ποιοι είναι οι κανόνες εκείνοι, ποια είναι η νομοθεσία εκείνη που κρατάει πίσω τις προϋποθέσεις, αν θέλετε, για να πάει ένας κρατούμενος στην αγροτική φυλακή όπου μπορεί όντως να έχει, πάντα στα πλαίσια του σωφρονιστικού συστήματος, μια πιο ανθρώπινη και πιο αξιοπρεπή διαβίωση;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Παρακαλώ, κύριε Υπουργέ, έχετε τον λόγο.

**ΙΩΑΝΝΗΣ ΛΑΜΠΡΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρία Ακρίτα, θα συμφωνήσω μαζί σας. Το είπα και στην αρχή. Και βέβαια έχουν δικαιώματα. Και η πολιτεία έχει υποχρέωση να τους τα εξασφαλίσει, όπως και συνθήκες διαβίωσης και τα πάντα και ό,τι μπορούμε καλύτερα. Επαναλαμβάνω τη λέξη «πολιτισμός». Πρέπει, λοιπόν, να κάνουμε όλοι ό,τι μπορούμε. Όσον αφορά για την πρόσβαση που είπατε, εγώ θα το ερευνήσω. Βέβαια, τις άδειες τις δίνει η Διεύθυνση των φυλακών, αλλά θα το δούμε.

Εγώ θα χαρώ να πάμε κάποια στιγμή και μαζί και στα καταστήματα τα αγροτικά, γιατί και για αυτό έχω ασχοληθεί πολύ. Και μου δίνετε την ευκαιρία, λοιπόν, τώρα να πω ότι ζήτησα από όλα τα αγροτικά σωφρονιστικά καταστήματα να μου στείλουν τις ανάγκες που έχουν σε μηχανήματα, γιατί είχαν κάποια τρακτέρ για σαράντα και πενήντα ετών. Στείλανε, και βρισκόμαστε σε πολύ καλές διαδικασίες. Κάποια τα έχουν παραλάβει ήδη, όπως καινούργια μηχανήματα και διάφορα άλλα μηχανήματα που χρειάζονται. Το κάναμε για να μπορέσουμε να αλλάξουμε τα πράγματα, γιατί αλλιώτικα δεν γινόταν τίποτα.

Επίσης, είπατε για τις αγροτικές φυλακές που ήταν άδειες. Ναι, έτσι ήταν, σύμφωνοι, ήταν άδειες. Τελευταία, όμως, με αποφάσεις και του Γενικού Γραμματέα Αντεγκληματικής Πολιτικής και με τη συνεννόηση και τον γενικό μας συντονισμό, σας πληροφορώ ότι έχουν ξεπεράσει το 70% πλέον. Δώσαμε την ευχέρεια. Και δεν έχουμε αιτήσεις. Εάν υπάρχουν και αιτήσεις, τους ικανοποιούμε, και θέλουμε να τα γεμίσουμε. Πάντως, έχουν ξεπεράσει το 70%, ενώ ήταν άδεια, ήταν στο 30% και στο 40%, και ορισμένα εντελώς άδεια. Δίνουμε, λοιπόν, την ευχέρεια και μεθοδεύουμε τα πράγματα για να μπορέσουμε να αποσυμφορήσουμε και τα άλλα καταστήματα. Και σε αυτόν τον τομέα πάμε επίσης πολύ καλά.

Θέλω να σας πω κάτι, όμως, για τα σωφρονιστικά καταστήματα τα καινούργια που έχουμε προγραμματίσει. Το σωφρονιστικό κατάστημα της Κρήτη, το «Κρήτη ΙΙ» -το οποίο το ξέρει και ο αγαπητός μας Πρόεδρος- έχει ξεκίνησε από το 2008 και δεν έχει τελειώσει. Είναι εξακοσίων θέσεων. Πήγα τον Ιούλιο κάτω, μαζί όλοι, σμίξαμε με την εταιρεία, με την «ΚΤ.ΥΠ», που έχει αναλάβει. Κάνουμε προσπάθειες και πιέζουμε τα προβλήματα και έχουμε πάρει διαβεβαιώσεις ότι μέσα στο πρώτο εξάμηνο θα μας παραδοθεί και θα κλείσουν τα δύο παλιά. Λάβαμε καλές διαβεβαιώσεις, με πολλή πίεση, ότι μέσα στο πρώτο εξάμηνο θα έχουμε καλό αποτέλεσμα.

Tον Ασπρόπυργο τον ακούμε τόσα χρόνια, δεκαετίες. Να σας πω ότι εγώ είχα παραχωρήσει ως Υφυπουργός Άμυνας το 2004 τον χώρο του Ασπροπύργου στον τότε Υπουργό Δικαιοσύνης και ακόμη -πήγα ξανά και πάλι- τον βρίσκουμε μπροστά μας. Τον Ασπρόπυργο, λοιπόν, τον κίνησε η Κυβέρνηση από το 2019 με σοβαρές και καλές προσπάθειες. Έχει αναλάβει το ΤΑΙΠΕΔ να εκτελέσει το έργο. Οι διαβεβαιώσεις είναι ότι μέχρι τέλος του χρόνου θα έχουμε ανάδοχο και του χρόνου -τον καινούργιο χρόνο- θα έχουν μπει οι μπουλντόζες, θα έχουν μπει μηχανήματα να δουλέψουν.

Και αυτό, λοιπόν, ξεμπλοκάρεται με προσπάθειες πολλές από το 2019 και δέσμευση και ενδιαφέρον του ίδιου του Πρωθυπουργού. Εδώ θέλω να πω και από τη γνώση που έχω ότι για πρώτη φορά με τον Πρωθυπουργό κάνουμε συσκέψεις μία φορά τον μήνα για το σωφρονιστικά προβλήματα, για τα προβλήματα στα σωφρονιστικά μας καταστήματα με τη συμμετοχή του Πρωθυπουργού. Αυτό σας το λέω γιατί μετέχω και βλέπω τις συζητήσεις και τι γίνεται. Και ό,τι κονδύλια ζητάμε εγκρίνονται πάραυτα. Εγκρίνονται πολλά κονδύλια και για την ασφάλεια και για διάφορους άλλους τομείς.

Να σας πω επί τροχάδην για την Κασσάνδρα, που είναι ένα κτήριο, επίσης, από το 2015 εγκαταλελειμμένο και το έχουμε αναζητήσει και εκεί θα ξεκινήσουμε και μπορεί να τελειώσει πιο γρήγορα από όλα τα άλλα.

Στη Θεσσαλία στην Κασσαβέτεια έχουμε δώσει μεγάλη προτεραιότητα γιατί εκεί είναι τα νέα παιδιά και εκεί πρέπει να προσέξουμε ιδιαίτερα. Στη Μεγαλόπολη -όπου εκεί το προχωράμε- το έργο θα χρηματοδοτηθεί από το ταμείο για την απολιγνιτοποίηση. Θα γίνει επίσης, ένα μεγάλο καινούργιο. Στη Χαλκίδα, στα Ιωάννινα, στις Φιλιάτες, στην Κέρκυρα.

Επίσης, υπάρχει ένα πολύ καλό σχέδιο για τη βελτίωση των συνθηκών. Συγκεκριμένα, όταν εγώ έκανα τις πρώτες επισκέψεις και είδα το τι κατάσταση επικρατούσε μέσα στα σωφρονιστικά μας καταστήματα ως άνθρωπος δεν μπορώ να σας εκφράσω τι αισθάνθηκα. Καταγράψαμε άμεσα με μια επιστολή, με ένα email που στείλαμε σε όλους τους διευθυντές τις ανάγκες σε ξενοδοχειακό εξοπλισμό, σε στρώματα, σε κουβέρτες -δεν υπήρχαν στρώματα-, σε σεντόνια, σε προσόψια, σε καρέκλες, σε τραπεζάκια για να κάθονται ανθρώπινα. Τα καταγράψαμε όλα. Ήταν υψηλό το κόστος, πάνω από ένα εκατομμύριο. Απευθύνθηκα με επιστολή σε έναν ευεργέτη της χώρας μας -θα πω ονόματα όταν θα έρθει η ώρα-, ο οποίος ανταποκρίθηκε άμεσα και έχει αναλάβει ο ίδιος την προμήθεια στα καταστήματα. Δηλαδή, σε λίγο χρονικό διάστημα, πολύ σύντομα, θα έχουμε πετάξει ό,τι πάλι υπάρχει μέσα στα καταστήματα και θα τα βάλουμε όλα καινούργια, θα τα κάνουμε ανθρώπινα. Τον ευχαριστώ. Θα τον ευχαριστήσουμε και δημόσια, καθώς πρέπει και όλοι μας.

Επίσης, ανακαινίζουμε τους χώρους των σωφρονιστικών καταστημάτων. Η Βουλή έχει αναλάβει να ανακαινίσει το σωφρονιστικό κατάστημα των νέων στον Αυλώνα. Έχουμε διαθέσει και από τη Γενική Γραμματεία πολύ μεγάλο κονδύλι, αλλά και η Βουλή ανέλαβε, ο Πρόεδρος, ο κ. Κακλαμάνης και προχωράμε. Είμαστε στην αρχή, αλλά θα το τρέξουμε και αυτό οπωσδήποτε.

Δίνουμε χρώματα. Απευθύνθηκα σε όλους. Τους δίνουμε χρώματα και οι ίδιοι οι κρατούμενοι βάφουν και θα βάψουν όλους τους χώρους να αλλάξει όψη αμέσως. Με λίγο κόστος και σε λίγο χρόνο μπορεί να αλλάξουμε όψη. Να τα κάνουμε πάλι ανθρώπινα.

Δεύτερον, δημιουργούμε αθλητικές εγκαταστάσεις. Επίσης απευθύνθηκα σε δωρητές και μας δίνουν μπασκέτες, μας δίνουν όργανα γυμναστικής, τα οποία θα τοποθετήσουμε για να μην κάθονται, να αθλούνται και να περνάει η ώρα τους με τον καλύτερο δυνατό τρόπο.

Σε συνεργασία με το Υπουργείο Υγείας προσπαθούμε και επιλύουμε προβλήματα στον μεγάλο τομέα της υγείας. Προχωράμε σε προσλήψεις. Χρησιμοποιούμε ό,τι μπορούμε. Ψάξαμε και βρήκαμε από τον ΑΣΕΠ διαγωνισμούς που εκκρεμούν πέντε χρόνια και έξι χρόνια. Τα βάλαμε όλα μπροστά. Έχουμε πείσει και το Υπουργείο Εσωτερικών. Έχει γίνει μια καλή προσπάθεια και μέχρι το τέλος του χρόνου περιμένουμε αρκετό αριθμό. Θα διπλασιάσουμε το 2026. Σε κάθε περίπτωση, σας λέω ότι μέχρι τέλος του 2026 και στο θέμα της στελέχωσης θα είμαστε σε πολύ διαφορετική κατάσταση.

Προσπαθούμε. Θέλουμε τη στήριξή σας, τη χρειαζόμαστε, τις ιδέες σας. Είμαστε ανοιχτοί να κουβεντιάζουμε. Θέλουμε προτάσεις. Έχουμε υποχρέωση και χρέος όλοι μας -και ατομικά και ως πολιτεία και ως φορείς και ως κοινωνία- να προσφέρουμε, να κάνουμε πραγματικό σωφρονισμό και να αλλάξουμε αυτούς τους ανθρώπους, να τους πείσουμε ότι το κράτος είναι κοντά τους, είναι εδώ, θα τους στηρίξει.

Και το κυριότερο που θέλω να πω ακόμη κλείνοντας είναι ότι μας ενδιαφέρει πολύ η επάνοδος. Μας ενδιαφέρει πολύ η επανένταξη και την επάνοδο, που μέχρι τώρα ήταν -ας πω τη λέξη των εισαγωγικών- εν υπνώσει, τώρα, λοιπόν, με μια καινούργια διοίκηση και καινούργιους καλούς ανθρώπους την έχουμε βάλει μπροστά, έχουμε ήδη ετοιμάσει ένα φάκελο ολόκληρο, μια τσάντα που θα δίνουμε στον κάθε κρατούμενο, που θα έχει από τηλεφώνα, από πού θα πάει, τι θα κάνει. Θα του δίνουμε διατροφή. Είχατε κάνει πρόταση την άλλη φορά να είναι όσο το δυνατόν πιο μεγαλύτερη. Το προσπαθούμε αυτό. Θα δίνουμε εισιτήρια, κάρτες, τηλεκάρτες. Ό,τι μπορούμε περισσότερο κάνουμε.

Σε συνδυασμό και με τη ΔΥΠΑ, πρώην ΟΑΕΔ, γίνονται μαθήματα. Ξεκίνησε στη Λάρισα επαγγελματικό λύκειο που δεν υπήρχε για να γίνονται μαθήματα, για να μπορούν αυτά τα παιδιά, οι νέοι κυρίως, να πάρουν προσόντα για κάποια επαγγέλματα -κουρείς, τεχνίτες- διάφορα επαγγέλματα, τα οποία όταν θα βγουν στη ζωή τους, να τους δώσουν το μεροκάματο, να τους δώσουν το ψωμί για να μην ξαναγυρίσουν πίσω.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Κάνουμε μια προσπάθεια και σε αυτή την προσπάθεια χρειαζόμαστε τους πάντες και τις συμβουλές και τις προτάσεις σας. Είμαστε ανοιχτοί σε όλα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υφυπουργό.

Προχωράμε στην πρώτη με αριθμό 1332/8-9-2025 επίκαιρη ερώτηση πρώτου κύκλου του Βουλευτή Χίου της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Σταύρου Μιχαηλίδη προς τον Υπουργό Κλιματικής Κρίσης και Πολιτικής Προστασίαςμε θέμα: «Ανάγκη για ολιστικό σχέδιο ανασυγκρότησης των πληγεισών περιοχών της Χίου μετά τις καταστροφικές πυρκαγιές της 22ας Ιουνίου και 12ης Αυγούστου 2025».

Παρακαλώ, κύριε Υπουργέ, έχετε τον λόγο.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, οι ολέθριες πυρκαγιές που ξέσπασαν στη Χίο την 22η Ιουνίου και 12η Αυγούστου 2025 έπληξαν το νησί με πρωτοφανή σφοδρότητα αφήνοντας πίσω τους εκτεταμένες καταστροφές, ιδιαίτερα στη βορειοδυτική Χίο, η αποκατάσταση των οποίων λόγω των ιδιαίτερων γεωμορφολογικών, περιβαλλοντικών και δημογραφικών συνθηκών απαιτεί ταχύτατη και οργανωμένη παρέμβαση, προκειμένου να ανασυγκροτηθεί η ευρύτερη περιοχή με ελπίδες αναζωογόνησης.

Η πυρκαγιά της 22ης Ιουνίου, η οποία εξερράγη μέρα μεσημέρι στις δυτικές παρυφές της πόλης της Χίου, κατέκαψε περισσότερα από σαράντα χιλιάδες στρέμματα δάσους, βοσκοτόπων, χορτολιβαδικής και αγροτικής γης και δεκάδες χιλιάδες μαστιχόδεντρα, μοναδικό προϊόν με ζωτική σημασία για την τοπική οικονομία και την εξαγωγική δραστηριότητα του νησιού.

Η πυρκαγιά της 12ης Αυγούστου εξερράγη πάλι μέρα μεσημέρι στην πιο ευαίσθητα οικολογική περιοχή του νησιού, την Αμανή, περιοχή ενταγμένη στο πανευρωπαϊκό σύστημα προστατευόμενων περιοχών NATURA 2000.

Οι εικόνες από την καταστροφή προκαλούν φρίκη. Εβδομήντα χιλιάδες στρέμματα, ήτοι όλοι η βορειοδυτική και κεντρική Χίος, παραδόθηκε στις φλόγες αβοήθητη και εγκαταλειμμένη από την κρατική μηχανή. Τα ήδη τραυματισμένα υπό εγκατάλειψη χωριά, αιωνόβιοι ελαιώνες, παραδοσιακοί οικισμοί, πυκνά δάση, αμπελώνες, εγκαταστάσεις μελισσοκομίας, αγροικίες, αποθήκες, βοσκοτόπια, κοπάδια, στάνες, σπίτια, μικρές ξενοδοχειακές μονάδες και μικροεπιχειρήσεις έγιναν στάχτη.

Οι επίγειες δυνάμεις της Πυροσβεστικής Υπηρεσίας και οι εθελοντές επιχειρούσαν αβοήθητοι τη μανία της φωτιάς, δίχως υποδομή αντιπυρικής προστασίας, δίχως ηλεκτρικό και νερό. Όλες τις ημέρες που εξελισσόταν η καταστροφή, οι εκκλήσεις προς το Υπουργείο Κλιματικής Κρίσης και Πολιτικής Προστασίας για βοήθεια από αέρος απέβησαν άκαρπες.

Το αποτέλεσμα είναι αποκαρδιωτικό, η καταστροφή είναι τεράστια, ενώ οι επιπτώσεις στην ήδη ισχνή τοπική οικονομία και την κοινωνική συνοχή είναι ανυπολόγιστες.

Η απαίτηση της ακριτικής Χίου είναι καθολική: Άμεση και χωρίς καθυστερήσεις κρατική παρέμβαση, άμεση αποζημίωση των κτηνοτρόφων που επλήγησαν από τις πυρκαγιές για να αντιμετωπίσουν τις επείγουσες ανάγκες σίτισης και τις επερχόμενες γέννες, άμεση οικονομική ενίσχυση των πληγέντων, άμεση οικονομική ενίσχυση των επιχειρήσεων της Αμανής βάσει του τζίρου των προηγούμενων ετών, παράταση συμβολαίων επιχειρηματικής εκμετάλλευσης δημόσιων χώρων, κοινωνική προστασία των πληγέντων για την εξασφάλιση στέγασης, άμεση χρηματοδότηση για την αποκατάσταση των υποδομών, τη δημοτική και αγροτική οδοποιία, τις γέφυρες και λοιπά, δρομολόγηση αντιδιαβρωτικών και αντιπλημμυρικών έργων, αναδάσωση και αποκατάσταση εδάφους, άμεση παρέμβαση για την ολοκλήρωση μαρίνας των Λιμνιών στη Βολισσό, άμεση οριστική διακοπή του διαγωνισμού εξόρυξης αντιμονίου και τέλος, συγκρότηση -και είναι ίσως ένα από τα σημαντικότερα- επιτροπής για την αναζωογόνηση των πληγέντων περιοχών.

Κατόπιν αυτών, σας ερωτώ, κύριε Υπουργέ: Πρώτον, σκοπεύει η Κυβέρνηση και σε ποιο χρονικό πλαίσιο να εκπονήσει ένα ολοκληρωμένο σχέδιο ανασυγκρότησης για τις πληγείσες περιοχές της Χίου; Ποιο είναι το ακριβές χρονοδιάγραμμα; Με ποιον τρόπο και πότε θα αποζημιωθούν οι αγρότες και κτηνοτρόφοι; Ποια ειδικά μέτρα θα ληφθούν για την αποτροπή εκδήλωσης επιδημιών αιγοπροβάτων;

Δεύτερον, ποιο είναι το σχέδιο της Κυβέρνησης για την αποζημίωση των ιδιοκτητών όσων προανέφερα -να μην τα ξαναδιαβάζω- σπιτιών, επιχειρήσεων, κατοικιών και τα λοιπά; Ποια χρηματοδοτικά εργαλεία θα διατεθούν για τις μικρές και μεσαίες επιχειρήσεις που υπέστησαν ζημιές και απώλεια εισοδήματος, ώστε να αποφευχθεί ένα νέο κύμα λουκέτων στην τοπική οικονομία; Θα εξεταστεί από την Κυβέρνηση η ένταξη των επιχειρήσεων Χίου σε δράσεις στήριξης κατά προτεραιότητα, όπως για παράδειγμα στον αναπτυξιακό νόμο 4887/2022;

Και τέλος, προτίθεται η Κυβέρνηση να υιοθετήσει το προτεινόμενο Green Pass για αγρότες και κτηνοτρόφους, ώστε να υπάρξει ταυτόχρονα οικονομική στήριξη του πρωτογενούς τομέα και ενίσχυση της τοπικής οικονομίας με πράσινο και βιώσιμο χαρακτήρα;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Μιχαηλίδη.

Στην ερώτηση θα απαντήσει ο Υφυπουργός Κλιματικής Κρίσης και Πολιτικής Προστασίας κ. Κωνσταντίνος Κατσαφάδος.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ πολύ, κύριε Πρόεδρε.

Κύριε συνάδελφε, προσωπική μας άποψη είναι ότι τα ζητήματα τα οποία άπτονται των θεμάτων της κλιματικής κρίσης και της Πολιτικής Προστασίας δεν αποτελούν ένα πεδίο κομματικών αντιπαραθέσεων και πραγματικά, θέλω να πιστεύω ότι η συγκεκριμένη ερώτηση την οποία μας διαβάσατε και είναι ίδια με αυτήν που έχετε καταθέσει -γιατί διαβάσατε την ερώτηση την οποία έχετε καταθέσει- γίνεται με αφορμή την αγάπη σας απέναντι στον τόπο και τους συμπατριώτες σας και όχι για να δημιουργηθούν πολιτικές εντυπώσεις.

Θα ήθελα, όμως, με βάση αυτό το οποίο σας λέω και όχι με αυτό που δεν πιστεύω ότι γίνεται, να παρατηρήσω ότι κάποιοι από τους χαρακτηρισμούς σας είναι αν μη τι άλλο άστοχοι.

Και όσον αφορά αυτό το οποίο λέτε για τις εκκλήσεις, παραδείγματος χάριν, που γίνονταν από την Πυροσβεστική Υπηρεσία και από την Πολιτική Προστασία στο νησί για να έρθουν εναέρια μέσα -γιατί θέλω να πιστεύω ότι ήσασταν εκεί κατά τη διάρκεια και της πρώτης και της δεύτερης πυρκαγιάς- δεν μπορώ να μην παραθέσω συγκεκριμένα στοιχεία τα οποία δεν επιδέχονται καμίας -μα, καμίας!- αμφισβήτησης. Σε ό,τι έχει να κάνει με την πυρκαγιά η οποία έγινε στις 22-6 στο νησί, επιστρατεύτηκαν και συνέδραμαν κατά την περίοδο της κατάσβεσης της πρώτης πυρκαγιάς τετρακόσιοι ογδόντα πυροσβέστες με ογδόντα πέντε υδροφόρα οχήματα και συνολικά είκοσι τέσσερα εναέρια μέσα. Όπως επίσης και για την πυρκαγιά η οποία ξεκίνησε στις 12 Αυγούστου κάτω από ιδιαίτερες κλιματολογικές συνθήκες και γνωρίζοντας ότι μόνο εκείνη τη μέρα είχαμε πάνω από εκατόν είκοσι πυρκαγιές σε όλη την Ελλάδα, διατέθηκαν τριακόσιοι εβδομήντα πυροσβέστες με τριάντα δύο υδροφόρα οχήματα και έντεκα εναέρια μέσα. Άρα, οι εκκλήσεις για να έρθουν εναέρια μέσα νομίζω ότι είναι άστοχες εκ των πραγμάτων, γιατί όπως σας ανέφερα πριν από ελάχιστα δευτερόλεπτα έντεκα εναέρια μέσα επιχείρησαν κατά τη διάρκεια της κατάσβεσης της πυρκαγιάς, η οποία όντως δημιούργησε πάρα πολύ σοβαρά προβλήματα στο νησί της Χίου.

Από εκεί και πέρα, θα πρέπει να σας ενημερώσω, κύριε συνάδελφε, ότι ήδη έχουν πραγματοποιηθεί δύο συσκέψεις για τη δεύτερη πυρκαγιά -και για την πρώτη έχουν πραγματοποιηθεί- μία σύσκεψη όπου συμμετείχα εγώ, ο Δήμαρχος της Χίου, ο Αντιπεριφερειάρχης της Χίου και ο τοπικός Βουλευτής, ο κ. Μηταράκης, για να συντονίσουμε και να οργανώσουμε ένα πλαίσιο δράσεων γύρω από την αντιμετώπιση των προβλημάτων που προκλήθηκαν από την πυρκαγιά και μία διυπουργική σύσκεψη παρουσία του Αντιπροέδρου της Κυβέρνησης, όπου συμμετείχε το Υπουργείο Εσωτερικών, το Υπουργείο Αγροτικής Ανάπτυξης, το Υπουργείο Περιβάλλοντος και Ενέργειας και φυσικά, το Υπουργείο Κλιματικής Κρίσης και Πολιτικής Προστασίας, όπου μέσα εκεί οριοθετήσαμε -μαζί, βέβαια, με τον Δήμο και την Περιφέρεια- και βάλαμε ένα σαφές χρονοδιάγραμμα γύρω από το οποίο θα κινηθούμε, ούτως ώστε αυτό το σχέδιο ανασυγκρότησης το οποίο ήδη έχει ξεκινήσει και υλοποιείται να μπορέσουμε να το τρέξουμε όσο το δυνατόν καλύτερα, όσο το δυνατόν γρηγορότερα και να έχει όσο το δυνατόν καλύτερα αποτελέσματα για το νησί, την τοπική κοινωνία και τους επιχειρηματίες και τους αγρότες του νησιού.

Στη δευτερολογία μου θα σας αναπτύξω ήδη τις δράσεις οι οποίες υλοποιούνται, οι οποίες ξεπερνάνε ήδη αυτήν τη στιγμή την οποία μιλάμε τα 9 εκατομμύρια ευρώ και όλα τα υπόλοιπα τα οποία έχουμε δρομολογήσει προς την κατεύθυνση της εξομάλυνσης της ζωής στο νησί.

**ΠΡΟΕΔΡΕΥΩΝ (Ιωάννης Πλακιωτάκης):**  Ευχαριστούμε τον κύριο Υπουργό.

Ορίστε, κύριε Μιχαηλίδη, έχετε τον λόγο.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, θέλω να πιστέψετε αυτό που είπατε, ότι εγώ δεν είμαι εδώ για κομματικές αντιπαραθέσεις. Γνωριζόμαστε και δεχθείτε ότι το ενδιαφέρον του Βουλευτή που είναι μπροστά σας είναι ο τόπος, όπως πιστεύω ότι και εσείς ως Βουλευτής κάνετε το ίδιο για τον τόπο σας.

Στις 22 Ιουνίου, λοιπόν, ξεσπάει η πρώτη πυρκαγιά. Μα, λίγες μέρες πριν να ξεσπάσει η πρώτη πυρκαγιά της 22ας Ιουνίου παρευρίσκεται και συντονίζει μία σύσκεψη για αυτά τα θέματα ο Γενικός Γραμματέας Πολιτικής Προστασίας, ο κ. Παπαευσταθίου με όλους τους φορείς που συνήθως παρευρίσκονται σε τέτοιες συσκέψεις. Τα βρίσκει τόσο καλά όλα, ώστε κάνει δηλώσεις ότι η κατάσταση που επικρατεί στη Χίο στην πρόληψη και τα λοιπά είναι παράδειγμα προς μίμηση. Σε λίγες μέρες, σε μια βδομάδα, εκρήγνυται η πυρκαγιά και το νησί αρχίζει να καίγεται για δύο μήνες. Τόσο καλά ήταν οργανωμένα τα πράγματα!

Τον Φλεβάρη που πέρασε είχα με ερώτησή μου ενημερώσει την Κυβέρνηση για τις ευθύνες που θα έχει, αν εκραγεί πυρκαγιά στη Βορειοδυτική Χίο, διότι υπήρχε πάγιο ερώτημα χρόνων να δημιουργηθεί αντιπυρική προστασία λόγω του ανάγλυφου της Χίου, λόγω της δυσκολίας μετακίνησης και της απόστασης πενήντα χιλιομέτρων από τη Διοίκηση της Πυροσβεστικής Υπηρεσίας στη Χίο για να φτάσει εκεί πάνω στη βραχώδη Χίο πυροσβεστικό όχημα και έτσι θα έχει τελειώσει η Χίος. Όχι δεν απάντησε ότι θα προσπαθήσουμε και θα κάνουμε κάτι, τίποτε δεν απάντησε και τελικά εξερράγη η πυρκαγιά και είχαμε τα αποτελέσματα τα οποία είχαμε.

Στη συγκεκριμένη περιοχή, στη Βορειοδυτική Χίο, δεν υπήρχε αντιπυρική προστασία, δεν υπήρχε ηλεκτρικό. Με τα πρώτα λεπτά της πυρκαγιάς σταμάτησε το ηλεκτρικό, διότι αυτό προκλήθηκε από ό,τι θα φανεί από το δίκτυο, με αποτέλεσμα να μην έχει και νερό. Άρα, όλη η επιχείρηση έγινε χωρίς ηλεκτρικό και χωρίς νερό.

Η Χίος, κύριε Υπουργέ, έχει καεί τέσσερις φορές τα τελευταία δώδεκα χρόνια. Ήρθατε εσείς και προεδρεύσατε μίας σύσκεψης όντως μετά τις 27 Ιουνίου, μετά την πρώτη πυρκαγιά. Σας λέω, λοιπόν -και δεν το λέω εγώ, το λέει όλη η Χίος, το λένε οι ίδιοι οι φορείς- ότι από αυτά τα οποία εξαγγείλατε δεν έχει αρχίσει να υλοποιείται τίποτα και όχι μόνο υπάρχει τέτοια κατακραυγή και πίεση, αλλά οι αρμόδιοι φορείς αλληλοκατηγορούνται, ο ένας κατηγορεί και καταγγέλλει τον άλλον.

Θα καταθέσω στα Πρακτικά σχετικά δημοσιεύματα, για να αντιληφθείτε τι λέω.

(Στο σημείο αυτό ο Βουλευτής κ. Σταύρος Μιχαηλίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εμείς, λοιπόν, κύριε Υπουργέ, λέμε ότι η Χίος βρίσκεται μπροστά σε ένα πολύ κρίσιμο σταυροδρόμι, με όποια έννοια έχει αυτό και μπορείτε να καταλάβετε και εσείς και όσοι μας ακούν για τη σημασία που έχει για τη χώρα μας ένα τέτοιο νησί εκεί που βρίσκεται και με το μέγεθός του. Μιλάμε για ένα νησί το οποίο καταρρέει δημογραφικά, όχι μόνο επειδή κάηκε τέσσερις φορές, αλλά επειδή τα τελευταία χρόνια και ιδιαίτερα επί Κυβέρνησης της Νέας Δημοκρατίας δεν έχει τελειώσει κανένα -μα, κανένα- έργο από άποψη μεγάλης σημασίας υποδομών στη Χίο.

Σας λέω, λοιπόν, ότι στην περιοχή την οποία γνωρίζετε που κάηκε, σήμερα δεν υπάρχει λεωφορείο. Έχει πτωχεύσει το υπεραστικό ΚΤΕΛ και δεν υπάρχει λεωφορείο. Τα σχολεία καταρρέουν. Ένα βενζινάδικο το οποίο υπήρχε, και αυτό κάηκε. Γιατροί δεν υπάρχουν.

Αν με αυτήν την περιγραφή που σας κάνω δεν αντιλαμβάνεται η Κυβέρνηση ότι πρέπει γρήγορα να ξεκινήσει με νομοθετική πρωτοβουλία, όχι με συσκέψεις Υπουργών και Υφυπουργών, όπως κάνετε και στη Βόρεια Εύβοια, να προσδιοριστούν και τα ποσά που θα χρειάζονται και να καταρτιστεί ένα οργανωμένο σχέδιο πραγματικά αποκατάστασης και αναζωογόνησης της περιοχής, τότε σας λέω ότι η Κυβέρνηση βρίσκεται πραγματικά σε ένα δίλημμα στο οποίο πρέπει να ανταποκριθεί. Θέλετε να κρατηθεί ένα τέτοιο νησί του Αιγαίου; Θέλετε να υπάρχει πληθυσμός στη Χίο, για να κρατάει τα ιερά και τα όσια ζωντανά και να επιτελέσει τον ρόλο του στην ύπαρξη αυτής της χώρας; Νομοθετείστε λοιπόν! Βοηθήστε με την αναζωογόνηση της περιοχής να κρατηθεί ο πληθυσμός στη βόρεια και στη νότια Χίο που έχει καταστραφεί και τα τελευταία χρόνια αιμορραγεί δημογραφικά, διότι με τις καταστάσεις που έχουμε μπροστά μας και με τις εξαρτήσεις -δεν θέλω να πω, αλλά αντιλαμβάνεστε γιατί είστε πολύ έμπειρος- δεν πάμε καθόλου καλά και υπάρχει μεγάλος κίνδυνος αυτής καθαυτής της ύπαρξης του νησιού μας.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Μιχαηλίδη.

Παρακαλώ, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Απέναντι στο ρητορικό ερώτημα το οποίο κάνετε αν θέλουμε να μείνει όρθιο το νησί της Χίου, νομίζω ότι δεν περιμένετε απάντηση. Και δεν νομίζω κανένας από τους τριακόσιους Βουλευτές μέσα εδώ να θέλει το αντίθετο από αυτό το οποίο θέλουμε όλοι μας.

Εγώ ξεκινώντας έκανα μία πρώτη παρέμβαση λέγοντας ότι επειδή θέλω να πιστεύω στην ανιδιοτελή αγάπη σας απέναντι στο νησί, υπάρχουν κάποιοι χαρακτηρισμοί στην ερώτηση οι οποίοι στην καλύτερη περίπτωση είναι άτοποι. Και σας είπα ακριβώς με νούμερα πόσα ήταν τα στελέχη της Πυροσβεστικής που συνέδραμαν και στις δύο πυρκαγιές. τα τροχοφόρα οχήματα, τα υδροφόρα οχήματα και επίσης και τα εναέρια μέσα.

**ΣΤΑΥΡΟΣ ΜΙΧΑΗΛΙΔΗΣ:** Δεν υπήρχαν εναέρια μέσα τη δεύτερη φορά!

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Σας απαντώ και σας λέω ότι με βάση τα επίσημα στοιχεία έντεκα ήταν τα εναέρια μέσα και αυτό δεν επιδέχεται καμίας αμφισβήτησης.

**ΣΤΑΥΡΟΣ ΜΙΧΑΗΛΙΔΗΣ:** Δεν υπήρχαν!

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Σας παρακαλώ πάρα πολύ! Είναι και ο κ. Μουτζούρης. Αν ανατρέξετε στις δηλώσεις του Περιφερειάρχη, θα δείτε!

Να συμφωνήσουμε σε κάτι. Επειδή έχετε υπηρετήσει σε ένστολο Σώμα, ξέρετε ότι υπάρχουν κάποια πράγματα τα οποία δεν αλλοιώνονται και όταν είναι καταγεγραμμένες οι ώρες πτήσης και πού πετάνε, δεν μπορεί να μου λέτε ότι δεν υπήρχαν! Να το συμφωνήσουμε αυτό!

Αισθάνομαι ότι δεν είστε υποχρεωμένος, κύριε συνάδελφε, να παρακολουθείτε και να ξέρετε τις διαδικασίες οι οποίες διέπουν την κρατική αρωγή ούτε φυσικά να παρακολουθείτε και όλες τις δράσεις και όλα όσα έχουν γίνει από την ημέρα της πυρκαγιάς και μετά.

Ενδεικτικά, να σας αναφέρω ότι για την πρώτη πυρκαγιά, ήδη αυτό το οποίο είχαμε πει έγινε. Δηλαδή, η ενίσχυση του Δήμου της Χίου με το ποσό του 1,5 εκατομμυρίου ευρώ για αποκατάσταση υποδομών του νησιού οι οποίες επλήγησαν κατά τη διάρκεια της πρόσφατης πυρκαγιάς, μέσα από τη συνεδρίαση της Κυβερνητικής Επιτροπής Κρατικής Αρωγής έγινε. Δεσμεύτηκε 1,5 εκατομμύριο ευρώ -όσα είπαμε- για να δοθούν στη Χίο για την πρώτη πυρκαγιά.

Δεύτερον, σε ό,τι έχει να κάνει με αυτήν την πυρκαγιά, τέσσερα εκατομμύρια ευρώ έχουν δοθεί από τον ΔΕΔΔΗΕ για την αποκατάσταση του δικτύου ήδη αυτή τη στιγμή που μιλάμε. Κατά δεύτερον, δεσμεύτηκε το ποσό του 1,5 εκατομμυρίου ευρώ. Για να μπορέσουμε την επόμενη χρονιά -γιατί αυτή τη χρονιά, όπως καταλαβαίνετε, δεν έχει κανένα νόημα- να στηρίξουμε το τουριστικό προϊόν της Χίου και τις επιχειρήσεις, δεσμεύτηκε το ποσό του 1,5 εκατομμυρίου ευρώ για να μπορέσει να υπάρξει το «Chios Pass», το οποίο θα γίνει από το Πάσχα για να καλύψει όλη την τουριστική σεζόν της επόμενης χρονιάς.

Τρίτον, σε ό,τι έχει να κάνει με αντιδιαβρωτικά και αντιπλημμυρικά έργα, τελειώνει η μελέτη την οποία κάνει το Υπουργείο Περιβάλλοντος και Ενέργειας. Έχουμε έρθει σε επαφή και δρομολογείται η εκταμίευση του ποσού μέσα από το Πράσινο Ταμείο. Υπάρχει ήδη η χορηγία της Εθνικής Τράπεζας, η οποία έγινε σε συνεννόηση με το Υπουργείο Περιβάλλοντος και ήδη έχει διατεθεί το ποσό του 1,5 εκατομμυρίου ευρώ, για να γίνουν τα πρώτα αντιδιαβρωτικά έργα τα οποία θεωρούμε ότι είναι μείζονος σημασίας.

Φυσικά, να σας ενημερώσω επίσης ότι και στην τελευταία συνεδρίαση της Κυβερνητικής Επιτροπής Κρατικής Αγωγής δεχθήκαμε και αποφασίσαμε να δοθεί άλλο ένα κονδύλι στον Δήμο της Χίου της τάξης των 2 εκατομμυρίων ευρώ αυτή τη φορά -δηλαδή, συνολικά 3,5 εκατομμύρια ευρώ- για την αποκατάσταση των ζημιών σε ό,τι έχει να κάνει με τις υποδομές του νησιού.

Άρα, λοιπόν, τα πρώτα χρήματα τα οποία έχουν φύγει είναι 9 εκατομμύρια, όπως σας λέω. Έρχεστε και λέτε «Υπάρχει σχέδιο ανασυγκρότησης;». Μα, αυτό που σας λέω τι είναι; Δεν είναι το σχέδιο ανασυγκρότησης;

Επίσης, έχουμε συζητήσει και με τις τοπικές Αρχές και με τους συναρμόδιους Υπουργούς για να ενισχύσουμε περισσότερο τον επιχειρηματικό κόσμο στην πληγείσα περιοχή. Θα βγει, λοιπόν, ένα νέο μέτρο μέσα στον επόμενο μήνα που θα στηρίζει αποκλειστικά τις επιχειρήσεις οι οποίες επλήγησαν από την τελευταία πυρκαγιά στο νησί.

Όλα αυτά, λοιπόν, όπως καταλαβαίνετε, κύριε συνάδελφε, είναι ένας συνεκτικός σχεδιασμός, ένας ολιστικός σχεδιασμός -όπως θέλετε, πείτε το- με σαφές χρονοδιάγραμμα. Ούτως ή άλλως, αυτή τη στιγμή που σας μιλάω, ήδη 9 εκατομμύρια ευρώ έχουν δεσμευθεί και είναι για το νησί.

Κλείνοντας, θα ήθελα να σταθώ σε κάτι γιατί προφανώς, όπως σας είπα και στην αρχή, δεν είστε υποχρεωμένος να γνωρίζετε τον τρόπο και τις διαδικασίες.

**ΣΤΑΥΡΟΣ ΜΙΧΑΗΛΙΔΗΣ:** Τα γνωρίζω.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Φυσικά, αρκετά από αυτά τα οποία με ρωτάτε εδώ δεν άπτονται των δικών μου αρμοδιοτήτων. Θα πρέπει να απευθύνετε τη μισή σας ερώτηση στο Υπουργείο Αγροτικής Ανάπτυξης και όχι στην Κρατική Αρωγή.

Όμως, εγώ πρέπει να σας μιλήσω για τα κτήρια και για τις επιχειρήσεις. Και από τη φωτιά την πρώτη, αλλά και από αυτή τη φωτιά, δεν έχει αποσταλεί ακόμα στο Υπουργείο Κλιματικής Κρίσης και Πολιτικής Προστασίας. Δεν έχει αποσταλεί! Δεν ξέρω αν το καταλαβαίνετε αυτό. Αυτό δεν είναι δικιά μου δουλειά. Όπως πολύ καλά γνωρίζετε, από τις 14 Αυγούστου στελέχη της Γενικής Γραμματείας Αποκατάστασης Φυσικών Καταστροφών ήταν στο νησί και έκαναν αυτοψίες παντού, σε ό,τι έχει να κάνει με τα κτήρια τα οποία επλήγησαν από τη φωτιά. Πριν τελειώσει, πριν σβηστεί η φωτιά, ήταν εκεί. Έχουμε κάνει τις αυτοψίες μας.

Από κει και πέρα, έχουμε έρθει σε μία συνεννόηση και με τον Δήμο και με την Περιφέρεια. Θα βγάλουμε την Κοινή Υπουργική Απόφαση η οποία έχει να κάνει με την οριοθέτηση της περιοχής. Μέχρι τέλος του μήνα, το πολύ μέχρι τις 10 Οκτωβρίου, θα έχει αναρτηθεί και από εκείνη τη μέρα και μετά θα μπορεί ο κάθε πολίτης να καταθέσει μία αίτηση για να μπορέσει να αποζημιωθεί και να πάρει χρήματα για να ξαναφτιάξει το σπίτι του.

Έχουμε ενημερώσει τους τοπικούς φορείς και έχουμε λύσει το πρόβλημα σε ό,τι έχει να κάνει με συμπολίτες μας, των οποίων τα σπίτια με βάση τα Φύλλα Ελέγχου τα οποία έχει κάνει η Γενική Γραμματεία Αποκατάστασης Φυσικών Καταστροφών, έχουν χαρακτηριστεί προσωρινά «μη κατοικήσιμα σπίτια». Μιλάμε για τα «κίτρινα» και για τα «κόκκινα» σπίτια. Μπορούν να πάνε να νοικιάσουν ένα σπίτι. Η επιδότηση την οποία δίνει το κράτος είναι από 300 μέχρι 500 ευρώ, ανάλογα με τα πόσα μέλη της οικογένειας στεγάζονται στο σπίτι. Οπότε δεν υπάρχει κάποιος ο οποίος να έχει μείνει αβοήθητος και δεν έχει μια κατοικία, ένα σπίτι, να μείνει, όταν έχει χαρακτηριστεί το σπίτι του προσωρινά ακατάλληλο.

Περιμένουμε, κύριε συνάδελφε, να μας στείλουν τους φακέλους ο Δήμος και η Περιφέρεια. Μέχρι στιγμής, δεν έχουμε λάβει κανέναν. Περιμένουμε να μας στείλουν τα στοιχεία, λοιπόν, ούτως ώστε να προχωρήσουμε στην επιχορήγηση του επιδόματος των πρώτων αναγκών, στην επιχορήγηση του επιδόματος της οικοσκευής και από τις αρχές Οκτωβρίου που θα έχει υπογραφεί η Κοινή Υπουργική Απόφαση, θα μπορεί κάθε πολίτης του οποίου έχει πληγεί το σπίτι του, να καταθέσει μια αίτηση, ώστε να ξεκινήσει τη διαδικασία αποκατάστασης της οικίας του και φυσικά, να αποζημιωθεί από τη Γενική Γραμματεία Αποκατάστασης Φυσικών Καταστροφών.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε τώρα με την ένατη με αριθμό 1339/12-9-2025 επίκαιρη ερώτηση του δεύτερου κύκλου της Βουλευτού Α΄ Θεσσαλονίκης της Κοινοβουλευτικής Ομάδας ΣΥΡΙΖΑ-Προοδευτικής Συμμαχίας, κ. Αικατερίνης Νοτοπούλου προς την Υπουργό Εργασίας και Κοινωνικής Ασφάλισης, με θέμα: «Ανάγκη νομοθετικής παρέμβασης για την αποκατάσταση των ασφαλιστικών δικαιωμάτων των πρώην εργαζομένων της ΕΛΒΟ».

Η κυρία Νοτοπούλου, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, συζητάμε ένα ζήτημα σήμερα που δεν είναι καθόλου διαδικαστικό, δεν είναι ούτε λογιστικό. Είναι ένα ζήτημα βαθιά ανθρώπινο και δικαιοκρατικό.

Είμαστε εδώ, για να μιλήσουμε για μία μεγάλη, μία κραυγαλέα αδικία. Γνωρίζετε το ζήτημα. Γνωρίζετε ότι εκατοντάδες πρώην εργαζόμενοι της Ελληνικής Βιομηχανίας Οχημάτων, της ιστορικής ΕΛΒΟ, παραμένουν ακόμα και σήμερα που μιλάμε σε καθεστώς ασφαλιστικής ομηρίας.

Γνωρίζουμε πως η Εταιρεία τέθηκε σε ειδική εκκαθάριση από το 2014, διαγράφηκε από το ΓΕΜΗ στις 11-11-2022, όμως για την κρίσιμη περίοδο μεταξύ Δεκεμβρίου 2019 και Ιανουαρίου 2021, ακόμα δεν έχουν καταχωρηθεί στον e-ΕΦΚΑ οι αντίστοιχες ασφαλιστικές ημέρες, παρόλο που οι άνθρωποι παρείχαν κανονικά εργασία.

Το αποτέλεσμα: Απορρίψεις ή αναστολές συνταξιοδοτικών αιτημάτων, απώλεια ιατροφαρμακευτικού παροχών και φυσικά, μια διαρκής οικονομική ανασφάλεια. Το διοικητικό αδιέξοδο οφείλεται στο προφανές. Η ΕΛΒΟ δεν υφίσταται πλέον ως νομικό πρόσωπο, άρα, δεν υπάρχει νόμιμος εκπρόσωπος ή νόμιμος αντίκλητος, για την επίδοση πράξεως του e-ΕΦΚΑ. Έτσι οι διαδικασίες παγώνουν.

Το ισχύον πλαίσιο -άρθρο 975, παράγραφος 3 και το άρθρο 31 του ν. 1545/1985- αναγνωρίζει την προνομιακή κατάταξη των απαιτήσεων των εργαζομένων, αλλά δυστυχώς, δεν λύνει το σημερινό διοικητικό εμπόδιο της κοινοποίησης.

Θα μου επιτρέψετε να αναφερθώ, ονομαστικά, σε μια υπόθεση για την οποία έχω λάβει τη συναίνεση στην ενημέρωση από το Σωματείο. Αποτυπώνει, νομίζω, το μέγεθος της αδικίας και τη βαρύτητα του προβλήματος.

Ο κ. Ζαζάς Ηλίας απεβίωσε στις 10/9/2023. Δεν οριστικοποιήθηκαν τα εκατόν ογδόντα τρία ένσημα της περιόδου από τον Νοέμβριο του 2019 μέχρι το 9/7/2020. Η σύζυγός του που σήμερα δίνει μία γενναία μάχη με τον καρκίνο και η κόρη τους λαμβάνουν περίπου 50 ευρώ λιγότερα κάθε μήνα σύνταξη χηρείας. Έχουν και μικρότερο εφάπαξ από το Ταμείο Μετάλλου, επειδή η πράξη του e-ΕΦΚΑ για την επικουρική ακόμα εκκρεμεί. Αυτή είναι η ανθρώπινη συνέπεια της διοικητικής αδράνειας στην οποία αναφέρθηκα προηγουμένως και δεν μπορεί να αφήνει κανέναν και καμιά μας ασυγκίνητους.

Γνωρίζουμε ότι έχετε ενημερωθεί για το συγκεκριμένο ζήτημα. Εκπρόσωποι των πρώην εργαζομένων κατέθεσαν πλήρη φάκελο στο γραφείο σας. Επίσης, γνωρίζουμε ότι υπάρχει επιστολή στο Γραφείο Πρωθυπουργού της Θεσσαλονίκης, το οποίο κάποτε έλυνε ζητήματα, δεν έχουν λάβει οι άνθρωποι κάποια ενημέρωση. Λύση υπάρχει, είναι ώριμη, υπάρχει σχέδιο τροπολογίας και εισηγητική έκθεση που ετοίμασαν οι εργαζόμενοι για να ρυθμιστεί ακριβώς αυτό. Όταν, δηλαδή, μια εταιρεία έχει λυθεί και έχει περατωθεί η εκκαθάριση, οι αποφάσεις στις τοπικές διοικητικές επιτροπές του ΕΦΚΑ και σχετικές πράξεις επιβολής εισφορών να μπορούν να επιδίδονται σε ορισμένα δημόσια αρχή είτε του Υπουργείου Ανάπτυξης είτε την αρμόδια υπηρεσία του ΓΕΜΗ. Αυτή η επίδοση να θεωρείται πλασματικά έγκαιρη και να παρέχει και όλα τα νόμιμα αποτελέσματα.

Με βάση, λοιπόν, αυτά σας ρωτώ συγκεκριμένα, κυρία Υφυπουργέ: Ποια είναι τα άμεσα διοικητικά μέτρα που θα λάβετε για την αναγνώριση και πίστωση όλων των ασφαλιστικών ημερών της περιόδου Δεκεμβρίου 2019 και Ιανουαρίου 2021 χωρίς καμία επιβάρυνση των εργαζομένων, εάν προτίθεστε να υιοθετήσετε στοχευμένη νομοθετική ρύθμιση για την έγκαιρη κοινοποίηση των πράξεων του e-ΕΦΚΑ σε δημόσια αρχή, υπουργείο ανάπτυξης, για να ξεμπλοκάρουν οι διαδικασίες και τρίτον, ποιο είναι το συγκεκριμένο χρονοδιάγραμμα ολοκλήρωσης; Πότε, δηλαδή, θα πιστωθούν ένσημα, πότε θα εκδοθούν οι εκκρεμείς συντάξεις και πώς θα διασφαλιστούν οι συνθήκες υγείας;

Φυσικά, θα καταθέσω και στα Πρακτικά τα προαναφερθέντα κείμενα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Νοτοπούλου.

Τον λόγο έχει η Υφυπουργός Εργασίας και Κοινωνικής Ασφάλισης κ. Άννα Ευθυμίου.

**ΑΝΝΑ ΕΥΘΥΜΙΟΥ (Υφυπουργός Εργασίας και Κοινωνικής Ασφάλισης):** Ναι, κύριε Πρόεδρε, ευχαριστώ.

Κυρία Νοτοπούλου, προφανώς το ζήτημα που συζητούμε σήμερα είναι ένα ζήτημα δύσκολο -ζόρικο, θα έλεγα- και περίπλοκο. Επειδή, όμως, αφορά ασφαλισμένους και τα ασφαλιστικά τους δικαιώματα, προφανώς αισθάνομαι ότι βρισκόμαστε στην ίδια πλευρά. Είναι πρώτιστος στόχος -πρωταρχικό και για εμάς μέλημα- αυτοί οι άνθρωποι να τακτοποιηθούν ασφαλιστικά και να πάρουν ότι δικαιούνται για τη διεκδίκηση των περαιτέρω ασφαλιστικών τους δικαιωμάτων. Αυτό, όμως, που πρέπει να έχουμε είναι μια πλήρη εικόνα και μια διάφανη εικόνα του ζητήματος και να κατανοήσουμε ότι είναι ένα ζήτημα που απαντά σε μία διαδικασία, αλλά ταυτόχρονα και στην ουσία, γιατί από τη μία πρέπει να τηρηθούν όλες εκείνες οι νόμιμες προϋποθέσεις και διαδικασίες, ώστε οι ασφαλισμένοι να τακτοποιηθούν μεν, αλλά και ο ΕΦΚΑ να μη χάσει τα δικαιώματά του από την είσπραξη ασφαλιστικών εισφορών.

Τώρα, θα ξεκινήσω λίγο με το διαδικαστικό κομμάτι, με κάποιους αριθμούς. Να ξεκαθαρίσουμε ότι δεν είναι εκατοντάδες οι ασφαλισμένοι αυτοί, με βάση και τις τελευταίες επικαιροποιήσεις που έχουμε. Έχουν υποβληθεί -γιατί πρέπει να υποβάλει καταγγελία- ογδόντα εννέα επώνυμες καταγγελίες προς τακτοποίηση προς την αρμόδια υπηρεσία που είναι ο ΟΠΕΚΑ Κεντρικής Μακεδονίας. Οι δεκαεπτά από τις ογδόντα εννέα έχουν τακτοποιηθεί ασφαλιστικά, εκκρεμούν άλλες εβδομήντα δύο εκ των οποίων οι εννέα από τις εβδομήντα δύο αφορούν εκπρόθεσμες καταγγελίες. Η αιτία του προβλήματος, όπως θα σας πω στη συνέχεια, είναι ίδια, αλλά είναι εκπρόθεσμες καταγγελίες και είναι σε άλλο διαδικαστικό στάδιο.

Η αιτία -σωστά την αντιμετωπίσατε- είναι ότι δεν μπορούν να επιδώσουν έγγραφα, πράξεις, αποφάσεις τόσο από την πλευρά του ΕΦΚΑ να επιδοθούν όσο και από την πλευρά του ΟΠΕΚΑ, καθώς έχει τελειώσει η εκκαθάριση. Διαγράφηκε η εταιρεία ΕΛΒΟ από το ΓΕΜΗ και επομένως, αφού δεν έχει νομική προσωπικότητα δεν μπορούμε να επιδώσουμε. Εδώ, βρεθήκαμε σε ένα αδιέξοδο, όπως και εσείς το περιγράψατε και θέλαμε να δώσουμε λύση. Τι έγινε, λοιπόν; Γνωμοδότησε -και αυτό είναι το καινούργιο στοιχείο και απαντάω στην ερώτησή σας- το νομικό συμβούλιο του ΕΦΚΑ και είπε ότι υπάρχει δυνατότητα αναβίωσης της νομικής προσωπικότητας, με βάση τις διατάξεις του ν.4919/2022, γιατί αν παραλήφθηκε κάποια διαδικασία στο στάδιο της εκκαθάρισης, τότε μπορεί να αιτηθεί αυτός που έχει έννομο συμφέρον την αναβίωση της νομικής προσωπικότητας. Αυτό σημαίνει ότι δεν υφίσταται νομοθετικό κενό και ανοίγει ο δρόμος για την τακτοποίησή τους αθροιστικά.

Σε συνέχεια, λοιπόν, αυτής της γνωμοδότησης του νομικού συμβουλίου του κράτους, ο ΕΦΚΑ έχει υποβάλει αίτημα για αναβίωση της νομικής προσωπικότητας από τον νόμιμο εκπρόσωπό του στην υπηρεσία ΓΕΜΗ του Τμήματος Μητρώου του Εμπορικού και Βιομηχανικού Επιμελητηρίου Θεσσαλονίκης. Μάλιστα, την προηγούμενη εβδομάδα ο πληρεξούσιος νομικός σύμβουλος του ΕΦΚΑ που χειρίζεται την υπόθεση, ζήτησε εκ νέου ενημέρωση προς την αρμόδια υπηρεσία, για να είμαστε πλέον στην αναμονή της απάντησής του. Προφανώς, δεν έχουμε μείνει άπραγοι ούτε θέλουμε να είμαστε θεατές σε ένα ζήτημα που πραγματικά είναι σημαντικό. Έχουμε μπροστά μας να λύσουμε μια σειρά ζητημάτων, αλλά κρατήστε ότι αυτή η διαδικασία δεν χαρακτηρίζεται από ευκολία. Υπάρχει, όμως, η πολιτική βούληση να δοθεί μία λύση σε αυτό το αδιέξοδο είτε με αυτές τις διαδικασίες είτε όπως θα συνεχίσω στη δευτερολογία μου.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Υπουργέ.

Τον λόγο έχει η κ. Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Κυρία Υπουργέ, γνωρίζω ότι γνωρίζετε το ζήτημα. Μας δώσατε και κάποιες εξηγήσεις, χαίρομαι που παίρνει σιγά σιγά τον δρόμο του. Καταλαβαίνετε, βέβαια, ότι όλα αυτά τα χρόνια που πέρασαν, οι επιπτώσεις στις ζωές των ανθρώπων ήταν πάρα πολύ σημαντικές και πάρα πολλές οδυνηρές σε κάποιες των περιπτώσεων. Σας ανέφερα μία ενδεικτική.

Αναρωτιέμαι και θα ήθελα στη δευτερολογία σας να μας πείτε αν συναντήσατε τους εργαζόμενους, αν έχετε συζητήσει τη δική τους πρόταση όπως είχε κατατεθεί. Έχω την αίσθηση πως δεν έχει συμβεί αυτό. Σίγουρα το Εργατικό Κέντρο δεν έχει λάβει κάποια απάντηση. Νομίζω ότι υπάρχει ένα σοβαρό ζήτημα για τον τρόπο που λειτουργεί το Υπουργείο Εργασίας εν γένει σε τόσο σημαντικά ζητήματα που αφορούν τις ζωές των ανθρώπων.

Εγώ θα ήθελα να θέσω ένα ακόμα θέμα με την ευκαιρία. Είναι στην ίδια κατηγορία. Αναδείχθηκε με έγγραφα που ήρθαν σε γνώση μου από τους εργαζόμενους. Αναφέρομαι στην a la carte εφαρμογή του ενιαίου μισθολογίου στους μεταταχθέντες ΙΔΑΧ της ΕΛΒΟ. Θέλω να το θέσω υπ’ όψιν σας. Σε ορισμένους φορείς, όπως στο Υπουργείο Υγείας, αναγνωρίστηκε η προϋπηρεσία και έγιναν αλλαγές. Σε άλλους όμως, όπως στο Υπουργείο Άμυνας, στην ΑΑΔΕ και άλλους φορείς ΟΤΑ, όχι. Οι άνθρωποι εξακολουθούν να ζητούν το αυτονόητο, να υπάρξει μία ενιαία ερμηνεία, μία κοινή εγκύκλιος -σας καλώ να ασχοληθείτε με αυτό-, δηλαδή να αποκατασταθούν η προϋπηρεσία, τα μισθολογικά κλιμάκια, οι προσωπικές διαφορές όπου έχουν δημιουργηθεί στρεβλώσεις.

Εγώ από τη μεριά μου θα επαναλάβω ότι κατά την εκτίμησή μας υπάρχει μια ώριμη λύση, που νομίζω ότι και άλλες δυνάμεις της Αντιπολίτευσης τη συμμερίζονται. Έχει κατατεθεί από τους εργαζόμενους. Σας καλώ προσωπικά να δεσμευτείτε ότι θα λυθεί άμεσα, με συγκεκριμένο χρονοδιάγραμμα, συγκεκριμένη διαδικασία διαβούλευσης με τους εργαζόμενους, έτσι ώστε να μην χαθεί ούτε ένα ευρώ, ούτε ένα ένσημο από εκείνα που δικαιούνται οι εργαζόμενοι της ΕΛΒΟ.

Σας ευχαριστώ.

(Στο σημείο αυτό η Βουλευτής κυρία Αικατερίνη (Κατερίνα) Νοτοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Παρακαλώ, κυρία Υπουργέ, έχετε τον λόγο.

**ΑΝΝΑ ΕΥΘΥΜΙΟΥ (Υφυπουργός Εργασίας και Κοινωνικής Ασφάλισης):** Άκουσα με μεγάλη προσοχή όσα εκθέσατε και προφανώς στόχος δεν είναι να χαθεί ούτε ένα ευρώ από ασφαλιστικές εισφορές, ούτε ένα ένσημο σε σχέση με τις ασφαλιστικές εισφορές των εργαζόμενων στην ΕΛΒΟ. Ως Υφυπουργός Εργασίας και Κοινωνικής Ασφάλισης η πρόθεσή μου είναι να δοθεί λύση στο ζήτημα αυτό και μάλιστα από τη στιγμή που περιήλθαν στην πλήρη γνώση μου όλες οι πτυχές του ζητήματος αυτού και είχα και μια πλήρη ενημέρωση από την Υπηρεσία εργάζομαι μεθοδικά για να προχωρήσουν οι απαραίτητες ενέργειες και διαδικασίες για να επιτευχθεί η πλήρης διασφάλιση των εργαζομένων. Η πολιτική βούληση υφίσταται και γι’ αυτό δεσμεύομαι προσωπικά. Οφείλουμε όμως να διερευνήσουμε κάθε πιθανή λύση και κάθε τρόπο, ώστε μαζί και με την προστασία των ασφαλιστικών δικαιωμάτων από τη μία, όπως σας ξαναείπα, να διαφυλάξουμε και τα συμφέροντα του ΕΦΚΑ, που είναι ο μεγαλύτερος οργανισμός κοινωνικής ασφάλισης και σαφώς τον χρηματοδοτούν σε μεγάλο ποσοστό οι εργαζόμενοι.

Όπως σας είπα, το ζήτημα πρέπει να αναγνωστεί από όλες τις πιθανές πλευρές, προκειμένου ο e-ΕΦΚΑ να μην υποστεί ή να υποστεί τη λιγότερη δυνατόν ζημία. Σε αυτή την κατεύθυνση βρισκόμαστε σε διαδικασία επικαιροποίησης των στοιχείων και δεδομένων, μέσω της διενέργειας ελέγχων και αλλεπάλληλων επικοινωνιών με τις αρμόδιες υπηρεσίες. Συγκεκριμένα και στις 22-7-2025 ο ΕΦΚΑ υπέβαλε αίτημα στο ΠΕΚΑ Κεντρικής Μακεδονίας ως αρμόδια υπηρεσία για τον έλεγχο της εταιρείας, προκειμένου να ενημερωθεί για τυχόν νέες καταγγελίες και στις 8-9-2025 η Γενική Διεύθυνση Ελέγχων επανήλθε με το ίδιο αίτημα. Δεν υπήρξαν νεότερα στοιχεία, άρα μένουμε σε αυτά που σας είπα.

Επανέρχομαι τώρα στα ερωτήματά σας και θα σας τα απαντήσω. Σχετικά με την ανάγκη νομοθετικής ρύθμισης, όπως προείπα δεν υπάρχει ανάγκη νομοθετικής ρύθμισης. Θα προσπαθήσουμε προς το παρόν να εξαντλήσουμε κάθε δυνατότητα επίλυσης του θέματος με τον τρόπο που σας είπα, με αυτή τη νομική οδό, ύστερα από τη γνωμοδότηση του Νομικού Συμβουλίου του Κράτους. Θα προσπαθήσουμε να εξαντλήσουμε κάθε δυνατότητα. Για να είμαι ειλικρινής, εάν δεν αποδώσει αυτή η δυνατότητα και τις εξαντλήσουμε, τότε υπάρχει η πολιτική βούληση να διερευνήσουμε τυχόν πολιτική λύση. Εσείς προτείνετε μία. Είναι στη δική μας διακριτική ευχέρεια να δούμε αν υπάρχουν πολιτικές λύσεις.

Αυτό που για μένα είναι σημαντικό είναι, όπως σας είπα, στην πολιτική αυτή λύση να μην υποστεί ζημία ο ΕΦΚΑ ή τη δυνατόν λιγότερη και όντως να υπάρξει ένα σφιχτό χρονοδιάγραμμα.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ποιο είναι;

**ΑΝΝΑ ΕΥΘΥΜΙΟΥ (Υφυπουργός Εργασίας και Κοινωνικής Ασφάλισης):** Δεν μπορώ να σας πω. Όμως αυτό που μπορώ να σας πω για να έχει και η Αντιπολίτευση τον έλεγχο επί αυτού του ζητήματος, που σας είπα ότι και προσωπικά και ως Υπουργείο Εργασίας μας ενδιαφέρει πολύ, είναι πως δηλώνω ότι είμαι στη διάθεσή σας οποιαδήποτε στιγμή να σας ενημερώνω σχετικά με την πρόοδο του ζητήματος αυτού. Για μένα είναι σημαντικό να έχετε και εσείς την πλήρη γνώση και πραγματικά να δοθεί μία λύση στο ζήτημα αυτό στην αρχή, σας είπα, με την πρώτη διαδικασία η οποία πρέπει να εξαντληθεί.

Τώρα για το άλλο θέμα που θέσατε, προφανώς δεν είναι στις αρμοδιότητές μου, μπορείτε να με ενημερώσετε σχετικά και θα το θέσω υπ’ όψιν αρμοδίως. Σας λέω ότι εργαζόμαστε μεθοδικά πάνω στο θέμα για την από εδώ και στο εξής πορεία, με κυρίαρχο στόχο να μην αδικηθούν οι πρώην εργαζόμενοι της ΕΛΒΟ.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Συνεχίζουμε με τη δεύτερη με αριθμό 1334/11-9-2025 επίκαιρη ερώτηση πρώτου κύκλου του Βουλευτή Ηρακλείου της Κ.Ο. «ΣΥΡΙΖΑ - Προοδευτική Συμμαχία» κ. Χαράλαμπου (Χάρη) Μαμουλάκη προς τον Υπουργό Περιβάλλοντος και Ενέργειας με θέμα: «Η οριοθέτηση των μικρών οικισμών δεν μπορεί να στηρίζεται στη λογική του “ράβε ξήλωνε”».

Παρακαλώ, κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κύριε Ταγαρά, επανέρχομαι σε μια υπόθεση που νομίζω ότι αν μη τι άλλο απασχόλησε την κοινή γνώμη και δικαίως, γιατί αφορά τις περιουσίες των ανθρώπων, πολλές και ετερόκλητες, και κυρίως τον μικρό κλήρο, άρα δηλαδή ουσιαστικά περιοχές που αφορούν κυρίως τους οικισμούς και όλη αυτή την αναταραχή που προηγήθηκε με το γνωστό Π.Δ. 11 του 2025.

Πράγματι η Κυβέρνησή σας προσπάθησε να επουλώσει τις πληγές του εν λόγω προεδρικού διατάγματος που ανατάραξε αναμφίβολα την αγορά, απομείωσε εν μία νυκτί τις περιουσίες κατοίκων, με ό,τι αυτό συνεπάγεται και δημιούργησε μια έντονη κοινωνική και οικονομική κινητικότητα. Ήρθατε λοιπόν με μια τροπολογία που, αν δεν κάνω λάθος, είναι στον ν. 5215 του Ιουλίου του 2025, όπου ουσιαστικά θέτετε το παλαιό καθεστώς προσθέτοντας βέβαια και δύο Ζώνες, αλλά το πρόβλημα το οποίο δημιουργείται είναι ότι πάνω στην προσπάθειά σας να λύσετε το πρόβλημα θεωρούμε ότι πυροδοτείτε το ζήτημα σε λάθος κατεύθυνση. Και τι εννοούμε, κύριε Ταγαρά;

Πρώτο και κύριο, έχουμε μια κατάτμηση, μια κατηγοριοποίηση όσον αφορά οικισμούς με πληθυσμιακό στοιχείο έως 700 κατοίκους, μετά έως 2.000 κατοίκους κ.λπ.. Τι γίνεται; Ήρθε και ο Πρωθυπουργός πριν από λίγες εβδομάδες από τη ΔΕΘ να εξαγγείλει μια μείωση του ΕΝΦΙΑ στους οικισμούς -προσέξτε- με έως 1.500 κατοίκους. Δηλαδή βάζουμε τρεις αριθμητικές νόρμες για τους οικισμούς και δημιουργείται το απόλυτο κομφούζιο. Σας το λέω διότι προσλαμβάνω τέτοιες πληροφορίες από τον κόσμο, δεν ξέρει ακριβώς το τι συμβαίνει.

Πάμε όμως λίγο στο καθαρά πολεοδομικό. Είστε και συνάδελφος και νομίζω ότι πρέπει να δούμε λίγο τα θέματα πιο πρακτικά. Γιατί θεωρούμε εμείς ότι δεν λύνεται το πρόβλημα με αυτή τη διάσταση; Πρώτο και κύριο, κύριε Ταγαρά, προσέξτε τι νόρμες βάζετε για να διατηρηθεί στον σκληρό οικιστικό ιστό η προγενέστερη κατάσταση της οικοδομησιμότητας και πολεοδομησιμότητας του ακινήτου. Βάζετε τα εξής κριτήρια: σε οικισμούς έως 700 κατοίκους το ακίνητο να είναι από 500 έως 2.000 τετραγωνικά. Πείτε μου, σας παρακαλώ, σε ποιες περιοχές της χώρας στον σκληρό οικιστικό ιστό των οικισμών, των χωριών δηλαδή, υπάρχουν τέτοια ακίνητα τέτοιας μεγάλης επιφάνειας. Ξέρουμε πάρα πολύ καλά ότι ο κλήρος στον σκληρό οικιστικό ιστό είναι πάρα πολύ μικρός, γιατί είναι προγενέστερα του 1923. Βάζετε λοιπόν προαπαιτούμενο, πρώτον, τεράστιες επιφάνειες, δεύτερον, πρόσωπο 15 μέτρα, όχι για τα εκτός, αλλά μέσα στον οικισμό. Πόσα άραγε έχουν και αυτή τη δυνατότητα; Και βέβαια και πέντε μέτρα -που η πρασιά δεν υπάρχει καθόλου, ξέρετε τι είναι η πρασιά- απόσταση από τον δρόμο. Βάζετε λοιπόν τρία αυστηρά κριτήρια για όλα τα ακίνητα που αφορούν οικισμούς κάτω των 700 κατοίκων. Πρόβλημα. Το λέω με επιείκεια, απλά. Δημιουργείτε πρόβλημα σοβαρό στους ανθρώπους αυτούς.

Τώρα, για το πλαίσιο από 700 έως 2.000 κατοίκους βάζετε κάποιες δυνατότητες που θυμίζουν τις παρεκκλίσεις που είχαμε παλιότερα στα εκτός οικισμών τμήματα. Τις παρεκκλίσεις αυτές τις ενσωματώνετε στους οικισμούς από 700 ως 2.000 κατοίκους, που είναι πάρα, μα πάρα πολλοί στη χώρα, είναι εκατοντάδες, κύριε Ταγαρά και το γνωρίζετε.

Εν κατακλείδι λοιπόν, αφού έθεσα τις παραμέτρους που θεωρούμε ότι είναι εξόχως προβληματικές, καταθέτουμε και καταθέτω δύο απτές και συγκεκριμένες ερωτήσεις. Πρώτον, όλα αυτά όπως αντιλαμβάνεστε έχουν την ανάγκη της δημιουργίας του ΤΠΣ, του Τοπικού Πολεοδομικού Σχεδίου, μια προσπάθεια που ξεκίνησε το 2017, καθυστέρησε χαρακτηριστικά και βρισκόμαστε στην τελική φάση ολοκλήρωσης. Ερώτημα: Για πόσους και ποιους συγκεκριμένους οικισμούς έχει ολοκληρωθεί η εκπόνηση των Ειδικών και Τοπικών Πολεοδομικών Σχεδίων, κύριε Ταγαρά; Υπάρχουν περιοχές ανά τη χώρα που αναμένουν διακαώς την εφαρμογή και έχουν ανατεθεί χρόνια πίσω, ένα έως δύο έτη τουλάχιστον. Και αντίστοιχα, για πόσους και ποιους εκκρεμεί η ολοκλήρωσή τους;

Το δεύτερο ερώτημα: Πώς τεκμηριώνετε συγκεκριμένα το όριο των 700 κατοίκων που διαφοροποιεί τους όρους οικοδομησιμότητας για τους μικρούς οικισμούς; Κοινώς, γιατί 700 και όχι 500 ή 800 κατοίκους; Ποια ήταν η επιστημονική σύγχυση που ενσωματώσατε για να φτάσετε σ’ αυτήν την τροπολογία;

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Μαμουλάκη.

Θα απαντήσει ο Υφυπουργός Περιβάλλοντος και Ενέργειας κ. Νικόλαος Ταγαράς.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, πράγματι έχουμε συζητήσει πολλές φορές για το θέμα των οικισμών, οικισμών χωρίς σχέδιο πόλης και οικισμών κάτω από 2.000 κατοίκους, το οποίο προέκυψε ύστερα από τις αποφάσεις του Συμβουλίου της Επικρατείας, το οποίο με αποφάσεις του 2017 και του 2019 που αφορούσαν τις περιοχές στο Ρέθυμνο και στο Πήλιο κυρίαρχα, 150 οικισμοί, επειδή έκρινε το Συμβούλιο της Επικρατείας ότι είχαν οριοθετηθεί αναρμοδίως παλιά με αποφάσεις νομαρχών, έκρινε ήταν άκυρες. Αυτό δημιούργησε τεράστια προβλήματα ανασφάλειας δικαίου, σταμάτησαν πολλές οικοδομικές άδειες, ακυρώθηκαν άδειες.

Ήρθαμε, λοιπόν, καταρχήν με το προεδρικό διάταγμα στις 15 Απριλίου του 2025 να λύσουμε το πρόβλημα το οποίο παρουσιάστηκε για να σταματήσει αυτή η ανασφάλεια και η εκκρεμότητα. Με το προεδρικό διάταγμα λύσαμε το μεγαλύτερο μέρος του προβλήματος και συμπληρωματικά σ’ αυτό ήλθαμε με την τροπολογία που αναφερθήκατε του Ιουλίου φέτος.

Στο προεδρικό διάταγμα, όπως γνωρίζετε, σε κάθε οικισμό ορίστηκαν τελικά, όπως αποφάσισε το Συμβούλιο της Επικρατείας, τρεις ζώνες. Πρώτα είναι η Ζώνη Α, το συνεκτικό τμήμα που αναφερθήκατε. Ήταν οι οικισμοί το 1923. Μετά είναι η Ζώνη Β που χωρίστηκε σε δύο κομμάτια. Ήταν οι οικισμοί που επεκτάθηκαν μετά το 1923 μέχρι το 1983. Ήταν δύο Ζώνες, η Β και η Β1. Η Ζώνη Γ που είχαμε βάλει εμείς για να καλύπτουν τα σημερινά όρια των νομαρχών, ως είχαν οριστεί, δεν εγκρίθηκε από το Συμβούλιο της Επικρατείας.

Είπατε ότι στο συνεκτικό τμήμα βάλαμε δύο στρέμματα. Τα δύο στρέμματα που βάλαμε στο συνεκτικό τμήμα είναι τα ίδια ακριβώς που προβλέπονταν από το προεδρικό διάταγμα του 1981 για οικισμούς προϋφιστάμενους τού 1923. Το ίδιο διάταγμα, όμως, έδινε και παρεκκλίσεις, δηλαδή αν είχε κάποιος και αν έχει ένα οικόπεδο το οποίο έχει δημιουργηθεί πριν από τις 13 Μαρτίου του 1981 -δεν χρειάζεται να έχει δύο στρέμματα, μπορεί να έχει 300 τετραγωνικά- και χτίζει και μετά το διάταγμα και την τροπολογία ή αν έχει δημιουργήσει το οικόπεδό του πριν από τις 15 Ιουλίου του 1979, η αρτιότητα είναι 150 τετραγωνικά.

Άρα, ό,τι προέβλεπε το διάταγμα του ‘81 για οικισμούς προϋφιστάμενους του 1923, τα ίδια ακριβώς ισχύουν και σήμερα. Δεν έχει αλλάξει τίποτα.

Σε ό,τι αφορά τη Ζώνη Β και Β1 από τον οικισμό που δημιουργήθηκε μετά το 1923 μέχρι το 1983, αυτά που σας είπα καταρχήν και θα σας πω και στην πορεία, είναι ότι βάλαμε αρτιότητες από 300 τετραγωνικά έως 2 στρέμματα. Δεν είναι καινούργια η αρτιότητα αυτή. Είναι αυτή που προβλεπόταν και βάσει της οποίας οριοθετήθηκαν από το διάταγμα για την οριοθέτηση οικισμών του 1985 τα ίδια ακριβώς, από 300 τετραγωνικά έως 2 στρέμματα.

Μάλιστα, τα γράφουμε μέσα και όλα αυτά θα τα δείτε στο προεδρικό διάταγμα άρθρο 9 κεφάλαιο γ παράγραφος 3 που λέει: Πέραν των κατά κανόνα και των κατ’ εξαίρεση, παρεκκλίσεις δηλαδή αρτιότητας οικοδομησιμότητας, λέει ότι όσα οικόπεδα έχουν δημιουργηθεί και ήταν, σύμφωνα με τα προγενέστερα, άρτια και οικοδομήσιμα, πέρα των προηγουμένων που αναφέρθηκα, εξακολουθούν να είναι άρτια και οικοδομήσιμα. Άρα, δεν υφίσταται μείωση ή αύξηση αρτιότητας για να είναι ένα οικόπεδο στον οικισμό κάτω από 2.000 κατοίκους, δηλαδή να ήταν άρτιο και να καταστεί μη άρτιο. Αυτά σ’ ό,τι αφορά το προεδρικό διάταγμα.

Είπα πριν ότι αυτό που άφησε ως κενό και ήλθαμε να συμπληρώσουμε ήταν η λεγόμενη Ζώνη Γ, δηλαδή ό,τι μετά το 1983 δημιουργήθηκε εκεί που το Συμβούλιο της Επικρατείας έκανε παρέμβαση και μας ακύρωσε την ένταξη στην επαναοριοθέτηση των οικισμών.

Με στόχο να στηρίξουμε δημογραφικά -θα απαντήσω και για το οικοδομικό θέμα που αναφερθήκατε- ήλθαμε και είπαμε μέχρι 700 κατοίκους. Μιλάω τώρα όχι για τη Ζώνη Α και τη Ζώνη Β, Β1. Μιλάω για τα άκρα του οικισμού, γιατί σ’ όλους τους οικισμούς κάτω από 2.000 κατοίκους ισχύουν αυτά που είπα. Στα άκρα των οικισμών, που κάποια μπορεί να έμεναν απέξω, σε όσους οικισμούς έχουν 700 κατοίκους να μπορούν να επεκταθούν τα όρια μέχρι εκεί που ορίστηκαν με την απόφαση του νομάρχη. Από τους 12.060 που είναι οι οικισμοί κάτω από 2.000 κατοίκους, το 93% είναι κάτω από 700 κατοίκους. Άρα, για το 93% στα άκρα των οικισμών που είχαν πρόβλημα με το προεδρικό διάταγμα, ήλθαμε και δώσαμε διέξοδο με τους ίδιους όρους που χτίζουν -αναφερθήκατε σ’ αυτό- πάνω από 500 γράφουμε σαν αρτιότητα και 10 μέτρα ελάχιστο πρόσημο, πράγματι.

Λέει, όμως, μέσα η διάταξη ότι όσα οικόπεδα είναι άρτια και έχουν πρόσωπο σε κοινόχρηστο δρόμο και ήταν άρτια που δημιουργήθηκαν με προηγούμενο καθεστώς, εξακολουθούν να είναι άρτια και οικοδομήσιμα. Θα τα δείτε στην τροπολογία που είπατε. Είναι συγκεκριμένα η παράγραφος δ που λέει ότι και με μικρότερο εμβαδόν, δηλαδή κάτω από 500 τετραγωνικά, θα μπορούν να είναι άρτια και οικοδομήσιμα. Αυτό το βάλαμε για να μη στερήσουμε το δικαίωμα στο οποίο αναφερθήκατε κι εσείς για την αρτιότητα που υπήρχε να εξακολουθεί να υπάρχει και μετά από την τροπολογία και το προεδρικό διάταγμα.

Θέλω να σας πω επίσης ότι όλα αυτά τα κάναμε στην προσπάθεια να εξασφαλίσουμε το δίκαιο και να λύσουμε τα προβλήματα που είχαν δημιουργηθεί. Εξαντλήσαμε κάθε περιθώριο σ’ ό,τι αφορά την επαναοριοθέτηση, διότι αυτά που συζητάμε είναι για την επαναοριοθέτηση των οικισμών, για να μην υφίσταται το θέμα της ανασφάλειας με τον ορισμό των νομαρχών. Σε όλες τις περιπτώσεις και όχι μόνο για το αν μείνει μία Ζώνη απέξω στα άκρα, αλλά εφόσον τεκμηριώνεται από τη μελέτη κατά τόπο και για κάθε οικισμό, υπάρχει η δυνατότητα και επέκτασης οικισμού. Τα αναφέρω αυτά και τα γνωρίζετε γιατί είστε συνάδελφος και εκτιμώ ότι τα έχετε μελετήσει.

Άρα, πέραν της επαναοριοθέτησης, για την οποία υπήρξε το πρόβλημα αντισυνταγματικότητας, υπάρχει και η δυνατότητα επέκτασης πέραν των υφιστάμενων ορίων για οικισμούς κάτω από 2.000 κατοίκους, μόνο σε αυτήν την περίπτωση με πολεοδόμηση και όχι απλώς να επεκτείνουμε τα όρια, για να καλυφθούν αυτές οι ανάγκες.

Σ’ ό,τι αφορά την Κρήτη θα σας πω ότι το 95% κατά μέσο όρο των οικισμών στις τέσσερις περιφερειακές ενότητες της Κρήτης είναι κάτω από 2.000 κατοίκους. Εκτιμώ ότι τα γνωρίζετε γιατί τα έχετε μελετήσει. Τα αναφέρω επειδή είστε από την Κρήτη.

Σε κάθε περίπτωση, δεν είχαμε κανένα λόγο -το αντίθετο- να στηρίξουμε, αλλά με ασφάλεια, για να μην υπάρχουν ακυρώσεις, να μην υπάρχουν προβληματισμοί ούτε για την ιδιοκτησία-περιουσία και την αξία της, αλλά ούτε και για κάποιον που θέλει να επενδύσει να έχει ανασφάλειες να το κάνει σε μια περίοδο που έχουμε ανάγκη για λόγους οικονομίας και κοινωνίας να καλύψουμε, πέραν της προστασίας του περιβάλλοντος, αυτές τις ανάγκες.

Επειδή πήρα αρκετό χρόνο, θέλω να σας ευχαριστήσω, κύριε Πρόεδρε. Είναι ένα θέμα που χαίρομαι που το ξαναφέρνει ο αγαπητός συνάδελφος, γιατί έχουμε πολλά που είναι σε εξέλιξη. Θα τα συμπληρώσω στη δευτερολογία, αγαπητέ συνάδελφε. Αυτά σ’ ό,τι αφορά τις αρτιότητες, οικοδομησιμότητες, τα δικαιώματα που υπήρχαν και την εξασφάλισή τους μετά το προεδρικό διάταγμα και την τροπολογία.

Στη δευτερολογία μου θα μιλήσω και για το δεύτερο ερώτημά σας.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Πράγματι επανήλθα μ’ αυτήν την επίκαιρη ερώτηση γιατί, αν μη τι άλλο, αποτελεί κοινό τόπο των πολιτών η αγωνία τους για το τι μέλλει γενέσθαι αναφορικά με τις αξίες των ακινήτων αυτών, οι οποίες καταβαραθρώθηκαν, κύριε Υπουργέ, μετά την εκπόνηση και έκδοση του εν λόγω προεδρικού διατάγματος και δημιουργήθηκε μια αναταραχή στην κτηματομεσιτική αγορά και ειδικά στον μικρό κλήρο.

Ειρήσθω εν παρόδω, να αναφέρω ότι η Κρήτη, κύριε Πρόεδρε, που φέρετε κι εσείς την καταγωγή σας, αριθμεί 945 οικισμούς εν συνόλω 4.780 πανελλαδικά, δηλαδή έχει υπερδιπλάσιους οικισμούς ελέω της ενετοκρατίας, σε αντίθεση με το φεουδαρχικό μοντέλο που ακολουθήθηκε κυρίως τον 16ο και τον 17ο αιώνα.

Αυτή η ιδιαιτερότητα δημιουργεί ένα επιπρόσθετο πρόβλημα στην Κρήτη: Υπάρχουν πολλοί οικισμοί και όντως το 92% με 93% είναι κάτω των 2.000 κατοίκων και άρα εμπίπτουν στις όποιες αλλαγές συνετελέσθησαν μέχρι σήμερα.

Αυτή η αναταραχή στην κτηματομεσιτική αγορά μάς ανησυχεί όμως και κοινωνικοπολιτικά, κύριε Υπουργέ, διότι όπως καταλαβαίνετε η απαξίωση της περιουσίας και του μικρού κλήρου δημιουργεί συνθήκες και ορέξεις να σωρευθεί η περιουσία και άπαξ και υπάρχουν τα 50 στρέμματα με την κείμενη νομοθετική διάταξη που υφίσταται, μπορεί κάποιος να προχωρήσει σε ιδιωτική πολεοδόμηση. Μπορεί δηλαδή τελικά να έχουμε μια μεταβίβαση και μια αλλαγή του ιδιοκτησιακού status quo από τους πολλούς με τον μικρό κλήρο στους λίγους με μεγάλη και συσσωρευμένη περιουσία και μετά να πατάνε πάνω και μια ιδιωτική πολεοδόμηση. Καταλαβαίνετε ότι αυτό αντιστρατεύεται το κράτος δικαίου ευθέως. Γι’ αυτό και είναι η ανησυχία μας έντονη.

Άκουσα με προσοχή αυτά που παραθέσατε και οφείλω να πω ότι θα τα μελετήσω για να δούμε τι άλλες προβληματικές διαστάσεις υφίστανται ή όχι. Σίγουρα πάντως μία εξ αυτών -το παραδεχτήκατε- είναι το όριο 300 και 500. Πράγματι, προγενέστερα για τον σκληρό οικιστικό ιστό ήταν 400 τετραγωνικά και φυσικά είχε πρόσωπο, αλλά τώρα το πήγατε στα 500, το αλλάξατε. Σας διορθώνω εδώ. Δείτε το. Αυτή η αλλαγή δημιουργεί ένα πρόβλημα γιατί, ξαναλέμε, δεν βρίσκεις ακίνητα τέτοιας επιφάνειας.

Καταλήγω -δεν θέλω να κουράσω το Σώμα, γιατί έχουμε και μια σειρά άλλων ερωτήσεων-, λέγοντας ότι όλα αυτά που συζητήσαμε, κύριε Ταγαρά, είχαν ως στόχο την παράθεση των δύο διακριτών ερωτημάτων. Αυτά που συζητούμε τώρα, τα συζητούμε γιατί δεν έχουν ολοκληρωθεί τα τοπικά πολεοδομικά σχέδια. Υπάρχει μεγάλη αγωνία, επειδή ούτως ή άλλως συνδέονται και με τη χρηματοδότηση από το RRF με το διόλου ευκαταφρόνητο ποσό των 1,18 δισεκατομμυρίων ευρώ και επειδή υπάρχουν και τα dead lines για την απορρόφησή τους και επειδή υπάρχει αναγκαιότητα επιτέλους να έχουμε μια αναδιάταξη του πολεοδομικού περιβάλλοντος στη χώρα για το τι συμβαίνει με τοπικά πολεοδομικά σχέδια.

Επανέρχομαι, λοιπόν, στην ερώτηση: Έχουν ολοκληρωθεί και αν ναι, πού; Και αντίστοιχα σε πόσους και ποιους οικισμούς εκκρεμεί η ολοκλήρωσή τους. Και δεύτερον, πώς τεκμηριώνεται -επανέρχομαι, γιατί αυτό παρέμεινε ασαφές- το πληθυσμιακό στοιχείο των 700, πως ορίστηκε; Γιατί όχι 500 ή 800 ή 1.100; Καταλαβαίνετε ότι γι’ αυτό θέλουμε μια εξήγηση, για να καταλάβει και η κοινωνία εκεί έξω πώς νομοθετούμε, για ποιους λόγους και με ποιον σκοπό.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Μαμουλάκη.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ** **(Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Ευχαριστώ, κύριε συνάδελφε, για την ερώτηση. Αποδέχομαι τους προβληματισμούς, αλλά και τις ανάγκες. Είπατε πριν για συμφέροντα. Συμφέροντα πάντα θα καραδοκούν για όλα τα πράγματα, για να αξιοποιήσουν ευκαιρίες. Το θέμα είναι εμείς απέναντι σε αυτά πώς στεκόμαστε και αν βάζουμε κανόνες που να στερούν τη δυνατότητα σε αυτά τα συμφέροντα να πάνε πέρα από αυτά που τους ανήκουν ή από αυτά τα οποία εμείς θέλουμε να δώσουμε.

Εστιάσαμε στους οικισμούς. Ανοίγουμε ένα θέμα -το βάλατε και εσείς- της οργάνωσης του χώρου, της τάξης στον χώρο, τι επιτρέπεται και με ποιους κανόνες χτίζεις, πόσο θέλεις, τι χτίζεις, πόσο χτίζεις, πώς χτίζεις. Είναι το μείζον θέμα της περιόδου που διανύουμε.

Τα τοπικά και ειδικά πολεοδομικά σχέδια, που είναι και η ερώτησή σας, είναι τα εργαλεία με τα οποία οργανώνουμε τον χώρο: χρήσεις γης, ποιες χρήσεις επιτρέπονται, όροι δόμησης, γεωλογικές μελέτες, οριοθετήσεις ρεμάτων, θέματα που αφορούν στην κλιματική αλλαγή. Όλα αυτά μπαίνουν σε τάξη για να ξέρει ο καθένας σε κάθε χωράφι, σε κάθε οικόπεδο τι πρέπει να έχει και τι μπορεί να κάνει. Αυτό είναι ένα ζητούμενο εκατόν δύο χρόνων -το 1923 μπήκαν για πρώτη φορά - και εκκρεμότητα ιστορική. Ερχόμαστε μέσω αυτού του σχεδιασμού, με έναν προϋπολογισμό 555 εκατομμύρια και με προεδρικά διατάγματα για ασφάλεια δικαίου, για να μην πάμε μπρος πίσω και χανόμαστε -η ανασφάλεια αυτή πρέπει να κλείσει- να λύσουμε αυτήν την εκκρεμότητα. Στα τοπικά πολεοδομικά σχέδια στα εμπεριέχονται και οι οριοθετήσεις των οικισμών με προεδρικά διατάγματα. Εάν προσθέσουμε και τα υπόλοιπα που αφορούν στην αποτύπωση του χώρου και στις πληροφορίες που αφορούν στον χώρο, που είναι σκόρπια χαρτιά, πεταμένα -αναφέρομαι στον Ενιαίο Ψηφιακό Χάρτη, στην ψηφιοποίηση όλων των αρχείων των πολεοδομιών, στην Ψηφιακή Τράπεζα Γης και στον έλεγχο των αυθαιρέτων- ο προϋπολογισμός από 555 φτάνει στα 920 εκατομμύρια ευρώ. Αυτό είναι ένα εθνικό στοίχημα για όλους μας. Το έχω πει πολλές φορές αυτό και έχω απευθυνθεί σε όλους τους συναδέλφους. Πολιτεία και κοινωνία, όλοι οι τοπικοί φορείς, ο κάθε τόπος θα εκφραστεί για το ποια θέλει να είναι η προοπτική του. Δεν θα ορίζουμε από εδώ τι θα ισχύει σε κάθε χωριό, σε κάθε δήμο, αλλά ο κάθε δήμος μέσω αυτού του σχεδιασμού που του δίνουμε ως εργαλείο πρέπει να κάνει την πρόταση προοπτικής ανάδειξης και αξιοποίησης του τόπου του, ποια είναι τα χαρακτηριστικά του. Και βεβαίως θα εγκριθεί, γιατί ο σχεδιασμός ξέρετε ότι είναι κρατική υπόθεση, από τον φορέα που χρειάζεται.

Επειδή ρωτήσατε πόσες δημοτικές ενότητες; Θα σας πω ότι στις 831 δημοτικές ενότητες από τις 1.035 εξελίσσονται τα τοπικά και ειδικά πολεοδομικά σχέδια. Από τις 831 στις 807 δημοτικές ενότητες σήμερα που μιλάμε, εξελίσσονται αυτές τις μελέτες, είναι στο 80% της επικράτειας. Από το τέλος του χρόνου και τον επόμενος χρόνο είναι μια κρίσιμη περίοδος για την παράδοση των μελετών λόγω χρηματοδότησης από το Ταμείο Ανάκαμψης και Ανθεκτικότητας και κάνουμε ό,τι χρειάζεται έχοντας ανάγκη -και το λέω και προσωπικά και προς όλους τους συναδέλφους- για τη συμβολή και τη συμμετοχή, να ολοκληρωθεί ο σχεδιασμός, γιατί ακριβώς επειδή ξεκινάει κατά τόπον από τον κάθε δήμο με τους φορείς που τον εκπροσωπούν θα πρέπει να υπάρχει γνωμοδότηση από τον δήμο για το πώς θέλει τον δήμο του να αναπτυχθεί, για να είναι και σε μας πιο εύκολο, και όχι να αποφασίσουμε εμείς για τον κάθε τόπο χωρίς να λαμβάνουμε υπόψη τις τοπικές κοινωνίες όπως ακριβώς ανέφερα.

Η απάντησή μου, λοιπόν, για τις δημοτικές ενότητες ήταν αυτό που ισχύει σήμερα: σε 807 δημοτικές ενότητες εξελίσσεται αυτός ο σχεδιασμός και για την Κρήτη -το λέω για να το έχετε ως στοιχείο- σε 69 δημοτικές ενότητες. Αν εξαιρέσετε μια που δεν είχε υποβληθεί, στην Κρήτη σε όλους τους δήμους και σε όλες τις δημοτικές ενότητες εξελίσσεται αυτός ο σχεδιασμός είτε τοπικό, είτε ειδικό πολεοδομικό σχέδιο, είτε οριοθετήσεις οικισμών αυτοτελώς, γιατί τρέχουν και αυτά.

Σε ό,τι αφορά τώρα το θέμα στο οποίο αναφερθήκατε, γιατί 700 κάτοικοι για τους οικισμούς και γιατί 1.500 κάτοικοι για τη μείωση του ΕΝΦΙΑ, γιατί υπάρχει διαφοροποίηση. Και τα δύο είναι στην ίδια κατεύθυνση, αλλά έχουν διαφορετική αφετηρία. Για παράδειγμα, το ότι επελέγησαν οι οικισμοί μέχρι 1.500 κατοίκους για την απαλλαγή της πρώτης κατοικίας από τον ΕΝΦΙΑ σε δύο φάσεις, έχει να κάνει με οικονομικά στοιχεία. Το θέμα όμως των 700 κατοίκων έχει να κάνει με χωροταξικά και πολεοδομικά στοιχεία. Θα σας πω μέχρι εκεί που μπορώ να πω. Όλα αυτά που εξελίσσονται και να αναφέρομαι στα ειδικά χωροταξικά και πολεοδομικά επειδή γνωρίζετε, θα πρέπει να τυγχάνουν και ασφάλειας δικαίου. Θέλω να σας πω ότι εξαντλούμε κάθε δυνατότητα να μεγιστοποιήσουμε τα οφέλη, αλλά η κατάληξη των ρυθμίσεων να είναι ασφαλής. Και όλα αυτά είναι δυναμικά και όπως είπα πριν μπορεί να μιλούσαμε για τους 700 για τις άκρες των οικισμών, αλλά δυνατότητα επέκτασης πέραν της επαναοριοθέτησης υπάρχει και σήμερα. Αυτός είναι ο λόγος που δεν ταυτίζεται το χωροταξικό σε ό,τι αφορά τον πληθυσμό και το οικονομικό όφελος, η κατάργηση του ΕΝΦΙΑ για την πρώτη κατοικία. Τίποτα παραπέρα, παραπάνω, παρακάτω. Και όλα αυτά εξελίσσονται δυναμικά. Είναι στο χέρι και το δικό μας να διαμορφώσουμε συνθήκες, γιατί όλα κινούνται δυναμικά. Οι αποφάσεις θα συνεχιστούν. Μακάρι να είμαστε σε θέση να είναι ευχάριστες και να ανακουφίζουν τον κόσμο. Για να συμβεί αυτό, όμως, πρέπει να δημιουργούμε συνθήκες οικονομίας, κοινωνίας, με προστασία του περιβάλλοντος που θα επιτρέπουν περαιτέρω ελαφρύνσεις για να μπορέσει η κοινωνία να σταθεί όρθια και δυνατή και να αποκτήσει την ελπίδα για την προοπτική της.

Αυτές είναι οι απαντήσεις που μπορούσα να σας δώσω. Είμαι στη διάθεσή σας γιατί ξαναλέω ότι όλα αυτά εξελίσσονται και χρειάζομαι και τη δική σας στήριξη, και ως συνάδελφος με τη στενή έννοια του μηχανικού αλλά και ως συνάδελφος της Βουλής, όπως και όλοι οι συνάδελφοι να στηρίξετε κατά τόπον και στις περιοχές σας αυτόν τον σχεδιασμό, να απαντήσουν, να γνωμοδοτήσουν, να προτείνουν οι δήμοι -δια μέσου αυτών κινείται όλος ο σχεδιασμός- για να είμαστε κι εμείς στην ευχάριστη θέση να τον ολοκληρώσουμε. Είναι ένα εθνικό στοίχημα που δεν το κερδίσαμε ποτέ. Είναι κρίμα να το χάσουμε τώρα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ τον κύριο Υπουργό.

Προχωράμε στην έκτη με αριθμό 1344/12-9-2025 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Ουρανίας Θρασκιά προς τον Υπουργό Υγείας με θέμα: «Σοβαρά προβλήματα λειτουργίας του Γενικού Νοσοκομείου Θεσσαλονίκης ‘Γ. Γεννηματά - Ο Άγιος Δημήτριος’».

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Ευχαριστώ, κύριε Πρόεδρε.

Κύριε Υπουργέ, είμαι εδώ σήμερα για να μιλήσουμε για το Γενικό Νοσοκομείο Θεσσαλονίκης «Γεώργιος Γεννηματάς - Άγιος Δημήτριος», όπως είναι γνωστό στην πόλη μας. Ξέρετε ότι αποτελεί ένα από τα ιστορικά νοσοκομεία της Θεσσαλονίκης. Εξυπηρετεί καθημερινά χιλιάδες πολίτες, όχι μόνο της Θεσσαλονίκης, αλλά και από τις ευρύτερες περιοχές.

Παρά τον σημαντικό του ρόλο το νοσοκομείο παρουσιάζει σοβαρές ελλείψεις προσωπικού, που θέτουν δυστυχώς σε κίνδυνο την ομαλή λειτουργία του και δυσχεραίνουν φυσικά και την έγκαιρη και ποιοτική παροχή υπηρεσιών στους ασθενείς.

Σύμφωνα με την ΠΟΕΔΗΝ αλλά και καταγγελίες του σωματείου εργαζομένων το εν λόγω νοσοκομείο αντιμετωπίζει μεγάλες ελλείψεις προσωπικού, καθώς καταγράφονται 191 κενά σε οργανικές θέσεις, 73 αφορούν στο νοσηλευτικό προσωπικό, 20 αφορούν στον ιατρικό κλάδο, ενώ στο λοιπό προσωπικό οι κενές οργανικές θέσεις είναι 98.

Στην ήδη δραματική κατάσταση έρχονται να προστεθούν και όλοι αυτοί που θα αποχωρήσουν σύντομα, καθώς υπηρετούν σε διάφορες ειδικότητες μέσω προγραμμάτων απασχόλησης της ΔΥΠΑ. Συγκεκριμένα, 10 εργαζόμενοι θα αποχωρήσουν τον Δεκέμβριο, 37 μέχρι τον Μάιο, οι οποίοι καλύπτουν αδιαμφισβήτητα πάγιες και διαρκείς ανάγκες. Δυστυχώς δεν μονιμοποιούνται.

Το σωματείο εργαζομένων επισημαίνει ότι οι αποχωρήσεις αυτές θα οδηγήσουν με μαθηματική ακρίβεια είτε σε αναστολή υπηρεσιών και λειτουργιών μέσα στο νοσοκομείο είτε σε κάλυψη αυτών των υπηρεσιών από τον ιδιωτικό τομέα με απευθείας αναθέσεις.

Κρίσιμη είναι η κατάσταση -και θέλω να την αναδείξω και αυτή, το έχουμε ξαναπεί και στο παρελθόν- στις οδοντιατρικές επεμβάσεις σε άτομα με αναπηρία, καθώς είναι το μοναδικό νοσοκομείο στη Θεσσαλονίκη που τις πραγματοποιεί. Εκεί οι χρόνοι αναμονής ξεπερνούν τους έξι μήνες και οι άνθρωποι οδηγούνται -όσοι από αυτούς το αντέχουν- στην ιδιωτική υγεία.

Φυσικά η υποστελέχωση του νοσοκομείου είχε ως αποτέλεσμα να οφείλονται στους εργαζόμενους πολλά κενά, πολλές μέρες ανάπαυσης, άδειες, γεγονός που δημιουργεί εξαιρετικά πιεστικές συνθήκες σε εκείνους, οι οποίες επηρεάζουν και την ψυχική τους υγεία και την υγεία τους. Και φυσικά να μην μιλήσουμε για την εναρμόνιση της προσωπικής και επαγγελματικής ζωής. Αυτή πάει περίπατο.

Οπότε θα ήθελα, κύριε Υπουργέ, να μας πείτε, καθώς πρέπει να μείνει σε λειτουργία, πρέπει να μείνει ζωντανό και να ευημερεί, όχι μόνο να διασωθεί, το νοσοκομείο, σε ποιες ενέργειες θα προβείτε για την κάλυψη των οργανικών θέσεων, ποιος είναι ο σχεδιασμός για την ενίσχυση του νοσοκομείου με μόνιμο προσωπικό και βεβαίως -γιατί εκεί υπάρχει και ιδιαίτερη αγωνία, ειδικά στα άτομα με αναπηρία και στις οικογένειές τους- πώς θα μειωθεί ο χρόνος αναμονής στις λίστες των χειρουργείων, ειδικά για τις οδοντιατρικές εργασίες στα άτομα με αναπηρία.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Θρασκιά.

Θα απαντήσει ο Υπουργός Υγείας κ. Άδωνις Γεωργιάδης.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Ευχαριστώ πάρα πολύ, κυρία συνάδελφε για την ερώτηση και κύριε Πρόεδρε.

Θα σας διαβάσω την απάντηση της υπηρεσίας για να δω αν μιλάμε για το ίδιο νοσοκομείο. Μετά θα σας πω και τα γενικά νούμερα και ίσως να μπορούμε να συνεννοηθούμε.

Οργανικές θέσεις 91, καλυμμένες 71, κενές θέσεις 20, θέσεις από τις κενές που έχουν δεσμευτεί για την επόμενη προκήρυξη 5, υπηρετούντες σε προσωποπαγή θέση 6, υπηρετούντες επικουρικοί και ιδιώτες 9. Αν αθροίσετε τους υπηρετούντες σε προσωποπαγή θέση, τους επικουρικούς και ιδιώτες και τις προκηρύξεις πάμε σε 100% κάλυψη.

Πάμε λίγο πιο συγκεκριμένα. Αυτή είναι η απάντηση υπηρεσίας, το δείχνω για να ξέρετε τι σας διαβάζω. Για την ειδικότητα της εσωτερικής παθολογίας προβλέπονται 11 θέσεις, καλυμμένες είναι 8, 3 θέσεις είναι κενές. Από τις κενές έχει προκηρυχθεί 1 θέση, για την οποία αναμένεται δημοσίευση του ΦΕΚ εντός ημερών. Έχει βρεθεί δηλαδή. Άρα πάμε σε 9 από τις 11.

Για την ειδικότητα της γαστρεντερολογίας προβλέπεται 1 θέση, που είναι καλυμμένη, και ταυτόχρονα υπηρετεί και ένας ιδιώτης γιατρός με μπλοκ παροχής υπηρεσιών. Άρα προβλέπεται 1 οργανική θέση που υπηρετούν δύο γιατροί.

Για την ειδικότητα της γενικής χειρουργικής προβλέπονται 6 θέσεις οι οποίες είναι καλυμμένες.

Για την ειδικότητα της ουρολογίας προβλέπονται 6 θέσεις, καλυμμένες είναι οι 4 και έχουμε 2 κενές θέσεις, αλλά υπηρετεί ένας γιατρός σε προσωποπαγή θέση. Άρα στην ουρολογία έχουμε 5.

Για τη μονάδα εντατικής θεραπείας προβλέπονται 13 θέσεις και είναι όλες καλυμμένες.

Για το τμήμα επειγόντων περιστατικών προβλέπονται 4 θέσεις, καλυμμένες είναι οι 3 και 1 κενή έχει προκηρυχθεί, έχει βρεθεί υποψήφιος, αλλά εν τω μεταξύ υπηρετεί κι ένας ιδιώτης με μπλοκ παροχής υπηρεσιών. Άρα είναι όλες καλυμμένες.

Για την ειδικότητα της ωτορινολαρυγγολογίας 1 θέση καλυμμένη, παθολογικής ανατομικής 2 θέσεις καλυμμένες, καρδιολογίας 3 θέσεις καλυμμένες, οφθαλμολογίας 5 θέσεις, καλυμμένες οι 4 και 1 θέση κενή αλλά υπηρετεί ένας γιατρός σε προσωποπαγή θέση και προσελήφθη κι ένας ιδιώτης με μπλοκ, για την ειδικότητα ιατρικής βιοπαθολογίας 7 θέσεις όλες καλυμμένες, για την ειδικότητα ακτινολογίας 7 θέσεις, οι 3 καλυμμένες, οι 4 κενές.

Στην ακτινολογία από τις κενές έχουν προκηρυχθεί 2 θέσεις και έχουν βρεθεί 2 και προσλαμβάνονται εντός των ημερών. Επιπρόσθετα έχουν προσληφθεί και 3 επικουρικοί στην ακτινολογία. Άρα είμαστε πρακτικά καλυμμένοι.

Στην αναισθησιολογία 8 θέσεις, καλυμμένες οι 6, 2 κενές, για τη μία προκηρύχθηκε θέση που απέβη άγονη.

Οδοντιατρική 3 θέσεις, καλυμμένες οι 2, η 1 θέση κενή, αλλά υπηρετούν και 2 σε προσωποπαγή θέση. Άρα έχουμε 5.

Μαιευτική γυναικολογία 4 θέσεις, καλυμμένες οι 3, 1 θέση κενή, αλλά πήραμε έναν γιατρό με μπλοκ παροχής υπηρεσιών και πήραμε και έναν επικουρικό.

Νεφρολογία 1 θέση, αυτή κενή.

Και στην ορθοπεδική προβλέπονται 9 θέσεις, καλυμμένες είναι 5, οι 4 κενές και υπηρετεί όμως ένας γιατρός σε προσωποπαγή θέση. Άρα από τις 9 έχουμε τις 6. Και ούτω καθεξής.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. ΟΛΓΑ ΓΕΡΟΒΑΣΙΛΗ)

Αυτή η εικόνα δεν είναι εικόνα ενός νοσοκομείου με τα τεράστια κενά που είπατε στην πρωτολογία σας.

Πάμε όμως να δούμε λίγο και τα γενικά. Το 88% των οργανικών θέσεων είναι καλυμμένες, το σύνολο, όχι μόνο του «Αγίου Δημητρίου», Γεννηματάς-Άγιος Δημήτριος, όλο μαζί. Πληρότητα 67%. Σε σχέση με το 2019 στο σύνολο υπηρετούν συν 20 γιατροί, συν 6 νοσηλευτές, συν 19 άτομα λοιπό προσωπικό. Προσλήψεις, δεν θα σας πω τώρα αναλυτικά γιατί θα χάσουμε χρόνο.

Προϋπολογισμός του -για το σύνολο λέω, για το σύμπλεγμα- 6,3 εκατομμύρια ευρώ ο προϋπολογισμός το 2019, 13,1 το 2024, αυξημένος κατά -ακούστε το νούμερο- 107,6%.

Άρα μου κάνετε ερώτηση και λέτε στην πρωτολογία σας ότι είναι ένα νοσοκομείο υπό κατάρρευση περίπου, το οποίο έχει 107% παραπάνω προϋπολογισμό από το 2019, περισσότερους γιατρούς, περισσότερους νοσηλευτές, περισσότερο λοιπό προσωπικό, έχουμε προκηρύξει θέσεις από τις οποίες από όλες που προκηρύξαμε -έχει ενδιαφέρον να σας το πω κι αυτό- τι προκηρύξαμε, προσέξτε.

Τον Απρίλιο 5 θέσεις, 1 θέση αναισθησιολογίας επιμελητή Β΄. Δεν είχαμε υποψήφιο στην αναισθησιολογία κανέναν, το είπαμε και πριν. Άγονο λοιπόν. 1 θέση ΤΕΠ επιμελητού Β΄. Ακούστε αριθμό αιτήσεων: 18. 1 θέση εσωτερικής παθολογίας επιμελητού Β΄. Ακούστε αριθμό αιτήσεων: 10. 1 θέση ακτινολογίας επιμελητή Α΄. Αιτήσεις 4. 1 θέση ακτινολογίας επιμελητή Β΄. Αιτήσεις 3. Δηλαδή από τις 5 θέσεις που προκηρύξαμε οι 5 καλύφθηκαν και τη 1 θα την επαναπροκηρύξουμε τον Οκτώβριο.

Με συγχωρείτε, κυρία συνάδελφε, εγώ συμμερίζομαι πάντα τις αγωνίες των ανθρώπων, αλλά αυτή δεν είναι εικόνα ούτε ενός νοσοκομείου που πάει να καταρρεύσει, ούτε ενός νοσοκομείου με συγκλονιστικά στο προσωπικό, ούτε τίποτα. Είναι ένα νοσοκομείο που η Κυβέρνηση το φροντίζει, προκηρύξεις γίνονται και πολλά περισσότερα χρήματα δίνουμε.

Αν ακούτε το σύνθημα που ακούνε συχνά οι συμπολίτες μου από κάτι συνδικαλιστές κυρίως της Αριστεράς «Δώστε λεφτά για την υγεία», ε στο νοσοκομείο αυτό έχουμε δώσει συν 107%. Πόσα περισσότερα λεφτά να δώσουμε;

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Θρασκιά, έχετε τον λόγο για τη δευτερολογία σας.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Ευχαριστώ, κυρία Πρόεδρε.

Κύριε Υπουργέ, θα επιμείνω εγώ στα νούμερα που σας έδωσα πριν και δεν θα επιμείνω επειδή μου αρέσει να μην πηγαίνει κάτι καλά στην πόλη μου, γιατί εγώ το ξέρω το νοσοκομείο, περνάω από εκεί κάθε μέρα όταν πηγαίνω σπίτι μου, και ξέρω και τα προβλήματα που υπάρχουν. Αλλά ας τα δούμε και σε νούμερα. Γιατί, ξέρετε, όλοι αυτοί οι αριθμοί από πίσω έχουν ανθρώπους, από πίσω έχουν ασθενείς, έχουν εξουθενωμένους εργαζόμενους, έχουν ασθενείς που περιμένουν έξι μήνες.

Ακούστε λοιπόν, όλα αυτά τα στοιχεία είναι από την ΠΟΕΔΗΝ, από την 1η Σεπτεμβρίου του 2025, εκτός αν από την 1η Σεπτεμβρίου έχει αλλάξει κάτι. Θα σας πω λοιπόν, συγκεκριμένα: Σαράντα τρεις από τις εκατό θέσεις βοηθών νοσηλευτών κενές. Δεκαεννέα από τις ενενήντα επτά νοσηλευτών ΤΕ. Από το 2023 μέχρι σήμερα έχουν αποχωρήσει σαράντα ένας νοσηλευτές, έχουν προσληφθεί εφτά. Να μην πω για τη συνολικότερη κατάσταση που επικρατεί για τους νοσηλευτές σε όλα τα νοσοκομεία της χώρας μας. Θα διαβάσατε προφανώς, την έρευνα του Εργαστηρίου Κλινικής Επιδημιολογίας του Τμήματος Νοσηλευτικής του Καποδιστριακού Νοσοκομείου. Τι λέει; Λέει πως σχεδόν ένας στους δύο νοσηλευτές στη χώρα μας, όχι απλά αλλάζει επάγγελμα, αλλά φεύγει και με τραύματα ψυχικής υγείας πολύ σοβαρά, από εξουθένωση, από εργασιακό μπούλινγκ κ.λπ..

Ας γυρίσω όμως στα νούμερα και αναφέρομαι στις κενές θέσεις: Οι δέκα από τις δεκαπέντε θέσεις βοηθών ιατρικών και βιολογικών εργαστηρίων. Επτά από τις δεκαπέντε χειριστών του ακτινολογικού. Δεκαοχτώ από τις είκοσι τέσσερις διοικητικού λογιστικού. Δέκα από τις δεκαοχτώ στους τεχνικούς. Οι άνθρωποι αυτοί λείπουν από σοβαρά τμήματα. Λείπουν από την αναισθησιολογική, την παθολογική, από τη ΜΕΘ, το ΤΕΠ. Όλα λειτουργούν οριακά. Δεν είναι γιατί ακούγεται ωραία η λέξη «κατάρρευση», το αντίθετο. Εδώ προσπαθούμε να βρούμε λύσεις. Δεν ήρθα να σας πω νούμερα που δεν ισχύουν. Στη γυναικολογική κλινική η λίστα αναμονής αγγίζει τους έξι μήνες, στην οφθαλμολογική τους πέντε, στη χειρουργική τους δυόμισι μήνες, στην ουρολογική σχεδόν τους δυόμισι μήνες.

Φυσικά, σας είπα ότι ειδικά για τις οδοντιατρικές εργασίες -τις χειρουργικές που απαιτείται ολική νάρκωση, ακριβώς γιατί απευθύνεται σε άτομα με αναπηρία- εκεί οι λίστες μειώθηκαν. Όμως, ξέρετε πως μειώθηκαν και έφθασαν τώρα στους έξι μήνες; Είναι γιατί όλοι οδηγήθηκαν στον ιδιωτικό τομέα, όχι γιατί κάτι λύθηκε.

Άρα, φυσικά λειτουργεί το νοσοκομείο, κύριε Υπουργέ. Δεν είπα ότι δεν λειτουργεί, αλλά λειτουργεί χάρη στις υπεράνθρωπες προσπάθειες των ανθρώπων που δουλεύουν εκεί. Και δεν πρέπει πια να κάνουμε έκκληση στον ηρωισμό κανενός. Πρέπει οι συνθήκες εργασίας να είναι όπως πρέπει, να μην έχουν άγχος ούτε οι εργαζόμενοι, να μην έχουν άγχος ούτε οι εξυπηρετούμενοι, ούτε οι ασθενείς, ούτε όλοι οι υπόλοιποι.

Άρα, τα νούμερα είναι αυτά και είμαστε εδώ για να ακούσουμε ακριβώς -και μπορώ να σας τα καταθέσω κιόλας στα Πρακτικά- με ποιο τρόπο θα λυθούν.

(Στο σημείο αυτό η Βουλευτής κ. Ουρανία (Ράνια) Θρασκιά καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με το να αντιπαρατιθέμεθα με νούμερα που ισχύουν ή δεν ισχύουν από επίσημες πηγές, δεν θα λύσουμε το πρόβλημα. Ο κόσμος στη Θεσσαλονίκη που εξυπηρετείται από το Νοσοκομείο Άγιος Δημήτριος περιμένει να ακούσει τις λύσεις, όχι νούμερα που δεν ανταποκρίνονται σε αυτό που βιώνει.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Κατ’ αρχάς, θα σας αφήσω και τη γραπτή απάντηση της υπηρεσίας για να λάβετε γνώση, όχι μόνο προφορική.

(Στο σημείο αυτό ο Υπουργός Υγείας κ. Σπυρίδων-Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα μου επιτρέψετε να πω το εξής, επειδή είπατε για τα στοιχεία της ΠΟΕΔΗΝ: Σήμερα το πρωί είχα μια τηλεοπτική συζήτηση με τον κ. Γιαννάκο από την ΠΟΕΔΗΝ, ο οποίος -ίσως να ακούσατε τι είπε- είπε ότι τα πράγματα πάνε πολύ καλύτερα επί της θητείας μου και ότι οι λίστες αναμονής συνεχώς μειώνονται.

Όσον αφορά τον ιδιωτικό τομέα που αναφέρατε, να εξηγήσουμε τι είναι. Στα πλαίσια του προγράμματος των δωρεάν απογευματινών χειρουργείων, είχαμε προβλέψει ένα ποσό περίπου 9 εκατομμυρίων ευρώ από τα 60 εκατομμύρια, ότι θα μπορούσα να το ξοδέψουμε σε συνεργασία με ιδιωτικές κλινικές. Όταν ένας ασθενής παίρνει ένα voucher από εμάς που του λέει «σου κλείσαμε ραντεβού την τάδε του μηνός στην τάδε ιδιωτική κλινική» αυτό το voucher το δίνεις και δεν πληρώνεις ούτε ένα ευρώ εσύ. Μπαίνεις χειρουργείσαι και φεύγεις. Αυτό για μας είναι ένα περιστατικό το οποίο εμείς χειρουργήσαμε. Το αν το χειρουργήσαμε στον Άγιο Δημήτριο ή αν το χειρουργήσαμε σε ένα ιδιωτικό νοσοκομείο από την ώρα που εμείς πληρώνουμε όλο το κόστος του και αυτός φεύγει από τη λίστα, είναι μείωση της λίστας.

Γιατί το κάναμε αυτό; Διότι σε μια σειρά χειρουργικών επεμβάσεων που είχαμε πολύ μεγάλη συγκέντρωση περιστατικών, πολλές χιλιάδες περιστατικά -κυρίως αυτό αφορούσε καταρράκτες, οδοντιατρικά και χοληδεκτομές- η δυνατότητα των χειρουργείων του ΕΣΥ να τα εξυπηρετήσουν όλα, δεν έφτανε το χρόνο υλοποίησης του Ταμείου Ανάκαμψης. Δεν θα προλάβαιναν να κάνουν όλα αυτά τα χειρουργεία. Για να γίνουν, λοιπόν, λίγο πιο γρήγορα ζητήσαμε και λάβαμε και τη συνεργασία του ιδιωτικού τομέα. Όμως, ο ασθενής -με συγχωρείτε- καλά θέλει να γίνει, τα δόντια του θέλει να φτιάξει και να έχει την υπηρεσία δωρεάν. Δεν τον ενδιαφέρει αν αυτό θα γίνει στον Άγιο Δημήτριο ή σε μία ιδιωτική κλινική, από την ώρα που αυτός δεν πληρώνει ούτε ένα ευρώ. Άρα, δεν καταλαβαίνω γιατί αυτό είναι κακό.

Εγώ το θεωρώ πάρα πολύ καλό. Δική μου ιδέα ήταν -με τον κ. Θεμιστοκλέους- και είναι κάτι που δούλεψε. Για να ξέρετε και τα νούμερα, θα σας αναφέρω και τη λίστα αναμονής, την ενιαία λίστα χειρουργείου και θα σας πω, πως γι’ αυτό καμιά φορά αισθάνομαι πολύ αδικημένος με τη γενική φασαρία που κάνετε χωρίς να βλέπετε ποτέ τα νούμερα: Πήγα στο Υπουργείο Υγείας και την πρώτη βδομάδα έβγαλα στον αέρα, σε συνέντευξη Τύπου, τη λίστα. Ήταν ογδόντα οκτώ χιλιάδες περιστατικά και η αναμονή στα χειρουργεία ήταν πάνω από τέσσερις μήνες. Αυτό θεωρούμε καθυστέρηση στα εθνικά συστήματα υγείας. Η αναμονή άνω των τεσσάρων μηνών θεωρείται καθυστέρηση. Εντός του τετραμήνου για τα ψυχρά χειρουργεία -δεν μιλάω ούτε για ογκολογικά, ούτε για εμφράγματα, ούτε για τέτοια, δεν μιλάμε για τα επείγοντα τώρα- για αυτά που μπορούν να πάρουν αναβολή, η καθυστέρηση μετριέται από τον τέταρτο μήνα και μετά, παγκοσμίως.

Ήταν ογδόντα οκτώ χιλιάδες. Σήμερα είναι τριάντα ένα χιλιάδες. Έχει πέσει η αναμονή κάτω από το 50%. Είχαμε σε χρόνο το 2024 περιστατικά από το 2017. Σήμερα το πιο πίσω περιστατικό που μας έχει απομείνει είναι του 2024 στο τέλος. Δηλαδή, περίπου έναν χρόνο, από τα επτά χρόνια που ήταν πριν. Πάμε πάρα πολύ καλά. Σήμερα ο κ. Γιαννάκος της ΠΟΕΔΗΝ το είπε στην τηλεόραση. Πράγματι πάμε πολύ καλά. Τι να κάνουμε; Να πούμε ψέματα;

Όσο αφορά το Νοσοκομείο Άγιος Δημήτριος τώρα. Ο χρόνος αναμονής είναι από τρεις έως πέντε μήνες. Μόνο στα οδοντιατρικά μπορεί να φτάσει τους έξι που είπατε πριν. Μα, σε αυτά παρεμβήκαμε μετά από απογευματινά χειρουργεία, για να μην περιμένουμε ούτε έξι, παρόλο που -επαναλαμβάνω- πριν από ενάμιση-δύο χρόνια αυτό μπορεί να περίμενε δεκαέξι και είναι τώρα έξι.

Τώρα, θα αναφερθώ στα νούμερα για να κλείνουμε και με αυτό και να το εξηγήσω άπαξ δια παντός, για να μιλάμε την ίδια γλώσσα. Η ΠΟΕΔΗΝ -δεν αντιδικώ μαζί τους, τους εκτιμώ κιόλας- στα νούμερα που παρουσιάζει -και σωστά- παρουσιάζει μόνο το μόνιμο προσωπικό. Είναι η μόνιμή μου διαφορά με τους συνδικαλιστές. Εκείνοι λένε «έχουμε τόσες οργανικές, τόσους μόνιμους». Δεν μετράνε ποτέ στις ανακοινώσεις τους το επικουρικό προσωπικό, τα μπλοκ παροχής υπηρεσιών, τη συνεργασία με ιδιώτες. Εγώ, δηλαδή το Υπουργείο -όχι εγώ σαν πρόσωπο- μετράμε το σύνολο του προσωπικού.

Εμένα, βασικός μου ισχυρισμός και η διαφωνία μου με αυτούς, είναι ο εξής απλός: Aν πάθω κάτι και μπω σε ένα νοσοκομείο κι έρθει ένας γιατρός και μου σώσει τη ζωή ή μία νοσηλεύτρια και με φροντίσει, δε με νοιάζει εκείνη τη στιγμή αν είναι μόνιμος, αν είναι επικουρικός, αν είναι με μπλοκ παροχής υπηρεσιών. Με νοιάζει να με κάνει καλά.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Φεύγουν…

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Δεν φεύγουν. Οι επικουρικοί μένουν όλοι και ανανεώνονται διαρκώς. Δεν φεύγει κανένας. Όσοι βλέπετε ότι φεύγουν, είναι αυτοί που κάνουν αίτηση στις προκηρύξεις και γίνονται μόνιμοι, άρα φεύγουν από την θέση του επικουρικού και γίνονται μόνιμοι, που είναι ο μόνος νόμιμος τρόπος, για να μονιμοποιηθούν.

Κλείνω με αυτό, επειδή σας άκουσα εδώ να λέτε ότι πρέπει να γίνουν όλοι μόνιμοι. Ακούστε, αυτό είναι ένα αίτημα -το να γίνουν όλοι οι επικουρικοί μόνιμοι- που μπορεί να το λέει το ΚΚΕ. Γιατί το λέει το ΚΚΕ; Γιατί δεν τους νοιάζει ούτε το Σύνταγμα, ούτε η Ευρωπαϊκή Ένωση, ούτε ο ΑΣΕΠ, ούτε κανένας νόμος και λέει «θέλω να γίνουν όλοι μόνιμοι». ΚΚΕ είναι, δεν πρόκειται να κυβερνήσει και ποτέ, δεν χάλασε και ο κόσμος. Μάλιστα.

Εσείς τώρα στο ΠΑΣΟΚ, δεν μπορείτε να το λέτε αυτό. Ακούστε γιατί δεν μπορείτε να το λέτε. Γιατί σωστά το ΠΑΣΟΚ ίδρυσε τον ΑΣΕΠ και σωστά το ΠΑΣΟΚ στην Αναθεώρηση του 2000 έβαλε ένα άρθρο στο Σύνταγμα που λέει ότι απαγορεύεται να μονιμοποιήσεις κάποιον χωρίς προκήρυξη από τον ΑΣΕΠ. Άρα, με νόμο να έρθω εγώ και να πω ότι όσοι είναι τώρα επικουρικοί, γίνονται μόνιμοι, δεν μπορώ να το κάνω, γιατί είναι παράνομο. Ούτε εσείς μπορείτε να το κάνετε αύριο, γιατί είναι επίσης παράνομο, με το Σύνταγμα του ΠΑΣΟΚ. Δεν γίνεται. Καλώς δεν γίνεται, λέω. Καλώς το έκανε το ΠΑΣΟΚ. Τι μπορεί να γίνει μόνο; Να κάνουμε όποτε έχουμε κενή οργανική θέση και άνοιγμα θέσεων από το Υπουργείο Εσωτερικών; Βλέπω τον κ. Μαμουλάκη, από την εκεί πλευρά τώρα. Η δέσμευση προς την Ευρωπαϊκή Ένωση για τις προσλήψεις είναι μία αποχώρηση μία πρόσληψη. Δεν μπορούμε να πάμε σε δύο προσλήψεις μόνιμες για μία αποχώρηση.

Άρα, για να αυξήσει η Κυβέρνηση Μητσοτάκη τον αριθμό του προσωπικού του ΕΣΥ χωρίς να σπάσει το ένα προς ένα που είναι η δέσμευση Τσίπρα από το μνημόνιο με τους δανειστές, τι κάναμε; Πήραμε πολύ περισσότερους επικουρικούς. Οι επικουρικοί από την ώρα που τους πήραμε, από το 2000, διαρκώς ανανεώνονται. Η πολιτική μας δέσμευση είναι ότι διαρκώς θα ανανεώνονται. Όσοι καταφέρουν και μπουν στις προκηρύξεις μας θα γίνουν και μόνιμοι. Όσους δεν τους ενδιαφέρει δεν θα γίνουν. Όμως κατ’ αυτόν τον τρόπο και έχουμε αυξήσει κατά είκοσι πέντε χιλιάδες το προσωπικό του ΕΣΥ και τηρούμε τη δέσμευση του ένα προς ένα και έχουμε περισσότερο προσωπικό στα νοσοκομεία και αυτό η ΠΟΕΔΗΝ δεν θα το δεχθεί ποτέ γιατί διεκδικεί να γίνουν όλοι μόνιμοι, αλλά εσείς αυτό δεν μπορείτε να το λέτε, γιατί είναι παράνομο, βάσει του Συντάγματος του ΠΑΣΟΚ.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ακολουθεί η έβδομη με αριθμό 1338/12-9-2025 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Χαράλαμπου (Χάρη) Μαμουλάκη προς τον Υπουργό Ανάπτυξης με θέμα: «Ενισχύθηκε όντως η Διυπηρεσιακή Μονάδα Ελέγχου Αγοράς (ΔΙ.Μ.Ε.Α.) ώστε να μπορεί να ελέγξει την αθέμιτη κερδοφορία;».

Κύριε Μαμουλάκη, έχετε τα επόμενα δύο λεπτά.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κυρία Πρόεδρε.

Κύριε Τσαβδαρίδη, ο προλαλήσας Υπουργός ήταν άνθρωπος ο οποίος με νομοθετική πρωτοβουλία τον Ιούλιο του 2020 κατήργησε δεκαεπτά ελεγκτικούς μηχανισμούς στη χώρα, για να δημιουργήσει έναν κεντροβαρή οργανισμό, τη γνωστή ΔΙΜΕΑ, έναν οργανισμό ο οποίος υπάγεται απευθείας στον εκάστοτε Υπουργό Ανάπτυξης και σκοπό έχει, ουσιαστικά τι; Να πατάξει φαινόμενα αισχροκέρδειας, φαινόμενα στρέβλωσης της αγοράς, φαινόμενα συγκεντροποίησης που οδηγούν σε καρτελοποίηση, αυτά που βιώνουμε, δηλαδή, τα τελευταία πέντε και πλέον χρόνια. Ένας οργανισμός, ο οποίος οφείλω να πω ότι, στην κεντρική φιλοσοφία του διέπεται από μία λογική «όλα σε ένα νοικοκυρεμένα», εξ ου και η κατάργηση δεκαεπτά ετερόκλητων και πολλών μικρών ελεγκτικών μηχανισμών.

Όμως, η στελεχιακή αφυδάτωση από την οποία διακατέχεται εδώ και πέντε χρόνια -και θα αποδείξω πώς, μέσω των οργανικών θέσεων- δημιουργεί μεγαλύτερο πρόβλημα από ότι πριν τη δημιουργία της ΔΙΜΕΑ. Γιατί το λέω αυτό; Διότι ένας οργανισμός, ο οποίος έχει στην ευθύνη του τον έλεγχο του συνόλου της αγοράς λιανεμπορίου ανά τη χώρα αλλά και πολλών άλλων επιχειρηματικών και οικονομικών δραστηριοτήτων και αριθμεί μετά βίας ογδόντα εργαζόμενους, των οποίων η πλήρωση των οργανικών θέσεων είναι στο 65% πέντε χρόνια μετά, πέντε χρόνια ακρίβειας, αντιλαμβάνεστε ότι προκαλεί θυμηδία.

Δεν είναι προσωπική βολή σε εσάς. Άλλωστε εσείς εσχάτως έχετε τοποθετηθεί στο εν λόγω υφυπουργικό θώκο. Όμως, είναι ένα μεγάλο πρόβλημα για τη χώρα και το φωνάζουμε. Διότι, πρέπει να παταχθεί το μεγαλύτερο πρόβλημα μετά το δημογραφικό που έχει, τουλάχιστον, η πατρίδα μας και είναι η ακρίβεια, είναι η πληθωριστική πίεση, είναι η μικρή αγορά -που δυστυχώς, είναι η Ελλάδα- και η συγκεντροποίηση αυτής που οδηγεί σε φαινόμενα manipulation, δηλαδή, ουσιαστικά χειραγώγηση τιμών, που όλοι εμείς και ο κόσμος εκεί έξω πληρώνει. Μάλιστα, έχουμε φτάσει στο αδιανόητο φαινόμενο υπεραγορές τροφίμων με τοπικά ελληνικά προϊόντα να είναι φθηνότερα στις Βρυξέλλες από ό,τι στην Ελλάδα. Γιατί, όμως, συμβαίνει αυτό; Γιατί η ΔΙΜΕΑ μάλλον δεν λειτουργεί. Γιατί, μάλλον, και η ΔΙΜΕΑ δεν λειτουργεί.

Έρχομαι, λοιπόν, εδώ στο προκείμενο και να πω το εξής. Πράγματι, υπάρχουν και άλλες είκοσι τρεις θέσεις, οι οποίες είναι καλυμμένες οι είκοσι εξ αυτών, θέσεις που αφορούν στη ΔΙΜΕΑ, στη διυπουργική δράση, στον έλεγχο της αγοράς -Διεύθυνση Διυπουργικής Εργασίας- και στην αντιμετώπιση του παράνομου εμπορίου. Όπως αντιλαμβάνονται, φαντάζομαι, όλοι, είναι δηλαδή ο οργανισμός ο καθ’ ύλην αρμόδιος για να βάλει νόρμες και κανόνες στην αγορά. Και τι βλέπουμε; Να μην υπάρχουν αυτές οι νόρμες και οι κανόνες και γι’ αυτό να βάλλεται ο πολίτης με τόσο μεγάλη ακρίβεια παντού και ειδικά στα τρόφιμα και ειδικά στα σουπερμάρκετ.

Άρα, λοιπόν, κύριε Τσαβδαρίδη, καταλαβαίνετε ότι είναι πολύ εύλογα τα ερωτήματα που σας παραθέτω -δύο τον αριθμό-, που ζητάω τα στοιχεία για πόσους ελέγχους έχουν διενεργηθεί ως προς την εφαρμογή του άρθρου 54. Διότι, πράγματι το 2023 φέρατε άλλο ένα στοιχείο που αποδεικνύει τα λεγόμενά μου. Το 2023 φέρατε το περίφημο άρθρο 54 για την παρεμπόδιση της αθέμιτης κερδοφορίας των επιχειρήσεων -να η λογική της ΔΙΜΕΑ- που προέρχεται από την πώληση προϊόντων, αλλά στην πράξη δυστυχώς -υπήρχε ανώτατο όριο- δεν εφαρμόστηκε λόγω της υποστελέχωσης. Άρα πόσοι έλεγχοι έχουν γίνει; Πόσες παραβάσεις διαπιστώθηκαν και ποιο το ύψος των προστίμων αυτών;

Η δεύτερη ερώτηση είναι η εξής: Σε ποιες συγκεκριμένες ενέργειες έχετε προβεί για την ενίσχυση του ελεγκτικού μηχανισμού της ΔΙΜΕΑ, που άπτεται ζητημάτων, όπως είπαμε, αθέμιτης κερδοφορίας των επιχειρήσεων;

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσει ο Υφυπουργός Ανάπτυξης κ. Λάζαρος Τσαβδαρίδης.

Κύριε Υπουργέ, έχετε τον λόγο.

**ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης):** Ευχαριστώ, κυρία Πρόεδρε.

Αγαπητέ κύριε συνάδελφε, πάμε να δούμε αν ενισχύθηκε όντως η ΔΙΜΕΑ, ώστε να μπορεί να ελέγξει την αθέμιτη κερδοφορία, αν υπάρχει στελεχιακή αφυδάτωση, όπως είπατε, αν για τις ογδόντα θέσεις που προβλέπονται στο ψηφιακό οργανόγραμμα της υπηρεσίας έχουν καλυφθεί οι πενήντα δύο, όπως λέτε στην ερώτησή σας, το 65%, ή υπάρχουν πολλοί περισσότεροι από τους ογδόντα που προβλέπονται στο ψηφιακό οργανόγραμμα, προκειμένου να γίνει πιο εντατικός έλεγχος στην αγορά, για να μπορέσουν οι καταναλωτές να μην υφίστανται φαινόμενα αισχροκέρδειας, που πραγματικά είναι κάτι για το οποίο εργαζόμαστε καθημερινά για να το αποτρέψουμε. Πάμε, λοιπόν, να δούμε όλα αυτά με στοιχεία.

Η απάντηση έχει ως εξής: Η Κυβέρνηση, κύριε Μαμουλάκη, έχοντας πλήρη επίγνωση των πιέσεων που υφίστανται τα νοικοκυριά, παρενέβη αποφασιστικά για να βάλει φρένο στην αισχροκέρδεια αλλά και να προστατέψει το διαθέσιμο εισόδημά τους. Ενδεικτικά αναφέρομαι στις νομοθετικές πρωτοβουλίες του Υπουργείου Ανάπτυξης, όπως το Παρατηρητήριο Τιμών και το «Καλάθι του Νοικοκυριού». Και τα δύο συνέβαλαν καθοριστικά στην ενίσχυση της διαφάνειας και έδωσαν στους καταναλωτές ένα πρακτικό εργαλείο άμεσης σύγκρισης και επιλογής.

Επιπλέον, με το άρθρο 54 του ν.5045/2023 απαγορεύτηκαν τα υψηλότερα περιθώρια μικτού κέρδους από αυτά που ίσχυαν πριν την 31η Δεκεμβρίου 2021 για υπηρεσίες και προϊόντα πρώτης ανάγκης. Το πλαφόν αυτό ίσχυε αρχικά ως τις 31 Δεκεμβρίου 2023 και παρατάθηκε από τη δική μας Κυβέρνηση διαδοχικά έως 30 Ιουνίου 2025.

Καμία ρύθμιση, ωστόσο, δεν μπορεί να αποδώσει χωρίς ισχυρούς ελεγκτικούς μηχανισμούς. Σε αυτό συμφωνούμε. Γι’ αυτό και επενδύσαμε συστηματικά στη ΔΙΜΕΑ, η οποία συστάθηκε με τον ν.4712/2020.

Απαντώντας, λοιπόν, στο ερώτημά σας αν ενισχύθηκε ο ελεγκτικός μηχανισμός της ΔΙΜΕΑ, σας αναφέρω τα εξής: Κατά την περίοδο εφαρμογής του πλαφόν εργάστηκαν στη ΔΙΜΕΑ συνολικά όχι ογδόντα που προβλέπει το ψηφιακό οργανόγραμμα, αλλά εκατόν δεκαοκτώ άτομα, δηλαδή τριάντα οκτώ περισσότερα. Έγινε αυτό ακριβώς για να ενισχύσουμε αυτόν τον ελεγκτικό μηχανισμό, για να μπορέσουμε να πατάξουμε όποια ενδεχόμενα φαινόμενα αισχροκέρδειας παρουσιάζονταν στην αγορά.

Πώς έγινε αυτό; Ποια είναι αυτά τα άτομα; Πενήντα δύο υπάλληλοι του Υπουργείου Ανάπτυξης μόνιμοι και ιδιωτικού δικαίου αορίστου χρόνου, οι θέσεις των οποίων αποτυπώνονται στο ψηφιακό οργανόγραμμα του Υπουργείου Ανάπτυξης, είναι αυτό το 65% που αναφέρατε εσείς. Επιπλέον, τριάντα υπάλληλοι αποσπασμένοι από διάφορες υπηρεσίες του δημόσιου τομέα, μόνιμοι και ιδιωτικού δικαίου αορίστου χρόνου, οι θέσεις των οποίων δεν αποτυπώνονται στο οργανόγραμμα του Υπουργείου. Επιπλέον, έξι υπάλληλοι με σύμβαση εργασίας ορισμένου χρόνου, οι οποίοι διατέθηκαν από τη Γενική Γραμματεία Πολιτικής Προστασίας, οι θέσεις των οποίων επίσης δεν αποτυπώνονται στο οργανόγραμμα του Υπουργείου. Επίσης, άλλοι τριάντα πιστοποιημένοι ελεγκτές της αγοράς, οι οποίοι διατέθηκαν από εταιρεία στη ΔΙΜΕΑ, μέσω του Ταμείου Ανάκαμψης, οι θέσεις των οποίων επίσης δεν αποτυπώνονται στο οργανόγραμμα του Υπουργείου.

Παράλληλα, από τις ογδόντα οργανικές θέσεις που έχουν αποτυπωθεί στο οργανόγραμμα και οι πενήντα δύο ήδη έχουν καλυφθεί, έχουμε ακόμη άλλες δεκατέσσερις θέσεις που έχει δρομολογηθεί η κάλυψή τους μέσω ΑΣΕΠ και μετατάξεων.

Με τον τρόπο, λοιπόν, αυτό ενισχύεται σε μόνιμη βάση η στελέχωση της ΔΙΜΕΑ. Άρα στη ΔΙΜΕΑ εργάστηκαν περισσότεροι άνθρωποι από αυτούς που προβλέπονταν από το οργανόγραμμα του Υπουργείου.

Συγχρόνως, η ΔΙΜΕΑ εκτός από το ενισχυμένο προσωπικό -γιατί δεν είναι μόνο το προσωπικό-, είναι και τα ψηφιακά εργαλεία που χρησιμοποιεί η υπηρεσία για να κάνει αυτούς τους ελέγχους και η τεχνολογία που έχουμε στα χέρια μας. Άρα αυτά τα νέα ψηφιακά εργαλεία παρακολούθησης επιτρέπουν τον έλεγχο, χωρίς τη χρήση κλιμακίων επιτόπου ελέγχων καθώς και την υποβολή καταγγελιών, ενδυναμώνοντας έτσι σημαντικά την επιχειρησιακή ικανότητα αλλά και τη συμμόρφωση.

Απόδειξη, λοιπόν, της ουσιαστικής ενίσχυσης του ελεγκτικού μηχανισμού της ΔΙΜΕΑ είναι ότι από το 2021 και μέχρι το 2025 έχουν επιβληθεί πρόστιμα συνολικού ύψους 35 εκατομμυρίων ευρώ, τα οποία βεβαιώθηκαν στην ΑΑΔΕ και εισπράττονται.

Άρα, ναι, κύριε συνάδελφε, ενισχύθηκε η ΔΙΜΕΑ, για να προβαίνει στους ελέγχους που έχει ανάγκη η αγορά.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ.

Κύριε Τσαβδαρίδη, ουσιαστικά με τα λεγόμενά σας επιβεβαιώνετε τις ενστάσεις που έχουμε θέσει γύρω από την υποστελέχωση, τη βαθύτατη υποστελέχωση, του καθοριστικού οργανισμού, της καθοριστικής υπηρεσίας που έχει ως σκοπό και ρόλο την παρακολούθηση, τον έλεγχο και την παρεμβατικότητα και την υποβολή προστίμων σε φαινόμενα αισχροκέρδειας και πάταξης του υγιούς ανταγωνισμού.

Έχουμε, λοιπόν, στην αρχική σύσταση της ΔΙΜΕΑ από το 2020 έναν οργανισμό που αριθμεί σε επίπεδο οργανικών θέσεων ογδόντα. Έχουμε δει στην πράξη ότι την αναγκαιότητα για ενίσχυση, για να μπορέσουν να παρακολουθήσουν, να κάνουν σοβαρό monitoring όλης της αγοράς πανελλαδικά. Διότι είπατε προηγουμένως υπάρχουν ψηφιακά εργαλεία. Βεβαίως και υπάρχουν ψηφιακά εργαλεία και μάλιστα, τεχνολογικά αρκετά ανεπτυγμένα. Αυτά, όμως, κύριε Τσαβδαρίδη, άνθρωποι τα χειρίζονται. Και όταν είναι ογδόντα συνολικά όλοι οι εργαζόμενοι και οι ΙΤ, οι πληροφορικάριοι είναι δώδεκα, αν δεν κάνω λάθος από την έρευνα που έχω κάνει, είναι απελπιστικά μικρός ο αριθμός.

Εδώ, λοιπόν, τι χρειαζόμαστε; Εξ ου και η ερώτηση, γιατί σ’ αυτό το ζήτημα βλέπετε ότι η διάθεση που έχω είναι πραγματικά δημιουργική, να είμαστε χρήσιμοι.

Πρέπει να καταλάβετε, λοιπόν, ως Κυβέρνηση, ότι η ΔΙΜΕΑ χρειάζεται ενίσχυση, ενίσχυση στην πράξη, ειδάλλως όλοι αυτοί, οι οποίοι εκεί έξω χειραγωγούν την αγορά, κάνουν το απόλυτο manipulation της αγοράς με αποτέλεσμα να βλέπουμε τα καρτέλ και τα φαινόμενα που σας είπα, προϊόντα της ελληνικής γης να κοστίζουν φθηνότερα στο εξωτερικό απ' ότι εδώ, αυτό είναι το αποτέλεσμα, θέλει ενίσχυση, να νιώσουν την ανάσα της ΔΙΜΕΑ όλοι αυτοί οι παραβατικοί τύποι εκεί έξω, οι οποίοι ουσιαστικά απομυζούν από τις σάρκες των Ελλήνων φορολογουμένων. Αλλιώς δεν μπορεί, είναι πουκάμισο αδειανό οι ογδόντα θέσεις, πενήντα δύο, όπως σωστά είπατε. Οι δε τριάντα αποσπασμένοι συν τους έξι από το RRF που ενισχύσατε την προσπάθεια είναι….

**ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης):** Τριάντα από το RRF.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Τριάντα από το RRF και ένα πλήθος αποσπασμένων. Είναι ένα μέτρο, το οποίο είναι προσωρινό, είναι για λίγο. Νομοτελειακά αυτοί θα αποχωρήσουν. Αποσπασμένοι είναι, θα ξαναγυρίσουν στη θέση τους. Αυτή δεν είναι λύση. Αυτό δεν είναι μια καθολική, μια ολιστική προσέγγιση στο μεγαλύτερο ζήτημα που απασχολεί τη χώρα μετά το δημογραφικό που είναι η ακρίβεια. Δηλαδή -προσέξτε- κυβερνάτε τον τόπο έξι χρόνια, βαδίζουμε στον έβδομο, η ακρίβεια θερίζει πέντε χρόνια. Ο μοναδικός οργανισμός σε υπηρεσία που έχει ευθύνη για την ακρίβεια να παρεμβαίνει και να βάζει νόρμες και κανόνες και πρόστιμα είναι η ΔΙΜΕΑ και παραμένει πέντε χρόνια υποστελεχωμένη. Τι μπορεί να αντιληφθεί ο πολίτης, έχοντας αυτή τη διαπίστωση κατά νου; Ρωτώ.

Κλείνω, δεν θέλω να καταχραστώ τον χρόνο, θα επανέλθω. Μου αριθμήσατε ένα πλήθος προστίμων που έχουν επιβληθεί. Για την ακρίβεια το σύνολο των 35 εκατομμυρίων, από ποιο διάστημα είναι;

**ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης):** Από το ’21.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Έχω την αίσθηση σε σχέση με το πάρτι αισχροκέρδειας εκεί έξω, τα 7, 8 εκατομμύρια ετησίως, τόσο είναι μέχρι το ’25 είναι σπυρί της άμμου μπροστά σε αυτό που κερδίζουν, αισχροκερδούν έξω τα 30, 35 εκατομμύρια σε τέσσερα χρόνια πρόστιμο.

Παρά ταύτα δεν θα πω ότι δεν είναι στη σωστή κατεύθυνση. Μακάρι να ενισχυθεί, θα είχαμε και τα δημόσια έσοδα πολύ περισσότερα έσοδα αν είχαμε μια ισχυρή, βαριά στελεχωμένη με την καλή έννοια ΔΙΜΕΑ, που θα έτρεμε η αγορά, δηλαδή εννοώ όλοι αυτοί που θέλανε να κερδίσουν εις βάρος μας.

Άρα, κλείνω. Ενέργειες στο δια ταύτα, γιατί επιτομή του λόγου μας είναι οι πράξεις μας. Πείτε μας σε ποιες πράξεις θα προχωρήσετε, αν φυσικά συμφωνείτε στη διαπίστωση ότι η ΔΙΜΕΑ παίζει καθοριστικό ρόλο και λόγο και χρήζει ενίσχυσης και αν προτίθεστε εν τέλει να ενισχύσετε την εν λόγω κομβική υπηρεσία.

Ευχαριστώ

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Υπουργέ, έχετε τον λόγο για τρία λεπτά.

**ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης):** Κύριε συνάδελφε, χαίρομαι ιδιαιτέρως που αναγνωρίζετε το σημαντικό έργο που επιτελεί η ΔΙΜΕΑ. Μέχρι σήμερα, όπως σας ανέφερα, ογδόντα προβλεπόμενες θέσεις εμείς τις κάναμε εκατόν δεκαοκτώ για να λειτουργήσει καλύτερα. Ενδεχομένως, αν υπάρξουν και άλλοι υπάλληλοι, οι οποίοι θα την ενισχύσουν και το έργο της να γίνει πιο αποτελεσματικό.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ο Οργανισμός πρέπει να αλλάξει.

**ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης):** Άλλα πριν απευθύνετε οποιαδήποτε κριτική για τους ελεγκτικούς μηχανισμούς και την αποτελεσματικότητά τους σας προτρέπω να αναλογιστείτε την περίοδο ’15 -’19 τι έκανε η κυβέρνηση ΣΥΡΙΖΑ. Είχαμε ελέγχους τότε; Η ΔΙΜΕΑ έγινε επί Νέας Δημοκρατίας. Επί ΣΥΡΙΖΑ πόσοι έλεγχοι γίνανε; Ποια ήταν τα αποτελέσματα; Γιατί η ακρίβεια υπήρχε και τότε. Προστατεύθηκε η αγοραστική δύναμη των καταναλωτών από το ’15 έως το ’19; Αναλογιστείτε πρώτα τι κάνατε εσείς την περίοδο τη δική σας και να συζητήσουμε για την περίοδο τη δική μας. Ευχαριστώ για τις ερωτήσεις και γι’ αυτό είμαι εδώ για να σας δώσω και τις απαντήσεις που πρέπει.

Ακούστε λίγο να σας πω. Σε αντίθεση με την κυβέρνηση ΣΥΡΙΖΑ η Κυβέρνηση της Νέας Δημοκρατίας με Πρωθυπουργό τον Κυριάκο Μητσοτάκη αποδεικνύει στην πράξη τη συστηματική δουλειά που έχει γίνει και σας παραθέτω συγκεκριμένα στοιχεία που αφορούν τους ελέγχους για το πλαφόν, απαντώντας στο σχετικό ερώτημα αναλυτικά. Το 2023 ελέγχθηκαν 11.870 κωδικοί προϊόντων, διαπιστώθηκαν εβδομήντα τέσσερις παραβάσεις, επιβλήθηκαν πρόστιμα ύψους 6.328.850 ευρώ. Το 2024 ελέγχθηκαν 5.358 κωδικοί, διαπιστώθηκαν επτακόσιες σαράντα επτά παραβάσεις και επιβλήθηκαν πρόστιμα ύψους 9.463.681 ευρώ. Και το 2025 ελέγχθηκαν 5.984 κωδικοί, διαπιστώθηκαν ογδόντα τρεις παραβάσεις και επιβλήθηκαν πρόστιμα ύψους 355.365 ευρώ. Συνολικά, λοιπόν, για την τριετία τώρα ’23 - ’25 ελέγχθηκαν 23.212 κωδικοί προϊόντων, διαπιστώθηκαν εννιακόσιες τέσσερις παραβάσεις και επιβλήθηκαν πρόστιμα ύψους 16.147.996 ευρώ.

Τα μεγέθη αυτά αποδεικνύουν ότι η ΔΙΜΕΑ λειτούργησε μεθοδικά, αποτελεσματικά και με συνέπεια. Η αποτελεσματική παρέμβαση των ελεγκτικών μηχανισμών, ο πολλαπλασιασμός των ανωτάτων ορίων προστίμων, αλλά και η θέσπιση του νέου κώδικα δεοντολογίας είχαν ουσιαστικό αποτύπωμα, αλλά και μετρήσιμα αποτελέσματα στην αγορά.

Σύμφωνα με τα στοιχεία της Eurostat, να πάμε λίγο να δούμε και το θέμα της ακρίβειας, οι αυξήσεις τιμών στην Ελλάδα μετά το 2019 είναι πολύ μικρότερες από το μέσο όρο της Ευρωπαϊκής Ένωσης. Το τελευταίο μάλιστα χρονικό διάστημα, Ιούλιος του ’24 - Ιούλιος του ’25, η Ελλάδα σημείωσε για πρώτη φορά μετά την έναρξη της πληθωριστικής κρίσης μηδενικούς ή και αρνητικούς πληθωρισμούς τροφίμων και βρίσκεται σχεδόν διαρκώς κάτω από το επίπεδο της υπόλοιπης Ευρωπαϊκής Ένωσης.

Η Κυβέρνηση, λοιπόν, του Κυριάκου Μητσοτάκη και το Υπουργείο Ανάπτυξης υπό την καθοδήγηση του Υπουργού, του κ. Τάκη Θεοδωρίδη έχουν αποδείξει στην πράξη ότι διαθέτουν όχι μόνο τα αναγκαία εργαλεία και τους ελεγκτικούς μηχανισμούς, αλλά το κυριότερο τη βούληση να προστατεύσουν τους καταναλωτές και να αναχαιτίσουν τα φαινόμενα αισχροκέρδειας, που εμφανίζονται στην αγορά.

Νομίζω, λοιπόν, ότι θα συμφωνήσουμε όλοι πως το πρόβλημα της ακρίβειας δεν μπορεί να λυθεί μονομιάς ούτε υπάρχουν μαγικές λύσεις. Η αντιμετώπισή του απαιτεί συνεχείς, εντατικές και συστηματικές παρεμβάσεις. Προς αυτήν την κατεύθυνση εντάσσεται και η πρόθεση του Υπουργείου Ανάπτυξης για τη δημιουργία μίας νέας ανεξάρτητης αρχής με αποστολή τη διευρυμένη προστασία του καταναλωτή και την αποτελεσματικότερη εποπτεία της αγοράς.

Κεντρική και αδιαπραγμάτευτη προτεραιότητα μας είναι η ενίσχυση των εισοδημάτων, η μείωση της φορολογίας και η διαμόρφωση μιας αγοράς που λειτουργεί με διαφάνεια και χωρίς φαινόμενα αισχροκέρδειας. Αυτές οι πολιτικές μαζί μπορούν να λειτουργήσουν ως ανάχωμα απέναντι στην ακρίβεια.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Ακολουθεί η έκτη με αριθμό 1352/15-9-2025 επίκαιρη ερώτηση πρώτου κύκλου της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κυρίας Ζωής Κωνσταντοπούλου προς τον Υφυπουργό παρά τω Πρωθυπουργώ κ. Γεώργιο Μυλωνάκη με θέμα: «Η παραγγελία, αξιοποίηση και διακίνηση από εσάς του υπομνήματος, άλλως «εσωτερικού σημειώματος» για το σκάνδαλο του Ο.Π.Ε.Κ.Ε.Π.Ε., το οποίο βρίσκεται στα χέρια σας από τον Ιούνιο 2025».

Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Μυλωνάκη, κύριε Υφυπουργέ παρά τω Πρωθυπουργώ, ελπίζω ότι αντιλαμβάνεστε τη σημασία και τη βαρύτητα που έχει η επίκαιρη ερώτηση που σας έχω κάνει, αλλά ακόμη περισσότερο η απάντηση που θα δώσετε.

Στη θέση σας θα την αντιλαμβανόμουν ως μία πολύ σημαντική ευκαιρία, ίσως την τελευταία, να τοποθετηθείτε εδώ στη Βουλή για αυτά που συγκροτούν το «Μαξίμου Gate», το «Μυλωνάκης Gate», που είναι βεβαίως και «Μητσοτάκης Gate». Και ξέρετε πολύ καλά ότι η θέση σας είναι κατά τον τίτλο σας ενός Υφυπουργού παρά τω Πρωθυπουργώ που έχει ως αντικείμενο τη διαφάνεια. Όμως αυτό το οποίο φαίνεται να έχετε υπηρετήσει όλο το τελευταίο διάστημα και τουλάχιστον από το 2024, που βρίσκεστε σ’ αυτήν τη θέση, είναι η συσκότιση, το σκοτάδι.

Με βάση σειρά δημοσιευμάτων, που έχουν δει το φως της δημοσιότητας εδώ και μήνες και δεν τα διαψεύσατε, φέρεστε ότι έχετε εμπλακεί σε παράνομη και κακουργηματική γνώση απόρρητων επικοινωνιών Βουλευτών της Νέας Δημοκρατίας παράνομη και κακουργηματική γνώση ερευνών της Ευρωπαϊκής Εισαγγελίας για ζητήματα που αφορούν δυσθεώρητα αστρονομικά ποσά, 18 δισεκατομμύρια ευρώ έχει διαχειρισθεί ο ΟΠΕΚΕΠΕ στη διάρκεια της διακυβέρνησης Μητσοτάκη.

Και φέρεστε να είστε εκείνος ο οποίος συντονίζει και επιλαμβάνεται όλων των μεθοδεύσεων της συσκότισης. Με ομολογίες, αλλά και διαρροές Βουλευτών της Νέας Δημοκρατίας, μεταξύ των οποίων ο κ. Μπουκώρος, παραιτηθείς Υφυπουργός, αποκαλύφθηκε ότι καλούσατε Βουλευτές στο Μέγαρο Μαξίμου, τους ενημερώνατε ότι παρακολουθούνται οι συνομιλίες τους από την εισαγγελική αρχή και δικαιολογούσατε τη μη υπουργοποίησή τους στο στάδιο εκείνο, του 2024, επειδή είχαν πιαστεί οι συνομιλίες τους από τον κοριό.

Τα δημοσιεύματα αυτά ανάγονται στον Ιούνιο το 2025. Και μέχρι να αρχίσω να σας καταθέτω επίκαιρες ερωτήσεις επ αυτών, δεν τα είχατε ποτέ διαψεύσει. Αλλά και όταν σας κατέθεσα την πρώτη επίκαιρη ερώτηση την 1η Σεπτέμβρη του 2025, δηλαδή εδώ και τρεις εβδομάδες, πάλι ουσιαστικά ομολογήσατε και δεν διαψεύσατε την εμπλοκή σας σε αυτήν την εντελώς έκνομη, κακουργηματικής βαρύτητας, δράση.

Μέχρι σήμερα ο Βουλευτής Μπουκώρος είναι μέλος της Κοινοβουλευτικής σας Ομάδας και δεν έχει ανακαλέσει τη δημόσια τοποθέτησή του, με την οποία είπε ότι γνώριζε το Μαξίμου από το 2024 τις παρακολουθήσεις τηλεφώνων και τηλεφωνικών συνομιλιών από την εισαγγελική αρχή, από την Ευρωπαϊκή Εισαγγελία, και μάλιστα το Μαξίμου -δηλαδή εσείς- ήταν εκείνο που αποφάσισε, λόγω αυτών των συνομιλιών, να μην προχωρήσει σε υπουργοποίηση του κ. Μπουκώρου και άλλων Βουλευτών της Νέας Δημοκρατίας.

Την ίδια στιγμή που ανακατευτήκατε με περιεχόμενο συνομιλιών που δεν δικαιούσαστε να γνωρίζετε αλλά εσείς το κοινολογήσατε, με περιεχόμενο εισαγγελικών ερευνών που δεν δικαιούσαστε να γνωρίζετε αλλά εσείς το παραβιάσατε, την ίδια ώρα εμφανίζεστε ταυτόχρονα πολυπράγμων σε σχέση με το σκάνδαλο του ΟΠΕΚΕΠΕ, να παραγγέλνετε ειδικό υπόμνημα σε σχέση με το βάθος και το εύρος του σκανδάλου, το 2025. Και μάλιστα, σύμφωνα με αυτά τα οποία εσείς δηλώσατε εδώ στη Βουλή, αυτό το ειδικό υπόμνημα να το χρησιμοποιείτε και για τη σύνταξη της πρότασης της Νέας Δημοκρατίας για τη σύσταση εξεταστικής επιτροπής για το σκάνδαλο του ΟΠΕΚΕΠΕ. Μιλούμε για την εξεταστική επιτροπή που δεν έχει ξεκινήσει ακόμα τις εργασίες της ουσιαστικά. Ξεκινάει μεθαύριο, 24 Σεπτεμβρίου, ενώ η δικογραφία των Ευρωπαίων Εισαγγελέων διαβιβάστηκε στη Βουλή τον Ιούνιο του 2025.

Κύριε Μυλωνάκη, αντιλαμβάνεστε φυσικά ότι η θέση σας είναι άρρηκτα συνδεδεμένη με τον Πρωθυπουργό. Αντιλαμβάνεστε ότι το να εμφανίζεται άλλο ένα δεξί χέρι του Πρωθυπουργού να εμπλέκεται σε παρακολουθήσεις Βουλευτών και σε παραβίαση του απορρήτου των δικαστικών ερευνών, είναι κάτι πάρα πολύ σοβαρό. Και αντιλαμβάνεστε ακόμη-ακόμη, πιστεύω το καταλαβαίνετε καλά, ότι είστε εξαιρετικά εκτεθειμένος από το γεγονός ότι φέρεστε να γνωρίζατε τις εισαγγελικές έρευνες και το περιεχόμενό τους σε χρόνο προγενέστερο, τον Ιούνιο του 2024, προγενέστερο του χρόνου από τον χρόνο κατά τον οποίο τα κακοποιά στοιχεία, μέλη της Νέας Δημοκρατίας, εμπλεκόμενοι στον ΟΠΕΚΕΠΕ, συζητούσαν μεταξύ τους πώς θα βγάλουν από τη μέση την Ευρωπαία Εισαγγελέα Πόπη Παπανδρέου, που ερευνά μέχρι σήμερα το σκάνδαλο του ΟΠΕΚΕΠΕ, και την ειδική συνεργάτιδά της και πρώην υπάλληλο του ΟΠΕΚΕΠΕ την κυρία Τυχεροπούλου. Οι συνομιλίες των προσώπων αυτών για το πώς θα βγάλουν από τη μέση Εισαγγελέα εν ενεργεία που ερευνά, και μάρτυρα κορυφαία και συνεργάτιδα της Ευρωπαϊκής Εισαγγελίας, γίνανε μετά από τη δική σας εμπλοκή.

Όλα αυτά, όπως αντιλαμβάνεστε, επιβαρύνουν εξαιρετικά τη δική σας θέση, και βεβαίως του κυρίου Πρωθυπουργού, πολύ περισσότερο με δεδομένο ότι είπατε στην πρώτη εμφάνισή σας στη Βουλή -που παραλίγο να είναι και η τελευταία, νομίσαμε ότι δεν θα σας ξαναδούμε την 1η Σεπτεμβρίου- ότι παραγγείλατε εσείς -χαίρομαι που γελάτε, όμως να ξέρετε ότι τα πράγματα είναι πολύ σοβαρά, και καταλαβαίνω και την αμηχανία- για να ενημερωθείτε, λέτε, τον Ιούνιο του 2025 ειδικό υπόμνημα από ειδικό συνεργάτη σας -όχι προσωπικό σας, όχι κάποιον παρατρεχάμενό σας, αλλά ειδικό- όπως είπατε, και εξειδικευμένο συνεργάτη της Προεδρίας της Κυβέρνησης, δηλαδή του Μαξίμου, που συνέταξε ειδικό υπόμνημα, το έθεσε υπόψιν σας και εσείς σε αυτό βασίσατε την πρόταση της Νέας Δημοκρατίας για τη σύσταση εξεταστικής επιτροπής για το σκάνδαλο του ΟΠΕΚΕΠΕ.

Βεβαίως, θυμόμαστε και δεν ξεχνούμε ότι για το σκάνδαλο του ΟΠΕΚΕΠΕ υπάρχει ποινική δικογραφία για κακουργήματα, για εγκληματική οργάνωση και αυτήν την ποινική δικογραφία τη μπαζώσατε με την οργανωμένη απουσία των Βουλευτών της Νέας Δημοκρατίας και το σκάνδαλο της επιστολικής ψήφου, που και αυτό σε εσάς αποδίδεται ότι το οργανώσατε.

Με βάση όλα αυτά και επειδή ξέρετε πολύ καλά ότι επίκειται παραγραφή για τον κ. Βορίδη και τον κ. Αυγενάκη στις 6 Οκτωβρίου και επειδή με αυτά και με αυτά φέρεστε ότι έχετε εμπλακεί σε μια σειρά από κακουργήματα, εγώ σας ρωτώ τα εξής. Είναι τώρα η χρυσή σας ευκαιρία να επιβεβαιώσετε ή να διαψεύσετε. Καλέσατε τον κ. Μπουκώρο και άλλους Βουλευτές της Νέας Δημοκρατίας να τους πείτε ότι παρακολουθούνται οι συνομιλίες τους και ότι η σύνδεση παρακολουθείται; Και τους δηλώσατε ή όχι ότι εξ αυτού του λόγου δεν υπουργοποιούνται ενώ επρόκειτο να υπουργοποιηθούν; Δεύτερον, το υπόμνημα το οποίο παραγγείλατε, το παραγγείλατε μόνος σας ή με εντολή του κ. Μητσοτάκη; Όταν το υπόμνημα ήρθε στα χέρια σας, ενημερώσατε τον κ. Μητσοτάκη, και ποιες οδηγίες πήρατε;

Σας θυμίζω ότι από 11 Σεπτεμβρίου σας έχω καταθέσει και αίτηση κατάθεσης εγγράφων για το υπόμνημα αυτό. Και ελπίζω να το καταθέσετε σήμερα στη Βουλή, μιας και είστε εδώ, γιατί αποτελεί επίσημο δημόσιο έγγραφο που παραγγείλατε από τη θέση σας ως μέλος της Κυβέρνησης, και μάλιστα Υφυπουργού παρά τω Πρωθυπουργώ, που συνέταξε υπάλληλος αμειβόμενος από το Δημόσιο, δηλαδή από τον ελληνικό λαό, με εξειδίκευση, όπως είπατε, που ετέθηκε υπόψιν σας θεσμικά, κατά την αρμοδιότητά σας, και που χρησιμοποιήθηκε για τον καθορισμό της στάσης της Νέας Δημοκρατίας, δηλαδή της κοινοβουλευτικής και κυβερνητικής πλειοψηφίας, στο σκάνδαλο του ΟΠΕΚΕΠΕ και στην ματαίωση της ποινικής αξίωσης της πολιτείας, διότι με τη στάση που επιλέξατε, έχετε αποκλείσει μέχρι στιγμής -όχι για πολύ- τον ποινικό έλεγχο. Τα μέλη της Κοινοβουλευτικής Ομάδας της Νέας Δημοκρατίας πήραν αντίγραφο αυτού του υπομνήματος που αποτέλεσε τη βάση για την πρόταση που υπέγραψαν;

Επίσης, κύριε Μυλωνάκη, υπάρχουν σημεία του υπομνήματος που μιλούν για ποινικές ευθύνες τα οποία δεν περιλάβατε στην πρόταση της Νέας Δημοκρατίας;

Σε θετική περίπτωση, δηλαδή αν υπάρχουν τέτοια χωρία, όπως υποθέτουμε μετά μεγάλης πιθανολόγησης, ποια είναι τα σημεία αυτά και ποιος αποφάσισε σχετικά; Ο κ. Μητσοτάκης, ο Πρωθυπουργός, ενημερώθηκε;

Αναμένω με μεγάλη αγωνία τις απαντήσεις σας. Χαίρομαι πραγματικά που ήρθατε επιτέλους στη Βουλή μετά από τρεις εβδομάδες. Περιμένω το πρώτο που θα κάνετε να είναι να καταθέσετε το υπόμνημα, αυτό που εσείς το έχετε βαφτίσει εσωτερικό σημείωμα, αλλά όλοι καταλαβαίνουμε ότι είναι επίσημο έγγραφο και περιμένω και τις απαντήσεις σας χωρίς υπεκφυγές στα ερωτήματα που αφορούν τις παρακολουθήσεις Βουλευτών και την παραβίαση του απορρήτου των εισαγγελικών ερευνών, πράγματα ζοφερά, σκοτεινά, που δεν έχουν καμία σχέση με τη διαφάνεια, που καταρρακώνουν τους θεσμούς και τη δημοκρατία και μας υποχρεώνουν όλες και όλους εδώ μέσα, που πιστεύουμε στη δημοκρατική λειτουργία των θεσμών, να αντιδράσουμε.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα απαντήσει ο Υφυπουργός στον Πρωθυπουργό, ο κ. Γεώργιος Μυλωνάκης.

Έχετε τον λόγο, κύριε Μυλωνάκη.

**ΓΕΩΡΓΙΟΣ ΜΥΛΩΝΑΚΗΣ (Υφυπουργός στον Πρωθυπουργό):** Σας ευχαριστώ, κυρία Πρόεδρε.

Με δεδομένο ότι η κ. Κωνσταντοπούλου έβαλε αρκετά ζητήματα και ξεπέρασε αρκετά τον χρόνο του ερωτήματος της, θα μου επιτρέψετε να έχω μια ανοχή στον χρόνο για να απαντήσω σε όλα.

**ΠΡΟΕΔΡΕΥΟΥΣΑ (Όλγα Γεροβασίλη**): Προφανώς, όπως και στην κυρία Κωνσταντοπούλου.

**ΓΕΩΡΓΙΟΣ ΜΥΛΩΝΑΚΗΣ (Υφυπουργός στον Πρωθυπουργό):** Κυρία Κωνσταντοπούλου, κατ’ αρχάς διάβασα για ένα τροχαίο που είχατε. Ελπίζω να είναι όλα καλά. Σας βλέπω μια χαρά. Οπότε το αφήσατε πίσω σας. Όλα καλά.

Παρά το γεγονός ότι σε όλα όσα έχετε πει έχω ήδη απαντήσει, εγώ όμως είμαι εδώ για να επαναλάβω την αλήθεια, μια αλήθεια που εσείς πεισματικά αρνείστε να ακούσετε γιατί ανατρέπει σενάρια επιστημονικής φαντασίας που προσπαθείτε να χτίσετε ξανά. Το κάνατε και στο πρόσφατο παρελθόν.

Θα περίμενε κανείς να δείχνετε μεγαλύτερη επιμέλεια στην τήρηση του Κανονισμού της Βουλής ως πρώην Πρόεδρος του Σώματος. Εσείς, όμως, αναφερθήκατε κυρίως σε θέματα που δεν έχω αρμοδιότητα να απαντήσω και το ξέρετε πολύ καλά. Το ίδιο κάνατε και στην προηγούμενη ερώτησή σας, που με καταγγείλατε ότι δήθεν απέφυγα να απαντήσω.

Κυρία Κωνσταντοπούλου, δεν την απάντησα διότι σέβομαι τον Κανονισμό της Βουλής. Σας απάντησα, όμως, δημόσια μέσω ανακοίνωσής μου γιατί δεν μου αρέσει να αφήνω ανυπόστατες κατηγορίες να αιωρούνται. Να το ξεκαθαρίσουμε και αυτό.

Σήμερα, όμως, θα κάνω μια εξαίρεση και θα σας απαντήσω πολιτικά σε όλα αυτά τα οποία είπατε σήμερα, γιατί δεν σας κρύβω ότι διακρίνω μια μεγάλη αγωνία από την πλευρά σας.

Θα μου επιτρέψετε, κυρία Πρόεδρε, να σας πω ότι έχετε αναγάγει το ψέμα σε επιστήμη και τη συνωμοσιολογία σε τέχνη. Είναι προφανές ότι πιέζεστε από τις δημοσκοπήσεις και τα διάφορα σενάρια δημιουργίας νέων κομμάτων και η αγωνία σας αυτή είναι εμφανής. Σας σπρώχνει σε ακόμα μεγαλύτερα ψεύδη από αυτά που μας έχετε συνηθίσει. Ξεπερνάτε και τον εαυτό σας. Η μέθοδός σας είναι γνωστή. Τα ίδια κάνετε σε όλα τα θέματα. Εντοπίζετε αστήρικτα δημοσιεύματα, σπέρνετε μια ωραία θεωρία, την αναπαράγετε μόνη σας, παίρνετε μετά τις δικές σας μαρτυρίες ως δεδομένο, φτιάχνετε κατηγορητήρια και στη συνέχεια καταδικάζετε όποιον αισθάνεστε ότι είναι εμπόδιο στα σχέδιά σας.

Αυτό, όμως, που πρέπει να γνωρίζετε, κυρία Κωνσταντοπούλου, είναι ότι η χώρα μας δεν έχει ανάγκη από αυτόκλητους εισαγγελείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μόνο από διορισμένους.

**ΓΕΩΡΓΙΟΣ ΜΥΛΩΝΑΚΗΣ (Υφυπουργός στον Πρωθυπουργό):** Η Ελλάδα ευτυχώς είναι μια ευνομούμενη πολιτεία και οι αρχές του κράτους δικαίου ισχύουν στο ακέραιο. Οι άνθρωποι στη χώρα μας καταδικάζονται με αποδείξεις από τα δικαστήρια, όχι με στημένα δημοσιεύματα και κουκουλοφόρους ψευδομάρτυρες.

Αποδείχτηκε, άλλωστε, αυτό περίτρανα και στην υπόθεση της NOVARTIS, ένα πραγματικό οικονομικό σκάνδαλο που κάποιοι το μετέτρεψαν σε πολιτική σαπουνόπερα για μικροπολιτικά οφέλη και όλοι είδαμε πού κατέληξε. Και τώρα μετά την καταδίκη των κουκουλοφόρων ψευδομαρτύρων οι ενορχηστρωτές σιωπούν εκκωφαντικά.

Δεν αναφέρομαι σε εσάς. Αντιθέτως, μπορώ να πω ότι στο θέμα της NOVARTIS όλως περιέργως συμφωνούσαμε. Εσείς άλλωστε είχατε καταγγείλει δημόσια τις μεθοδεύσεις που οδήγησαν στη σκευωρία NOVARTIS.

Διαβάζω μερικά δικά σας λόγια σε μια συνέντευξη που δώσατε το 2022 σε τηλεοπτικό σταθμό. Λέγατε τότε στις 4-2-2018, ημέρα της μεγάλης διαδήλωσης για τη δρομολογούμενη τότε συμφωνία των Πρεσπών -αυτό ήταν το θέμα- κυκλοφόρησε το DOCUMENTO που περιείχε καταθέσεις προστατευόμενων ανωνύμων μαρτύρων ενώπιον της Εισαγγελέως Διαφθοράς: «Όμως…» -λέγατε- «…οι καταθέσεις όταν κυκλοφόρησε η εφημερίδα ακόμη δεν είχαν δοθεί, έγιναν, εάν έγιναν, μετά.» Εσείς το λέγατε και δεν έχω κανένα λόγο να μην το πιστέψω.

Θα διαβάσω, όμως, και ένα ακόμα πιο ενδιαφέρον σημείο από την ίδια συνέντευξη. Λέγατε: «Τον κ. Βαξεβάνη τον υπερασπίστηκα το 2012 όταν του ασκήθηκε δίωξη για τη Λίστα Λαγκάρντ. Τελικά, όμως, μετατράπηκε από δημοσιογράφος και ανεξάρτητος εκδότης, όπως φαινόταν, σε πλήρως εξαρτημένο εκδοτικό μηχανισμό που υποστήριζε την Κυβέρνηση…» -θυμίζω την Κυβέρνηση ΣΥΡΙΖΑ ΑΝΕΛ- «…με τρόπο έξω από τα όρια της δημοσιογραφικής δεοντολογίας και του κοινωνικός ανεκτού». Αυτά λέγατε τότε. Κατά την άποψή μου, σας είπα ότι πολύ καλά τα λέγατε. Τώρα, όμως, κάνετε τα ακριβώς αντίθετα.

Το ερώτημα είναι, κυρία Κωνσταντοπούλου, γιατί αυτή η μεταστροφή; Τώρα αγκαλιάζετε δημοσιεύματα των ίδιων πρωταγωνιστών με χειρότερα χαρακτηριστικά από αυτά που τότε καταγγέλλατε. Και όχι μόνο υιοθετείτε, αλλά προαναγγέλλεται και μηνυτήριες αναφορές εναντίον μου, που όλως τυχαίως καταθέτουν μερικές μέρες αργότερα αυτοί που τότε καταγγέλλατε. Θα έλεγε κανείς ότι μιλάμε για στρατευμένα δημοσιεύματα που υπηρετούν τη λογική του «Γιάννης κερνάει και Γιάννης πίνει».

Να σας περιγράψω, όμως, λίγο αυτή τη λογική. Υποβάλει κάποιος μηνυτήρια αναφορά σε έναν Υπουργό που στηρίζεται μόνο σε ανυπόστατα δημοσιεύματα χωρίς κανένα απολύτως στοιχείο. Γράφει μετά ότι ο Υπουργός ελέγχεται από την Ευρωπαϊκή Εισαγγελία με πανηγυρικά πρωτοσέλιδα. Η δικογραφία, που επειδή είστε νομικός γνωρίζετε ότι υποχρεωτικά λόγω μηνυτήριας αναφοράς σχηματίζεται, έρχεται αμελλητί στη Βουλή με βάση το άρθρο 86 του Συντάγματος και μετά πανηγυρίζει ο εκδότης και όσοι κρύβονται πίσω από αυτόν ότι ο Υπουργός δήθεν ελέγχεται.

Αυτό, κυρία Κωνσταντοπούλου, να μου επιτρέψετε λέγεται αυτοεκπληρούμενη προφητεία ή μάλλον καλύτερα αυτοεκπληρούμενη δημοσιογραφία. Κατά την άποψή μου, το να ταυτίζεστε, όμως, με αυτές τις πρακτικές που καταγγέλλατε δεν σας τιμά. Επιλογή σας είναι, κρίνεστε γι’ αυτήν, όπως άλλωστε όλοι μας κρινόμαστε. Απλά να ξέρετε ότι οι πρακτικές που ακολουθείτε στις δικαστικές αίθουσες επιχειρώντας να ασκήσετε αθέμιτη επιρροή για υποθέσεις που χειρίζεστε, σε αυτήν εδώ την Αίθουσα έδαφος δεν θα βρουν. Και μη σπεύσετε στη δευτερολογία σας να μου πείτε ότι αυτά που λέω είναι ανυπόστατα, γιατί τότε θα δανειστώ και εγώ τη δική σας μέθοδο και θα επικαλεστώ δημοσιεύματα που σας κατονομάζουν ότι σε εσάς αναφερόταν η ανακοίνωση του Αρείου Πάγου και της Ένωσης Δικαστών και Εισαγγελέων για ανάρμοστη συμπεριφορά και κατάχρηση της ιδιότητάς σας κατά τη διάρκεια δικαστικής διαδικασίας.

Πάμε, λοιπόν, τώρα στην ουσία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ώρα ήταν.

**ΓΕΩΡΓΙΟΣ ΜΥΛΩΝΑΚΗΣ (Υφυπουργός στον Πρωθυπουργό):** Νομίζω θα έπρεπε.

Επιμένετε να βαφτίζετε το ενημερωτικό σημείωμα υπόμνημα παρά το ότι έχω ήδη ξεκαθαρίσει από αυτό εδώ το Βήμα στον συνάδελφό σας κ. Καραμέρο. Άρα, δεν είναι η πρώτη απάντηση που δίνεται, είναι η δεύτερη. Σε κάθε συνέντευξη και ομιλία σας τις τελευταίες δέκα ημέρες επιμένετε στο ίδιο τροπάριο.

Όσο και να μη σας αρέσει, κυρία Κωνσταντοπούλου, η απάντησή μου, αυτή είναι η αλήθεια και εγώ αυτή θα λέω είτε σας αρέσει είτε δεν σας αρέσει.

Δεν υπήρξε, λοιπόν, κανένα υπόμνημα κείμενο σημαίνοντος στελέχους ή οποιουδήποτε άλλου στελέχους του ΟΠΕΚΕΠΕ.

Το έγγραφο αυτό, κυρία Κωνσταντοπούλου, δεν είναι υπόμνημα. Είναι ενημερωτικό σημείωμα. Έτσι το χαρακτηρίζει και ο συντάκτης του.

Δεν μπορώ να το πω διαφορετικά για να το καταλάβετε, δεν είναι έγγραφο, γιατί δεν έχει τα τυπικά χαρακτηριστικά του εγγράφου, δεν έχει πρωτόκολλο, δεν εστάλη με αλληλογραφία ή έστω με ένα e-mail, δεν έχει καν αποδέκτη. Ο συντάκτης του δε δεν είναι κάποιο στέλεχος του ΟΠΕΚΕΠΕ, αλλά ένας συνεργάτης μας στην Προεδρία της Κυβέρνησης που γνωρίζει τα αγροτικά ζητήματα. Επειδή μας παρακολουθούν και οι δημοσιογράφοι, θα καταλάβουν πάρα πολύ καλά τι εννοώ. Στην πραγματικότητα είναι ένα είδος non paper. Σας στενοχωρεί αυτό, γιατί ρίχνει πολύ νερό στην πολιτική σούπα που θέλετε να φτιάξετε. Τι να κάνουμε, όμως; Αυτή είναι η αλήθεια.

Φοβάμαι, όμως, ότι ανήκετε σε εκείνους που όταν η αλήθεια δεν συμφωνεί μαζί τους, τόσο το χειρότερο για την αλήθεια, κυρία Κωνσταντοπούλου. Επειδή, όμως, πέρα από πολιτικός είστε και νομικός, καλό θα ήταν να ακριβολογείτε σε τέτοια θέματα.

Επαναλαμβάνω, λοιπόν, πρόκειται για ένα άτυπο ενημερωτικό σημείωμα ιστορικού χαρακτήρα που συνέταξε συνεργάτης μας για λόγους προσωπικής μου ενημέρωσης και μου το έστειλε τον Ιούνιο του 2025, συγκεκριμένα στις 15 Ιουνίου του 2025, κρατήστε αυτήν την ημερομηνία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Την κρατάω.

**ΓΕΩΡΓΙΟΣ ΜΥΛΩΝΑΚΗΣ (Υφυπουργός στον Πρωθυπουργό):** Μάλιστα.

Μου εστάλη στο κινητό μου τηλέφωνο μέσω διαδικτυακής εφαρμογής, γεγονός που μου δημιουργεί ορισμένα ερωτήματα σχετικά με το πώς κάποιοι διαφημίζουν ότι το κατέχουν. Αυτό, όμως, είναι μια άλλη συζήτηση που ενδεχομένως κάποια στιγμή να την κάνουμε.

Πάμε τώρα να σας πω τον λόγο για τον οποίο ζήτησα το ενημερωτικό σημείωμα. Το ζήτησα, κυρία Κωνσταντοπούλου, γιατί το ζήτημα του ΟΠΕΚΕΠΕ ήταν ένα από τα κυρίαρχα ζητήματα την περίοδο εκείνη. Και επειδή μάλλον έχετε επιλεκτική μνήμη, να σας θυμίσω ότι η Ευρωπαϊκή Εισαγγελία με ανακοίνωσή της στις 20 Μαΐου του 2025 γνωστοποίησε ότι έκανε έφοδο στον ΟΠΕΚΕΠΕ και ακολούθησε η παραίτηση του τότε Προέδρου του Οργανισμού λόγω της έντασης που δημιουργήθηκε κατά τη διάρκεια του ελέγχου.

Καταθέτω, κυρία Πρόεδρε, τη σχετική ανακοίνωση της Ευρωπαϊκής Εισαγγελίας στα Πρακτικά.

(Στο σημείο αυτό ο Υφυπουργός στον Πρωθυπουργό κ. Γεώργιος Μυλωνάκης καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι ανέφερε στην ανακοίνωσή της η Ευρωπαϊκή Εισαγγελία; Ότι υπάρχει μια συνεχιζόμενη έρευνα σχετικά με φερόμενο οργανωμένο σύστημα απάτης με γεωργικά κονδύλια και διαφθορά στην οποία εμπλέκονται δημόσιοι υπάλληλοι του ΟΠΕΚΕΠΕ, δηλαδή, για να το καταλάβουν και οι πολίτες που μας παρακολουθούν, μετά από αυτήν την ανακοίνωση της Ευρωπαϊκής Εισαγγελίας εγώ τι ακριβώς έπρεπε να κάνω; Δεν όφειλα να ζητήσω ενημέρωση από τον ειδικό μας σύμβουλο επί των αγροτικών θεμάτων;

Πραγματικά, κυρία Κωνσταντοπούλου, εσείς αυτό το θεωρείτε το μεγάλο σκάνδαλο; Από την πλευρά μου, θεωρώ ότι θα ήταν ένα σκάνδαλο αδιαφορίας, αν δεν ζητούσα να ενημερωθώ για ένα τόσο σοβαρό ζήτημα. Βλέπετε, κυρία Κωνσταντοπούλου, έχω την κακή συνήθεια όταν κάτι δεν το γνωρίζω, να ζητάω να ενημερώνομαι από τους ειδικούς. Δεν τα ξέρω όλα.

Πάμε τώρα παρακάτω. Μου αποδίδετε με το γνωστό εισαγγελικό σας ύφος ότι γνώριζα το περιεχόμενο της έρευνας το 2024 και λέτε, μάλιστα, ότι ενημέρωνα και Βουλευτές.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι.

**ΓΕΩΡΓΙΟΣ ΜΥΛΩΝΑΚΗΣ (Υφυπουργός στον Πρωθυπουργό):** Μα, το γεγονός ότι ζήτησα ένα ενημερωτικό σημείωμα μετά την έκδοση της ανακοίνωσης της Ευρωπαϊκής Εισαγγελίας δεν είναι μία ακόμη απόδειξη ότι αγνοούσα την έρευνα; Γιατί δεν το ζητούσα πριν; Λέτε και ξαναλέτε με στόμφο «γνώριζε το Μαξίμου την υπόθεση του ΟΠΕΚΕΠΕ!».

Συγγνώμη, κυρία Κωνσταντοπούλου, είναι είδηση ότι η Κυβέρνηση γνώριζε τα προβλήματα του ΟΠΕΚΕΠΕ; Μα, προφανώς γνωρίζαμε τα διαχρονικά προβλήματα του ΟΠΕΚΕΠΕ. Άλλωστε, η δική μας Κυβέρνηση ήταν αυτή που προσπάθησε να εκσυγχρονίσει και να εξυγιάνει τον Οργανισμό. Ενδεχομένως να χρειάζονταν περισσότερα βήματα και για αυτό το θέμα έχουμε κάνει την αυτοκριτική μας. Ο ίδιος ο Πρωθυπουργός από το βήμα της Διεθνούς Εκθέσεως Θεσσαλονίκης αναφέρθηκε σε αυτό. Είπε ότι κάναμε πολλά βήματα αυτά τα έξι χρόνια, αλλά δεν πετύχαμε εξυγίανση του ΟΠΕΚΕΠΕ στον βαθμό που θα θέλαμε. Γι’ αυτό, όταν έφτασε ο κόμπος στο χτένι, αποφασίσαμε την κατάργηση του Οργανισμού που ανακοινώθηκε στο τέλος Μαΐου του 2025. Είναι, όμως, εντελώς διαφορετικό να λέει κάποιος ότι η Κυβέρνηση γνώριζε τα διαχρονικά προβλήματα του ΟΠΕΚΕΠΕ και άλλο να λέει ότι γνώριζε το περιεχόμενο της έρευνας των εισαγγελικών αρχών.

Κυρία Κωνσταντοπούλου, ειλικρινά σας το λέω, θέλω να πιστεύω ότι ό,τι λέτε δεν το πιστεύετε. Είναι στο πλαίσιο ενός παιχνιδιού πολιτικού που κάνετε. Μπορεί και να σας έχουν ίσως παραπλανήσει, δεν ξέρω. Όμως, δεν μπορώ να δεχθώ ότι λέτε σε γνώση σας και με τόση ευκολία τόσα ψέματα περί δήθεν παρακώλυσης των ελέγχων, παρακολούθησης εισαγγελέων και όλα τα άλλα ευφάνταστα τα οποία λέτε.

Και θα σας το πω όπως το αισθάνομαι, θα ζητούσα και μια συγγνώμη από εσάς. Ξέρω, όμως, ότι αυτό δεν πρόκειται να συμβεί. Εδώ, κυρία Κωνσταντοπούλου, δεν αισθανθήκατε την ανάγκη να ζητήσετε συγγνώμη από τους γονείς του άτυχου μηχανοδηγού της εμπορικής αμαξοστοιχίας, όταν λέγατε αυτά που λέγατε και όταν ό,τι λέγατε καταρρίφθηκε, θα ζητήσετε από εμένα;

Άλλοι στη θέση μου θα σκέφτονταν να στραφούν δικαστικά με όλες αυτές τις απειλές που έχετε εξαπολύσει ακόμα και εδώ σήμερα, από αυτό το Βήμα, μόνο απειλές. Εγώ, όμως, δεν πιστεύω στην ποινικοποίηση της πολιτικής αντιπαράθεσης.

Ξέρετε, όμως, γιατί θα έπρεπε να ζητήσετε συγγνώμη; Πριν από μερικές ημέρες σε μία από τις πολλές συνεντεύξεις που δώσατε -ραδιοφωνική ήταν εν προκειμένω- είπατε συγκεκριμένα ότι έχω στην κατοχή μου το ενημερωτικό σημείωμα δεκαπέντε μήνες. Το είπατε και σε αυτό εδώ το Βήμα.

Παρακαλώ, κυρία Πρόεδρε, να καταθέσω την απομαγνητοφώνηση της συνέντευξης.

(Στο σημείο αυτό ο Υφυπουργός στον Πρωθυπουργό κ. Γεώργιος Μυλωνάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στηρίξατε βασικό κομμάτι της επιχειρηματολογίας σας περί της δήθεν γνώσης μου για την έρευνα πάνω σε αυτήν την παραδοχή και λέγατε ότι όλο αυτό το διάστημα γνώριζα και τι έκανα ή τι δεν έκανα και τι δήθεν συγκάλυψα.

Θέλω, όμως, να σας κάνω μια απλή ερώτηση: Πώς το έχω δεκαπέντε μήνες, όταν αποδεδειγμένα μου εστάλη στα μέσα Ιουνίου του 2025; Μετράω τους μήνες και δεν μου βγαίνει το μέτρημα. Νομίζω ότι κάτι δεν μας λέτε καλά. Αν λέτε, κυρία Κωνσταντοπούλου, τόσο χοντροκομμένα ψέματα σε αυτά που με απλό τρόπο αποδεικνύονται, φανταστείτε τι λέτε στα υπόλοιπα!

Πάμε τώρα στα περί δήθεν απόκρυψης του σημειώματος για να προστατεύσω δήθεν κάποια πολιτικά πρόσωπα. Κυρία Κωνσταντοπούλου, όπως σας είπα, το ενημερωτικό σημείωμα το έλαβα στις 15 Ιουνίου 2025. Στις 19 Ιουνίου 2025, τέσσερις ημέρες μετά δηλαδή, η Ευρωπαϊκή Εισαγγελία με ανακοίνωσή της γνωστοποίησε ότι επίκειται αποστολή δικογραφίας στη Βουλή για το θέμα του ΟΠΕΚΕΠΕ και όντως η δικογραφία αυτή διαβιβάστηκε λίγες μέρες αργότερα. Άρα, η διαβίβαση έγινε σχεδόν ταυτόχρονα με το ενημερωτικό σημείωμα και τον χρόνο που εγώ το πήρα. Τι απέκρυψα, λοιπόν; Τι παρακώλυσα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τα πάντα!

**ΓΕΩΡΓΙΟΣ ΜΥΛΩΝΑΚΗΣ (Υφυπουργός στον Πρωθυπουργό):** Η δικογραφία, όπως ξέρετε, περιλαμβάνει καταθέσεις, συνομιλίες από νόμιμες επισυνδέσεις δύο διαφορετικών χρονικών περιόδων της δικής μας Κυβέρνησης, έγγραφα, επιστολές, υπηρεσιακή αλληλογραφία, αποφάσεις και πολλά άλλα.

Τι ακριβώς, λοιπόν, κρύψαμε; Τι σκοπό είχαμε; Το ότι όλοι οι διασταυρωτικοί έλεγχοι του ΟΠΕΚΕΠΕ ξεκίνησαν επί των ημερών μας είναι συγκάλυψη; Το να ερευνώνται όλες οι καταγγελίες, ανώνυμες και επώνυμες, είναι συγκάλυψη; Το να παραπέμπονται οι επιτήδειοι στη δικαιοσύνη, να δικάζονται και να καταδικάζονται είναι συγκάλυψη; Το να επιστρέφονται ποσά που παρανόμως ελήφθησαν είναι συγκάλυψη; Το να ευχαριστούν οι ίδιοι οι Ευρωπαίοι Εισαγγελείς το Υπουργείο Δικαιοσύνης για τη στήριξη που τους διαθέτει είναι συγκάλυψη;

Τώρα, κυρία Κωνσταντοπούλου, μιλάτε σοβαρά; Ρωτάτε με υπαινιγμούς αν το ενημερωτικό σημείωμα κάνει αναφορά σε ποινικές ευθύνες πολιτικών προσώπων, τις οποίες εγώ δήθεν αποσιώπησα για να προστατεύσω κάποιο ή κάποια από τα πολιτικά πρόσωπα.

Η απάντηση είναι ξεκάθαρη και πρέπει να την ακούσετε γιατί σας ενδιαφέρει: Δεν υπάρχει καμία αναφορά σε ποινικές ευθύνες. Περιγράφει, όμως, την προσωπική αντίληψη του συντάκτη του γύρω από τη διαχείριση ζητημάτων που αφορούν τον ΟΠΕΚΕΠΕ, τη λειτουργία του και τι πρέπει να αλλάξει στο μέλλον, αλλά λόγο για ποινικές ευθύνες δεν κάνει.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μυλωνάκη, κοιτάξτε τώρα, να συνεννοηθούμε. Συγγνώμη λίγο για τη διακοπή.

Και στην κυρία Πρόεδρο και σε εσάς η ανοχή έχει εξαντληθεί.

**ΓΕΩΡΓΙΟΣ ΜΥΛΩΝΑΚΗΣ (Υφυπουργός στον Πρωθυπουργό):** Ωραία. Να ολοκληρώσω, κυρία Πρόεδρε…

**ΠΡΟΕΔΡΕΥΟΥΣΑ (Όλγα Γεροβασίλη):** Επομένως, ολοκληρώνετε και δεν θα υπάρχει η ίδια ανοχή για τις δευτερολογίες, διότι η διαδικασία των επίκαιρων ερωτήσεων, όπως ξέρετε, έχει χρόνους και έχει και σειρά συναδέλφων οι οποίοι περιμένουν.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Θα μιλήσουμε κι εμείς δεκαοκτώ λεπτά, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Θα παρακαλέσω, λοιπόν, αφού ολοκληρώσετε, τις δευτερολογίες σας και οι δύο να τις ολοκληρώσετε σύντομα.

**ΓΕΩΡΓΙΟΣ ΜΥΛΩΝΑΚΗΣ (Υφυπουργός στον Πρωθυπουργό):** Μάλιστα, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στα είκοσι λεπτά είναι, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Είναι ήδη στα είκοσι λεπτά και γι’ αυτό και παρενέβην, Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Πρόεδρε, εγώ το βρίσκω ενδιαφέρον πάντως.

**ΠΡΟΕΔΡΕΥΟΥΣΑ (Όλγα Γεροβασίλη):** Ανεξαρτήτως των διαφόρων ενδιαφερόντων θεμάτων που συζητούνται στην Αίθουσα, υπάρχουν και οι χρόνοι για λόγους ισότητας μεταξύ των ερωτώντων και βεβαίως και αυτών που απαντούν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δύο σελιδούλες τού έχω.

**ΠΡΟΕΔΡΕΥΟΥΣΑ (Όλγα Γεροβασίλη):** Συνεχίστε, κύριε Μυλωνάκη.

**ΓΕΩΡΓΙΟΣ ΜΥΛΩΝΑΚΗΣ (Υφυπουργός στον Πρωθυπουργό):** Ολοκληρώνω, κυρία Πρόεδρε.

Θα σας βόλευε, λοιπόν, κυρία Κωνσταντοπούλου, προφανώς, η αναφορά του σε ποινικές ευθύνες, αλλά δυστυχώς για σας και τη νέα σας θεωρία συνωμοσίας, δεν κάνει.

Όσον αφορά την αξιοποίηση του κυρίου σημειώματος, έχω ήδη απαντήσει αναλυτικά στο κ. Καραμέρο. Το λάβαμε σοβαρά υπ’ όψιν μας στο πλαίσιο της απόφασης για πρόταση σύστασης Εξεταστικής Επιτροπής από την Κοινοβουλευτική μας Ομάδα. Τώρα, αν εσείς διαφωνείτε με την κρίση των Βουλευτών της Νέας Δημοκρατίας να ψηφίσουν υπέρ της Εξεταστικής Επιτροπής, για να αναδειχθούν τα πραγματικά διαχρονικά προβλήματα του Ο.Π.Ε.Κ.Ε.Π.Ε. και όχι μια προανακριτική που θα εστιάζει στο δέντρο και όχι στο δάσος, αυτό είναι δικό σας θέμα.

Εμείς θέλουμε να διερευνήσουμε την υπόθεση του Ο.Π.Ε.Κ.Ε.Π.Ε. σε βάθος και, κυρίως, να φτιάξουμε ένα νέο σύστημα ενισχύσεων που δεν θα έχει τις παθογένειες του χθες.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία. Στη δευτερολογία τα υπόλοιπα, κύριε Μυλωνάκη.

**ΓΕΩΡΓΙΟΣ ΜΥΛΩΝΑΚΗΣ (Υφυπουργός στον Πρωθυπουργό):** Μάλιστα, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Πρόεδρε, ορίστε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να βασιστούμε στον λόγο σας, δηλαδή, κύριε Μυλωνάκη -αυτό μας λέτε- και να σας πιστέψουμε ότι το υπόμνημα σάς διαβιβάστηκε στις 15 Ιουνίου, ότι δεν λέει τίποτε για ποινικές ευθύνες, ότι είναι εσωτερικό, ότι έχει τις προσωπικές αντιλήψεις του συντάκτη του και ούτω καθ’ εξής.

Κύριε Μυλωνάκη, σας ρώτησα συγκεκριμένα πράγματα. Περίμενα, πραγματικά, με μεγάλη υπομονή πότε θα φτάσετε στο προκείμενο και δεν φτάσατε ποτέ. Ο κ. Μπουκώρος έχει ρητά πει -δεν το έχω πει εγώ, το έχει πει ο κ. Μπουκώρος, μέλος της Κοινοβουλευτικής σας Ομάδας και μέχρι πρότινος Υφυπουργός, ένας από τους τέσσερις που παραιτήθηκαν και καρατομήθηκαν με το που έσκασε το σκάνδαλο του Ο.Π.Ε.Κ.Ε.Π.Ε., ένας από τους τέσσερις- ««Με καλέσανε στο Μαξίμου το 2024 και μου είπαν «Παρακολουθείται το τηλέφωνό σου και μάλιστα το τάδε τηλέφωνό σου…» -άρα, ξέρατε και ποιος αριθμός παρακολουθείται- «…και γι’ αυτόν τον λόγο δεν υπουργοποιείσαι»».

Υπάρχουν δημοσιεύματα όχι μόνο στο μέσο το οποίο αναφέρατε, το «Documento», αλλά σε πάρα πολλά μέσα. Δεν τα έχετε δει; Λέτε ότι είναι σκευωρία τα δημοσιεύματα; Διότι τα δημοσιεύματα αναφέρονται σε Βουλευτές της Νέας Δημοκρατίας που διοχετεύουν στον Τύπο ότι το Μαξίμου, και μάλιστα εσείς, τους καλέσατε να τους πείτε «Παρακολουθείσαι, ο κοριός έπιασε τις συνομιλίες σου στο πλαίσιο της έρευνας για τον Ο.Π.Ε.Κ.Ε.Π.Ε…» -που είναι έρευνα για κακουργήματα- «…και γι’ αυτό δεν υπουργοποιείσαι».

Απαντήστε καθαρά, κύριε Μυλωνάκη, γιατί μας πήγατε από τη Novartis στην Terra Incognita και δεν ξέρω κι εγώ πού αλλού. Εδώ μιλούμε για ένα σκάνδαλο το οποίο είναι ζωντανό, το συγκαλύπτετε αυτή τη στιγμή και προκύπτει προσωπική σας εμπλοκή. Και σας το ξαναείπα ως δικηγόρος -μιας και αναφερθήκατε στη δικηγορική μου ιδιότητα- και ως μία συμβουλή. Είναι η χρυσή σας ευκαιρία, γιατί ίσως είναι η τελευταία ευκαιρία.

Ο κ. Μπουκώρος λέει ότι το γνωρίζατε από το 2024. Τον διαψεύδετε; Ο κ. Μπουκώρος λέει ότι τον καλέσατε στο Μαξίμου να του πείτε ότι παρακολουθείται αυτός ο αριθμός. Το διαψεύδετε; Εάν το διαψεύδετε, τι έχετε κάνει; Διότι είναι μέσα στην Κοινοβουλευτική σας Ομάδα και ο ίδιος δεν έχει διαψεύσει όλον αυτόν τον καιρό.

Τα δημοσιεύματα μιλούν για περισσότερους του ενός Βουλευτές της Νέας Δημοκρατίας που τους καλέσατε και είναι προφανές, γιατί ούτε αυτοί διαψεύδουν ούτε εσείς ότι ο κόσμος το έχει τούμπανο, κύριε Μυλωνάκη και όλοι γνωρίζουν. Και θα μου πείτε «Εσάς τι σας ενδιαφέρει εάν εμείς κάνουμε τέτοιου είδους διακίνηση πληροφορίας;». Μας ενδιαφέρει, γιατί αν έχουμε εκβιαζόμενους Βουλευτές, εάν έχουμε πολιτικό προσωπικό που παρακολουθείται, εάν έχουμε έναν «Μεγάλο Αδελφό» μέσα στο Μαξίμου που συνετίζει Βουλευτές και τους ενημερώνει, αλλά και τους προειδοποιεί, αυτό είναι τεράστια, ανυπολόγιστη υπονόμευση της λειτουργίας των δημοκρατικών θεσμών.

Έχουμε, λοιπόν, τον Πρωθυπουργό και το πρωτοπαλίκαρό του, το δεξί του χέρι, που είστε εσείς και κομπορρημονείτε περί αυτού. Βλέπω ότι χαμογελάτε που το λέω, το ξέρω ότι το διαδίδετε, «Εσάς μόνο ακούει!», «Εσείς είστε κι άλλος δεν είναι»! Αν, λοιπόν, εσείς που είστε αυτός που είστε και τον επηρεάζετε καταλυτικά δράτε με αυτόν τον τρόπο, εάν εσείς που είστε αυτός που είστε, δηλαδή το δεξί χέρι του κ. Μητσοτάκη, γνωρίζετε το 2024 για τις παρακολουθήσεις, θέλετε να μας εξηγήσετε πώς δικαιολογείται να ζητάτε υπομνήματα το 2025, για να ενημερωθείτε;

Θέλετε, επίσης, να μας εξηγήσετε; Μέσα στο Μαξίμου είναι ο πρώην Πρόεδρος του Ο.Π.Ε.Κ.Ε.Π.Ε., αποκεφαλισμένος από τον παραιτηθέντα Βορίδη που τον καλύπτετε, ο κ. Βάρρας. Εσείς έχετε στο Μαξίμου τον κ. Βάρρα, πρώην Πρόεδρο του Ο.Π.Ε.Κ.Ε.Π.Ε., συνεργάτη του Πρωθυπουργού -που συνδέεται, απ’ ό,τι ξέρουμε, και με την οικογένεια του Πρωθυπουργού- και ρωτάτε κάποιον άλλο συνεργάτη; Ρωτήσατε κάποιον άλλον συνεργάτη; Τον παρακάμψατε τον κ. Βάρρα; Αγνοούσατε; Και ο κ. Βάρρας που είναι μέσα στο Μαξίμου και δίπλα σας δεν ενημέρωσε κανέναν για όλες τις καταθέσεις που έδωσε το 2024 στην Ευρωπαϊκή Εισαγγελία ή ενημέρωσε και εσείς αποφασίσατε ότι πρέπει με άλλον τρόπο να χειριστείτε τα πράγματα;

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, όμως, σας παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Πρόεδρε, επιτρέψτε μου, σας παρακαλώ. Ήταν έντεκα λεπτά η πρωτολογία μου και είκοσι η πρωτολογία του Υφυπουργού…

**ΠΡΟΕΔΡΕΥΟΥΣΑ (Όλγα Γεροβασίλη):** Το ξέρω, αλλά δεν θα καλύψουμε το εικοσάλεπτο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, ας μην κάνουμε, όμως, αυτήν την άχαρη διαδικασία. Εγώ θα φροντίσω να είμαι συνεπής σε αυτό που υποδείξατε. Δώστε μου, όμως, τη δυνατότητα κάποια πολύ σημαντικά θέματα, επειδή αφορούν τη Βουλή και τη Δημοκρατία κυρίως, να μην τα αφήσουμε έτσι αναπάντητα.

Κύριε Μυλωνάκη, γνωρίζατε ή όχι ότι παρακολουθείτο ο κ. Μπουκώρος; Ναι ή όχι; Απλά πράγματα. Διότι εκείνος έχει πει δημόσια ότι γνωρίζατε. Τον καλέσατε ή δεν τον καλέσατε να του πείτε «Παρακολουθείσαι και γι’ αυτό δεν υπουργοποιείσαι»; Γνωρίζατε την εμπλοκή της Ευρωπαϊκής Εισαγγελίας και της κ. Παπανδρέου; Το διοχετεύσατε εσείς σε αυτά τα κακοποιά στοιχεία που λένε πως θα τη βγάλουν από τη μέση; Γνωρίζατε ποιοι παρακολουθούνται;

Κι επειδή απαντάτε με έναν τρόπο πονηρό -που δεν είναι όμως ιδιαιτέρως σώφρων, θα σας έλεγα- «Δεν γνώριζα τις παρακολουθήσεις αυτής της συγκεκριμένης δικογραφίας», μα, η κ. Παπανδρέου ερευνά άλλη δικογραφία. Και το ερώτημα είναι το εξής: Γνωρίζατε εν γένει το περιεχόμενο των ερευνών; Γνωρίζατε εν γένει ποιοι Βουλευτές παρακολουθούνται; Καλέσατε Βουλευτές να τους πείτε ότι επειδή παρακολουθούνται, δεν θα υπουργοποιηθούν;

Και ως προς το υπόμνημα, κύριε Μυλωνάκη, μας λέτε να πιστέψουμε ότι σας ήρθε τότε, την τάδε ημερομηνία, τον Ιούνιο του 2025; Δεν υπάρχει καμία αμφισβήτηση σε σχέση με αυτό που λέτε. Εγώ βασίζομαι σε αυτό που λέτε, τον Ιούνιο του 2025. Γιατί παραγγείλατε τον Ιούνιο του 2025 ειδικό σημείωμα; Ήσασταν ανενημέρωτος, ενώ είχατε μέσα στο Μαξίμου τον κ. Βάρρα και τον κ. Βορίδη; Είχατε χρεία εσείς να κάνετε άλλη διαχείριση; Τον Πρωθυπουργό τον ενημερώσατε ή ήταν ιδιωτική η διαχείριση αυτή που κάνατε, κύριε Μυλωνάκη; Ήταν για δικό σας λογαριασμό ή για λογαριασμό του Πρωθυπουργού;

Και επιτέλους, είναι πάρα πολύ απλό αυτό που σας ζητώ: Αυτό το εσωτερικό σημείωμα που το ζητήσατε, καταθέστε το στη Βουλή. Είναι υποχρέωσή σας! Εγώ σας προειδοποίησα -με όλους τους τρόπους θεωρώ- ότι ήδη έχετε διαπράξει υπεξαγωγή εγγράφου και είναι μία χρυσή ευκαιρία να πείτε «δεν το κατάλαβα και το καταθέτω, έστω τώρα», διότι πρόκειται -το είπατε ξανά και ξανά- για έγγραφο που συντάχθηκε κατά παραγγελία σας, συντάχθηκε από δημόσιο υπάλληλο, σας απεστάλη σε συγκεκριμένο χρονικό σημείο, στο σημείο κατά το οποίο ολοκληρωνόταν ή είχε ολοκληρωθεί η έρευνα των Ευρωπαίων Εισαγγελέων για την πρώτη δικογραφία που διαβιβάστηκε στη Βουλή.

Θα τον συμβουλεύετε νομικά, κύριε Τσαβδαρίδη, γιατί βλέπω μεγάλη εκεί πολυπραγμοσύνη.

Σας διαβιβάστηκε, λοιπόν, σε κρίσιμο και ύποπτο χρόνο και όσα δρομολογήθηκαν από τον χρόνο αυτό και εντεύθεν είναι ενέργειες συγκάλυψης. Αντί, λοιπόν, να μου απαντάτε με διάφορες αναδρομές στο παρελθόν, σίγουρα αφού ανατρέχετε στις τοποθετήσεις μου στο παρελθόν, θα έχετε διαπιστώσει ότι ουδέποτε έχω ανακαλέσει κάτι που είπα και ουδέποτε έχω διαψευσθεί.

Επίσης, αφού ενδιαφέρεστε τόσο πολύ για το 2022, θα ξέρετε ποια θέση έχω πάρει για τις παρακολουθήσεις σας διαχρονικά. Όχι μόνο για τις παρακολουθήσεις του 2022, αλλά από τις παρακολουθήσεις του 2004, για την υπόθεση Τσαλικίδη.

Η παραβίαση του απορρήτου των επικοινωνιών είναι χοντρή υπονόμευση της δημοκρατίας και της δημοκρατικής λειτουργίας. Η παραβίαση της μυστικότητας των εισαγγελικών ερευνών είναι κραυγαλέα παραβίαση της ανεξαρτησίας της δικαιοσύνης και της ακεραιότητας της λειτουργίας των θεσμών. Εγώ άκουσα την ευχή σας να έχουμε σωματική ακεραιότητα, αλλά όταν μία εισαγγελέας μπαίνει στο στόμα κακοποιών που διατείνονται σε χρόνο μεταγενέστερο της δικής σας γνώσης, ότι πρέπει να την βγάλουν από τη μέση και συνεννοούνται με το Μαξίμου, για να την βγάλουν από τη μέση, τότε όλοι αντιλαμβανόμαστε ότι υπάρχει πολύ σοβαρή διακύβευση ακόμη και της ζωής και της ασφάλειας των εισαγγελέων που με αυτοδιακινδύνευση ερευνούν.

Για να μην καταλείπεται καμία αμφιβολία και να μην υπάρχουν λαθροχειρίες, κυρία Πρόεδρε -και με αυτά θα κλείσω- θα καταθέσω στα Πρακτικά ορισμένα έγγραφα, γιατί είναι σημαντικό.

Καταθέτω, λοιπόν, στα Πρακτικά τον ορισμό των αρμοδιοτήτων σας, κύριε Μυλωνάκη, όπου έχετε ως αντικείμενο την παρακολούθηση -όχι αυτήν για την οποία μιλάμε- και αξιολόγηση μέτρων και πολιτικών ακεραιότητας και διαφάνειας για τη λειτουργία της δημόσιας διοίκησης. Από το 2024 έως το 2025 η διαφάνεια στον ΟΠΕΚΕΠΕ, λέτε, δεν σας απασχόλησε;

Καταθέτω την επίκαιρη ερώτηση, που έρχεστε να απαντήσετε, για να μην υπάρχει παρεξήγηση ως προς το περιεχόμενό της και την αίτηση κατάθεσης εγγράφων στην οποία δεν έχετε μέχρι τώρα απαντήσει. Και αν καλά καταλαβαίνω, λέτε ότι δεν θα καταθέσετε το υπόμνημα και αυτό αποτελεί ομολογία υπεξαγωγής και επιμονής στην υπεξαγωγή εγγράφου.

Καταθέτω την επίκαιρη ερώτηση που σας κατέθεσα την 1η Σεπτεμβρίου του 2025.

Καταθέτω τη δημόσια παραδοχή Μπουκώρου ότι ο Μυλωνάκης γνώριζε για τις παρακολουθήσεις «γαλάζιων» Βουλευτών. Είναι εκτύπωση από το MEGA.

Καταθέτω τη συνομιλία 14 Νοεμβρίου του ’25 από τους κακοποιούς, μέλη της Νέας Δημοκρατίας. «Η Τυχεροπούλου ρε μ…, ειλικρινά αν την είχα σκοτώσει, τώρα θα ήμουνα έξω.». Μετά τον Ιούνιο του ’24 που εσείς ειδοποιούσατε Βουλευτές ότι παρακολουθούνται. Έτερη συνομιλία.

Θα καταθέσω, επίσης -γιατί δώσατε άλλο περιεχόμενο στην απάντησή σας, στον κ. Καραμέρο- τα Πρακτικά των απαντήσεών σας. Εκεί μιλούσατε για έγγραφο, το οποίο χρησίμευσε και το αξιοποιήσατε για τη σύνταξη της πρότασης της Νέας Δημοκρατίας, για την Εξεταστική Επιτροπή.

Τώρα, μας λέτε ότι ήταν κάποιο non-paper. Ποιος είναι αυτός ο συνεργάτης; Θα μας πείτε; Έχει ονοματεπώνυμο; Γιατί με βάση αυτά τα οποία λέτε, πληρώνεται από τον ελληνικό λαό. Δεν υπάρχουν non-paper στην Κυβέρνηση, μεταξύ δημοσίων υπαλλήλων και λειτουργών.

Καταθέτω, επίσης, την απόδειξη ότι από το 2024 ο κ. Βάρρας δίνει καταθέσεις στην Ευρωπαία Εισαγγελέα. Και βεβαίως, καταθέτω στα Πρακτικά και την απόδειξη ότι στις 25 Οκτωβρίου 2024 -και πάλι μετά από την δική σας εμπλοκή με τους Βουλευτές της Νέας Δημοκρατίας- κάποιοι κακοποιοί, μέλη της Νέας Δημοκρατίας, λέγανε ότι «πρέπει τώρα να βγάλουμε από τη μέση την Παπανδρέου. Μίλησε ο Μάκης …», δηλαδή, ο Βορίδης «… στον Φλωρίδη».

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Μυλωνάκη, τελικά εσείς για όλα αυτά δεν ξέρετε τίποτα; Αυτό μας λέτε; Ότι εσείς «ξυπνήσατε» τον Μάιο του 2025 από την έφοδο των Ευρωπαίων Εισαγγελέων στον ΟΠΕΚΕΠΕ και τότε πληροφορηθήκατε και ζητούσατε σημειώματα; Μας λέτε ότι ο κ. Μπουκώρος, που παραιτήθηκε από Υφυπουργός, δεν είχε αυτήν τη συνομιλία μαζί σας, στην οποία ο ίδιος έχει αναφερθεί; Μας λέτε ότι δεν έχετε διαδραματίσει αυτόν τον ρόλο που σας αποδίδεται; Μας λέτε ότι είναι όλα μια σκευωρία; Μας λέτε ότι είναι κάποια ψέματα, τα οποία κάποιος απεργάζεται εναντίον σας; Και ποιος; Εγώ σας προκαλώ και σας προσκαλώ, να δώσετε ευθείες απαντήσεις. Κι επειδή κρατήσατε, όπως ήταν βέβαια αναμενόμενο, έξω από την απάντησή σας τον Πρωθυπουργό…

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κυρία Πρόεδρε, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κυρία Πρόεδρε.

Όλα αυτά που μας λέτε, τα κάνατε από μόνος σας και για τον εαυτό σας; Ενημερώθηκε ο κ. Μητσοτάκης; Για τη δημόσια τοποθέτηση Μπουκώρου, σας κάλεσε και σας ρώτησε «έχει γίνει αυτό;» ή δεν χρειάστηκε, γιατί το ξέρατε και οι δύο ότι έχει γίνει; Τον κ. Μπουκώρο, όλο αυτό το διάστημα, τον καλέσατε; Του είπατε -γιατί εδώ μας κατηγορήσατε ότι εξυφαίνουμε σκευωρίες- «γιατί κύριε Μπουκώρο, γιατί Χρήστο μου, τα λες αυτά, αφού δεν έγιναν;». Είναι πάρα πολύ απλές απαντήσεις. Και ξέρετε, θα σας δώσω μια συμβουλή, γιατί οι κακοί δικηγόροι …

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κυρία Πρόεδρε, με αυτήν τη φράση.

Οι κακοί δικηγόροι φτιάχνουν σενάρια, τα οποία τα γράφουν σε φύλλα -σας είδα με αγωνία να τα διαβάζετε- και νομίζουν ότι αυτά μπορούν να γίνουν πιστευτά. Στην καθημερινή ζωή και στην πραγματικότητα, αυτά τα σενάρια που δεν πατάνε πουθενά, όχι απλώς δεν γίνονται πιστευτά, αλλά προκαλούν την κοινωνία, που συνειδητοποιεί ότι οι απλοί αγρότες στενάζουν, ότι αυτήν τη στιγμή σφάζονται κατά εκατοντάδες χιλιάδες τα ζώα τους και εσείς όλο αυτό το διάστημα τρώτε με «χρυσά κουτάλια» και κάνετε διεργασίες συγκάλυψης και υπονόμευσης της δημοκρατίας.

Ελπίζω στη δευτερολογία σας να μου δώσετε πραγματικές απαντήσεις.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μυλωνάκη, έχετε τον λόγο.

**ΓΕΩΡΓΙΟΣ ΜΥΛΩΝΑΚΗΣ (Υφυπουργός στον Πρωθυπουργό):** Σας ευχαριστώ, κυρία Πρόεδρε. Εγώ θα είμαι συνεπής στην προτροπή σας, για να είμαι όσο το δυνατόν πιο κοντά στον χρόνο της δευτερολογίας. Η κυρία Πρόεδρος δεν ήταν και νομίζω ότι εκνευρίστηκε, γιατί βρέθηκε κάποιος να μιλήσει περισσότερο από εκείνη ίσως.

Όπως είπα και στην πρωτολογία μου, κυρία Κωνσταντοπούλου, εγώ δεν ήρθα εδώ για να κάνω κάποιο σόου, εγώ ήρθα εδώ να πω την αλήθεια και οι απαντήσεις μου είναι ξεκάθαρες και πέρα ​​για πέρα ​​αληθινές. Και το έκανα και δημόσια με τις ανακοινώσεις μου, τόσο προς εσάς όσο και στον κ. Βαξεβάνη.

Και θέλω στο σημείο αυτό, κυρία Πρόεδρε, να τις καταθέσω στα Πρακτικά, ώστε να είναι ξεκάθαρο ότι όλα τα ζητήματα έχουν απαντηθεί.

(Στο σημείο αυτό ο Υφυπουργός στον Πρωθυπουργό κ. Γεώργιος Μυλωνάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οπότε, κυρία Κωνσταντοπούλου, θα ήθελα να γνωρίζετε από τώρα ότι για τα θέματα αυτά θα σας παραπέμπω σε συγκεκριμένες απαντήσεις μου και εκτιμώ ότι δεν θα κάνετε στο μέλλον κατάχρηση της δυνατότητας του κοινοβουλευτικού ελέγχου για θέματα που έχουν ήδη απαντηθεί.

Πάμε τώρα στα όσα είπατε περί ενημέρωσης, που δήθεν παρείχα σε κάποιον Βουλευτή μας τον Ιούνιο του 2024.

Παρότι, κυρία Πρόεδρε, γνωρίζετε ότι είναι εκτός αντικειμένου της ερώτησης, για να μην υπάρχουν σκιές, θα απαντήσω. Ισχυρίζεστε ότι δεν το έχω διαψεύσει. Όμως ούτε εδώ λέτε αλήθεια. Το έχω διαψεύσει με δημόσια ανάρτησή μου. Την κατέθεσα πριν λίγο στα Πρακτικά. Δεν την έχετε διαβάσει; Γιατί λέτε ότι δεν το έχω διαψεύσει;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πότε;

**ΓΕΩΡΓΙΟΣ ΜΥΛΩΝΑΚΗΣ (Υφυπουργός στον Πρωθυπουργό):** Αν πάρετε τα Πρακτικά, θα το δείτε.

Αναφέρω επί λέξει στην ανακοίνωσή μου: «Καμία ενημέρωση δεν είχα και κανέναν δεν ενημέρωσα για το περιεχόμενο νόμιμων επισυνδέσεων, οι οποίες περιλαμβάνονται στη δικογραφία που βρίσκεται ήδη στη Βουλή».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τις άλλες δικογραφίες; Αυτό σας ρώτησα.

**ΓΕΩΡΓΙΟΣ ΜΥΛΩΝΑΚΗΣ (Υφυπουργός στον Πρωθυπουργό):** Κυρία Κωνσταντοπούλου, αυτό δεν είναι διάψευση; Τι ακριβώς είναι;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ελιγμός.

**ΓΕΩΡΓΙΟΣ ΜΥΛΩΝΑΚΗΣ (Υφυπουργός στον Πρωθυπουργό):** Παρ’ όλα αυτά εσείς εξακολουθείτε να ισχυρίζεστε ότι εγώ τον ενημέρωσα και ότι γνώριζα και πώς γνώριζα και τι γνώριζα.

Έχω όμως μια απορία: Μπορείτε να μου πείτε πού και πότε έχει πει ο κ. Μπουκώρος αυτά που εσείς λέτε, αυτά που βάζετε στο στόμα του; Βρήκατε καμία δήλωσή του που να με κατονομάζει; Η απάντηση είναι ότι θα ψάξετε και δεν θα βρείτε, γιατί δεν το είχε πει αυτό το πράγμα. Εσείς όμως τεχνηέντως το βάζετε στο στόμα του και το θεωρείτε και δεδομένο.

Ξέρετε πού έχει ειπωθεί αυτό; Σε κάτι ευφάνταστα δημοσιεύματα κάποιων εφημερίδων που πρόσκεινται σε έναν συγκεκριμένο πολιτικό χώρο. Δικαίωμά τους. Δεν παίρνω θέση σε αυτό.

Και σας το λέω με τον πιο κατηγορηματικό τρόπο: Δεν ενημέρωσα κανέναν και δεν είχα καμία γνώση για τις επισυνδέσεις και το περιεχόμενό τους ούτε σε αυτήν ούτε σε καμία άλλη δικογραφία, αν αυτό θέλετε να ακούσετε.

Αυτή είναι η αλήθεια, κυρία Κωνσταντοπούλου, και είναι η αλήθεια που σας ενοχλεί. Δεν φταίω εγώ. Εσείς να το δείτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δικός μας Βουλευτής είναι ο Μπουκώρος;

**ΓΕΩΡΓΙΟΣ ΜΥΛΩΝΑΚΗΣ (Υφυπουργός στον Πρωθυπουργό):** Θα έρθουμε και στον κ. Μπουκώρο. Μην βιάζεστε.

Λέτε ότι υπήρχαν και άλλοι Βουλευτές που ενημερώθηκαν από εμένα για την εμπλοκή τους. Μάλιστα. Μπορείτε να μου πείτε ποιοι είναι αυτοί γιατί εγώ δεν έχω ακούσει κανέναν να λέει αυτό που εσείς θεωρείται ως θέσφατο; Για παράδειγμα, λίγο καιρό πριν ένα ρυπαρό δημοσίευμα, από αυτά που εσείς επικαλείστε, κατονόμαζε ως δεύτερο Βουλευτή που δήθεν ενημέρωσα τον Βουλευτή Σερρών της Νέας Δημοκρατίας κ. Τάσο Χατζηβασιλείου. Θα το έχετε διαβάσει φαντάζομαι. Ρωτήθηκε ο κ. Χατζηβασιλείου. Τι απάντησε; Το διέψευσε κατηγορηματικά.

Κυρία Πρόεδρε, σας καταθέτω το δημοσίευμα και τη σχετική απάντηση του κ. Χατζηβασιλείου.

(Στο σημείο αυτό ο Υφυπουργός στον Πρωθυπουργό κ. Γεώργιος Μυλωνάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μπορείτε, λοιπόν, να μας πείτε ποιοι Βουλευτές ενημερώθηκαν; Διαθέτετε κάποιο στοιχείο, πέρα από διάφορα παραπολιτικά κουτσομπολιά που ανακυκλώνετε, αναπαράγετε, ακολουθώντας πιστά με τον πλέον πειστικό τρόπο. «Πες, πες, πες, πάντα κάτι μένει». Αυτή είναι η στρατηγική σας. Δεν με ξαφνιάζει εμένα, τον κόσμο πρέπει να ξαφνιάσει γι’ αυτά που κάνετε.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)

Μετά λέτε ότι παρακολουθούμε τους εισαγγελείς και μάλιστα τους Ευρωπαίους εισαγγελείς. Και αναρωτιέμαι ειλικρινά: Δεν έχετε κανένα όριο; Την δικογραφία δεν την έχετε διαβάσει; Δεν γνωρίζετε ότι οι επισυνδέσεις που διαβιβάστηκαν στη Βουλή είναι δύο διαφορετικών περιόδων -2021-2022 και 2024- και είναι νόμιμες επισυνδέσεις;

Τι σημαίνει «νόμιμες επισυνδέσεις»; Να το εξηγήσουμε στον κόσμο που δεν καταλαβαίνει. Σημαίνει ότι έχει προηγηθεί ένα βούλευμα που επιτρέπει να παρακολουθούνται νόμιμα κάποιοι άνθρωποι. Ποιοι έχουν εγκρίνει το βούλευμα; Οι ίδιοι οι εισαγγελείς. Δηλαδή οι εισαγγελείς παρακολουθούσαν τον εαυτό τους. Αυτά τα λέτε και τα πιστεύετε; Μάλιστα.

Ας γυρίσουμε στην περίπτωση του κ. Μπουκώρου. Μας λέτε ότι ο κ. Μπουκώρος δεν υπουργοποιήθηκε στον ανασχηματισμό του Ιουνίου του 2024 γιατί γνωρίζαμε και δεν τον κάναμε Υπουργό. Ο κ. Μπουκώρος, όμως, εξ όσων θυμάμαι, μερικούς μήνες αργότερα, τον Μάρτιο του 2025, υπουργοποιήθηκε. Εσείς δηλαδή θέλετε να πείσετε εμάς και όλο τον κόσμο ότι αυτό που ξέραμε το καλοκαίρι του 2024, το ξεχάσαμε τον Μάρτιο του 2025; Και τα λέτε σοβαρά και θέλετε να γίνετε και πιστευτή;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Μπουκώρος το λέει.

**ΓΕΩΡΓΙΟΣ ΜΥΛΩΝΑΚΗΣ (Υφυπουργός στον Πρωθυπουργό):** Ο κ. Μπουκώρος δεν έχει πει τίποτα τέτοιο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επιβεβαίωσε το δημοσίευμα.

**ΓΕΩΡΓΙΟΣ ΜΥΛΩΝΑΚΗΣ (Υφυπουργός στον Πρωθυπουργό):** Εσείς τα βάζετε στο στόμα του για να δημιουργήσετε κλίμα και τίποτα άλλο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τα είπε σε εκπομπή, κύριε Μυλωνάκη.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, παρακαλώ.

**ΓΕΩΡΓΙΟΣ ΜΥΛΩΝΑΚΗΣ (Υφυπουργός στον Πρωθυπουργό):** Σε καμία εκπομπή δεν είπε. Και πρέπει να ανατρέξετε για να δείτε ότι δεν λέει αυτό το πράγμα.

Γνωρίζετε επίσης ότι στη δικογραφία που βρίσκεται στη Βουλή περιλαμβάνονται νόμιμες επισυνδέσεις για συνολικά δέκα Βουλευτές ως άνθρωποι που συνομιλούσαν με κάποιους ανθρώπους που τελούσαν σε καθεστώς νόμιμης επισύνδεσης, οκτώ Βουλευτές της Νέας Δημοκρατίας, έναν Βουλευτή του ΣΥΡΙΖΑ και έναν Βουλευτή του ΠΑΣΟΚ-Κινήματος Αλλαγής.

Εγώ, λοιπόν, θα ακολουθήσω τη δική σας συλλογιστική, ότι κάποιος που γνωρίζει και θέλει να προστατεύσει, ενημερώνει. Γιατί έναν; Γιατί όχι και τους οκτώ; Έχουμε προηγούμενα με τους άλλους επτά; Μα τα λέτε σοβαρά αυτά τα πράγματα;

Εγώ, κυρία Κωνσταντοπούλου, ξέρετε τι βλέπω; Ότι αντί να ασχολείστε με την ουσία της υπόθεσης και τη διερεύνηση του πώς φτάσαμε ως εδώ, πώς έγινε αυτό το πράγμα στον ΟΠΕΚΕΠΕ και πώς ο Έλληνας αγρότης και κτηνοτρόφος στερήθηκε δυνατότητες από κάποιους επιτήδειους, που θέλανε να βάζουν το χέρι τους στη δική τους τσέπη, κάθεστε και φτιάχνετε και πάλι σενάρια συνωμοσίας. Αυτό κάνετε.

**ΠΡΟΕΔΡΕΥΩΝ (Βασίλειος Βιλιάρδος):** Αν θέλετε ολοκληρώστε, κύριε Υφυπουργέ.

**ΓΕΩΡΓΙΟΣ ΜΥΛΩΝΑΚΗΣ (Υφυπουργός στον Πρωθυπουργό):** Μισό λεπτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιον καταγγέλλετε;

**ΓΕΩΡΓΙΟΣ ΜΥΛΩΝΑΚΗΣ (Υφυπουργός στον Πρωθυπουργό):** Δεν σας έχω ακούσει να λέτε κουβέντα για την πραγματική διάσταση του ΟΠΕΚΕΠΕ. Δεν σας ενδιαφέρει άραγε να μάθετε, για παράδειγμα, για τον ρόλο των τεχνικών συμβούλων, των Κέντρων Υποδοχής Δηλώσεων, τις εταιρείες πιστοποίησης των βιολογικών;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τα λέει το υπόμνημα αυτά;

**ΓΕΩΡΓΙΟΣ ΜΥΛΩΝΑΚΗΣ (Υφυπουργός στον Πρωθυπουργό):** Τα λέει όλος ο κόσμος και τα ξέρετε και εσείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στο υπόμνημα είναι;

**ΓΕΩΡΓΙΟΣ ΜΥΛΩΝΑΚΗΣ (Υφυπουργός στον Πρωθυπουργό):** Ακούστε, κυρία Κωνσταντοπούλου, καταλαβαίνω ότι η στάση σας αυτή μπορεί να θεωρείτε ότι πουλάει στο δικό σας ακροατήριο. Αυτό όμως δεν σημαίνει ότι εμείς θα ανεχόμαστε τις συκοφαντίες σας, αυτά τα ψεύδη προς άγραν δικών σας ψήφων, όχι, ούτε θα ανεχόμαστε να ρίχνετε τόνους λάσπης αδιακρίτως, επειδή είναι το μόνο που γνωρίζετε να κάνετε. Εμείς θα συνεχίσουμε να βαδίζουμε τον δρόμο της αλήθειας, μακριά από την τοξικότητα και τη συνωμοσιολογία που διαρκώς καλλιεργείτε για να καλύψετε την ένδεια της πολιτικής σας.

Σας ευχαριστώ, κύριε Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για τον Πρωθυπουργό θα μας πείτε τίποτα;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με την πρώτη με αριθμό 1337/12-9-2025 επίκαιρη ερώτηση δεύτερου κύκλου της Βουλευτού Εύβοιας της Κοινοβουλευτικής Ομάδας ΠΑΣΟΚ- Κίνημα Αλλαγής κ. Αικατερίνης Καζάνη προς τον Υπουργό Περιβάλλοντος και Ενέργειας με θέμα: «Να παύσει άμεσα το έργο της εγκατάστασης των υπόγειων καλωδίων υπερυψηλής τάσης εντός του οικισμού Μύτικα Χαλκίδας και να ακολουθηθεί η εναλλακτική παραποτάμια άρδευση».

Θα απαντήσει ο Υφυπουργός Περιβάλλοντος και Ενέργειας, ο κ. Νικόλαος Τσάφος.

Κυρία συνάδελφε, έχετε τον λόγο.

**ΑΙΚΑΤΕΡΙΝΗ ΚΑΖΑΝΗ:** Ευχαριστώ πολύ, κύριε Πρόεδρε.

Κύριε Υπουργέ, στις 4 Ιουλίου συζητήθηκε στη Βουλή η επίκαιρη ερώτησή μου σχετικά με την εγκατάσταση υπόγειων καλωδίων υπερυψηλής τάσης εντός του οικισμού Μύτικα Χαλκίδας. Όπως και την προηγούμενη φορά, έτσι και σήμερα οι κάτοικοι βρίσκονται εδώ και παρακολουθούν από τα θεωρεία.

Στην προηγούμενη επίκαιρη επικαλεστήκατε επανειλημμένα το θεσμοθετημένο όριο των 100 μικροτέσλα (μΤ). Όμως η διεθνής πρακτική προβλέπει πολύ χαμηλότερα όρια για ευαίσθητες περιοχές όπως τα σχολεία. Προβλέπει όρια της τάξης του 0,4, 0,3 ακόμα και 0,2 μικροτέσλα (μΤ).

Επίσης, χαρακτηρίσατε τις εκπομπές του καλωδίου ασφαλείς, δηλώνοντας ότι πρόκειται για έκθεση στο 1% αυτού του ορίου των 100 μικροτέσλα (μΤ). Στη σελίδα 37 η έκθεση του Εργαστηρίου Εφαρμοσμένης Ιατρικής Φυσικής της Ιατρικής Σχολής του ΕΚΠΑ επισημαίνει: «Η ένταση του μαγνητικού πεδίου στη δυσμενέστερη περίπτωση λειτουργίας του δεν ξεπερνά τα 10 μικροτέσλα (μΤ)». Αυτό είναι περίπου 10% του ορίου.

Συνεπώς υποτιμήσατε τον κίνδυνο που απειλεί την υγεία των κατοίκων και κυρίως των παιδιών. Από τα συνοδευτικά έγγραφα της μελέτης του ΑΔΜΗΕ προκύπτει ότι πάνω από το καλώδιο οι τιμές πλησιάζουν τα 40 Μικροτέσλα (μΤ) και για την ακρίβεια 36,14. Τα 10 Μικροτέσλα (μΤ) αφορούν απόσταση δύο μέτρων από τον άξονα του καλωδίου. Όμως η οδός Μύτικα στερείται πεζοδρομίων. Οι κάτοικοι, περιλαμβανομένων των παιδιών, περπατάνε πάνω ακριβώς από τον άξονα του καλωδίου. Η τιμή συνεπώς είναι στα 36 Μικροτέσλα (μΤ).

Από την απόφαση του Υπουργείου με αριθμό 78690/5517 της 8-5-2025 προκύπτει ότι η γραμμή μεταφοράς που εγκαθίσταται αυτή τη στιγμή σε κατοικημένη περιοχή προβλέπεται να μεταφέρει πρόσθετη ισχύ από τον νέο θερμοηλεκτρικό σταθμό Αλιβερίου, ο οποίος θα λειτουργήσει με φυσικό αέριο. Όπως εξηγείται στην Έκθεση του ΕΚΠΑ, ακόμα και χαμηλότερες τιμές, της τάξης 0,2 έως 0,4 Μικροτέσλα (μΤ), έχουν συσχετιστεί με παιδική λευχαιμία και γι’ αυτό η Έκθεση εισηγείται ρητά χαμηλότερα όρια σε κατοικημένες περιοχές, σε σχολεία και παιδικές χαρές.

Ταυτόχρονα, η Έκθεση συστήνει εναλλακτική παραποτάμια όδευση. Σύμφωνα με την Περιφέρεια Στερεάς Ελλάδας η επιλογή αυτή είναι απολύτως εφικτή καθώς τα απαραίτητα αντιπλημμυρικά έργα στον Λήλαντα έχουν ολοκληρωθεί και παρέχουν το απαιτούμενο επίπεδο προστασίας. Εξάλλου, τμήμα του έργου ήδη οδεύει παραποτάμια, γεγονός που επιβεβαιώνει τη βιωσιμότητα αυτής της λύσης.

Στην προηγούμενη επίκαιρη ερώτησή μου κλείνοντας την ομιλία σας, κύριε Υπουργέ, αναφέρατε αυτολεξεί: «Είμαστε πρόθυμοι να συζητήσουμε, να δούμε τα στοιχεία τα οποία έχει ο ΑΔΜΗΕ, τα στοιχεία της μελέτης και να μπορέσουμε να κάνουμε μια συζήτηση βάσει αυτών των στοιχείων». Η νέα σχολική χρονιά ξεκίνησε και έξω από το Δημοτικό Σχολείο και το Νηπιαγωγείο Μύτικα τα έργα συνεχίζονται. Παρά τη δέσμευσή σας, δεν υπάρχει καμία επίσημη ενέργεια μέχρι σήμερα. Το Υπουργείο παρακολουθεί τον ΑΔΜΗΕ να συνεχίζει ένα έργο που θέτει σε κίνδυνο την υγεία παιδιών και κατοίκων.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κυρία συνάδελφε.

**ΑΙΚΑΤΕΡΙΝΗ ΚΑΖΑΝΗ:** Ναι, κύριε Πρόεδρε.

Οι γονείς βρίσκονται σε αναστάτωση και νιώθουν ανασφάλεια να στείλουν τα παιδιά τους στο σχολείο. Η τοπική κοινωνία έχει προβεί σε κινητοποιήσεις για να προστατεύσει την υγεία των κατοίκων.

Στις 27 Αυγούστου σας έστειλα e-mail με το οποίο ζήτησα συνάντηση στην οποία να παρευρίσκεται και εκπρόσωπος των κατοίκων για να σας εκθέσει τις θέσεις τους. Καμία απάντηση δεν έλαβα.

Κατόπιν των ανωτέρω, ερωτάσθε κύριε Υπουργέ: Σε τι πράξεις προέβη το Υπουργείο μετά τη συζήτηση της επίκαιρης ερώτησής μου στις 4 Ιουλίου; Προτίθεσθε να συναντηθείτε με εκπροσώπους της Τοπικής Αυτοδιοίκησης και των κατοίκων και να συζητήσετε μαζί τους τις προτάσεις τους για το συγκεκριμένο θέμα;

Θα ανακαλέσετε την απόφαση της 8ης Μαΐου, ώστε να σταματήσουν άμεσα οι εργασίες και να εξεταστεί η ασφαλέστερη παραποτάμια εναλλακτική εκτός κατοικημένων περιοχών;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Καζάνη.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Κυρία Βουλευτά, σας ευχαριστώ για την ερώτηση και επ’ ευκαιρία να ξανασυζητήσουμε το θέμα το οποίο, όπως είπατε και εσείς, είχαμε την ευκαιρία να συζητήσουμε πριν μερικούς μήνες. Νιώθω σήμερα πολύ καλύτερα ενημερωμένος. Έχουμε έναν συνεχή διάλογο με τον ΑΔΜΗΕ για το συγκεκριμένο θέμα και θέλω να σας πω πού έχουμε φτάσει και τι συζητήσεις έχουμε κάνει.

Κατ’ αρχήν να συζητήσουμε λίγο για την εναλλακτική όδευση. Δεν θα το πω τεχνικά, θα το πω με απλά λόγια: αυτό που καταλαβαίνω είναι ότι το υφιστάμενο καλώδιο έχει υποστεί κάποιες ζημιές και είναι μετέωρο -να το πω έτσι- και αυτό που λέει ο ΑΔΜΗΕ είναι ότι αν πάω να δουλέψω πάνω σε αυτό το καλώδιο θα μου μείνει, για να το πω πολύ απλά. Άρα το θέμα είναι ότι το να το κάνεις στην ίδια όδευση, ενώ υπάρχει αυτό το καλώδιο εκεί πέρα, δεν γίνεται χωρίς να υπάρχει μια διακοπή στη χρήση του καλωδίου.

Η εναλλακτική όδευση ούτε αυτή είναι ιδιαίτερα εύκολη, γιατί χρειάζεσαι μια ευθεία γραμμή, χρειάζεσαι χώρο. Μάλιστα εγώ πήγα και είδα την κάτοψη της περιοχής, να δω τους δρόμους. Υπάρχουν δρόμοι, αλλά πρέπει να κάνεις στροφές, δεν υπάρχει μια εύκολη ευθεία γραμμή για να φτάσεις από το ένα σημείο στο άλλο που να μην είναι αυτή που έχει διαλέξει ο ΑΔΜΗΕ. Άρα όσον αφορά αυτό που ρωτάτε, που είναι «μα, γιατί το πάμε εκεί αφού υπάρχει ξεκάθαρη εναλλακτική όδευση;» θα σας πω ότι δεν είναι αυτή η εικόνα που παίρνω από τον ΑΔΜΗΕ για την ευκολία με την οποία η εναλλακτική όδευση, που σημαίνει η σημερινή όδευση, μπορεί να συνεχιστεί.

Πάμε όμως να μιλήσουμε λίγο για τα Μικροτέσλα (μΤ), γιατί κι αυτό ήταν κάτι που με απασχόλησε. Προφανώς είναι ένα θέμα δημόσιας υγείας και θέλω να σας πω και εγώ τι προσπάθειες έχω κάνει να καταλάβω το θέμα. Νομίζω ότι το πρώτο που είναι αρκετά σημαντικό να το καταλάβουμε, που και εγώ ζήτησα στοιχεία για να μπορέσω να το κατανοήσω, είναι ότι μιλάμε για ένα καλώδιο το οποίο, για να το πω πολύ απλά, δεν χρησιμοποιείται όλη την ώρα στο φουλ και άρα η ένταση που έχει σε μία στιγμή που χρησιμοποιείται στο έπακρο δεν είναι απαραίτητα η μέση ένταση που έχει στη νορμάλ χρήση. Για να το πω πολύ απλά, είναι σαν να πάρουμε το τηλέφωνο που το βλέπουμε στο φουλ το βράδυ στο δωμάτιο με σβηστά τα φώτα και να πούμε ότι αυτή είναι η έκθεση των ματιών μας στο τηλέφωνο. Ναι, αυτή είναι η έκθεση των ματιών στο τηλέφωνο εκείνη την ώρα, αλλά δεν είναι αυτή η μέση έκθεση που έχει ένας άνθρωπος όταν χρησιμοποιεί ένα τηλέφωνο.

Κι αυτό που είδαμε -και θα μπούμε σε μεγαλύτερες λεπτομέρειες ίσως στη δευτερολογία, γιατί κοιτάζω τον χρόνο- είναι ότι τα 40 Μικροτέσλα (μΤ) που λέτε είναι ακριβώς πάνω από το καλώδιο και χωρίς να έχουμε καν ότι είναι στο υπέδαφος, δηλαδή να έχουμε αγκαλιάσει το καλώδιο. Όταν πάμε στην άκρη του δρόμου αυτό έχει πέσει κατακόρυφα και όταν πάμε στην αυλή και στο τείχος του σχολείου αυτά τα νούμερα πάλι έχουν πέσει πάρα πολύ σημαντικά. Και μάλιστα θυμόμουν -και βλέπω και την επιστολή σας με την ερώτησή σας- τα όρια του 0,4, του 0,3, του 0,2 που, για να είμαστε ξεκάθαροι, δεν είναι διεθνής πρακτική, είναι πρακτική κάποιων κυβερνήσεων ή κάποιων τοπικών αρχών σε κάποιες περιοχές του κόσμου να κάνουν πολύ χαμηλότερα όρια. Αυτό που είδαμε -και πάλι θα μπούμε σε πιο πολλές λεπτομέρειες στη δευτερολογία- είναι ότι ακόμη και αυτά τα όρια να έχουμε, όταν πηγαίνουμε και στην αυλή του σχολείου ή μέσα στο τείχος του σχολείου, στα όρια του σχολείου, είμαστε κάτω από αυτά τα όρια, ακόμα και τα 0,2 και τα 0,3 και τα 0,4, πάλι γιατί δεν μιλάμε για ένα καλώδιο που δουλεύει στο φουλ 100%, αλλά μιλάμε για ένα καλώδιο που έχει πολλά σκαμπανεβάσματα. Όμως είδαμε ότι ακόμα και τις χειρότερες ημέρες, δηλαδή τις ημέρες που έχεις την πιο μεγάλη έκθεση, και εκεί ούτε καν φτάνουνε σε αυτά τα όρια, ειδικά όταν πάμε κοντά στο τείχος του σχολείου.

Οπότε αυτή είναι η ανάλυση που έχουμε κάνει με τον ΑΔΜΗΕ και σας είπα ότι θέλαμε στοιχεία κι ο λόγος που δεν είχα απαντήσει ήταν γιατί αυτή η δουλειά συνεχιζόταν και είχαμε έναν συνεχή διάλογο με τον ΑΔΜΗΕ, ώστε να καταλάβουμε όλα τα νούμερα, να καταλάβουμε ποια ακριβώς είναι η έκθεση σε διάφορα σημεία, γιατί προφανώς είναι ένα θέμα δημόσιας υγείας το οποίο μας απασχολεί.

Εδώ θα σταματήσω την πρωτολογία μου.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κυρία Καζάνη, έχετε τον λόγο. Παρακαλώ μόνο να τηρήσετε τον χρόνο.

**ΑΙΚΑΤΕΡΙΝΗ ΚΑΖΑΝΗ:** Πρώτα από όλα, κύριε Υπουργέ, θα ήθελα να αναφέρω ότι η Έκθεση του ΕΚΠΑ, η οποία είναι μία έκθεση γραμμένη ουσιαστικά εκ μέρους της Περιφέρειας Στερεάς Ελλάδας -και δεν είναι κάποιος πραγματογνώμονας εκ μέρους του ΑΔΜΗΕ-, από την Ιατρική Σχολή του ΕΚΠΑ, από ανθρώπους ουσιαστικά που εξειδικεύονται σε αυτό, λέει ότι ακόμη και μια έκθεση της τάξεως των 0,2, 0,3 ή 0,4 μπορεί να προκαλέσει λευχαιμία σε παιδιά. Άρα λοιπόν όταν έχουμε μια τέτοια Έκθεση τουλάχιστον στα δικά μας τα μάτια το θεωρούμε δεσμευτικό, άσχετα αν οι μετρήσεις μπορεί να είναι κοντά στο όριο του 10, κοντά στο όριο του 12 ή οτιδήποτε. Μιλάμε για μία Έκθεση η οποία αναφέρει ρητά ότι ακόμη και σε μία έκθεση 0,2, 0,4 ή 0,3 μπορεί να προκληθεί παιδική λευχαιμία.

Σας άκουσα σε όλη την πρωτολογία και μιλήσατε ουσιαστικά για τις συζητήσεις που έχετε κάνει με τον ΑΔΜΗΕ, αλλά πουθενά δεν ακούσαμε τις συζητήσεις που έχετε κάνει με τους κατοίκους. Γιατί εδώ, σε αυτή την Αίθουσα βρισκόμαστε κυρίως για να εκπροσωπούμε τους κατοίκους και την κοινωνία και βρισκόμαστε κυρίως για να ακούμε τους κατοίκους. Επί δύο χρόνια οι κάτοικοι που βρίσκονται σήμερα εδώ αγωνιούν και προσπαθούν. Αγωνιούν για να κάνουν μια συνάντηση με το Υπουργείο, αγωνιούν για να εκθέσουν τα προβλήματά τους, τις ανησυχίες τους. Είστε λοιπόν εσείς διατεθειμένος να έρθετε στην περιοχή, μαζί με την τοπική κοινωνία, μαζί με την Τοπική Αυτοδιοίκηση, την Περιφέρεια και τον Δήμο, να κάνετε μια επιτόπια αυτοψία, να δείτε το έργο και να ακούσετε και να συζητήσετε με τους κατοίκους όλες τις ανησυχίες τους;

Γιατί η συζήτηση αυτή δεν πρέπει να γίνεται στα πλαίσια μιας επίκαιρης ερώτησης, μιας ερώτησης που μου δίνει εμένα τη δυνατότητα να σας μιλήσω τρία λεπτά και να μου απαντήσετε εσείς τρία λεπτά. Νομίζω ότι οι κάτοικοι αυτοί το λιγότερο που δικαιούνται είναι να έρθετε εκεί και να τους παρουσιάσετε τα στοιχεία, γιατί μέχρι στιγμής το μόνο που έχουν αντιμετωπίσει είναι το Υπουργείο και εσάς τον ίδιο αυτή τη στιγμή -γιατί εσείς εκπροσωπείτε τη συγκεκριμένη θέση- να κρύβεστε. Οπότε εγώ θέλω σήμερα από εδώ τη δική σας δέσμευση όχι μόνο ότι θα έρθετε, γιατί το θεωρώ αυτονόητο και το έχω θέσει και στην ερώτηση, θέλουμε και την ημερομηνία που θα έρθετε, κύριε Υπουργέ.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Καζάνη.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):**

Κυρία Βουλευτά, σας είχα απαντήσει πριν από δύο μήνες, νομίζω, όταν είχαμε κάνει αυτή τη συζήτηση, ότι θέλω να αποκτήσω καλύτερα στοιχεία, θέλω να καταλάβω το πρόβλημα, θέλω να καταλάβω τις αναλύσεις που έχει κάνει ο ΑΔΜΗΕ και θέλω να κάνω έναν ειλικρινή διάλογο με την κοινωνία βάσει αυτών των στοιχείων και αυτή είναι η πρόθεσή μου και σήμερα.

O λόγος που δεν είχα απαντήσει και δεν είχα έρθει να κάνω αυτήν τη συζήτηση είτε οι δυο μας είτε στην περιοχή είναι γιατί ήθελα να έχω συγκεκριμένα στοιχεία να συζητήσω με τον κόσμο. Δεν θέλω απλά να πάω να ακούσω και να πω ότι θα το ψάξω. Θέλω να έρθω προετοιμασμένος, να έχω συζητήσει με τον ΑΔΜΗΕ, να έχω συζητήσει το «γιατί δεν πάτε εκεί, γιατί δεν κάνετε αυτό, γιατί δεν σκέφτεστε να κάνετε εκείνο». Θέλω να έχω κάνει όλον αυτόν τον διάλογο, για να μπορέσω να έχω κι εγώ μια εποικοδομητική συζήτηση με την τοπική κοινωνία και αντί να έρθω να ακούσω και να φύγω, να μπορώ να πω ότι έχω ακούσει αυτό το ερώτημα ήδη, ότι έχω κάνει διάλογο με τον ΑΔΜΗΕ.

Σύμφωνα με τα στοιχεία για τα οποία μίλησα σήμερα, πάλι δεν μιλάμε για έκθεση 0,2 σταθερά. Μιλάμε για έκθεση 0,2 μία ώρα σε πέντε χρόνια, άρα μιλάμε για πολύ χαμηλότερα επίπεδα στην ομαδική χρήση του καλωδίου απ’ αυτά τα οποία εσείς παρουσιάζετε ως τα όρια στα οποία ενδέχεται να υπάρχει πρόβλημα.

Να είμαστε ξεκάθαροι: Η βιβλιογραφία για τη σχέση μεταξύ της παιδικής λευχαιμίας και της έκθεσης είναι δυνητική, με την έννοια ότι δεν έχουμε απόλυτες αποδείξεις. Παρ’ όλα αυτά, αυτό δεν σημαίνει ότι δεν πρέπει να προφυλασσόμαστε και ότι δεν πρέπει να είμαστε αρκετά προσεκτικοί σ’ οτιδήποτε κάνουμε, ειδικά όταν αυτό έχει να κάνει με τη δημόσια υγεία.

Εγώ, λοιπόν, παραμένω διατεθειμένος να συζητήσω. Σας είπα ότι ήθελα να έχω περισσότερα στοιχεία. Θεωρώ ότι έχουμε κάνει έναν πολύ καλό διάλογο με τον ΑΔΜΗΕ για να έλθουμε να παρουσιάσουμε αυτά τα στοιχεία, να ακούσουμε τις απόψεις των κατοίκων και να δούμε πώς μπορούμε αυτό το έργο, το οποίο ξέρω ότι έχει αναστατώσει πάρα πολύ την κοινωνία, να το λύσουμε.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Γίνεται γνωστό στο Σώμα ότι Βουλευτής κ. Τάσος Χατζηβασιλίεου ζητεί άδεια ολιγοήμερης απουσίας στο εξωτερικό.

«Αγαπητέ κύριε Πρόεδρε, θα ήθελα να σας ενημερώσω ότι από τη Δευτέρα 22 έως την Τετάρτη 24 Σεπτεμβρίου θα απουσιάζω στο Βερολίνο, προσκεκλημένος του Ιδρύματος Hans Seidel.»

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Ο Βουλευτής κ. Γεώργιος Παπανδρέου ζητεί άδεια ολιγοήμερης απουσίας στο εξωτερικό.

«Κύριε Πρόεδρε, παρακαλώ να μου εγκρίνετε ολιγοήμερη άδεια απουσίας στο εξωτερικό από 24.9.2025 έως και 26.09.2025».

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Η κ. Μαρία-Ελένη Σούκουλη-Βιλιάλη ζητεί άδεια ολιγοήμερης απουσίας στο εξωτερικό.

«Αξιότιμε κύριε Πρόεδρε, αιτούμαι διά της παρούσης τη χορήγηση άδειας από τα κοινοβουλευτικά μου καθήκοντα για το χρονικό διάστημα 29 έως 30 Σεπτεμβρίου 2025 λόγω προγραμματισμένης μου απουσίας στο εξωτερικό για προσωπικούς λόγους».

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Ο Βουλευτής κ. Ευάγγελος Συρίγος ζητεί άδεια ολιγοήμερης απουσίας στο εξωτερικό.

«Αξιότιμε κύριε Πρόεδρε, παρακαλώ να μου χορηγηθεί άδεια απουσίας στο εξωτερικό από 22 έως 25 Σεπτεμβρίου 2025».

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Γίνεται γνωστό στο Σώμα ότι η με αριθμό 1351/15-9-2025 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Γεωργίου Λαμπρούλη προς τον Υπουργό Υγείας με θέμα: «Για τις πυρκαγιές που εκδηλώθηκαν το τελευταίο διάστημα σε δημόσια και ιδιωτικά νοσοκομεία», δεν θα συζητηθεί λόγω κωλύματος του Βουλευτή.

Η με αριθμό 1336/12-9-2025 επίκαιρη ερώτηση του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ» κ. Παράσχου Παπαδάκη προς τον Υπουργό Ναυτιλίας και Νησιωτικής Πολιτικής με θέμα: «Δημόσια παραδοχή του Υπουργού Ναυτιλίας και Νησιωτικής Πολιτικής περί άτυπης συμφωνίας με την Τουρκία για ανοχή της αλιείας από Τούρκους στην ελληνική αιγιαλίτιδα ζώνη στα πλαίσια της διαπραγμάτευσης για την απελευθέρωση δύο συλληφθέντων Ελλήνων στρατιωτικών το 2017», δεν θα συζητηθεί λόγω κωλύματος του Βουλευτή.

Η με αριθμό 1342/12-9-2025 επίκαιρη ερώτηση του Βουλευτή Ημαθίας της Κ.Ο. «ΕΛΛΗΝΙΚΗ ΛΥΣΗ» κ. Βασίλειου Κοτίδη προς την Υπουργό Εργασίας και Κοινωνικής Ασφάλισης με θέμα: «Ανάγκη για θεσμοθέτηση της απόδοσης κατ’ ελάχιστον πλήρους σύνταξης στις μητέρες των ατόμων με αναπηρία ή σε περίπτωση θανάτου αυτών στον πατέρα», δεν θα συζητηθεί λόγω κωλύματος του Βουλευτή.

Η με αριθμό 1345/15-9-2025 επίκαιρη ερώτηση του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς τον Υπουργό Κλιματικής Κρίσης και Πολιτικής Προστασίας με θέμα: «Διώξεις και ΕΔΕ σε βάρος πυροσβεστών που ασκούν κριτική στον επιχειρησιακό σχεδιασμό», δεν θα συζητηθεί κατόπιν συνεννόησης.

Η με αριθμό 1341/12-9-2025 επίκαιρη ερώτηση του Βουλευτή Αιτωλοακαρνανίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη Ζαμπάρα προς τον Υπουργό Περιβάλλοντος και Ενέργειας με θέμα: «Η Ναυπακτία «βουλιάζει» από την άναρχη εγκατάσταση ΑΠΕ», δεν θα συζητηθεί κατόπιν συνεννόησης.

Η με αριθμό 1354/15-9-2025 επίκαιρη ερώτηση του Βουλευτή Αιτωλοακαρνανίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη Ζαμπάρα προς τον Υπουργό Περιβάλλοντος και Ενέργειας με θέμα: «Για ποιον λόγο το ΥΠΕΝ έχασε πρόγραμμα 100 εκατομμυρίων ευρώ από το Ταμείο Ανάπτυξης για το πρόγραμμα «Απόλλων»;», δεν θα συζητηθεί κατόπιν συνεννόησης.

Θα συζητηθεί η δέκατη με αριθμό 1356/15-9-2025 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Εμμανουήλ Χριστοδουλάκη προς τον Υπουργό Περιβάλλοντος και Ενέργειας με θέμα: «Κυβερνητικός σχεδιασμός για την ανακύκλωση και την καύση απορριμμάτων».

Κύριε συνάδελφε, έχετε τον λόγο.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ πολύ, κύριε Πρόεδρε, κύριε Υπουργέ.

Διαχείριση απορριμμάτων: Όπως ξέρουμε όλοι, η Ευρωπαϊκή Ένωση θέτει εθνικούς στόχους ως υποχρεώσεις των κρατών-μελών για τη διαχείριση των απορριμμάτων και μας λέει ότι στην ανακύκλωση πρέπει το ποσοστό για το 2025 να είναι 55%, το ποσοστό για το 2030 να είναι 60% και το ποσοστό για το 2035 ως στόχος να είναι 65%.

Στην Ελλάδα σήμερα το αντίστοιχο ποσοστό είναι 18%, όταν ο ευρωπαϊκός μέσος όρος είναι 40%. Έχουμε την τρίτη χειρότερη επίδοση σε όλη την Ευρώπη.

Ταφή απορριμμάτων: Υπάρχει στόχος μείωσης της ταφής, για να φτάσει στο 10% το 2035. Στην Ελλάδα θάβουμε σήμερα το 81% των απορριμμάτων, όταν στην Ευρώπη ο μέσος όρος είναι 23%.

Τι δείχνει αυτό; Ότι μετά από έξι χρόνια διακυβέρνησης της Νέας Δημοκρατίας είναι προφανές ότι και στη διαχείριση των απορριμμάτων αποτύχατε. Είχαμε και ευρωπαϊκής καταδίκες. Καταδικάστηκε η χώρα από το Δικαστήριο της Ευρωπαϊκής Ένωσης το 2014 για παράβαση της οδηγίας για τους ΧΥΤΑ και επαναλήφθηκε η καταδίκη αυτή το 2021, όπου μάλιστα τιμωρηθήκαμε και με πρόστιμο 2,7 εκατομμυρίων ευρώ ακριβώς για τον ίδιο λόγο.

Συμπέρασμα: Την ώρα που η Ευρώπη ζητάει το 65% των απορριμμάτων να οδηγείται σε ανακύκλωση και το υπόλοιπο 35% των υπολειμμάτων της ανακύκλωσης να οδηγείται στην ταφή, εσείς αντί να καταρτίσετε ένα ολοκληρωμένο σχέδιο για το πώς θα στηρίξουμε ανακύκλωση και κυκλική οικονομία, να πιάσουμε τους ευρωπαϊκούς στόχους και να πάμε από το 18% στο 65%, το μόνο που κάνετε είναι αντίστροφα να καταρτίζετε ένα σχέδιο που συνδέεται αποκλειστικά και μόνο με την καύση όχι υπολειμμάτων, αλλά σύμμεικτων απορριμμάτων.

Η ερώτησή μου είναι πάρα πολύ απλή. Για ποιον λόγο μέχρι στιγμής έχετε αποτύχει παταγωδώς να πιάσετε τους ευρωπαϊκούς στόχους, καταλήγοντας να πετάτε την ανακύκλωση στα σκουπίδια; Ποιο είναι το σχέδιο της Κυβέρνησης, το εθνικό σχέδιο της Κυβέρνησης για να μπορέσει η χώρα να επενδύσει στην ανακύκλωση και την κυκλική οικονομία και να πιάσουμε τους ευρωπαϊκούς στόχους;

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χριστοδουλάκη.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Κύριε Βουλευτά, σας ευχαριστώ για την ερώτηση. Έχουμε κάνει μια σειρά από συζητήσεις για το θέμα της καύσης των απορριμμάτων και θέλω να αποσαφηνίσω κάποια πράγματα απ’ αυτά που είπατε, τα οποία δεν θεωρώ ότι ισχύουν.

Πράγματι η χώρα μας υπολείπεται των άλλων χωρών της Ευρωπαϊκής Ένωσης ως προς την ανακύκλωση και το ποσοστό που οδηγείται σε ταφή. Η δική μας στρατηγική έχει πρακτικά δύο κομμάτια. Το ένα είναι να έχουμε μια ιεράρχηση των δράσεων, την πρόληψη, την επαναχρησιμοποίηση, την ανακύκλωση, την ανάκτηση ενέργειας και ό,τι μένει και δεν μπορεί να πάει σε οποιοδήποτε από τα τέσσερα προηγούμενα στάδια, να πηγαίνει σε υγειονομική ταφή.

Αυτό που έχουμε κάνει ως Κυβέρνηση είναι ότι παραλάβαμε ένα σύστημα το οποίο είχε ελάχιστες μονάδες επεξεργασίας αποβλήτων, βιοαποβλήτων ή μονάδες ανάκτησης ανακύκλωσης. Τώρα έχουμε σε λειτουργία περίπου 13 μονάδες. Έχουμε ολοκληρωμένες, έτοιμες για να μπουν σε λειτουργία γύρω στις 9, υπό κατασκευή 19 και σε διαγωνισμό 11.

Άρα, αυτό που βλέπουμε είναι ότι σ’ ένα θέμα που η χώρα μας διαχρονικά υστερεί, έχουμε επιτέλους δράσεις σε επίπεδο μονάδων, οι οποίες θα μπορέσουν να αυξήσουν τα ποσοστά επεξεργασίας, επαναχρησιμοποίησης και ανακύκλωσης των απορριμμάτων.

Ο σχεδιασμός για την καύση των απορριμμάτων: Δεν μιλάμε για την καύση την οποίαν εσείς περιγράψατε, την καύση σύμμεικτων, «παίρνουμε τα σκουπίδια και τα πετάμε και τα καίμε». Η καύση των απορριμμάτων στον σχεδιασμό της Κυβέρνησης είναι το τελευταίο στάδιο, αφού έχουμε αξιοποιήσει την πρόληψη, αφού έχουμε μειώσει τα απορρίμματα, αφού έχουμε χρησιμοποιήσει ό,τι μπορούμε να χρησιμοποιήσουμε, αφού έχουμε ανακυκλώσει ό,τι μπορούμε να ανακυκλώσουμε, αφού έχουμε αξιοποιήσει ενεργειακά σε άλλους τομείς, όπως τα τσιμέντα, αυτό που μπορούμε να χρησιμοποιήσουμε. Αυτό που μένει είναι να υπάρχει ένα ποσοστό το οποίο θα πηγαίνει για ενεργειακή αξιοποίηση.

Μιλάμε για ένα εντελώς διαφορετικό προϊόν από τα σύμμεικτα τα οποία περιγράφετε εσείς. Και ο σκοπός είναι οτιδήποτε δεν έχουμε καταφέρει να αξιοποιήσουμε στα τέσσερα πρώτα στάδια, αυτό να αξιοποιείται ως ενέργεια αντί να πηγαίνει για ταφή.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Χριστοδουλάκη, έχετε τον λόγο.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ, κύριε Υφυπουργέ, για την απάντησή σας.

Να ξεκινήσω πρώτα απ’ όλα λέγοντας το εξής, πρώτα τι έγινε με την ανακύκλωση και μετά θα πάω στην καύση. Θα δώσω λίγο περισσότερα στοιχεία για να είμαστε συγκεκριμένοι. Είπα ότι αποτύχατε στην ανακύκλωση. Γιατί; Εθνικός Οργανισμός Ανακύκλωσης πλήρως υποστελεχωμένος. Έχει να δημοσιοποιήσει στοιχεία απολογιστικά από το 2018. Τελευταία έκθεση ήταν επτά χρόνια πριν.

ΕΔΣΝΑ, το γνωστό σκάνδαλο με τα 34,7 εκατομμύρια ευρώ του τέλους ταφής, τα οποία εξαφανίστηκαν. Πολύ μεγάλες καθυστερήσεις στην εφαρμογή του συστήματος εγγυοδοσίας, που συνδέονται με τα πλαστικά μπουκάλια και τα κουτάκια αλουμινίου. Ήταν να ξεκινήσει το πρόγραμμα το 2023, αλλά προγραμματίζεται να ξεκινήσει τον Δεκέμβριο του 2025, και σοβαρές καθυστερήσεις στην αξιοποίηση του ΕΣΠΑ 2021-2027, όπου υπάρχει κίνδυνος να χάσουμε 900 εκατομμύρια ευρώ για δράσεις τέτοιες.

Τα σχέδιά του ΠΕΔΣΑ για τη δημιουργία μονάδων ανάκτησης ανακύκλωσης στην Αττική όπου παράγεται το 50% των αστικών αποβλήτων, δεν έχουν προχωρήσει όπως είχαν προγραμματιστεί και νομοθετικά η επιλογή της Κυβέρνησης ήταν να συγχωνεύσει τους ΦΟΔΣΑ, να τους πάει αρμοδιότητες, και όλα αυτά χωρίς καμία απολύτως διαβούλευση. Αυτό είναι το τι δεν κάνατε σωστά μέχρι σήμερα.

Τι έρχεστε να κάνετε λοιπόν; Φέρνετε ένα σχέδιο μέσα στο καλοκαίρι χωρίς καμία ουσιαστική διαβούλευση με δήμους, φορείς, περιβαλλοντικές οργανώσεις, τοπικές κοινωνίες, το οποίο ουσιαστικά μιλάει για έξι μονάδες καύσης. Κρατάω με χαρά -και το λέω ειλικρινά- τη δέσμευσή σας -και το λάθος μου θα πω εγώ, εδώ θα είμαστε- ότι δεν πρόκειται για μονάδες καύσης σύμμεικτων απορριμμάτων. Την κρατάω τη δέσμευση με χαρά.

Παρ’ όλα αυτά εξακολουθούμε να μιλάμε για γραμμικά και μη κυκλικά μοντέλα, τα οποία έχουν πολύ σοβαρή περιβαλλοντική και υγειονομική επιβάρυνση. Δεν το λέω εγώ, το λέει η σχετική έκθεση της WWF.

Εξακολουθούμε να μιλάμε για μια μελέτη περιβαλλοντικών επιπτώσεων από την οποία έλειπαν παραδοτέα, εξ ου και η Κοινοβουλευτική ομάδα του ΠΑΣΟΚ κατέθεσε αίτημα κατάθεσης εγγράφων στις 8 Σεπτεμβρίου. Περιμένουμε τα έγγραφα αυτά το επόμενο χρονικό διάστημα Ένα από αυτά θα είναι η μελέτη βιωσιμότητας των μονάδων, τα οποία δεν αναρτήθηκαν στη διαβούλευση.

Και το τρίτο προβληματικό στοιχείο είναι ότι μιλάμε για πολυετείς συμβάσεις, που δεσμεύουν το δημόσιο να τροφοδοτεί με συγκεκριμένες ποσότητες απορριμμάτων -είπατε όχι σύμμεικτων, εδώ θα είμαστε να το δούμε- σε βάρος προφανώς διαδικασιών ανακύκλωσης και κυκλικής οικονομίας.

Τι λέμε εμείς; Εμείς λέμε ότι το σχέδιο καύσης θα το πάρετε πίσω. Εμείς λέμε να κάνετε μια οργανωμένη διαβούλευση με όλους τους θεσμικούς φορείς, τις τοπικές κοινωνίες, την τοπική αυτοδιοίκηση, τις περιβαλλοντικές οργανώσεις, τους κατοίκους που έχουν αγωνίες εκεί έξω και δεν απαντώνται από την Κυβέρνηση.

Εμείς λέμε να καταρτίσετε ένα ολοκληρωμένο, οργανωμένο σχέδιο για το πώς στηρίζουμε σήμερα ανακύκλωση και κυκλική οικονομία και επιτέλους να τελειώσει ο περιφερειακός σχεδιασμός για την ανακύκλωση για κάθε περιφέρεια χωριστά.

Εμείς λέμε να επενδύσετε ουσιαστικά σε νέες μονάδες επεξεργασίας αποβλήτων, που θα μετατρέπουν μέρος απορριμμάτων σε δευτερογενείς πρώτες ύλες ή σε ενέργεια, να επενδύσετε σε μονάδες ανάκτησης και ανακύκλωσης, αναβάθμιση των κέντρων διαλογής των ανακυκλώσιμων υλικών, δημιουργία περισσότερων πράσινων σημείων και κινητών κέντρων ανακύκλωσης, υποδομές για υποχρεωτική χωριστή συλλογή βιοαποβλήτων και ταυτόχρονη ενίσχυση της κομποστοποίησης.

Τελευταίο σημείο -και κλείνω, κύριε Πρόεδρε- δεν αναφέρεται ρητά, αλλά φωτογραφίζεται ως μία από τις έξι περιοχές στις οποίες θα δημιουργηθεί μονάδα καύσης απορριμμάτων η Λαυρεωτική στην Ανατολική Αττική. Εγώ θα υπενθυμίσω, γιατί το ξέρουμε όλοι, ότι μιλάμε ήδη για μια περιοχή επιβαρυμένη και υπερκορεσμένη, που η φέρουσα ικανότητά της δεν επιτρέπει καμία άλλη δραστηριότητα η οποία θίγει τους φυσικούς της πόρους και το περιβάλλον. Η τοπική κοινωνία είναι ανάστατη και εγώ κι από εδώ σας λέω «ούτε να το σκέφτεστε».

Συμπέρασμα: Εμείς λέμε ναι στην πρόληψη, λέμε ναι στις δράσεις που επενδύουν στην ανακύκλωση και την κυκλική οικονομία. Λέμε όχι όμως σε σχέδια που τις παραμερίζουν, σημαδεύουν λίγους φίλους και δεσμεύουν τη χώρα για πάρα πολλά χρόνια από εδώ και στο εξής, σε βάρος των ευρωπαϊκών της στόχων και με τον κίνδυνο νέας καταδίκης από το Ευρωπαϊκό Δικαστήριο.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Κύριε Βουλευτά, σημείωσα εδώ πέρα τι θέλετε να κάνουμε και νομίζω είναι απόλυτα σαφές ότι αυτό κάνουμε. Λέτε ότι θέλετε να φέρουμε μια ολική στρατηγική. Αυτό παρουσιάσαμε, υπάρχει ολική στρατηγική.

Θέλετε να κάνουμε μονάδες ανακύκλωσης, επεξεργασίας αποβλήτων και βιοαποβλήτων. Σας έδωσα τα νούμερα για το τι χτίζεται αυτή τη στιγμή στη χώρα.

Χωριστή συλλογή, κάτι που επίσης το έχουμε δει σε πάρα πολλά σημεία της χώρας.

Μιλάτε για διαβούλευση. Έχει γίνει προφανώς μια διαβούλευση στη δημιουργία του σχεδίου. Ο στόχος του να βγάλουμε ένα κείμενο σε δημόσια διαβούλευση είναι να μπορέσουμε να συζητήσουμε βάσει μιας συγκεκριμένης στρατηγικής.

Αλλά θέλω να μείνω λίγο στο θέμα της ενεργειακής αξιοποίησης, την οποία αναφέρατε ότι θέλετε στη λίστα των πραγμάτων τα οποία ζητάτε. Άρα και αυτό είναι κάτι που θα ήθελα να καταλάβω κάποια στιγμή. Διότι εμείς τι λέμε; Έχουμε όλα τα στάδια και μένει κάτι. Αυτό το κάτι που μένει σήμερα το θάβουμε και στο μέλλον θα το θάβουμε. Ιδανικά θα θέλαμε να θάβουμε λιγότερο και για να θάβουμε λιγότερο θέλουμε να κάνουμε ενεργειακή αξιοποίηση αυτού που μένει.

Σε αυτό δεν έχω ακούσει κάτι. Επειδή είναι νομίζω η τέταρτη ή πέμπτη φορά που απαντάω για την καύση απορριμμάτων στο Κοινοβούλιο, δεν έχω ακούσει μια πραγματική εναλλακτική. Όλοι λένε αυτό που μένει να είναι λιγότερο, να έχουμε κάνει αρκετά στάδια πιο πριν, ώστε αυτό που μένει να είναι χαμηλότερο. Σε αυτό συμφωνούμε. Αλλά κάτι μένει και αυτό που μένει πρέπει να αποφασίσουμε τι θα το κάνουμε.

Άρα νομίζω ότι πρέπει να κάνουμε έναν διάλογο όχι απλά λέγοντας ότι τι ωραία που θα ήταν να κάνουμε όλα τα υπόλοιπα τα οποία κάνουμε. Το θέμα είναι τι γίνεται με το υπόλειμμα, αφού έχουν γίνει όλα τα προηγούμενα στάδια. Και αυτή είναι η ουσία της συζήτησης για την καύση και την ενεργειακή αξιοποίηση των απορριμμάτων. Εμείς σε αυτή τη συζήτηση λέμε ότι αφού έχουμε κάνει όλα τα υπόλοιπα και αφού μπορέσουμε να κλείσουμε την ψαλίδα με την Ευρωπαϊκή Ένωση, με τον ευρωπαϊκό μέσο όρο, αυτό που απομένει να το αξιοποιήσουμε ενεργειακά.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υφυπουργέ.

Θα συνεχίσουμε με την ενδέκατη με αριθμό 1340/12-9-2025 επίκαιρη ερώτηση δεύτερου κύκλου του Βουλευτή Ηρακλείου της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Χαράλαμπου (Χάρη) Μαμουλάκη προς τον Υπουργό Περιβάλλοντος και Ενέργειας με θέμα: «Καύση απορριμμάτων στην Κρήτη: Περιβαλλοντική πολιτική ή περιβαλλοντικό έγκλημα;».

Έχετε τον λόγο, κύριε συνάδελφε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κύριε Υφυπουργέ, οφείλω να πω ότι θέλω να αναπτύξω την ερώτησή μου σε καθαρά χωρικό επίπεδο Κρήτης αναφορικά με τις μονάδες καύσης, έξι εν συνόλω, που χωροθετείτε στον ελλαδικό χώρο. Αλλά, αλήθεια, εξεπλάγην από τις απαντήσεις σας. Έχει φύγει ο συνάδελφος. Εξεπλάγην από την ποιότητα της των απαντήσεών σας και πραγματικά οφείλω να ρωτήσω: καταλαβαίνετε για τι συζητάμε; Σας μιλώ όχι ως Βουλευτής, αλλά ως πρώην πρόεδρος φορέα διαχείρισης στερεών αποβλήτων, του δεύτερου τη τάξει στον ελλαδικό χώρο, που έχω τρέξει και έχω χρηματοδοτήσει προγράμματα και έχω εντάξει προγράμματα.

Κύριε Τσάφο, πραγματικά εκπλήσσομαι. Είπατε στον συνάδελφο προηγουμένως, που μίλησε για τις ενστάσεις της WWF -και καλώς- αυτά τα γραμμικά μοντέλα χωρίς κυκλικότητα, χωρίς την προσπάθεια ανάκτησης αρχικώς, που είναι όχι μόνο ατελέσφορα, όχι μόνο κοστοβόρα, αλλά και παρωχημένα. Το mass burning τελείωσε, κύριε Τσάφο, έχει τελειώσει για την Ευρώπη. Δεν χρηματοδοτούνται καν οι μονάδες mass burning συνολικής καύσης σύμμεικτων απορριμμάτων. Έχει τελειώσει αυτό. Δεν ξέρω αν το καταλαβαίνετε.

Και τι λέτε εδώ; Απαντήσατε προηγουμένως ότι όχι, πάμε σε υπολειμματική διάσταση, ότι θα ανακτήσουμε πρώτα -άκουσον άκουσον! Αλήθεια, ξέρετε τι λέτε; Λέτε ότι θα ανακτήσετε ανακυκλώσιμα και το υπόλειμμα, θα πάτε σε ενεργειακή αξιοποίηση; Μα, δεν είναι αυτό. Δεν ξέρετε τα βασικά. Υπάρχει το SRF, solid recovered fuel, και το RDF, που οι μονάδες καύσης που διψάνε για RDF έχει μέσα οργανικό, κύριε Τσάφο. Ξέρετε τι σημαίνει αυτό; Ότι δεν αφήνουν να γίνει προδιαλογή οργανικού. Άρα δεν μπορεί να ανακτηθεί τίποτα, ούτε από οπτικούς διαχωριστές, ούτε από βαλλιστικούς διαχωριστές, ούτε από μαγνητικούς.

Τι είναι αυτά που λέτε στο Ελληνικό Κοινοβούλιο και είστε Υπουργός της Ελληνικής Δημοκρατίας και δεν ξέρετε βασικούς όρους για την ανακύκλωση!

Κύριε Τσάφο, οι έξι μονάδες που χωροθετείτε -πράγματι εν κρυπτώ, μήνα Αύγουστο, χωρίς δημόσια διαβούλευση- είναι μονάδες που αλλάζουν άρδην το συνολικό status quo, που είχαμε επί χρόνια -με πολύ κόπο- φτιάξει στον εθνικό σχεδιασμό διαχείρισης αποβλήτων και που επί επτά χρόνια ποιείται την νήσσαν, όπου σας παραδώσαμε ανακύκλωση στο 22% και καταφέρατε σε έξι χρόνια να το ρίξετε στο 18%. Άκουσον-άκουσον!

Είμαστε η μοναδική χώρα στην Ευρώπη, κύριε πρόεδρε, όπου παρήλθαν τα έτη και αντί να ανακτηθεί έστω και ισχνώς το ποσοστό ανακύκλωσης, έπεσε. Κατάφερε και αυτό, αυτή η Κυβέρνηση. Όμως, μπορώ να αντιληφθώ τις δυσκολίες αν και η αδιαφάνεια πραγματικά είναι χαρακτηριστική. Δεν θα μιλήσω για τα «Σπιτάκια Ανακύκλωσης», που νομίζω τώρα έχουν μπει στο επίκεντρο της ίδιας της Ευρωπαϊκής Εισαγγελίας.

Πάω στην ουσία, γιατί μιλάμε για θερμική επεξεργασία. Πάτε σε mass burning. Μη λέτε ψέματα στον κόσμο. Και σας αποδεικνύουμε με ποιον τρόπο το κάνετε αυτό.

Τώρα, βέβαια, εν κατακλείδι -γιατί δεν μπορώ να μην υπεισέλθω σε χωρικό σημείο- μία από τις έξι μονάδες είναι για την Κρήτη, μια νησιωτική περιοχή. Και για να μπορέσουν να ταΐσουν αυτήν τη μονάδα και το feasibility study τους να βγει -η μελέτη βιωσιμότητας και χρησιμότητας- τι κάνουν; Κάνουν τη μεγαλύτερη σε ευρωπαϊκό έδαφος μεταφορά σκουπιδιών, απορριμμάτων, απ’ όλο το Αιγαίο.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε, προχωρήστε στην ερώτηση.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Θα καταλήξω, κύριε Πρόεδρε.

Ένα εκατομμύριο κυβικά ετησίως, μεγάλο πρότζεκτ 50 εκατομμυρίων ευρώ, να μεταφέρετε σκουπίδια για να ταΐσετε τη μονάδα του Ηρακλείου;

Συγγνώμη, για την κατάχρηση, δεν το συνηθίζω, αλλά άκουσα απαντήσεις, οι οποίες πραγματικά ήταν ανατριχιαστικές. Ως τεχνικός μιλώ τώρα, ως μηχανικός μιλώ. Πραγματικά, αναλάβετε τις ευθύνες σας. Να προσέχετε τι λέτε! Μπορεί να μην είναι κατεχόμενα και δηλώσεις τέτοιου τύπου αυτές, αλλά έχουν άλλη βαρύτητα και επιστημονική, νομίζω, διατάραξη.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, τελείωσε ο χρόνος σας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κλείνω, κύριε Πρόεδρε.

Τώρα, να μου πείτε τελείωσε, όταν ακούσαμε μία ώρα και είκοσι λεπτά την Πρόεδρο προηγουμένως με τον κ. Μυλωνάκη.

**ΠΡΟΕΔΡΕΥΩΝ (Βασίλειος Βιλιάρδος):** Είπαμε, αν γίνετε πρόεδρος, το βλέπουμε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Είναι ένα σοβαρό ζήτημα. Νομίζω ότι χρήζει της απαραίτητης επισήμανσης.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Πραγματικά, διερωτώμαι ποια ήτο η προσέγγιση η επιστημονική που σας οδήγησε να καταπατήσετε όλους τους περιφερειακούς σχεδιασμούς διαχείρισης αποβλήτων, να καταπατήσετε τον εθνικό σχεδιασμό διαχείρισης αποβλήτων και να πάτε σε μια λογική -αφού αποτύχατε παταγωδώς στην ανακύκλωση- καύσης. Ποιο ήταν αυτό το μαγικό χέρι, ο οξυδερκής νους που σας οδήγησε εκεί;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μαμουλάκη.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Κύριε Βουλευτά, κοιτάζω εδώ τις σημειώσεις μου από την τελευταία φορά που είχα έρθει να απαντήσω και θυμάμαι, επειδή μίλησα πριν για δεκατρείς μονάδες σε λειτουργία, εννέα ολοκληρωμένη κατασκευή, δεκαεννιά υπό κατασκευή, έντεκα σε διαγωνισμό. Αυτές είναι οι μονάδες σήμερα. Τι παραλάβαμε το 2019; Παραλάβαμε τρεις σε λειτουργία, πέντε σε κατασκευή, μηδέν σε διαγωνισμό. Οπότε να θυμόμαστε ποιος κάνει έργα και προσπαθεί να καλύψει το κενό. Πέσαμε στο ποσοστό που είπατε στην ανακύκλωση, γιατί άλλαξε o ορισμός, όχι γιατί έπεσε η ανακύκλωση. Να τα λέμε κι αυτά. Επειδή απάντησα στην προηγούμενη ερώτηση, δεν θα ξαναμπώ σε όλη τη λεπτομέρεια.

Τι λέμε πρόληψη; Το πρώτο ξεκάθαρο είναι η επαναχρησιμοποίηση, ανακύκλωση, ενέργεια, ταφή. Η λογική ποια είναι; Ό,τι μπορούμε να κάνουμε σε όλα τα ενδιάμεσα στάδια, το κάνουμε και ό,τι δεν μπορούμε, να το ανακυκλώσουμε, να το ξαναχρησιμοποιήσουμε. Αυτό είναι η βασική δομή και η βασική πηγή για την αξιοποίηση της ενέργειας, για την παραγωγή ενέργειας. Δεν μιλάμε για mass burning και όλα αυτά που περιγράψατε. Νομίζω το ξεκαθάρισα.

Άρα, εδώ έχουμε μια πολιτική στρατηγική που ξεκινάει από την αρχή και πάει μέχρι το τέλος και ένα κομμάτι αυτής της στρατηγικής, είναι η ενεργειακή αξιοποίηση.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υφυπουργό. Ήσασταν σύντομος.

Κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Δύο σύντομες απαντήσεις.

Ο ορισμός περί ανακυκλώσεως έλαβε χώρα το 2017. Εσείς παραλάβετε το 2019 με το νέο ορισμό 22% και το ρίξατε στο 18%. Έχετε μια σοβαρή ανακρίβεια, ελπίζω να τη δείτε και να τη διορθώσετε.

Παραλάβατε διαγωνισμούς εν εξελίξει το 2019 -πέραν των μονάδων- και το ξέρω γιατί ήταν οι εξής μονάδες: Η ΜΕΑ Ιεράπετρας, η ΜΕΑ Αμαρίου, η ΜΕΑ Ηρακλείου, η ΜΕΑ Σητείας και η ΜΕΑ Χερσονήσου. Ήταν πέντε οι Μονάδες Επεξεργασίας Απορριμμάτων που έτρεχαν από το 2018. Τι είναι αυτά που λέτε; Τι στοιχεία; Ποιος σας εκδίδει αυτά τα στοιχεία; Προσέξτε το, γιατί σας εκθέτει ανεπανόρθωτα. Καταγράφονται όλα και θα επανέλθω. Προσέξτε τι λέτε γιατί οι ανακρίβειες δεν χωρούν σε αυτή την Αίθουσα. Είμαι λίγο παλαιότερος, όχι πολύ.

Πάμε τώρα στην ουσία. Θεωρείτε λογικό να υπάρχει μια μονάδα, εν Κρήτη εν προκειμένω, σε μία πόλη όπως είναι το Ηράκλειο η τρίτη μεγαλύτερη πόλη της Ελλάδος πλέον, πληθυσμιακά, με την απογραφή του 2021, η οποία αυτή η πόλη έχει τα εξής: Στο βορά λιμάνι προσφάτως ιδιωτικοποιημένο με πολύ βαριές χρήσεις, μέσα στην πόλη, ανατολικά έχει ένα αεροδρόμιο εν επαφή με την πόλη, το δεύτερο αεροδρόμιο στη χώρα, με μεγάλους ρύπους, μεγάλη επιβάρυνση, δυτικά καίνε μαζούτ, στα Λινοπεράματα, κύριε Πρόεδρε, αναφέρομαι στην περίφημη μονάδα των Λινοπεραμάτων της ΔΕΗ και στο νότο εν επαφή με την πόλη έχουμε τη βιομηχανική περιοχή και σε αυτό το περίκλειστο ρυπογόνο περιβάλλον που είναι η πόλη του Ηρακλείου βάζετε τη μονάδα καύσης.

Συγχαρητήρια! Πραγματικά δεν ξέρω ποιος νους είναι αυτός!

Πάμε στην ουσία. Ξαναλέω -το είπατε και εσείς- η μονάδα της καύσης για να μπορεί ενεργειακά να ανακτηθεί ένα προϊόν πού να πάει; Στον «Τιτάνα», που λέει ρητά ότι θέλει RDF και φαντάζομαι ότι θέλετε να μετατρέψετε την «Πτολεμαΐδα 5» για να μην έχετε τεράστιο loss των 2 δις και καταρρεύσει όλο το αφήγημα σας περί ΔΕΗ. Διότι εκεί θα πάει. Η μονάδα πέντε είναι και μονάδα καύσης. Αυτά θα τα δούμε στην πορεία, αλλά δεν είναι της παρούσης.

Πάμε στην ουσία. Σας ρώτησα ποιο είναι το σκεπτικό. Γιατί αποφασίστηκε να πάτε σε λογικές καύσεως; Γιατί; Αφού είχαμε εθνικό σχεδιασμό, έργα που εντάσσοντο, υλοποιούντο. Στην Κρήτη έχουν πέσει 70 εκατομμύρια. Τα πετάμε από το παράθυρο αυτό τα χρήματα; Μας περισσεύουν; Διότι στη λογική που κινείται η Κρήτη αυτή τη στιγμή, γίνεται προδιαλογή οργανικού. Δεν ξέρω αν αντιλαμβάνεστε τι σημαίνει αυτό. Προδιαλογή οργανικού σημαίνει αφαίρεση του από το σύμμεικτο, άρα άχρηστο για ενεργειακή αξιοποίηση που θα ήθελε πιθανόν ο κάθε «τιτάνας» που θέλει RDF.

Συγγνώμη για τους τεχνικούς όρους, κύριε Πρόεδρε, οφείλω όμως να υπεισέλθω, γιατί άκουσα αδιανόητα πράγματα. Ο κόσμος αν άκουγε την απάντηση που έδωσε στον κ. Χριστοδουλάκη ο κ. Τσάφος, θα είχε άλλη εικόνα. Μιλάμε για καθολικό ψέμα ή τέλος πάντων άγνοια. Δεν ξέρω τι από τα δύο είναι και τα δύο πάντως είναι προβληματικά εξόχως.

Λοιπόν, κλείνω αυτή τη φορά on time, κύριε Πρόεδρε.

Κύριε Τσάφο, πώς σκοπεύει το Υπουργείο να διασφαλίσει ότι δεν θα τεθεί σε κίνδυνο η δημόσια υγεία και το περιβάλλον από εγκαταστάσεις καύσης, πολλώ δε μάλλον στο Ηράκλειο, όπου σας περιέγραψα το υφιστάμενο περιβάλλον που το διέπει μετά από αυτές τις κινήσεις; Υπάρχουν μηχανισμοί περιβαλλοντικής εποπτείας έναντι όλων αυτών των ιδιωτών που δραστηριοποιούνται ποικιλοτρόπως στο Ηράκλειο;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ πολύ, κύριε Πρόεδρε.

Κύριε Βουλευτά, να απαντήσω στις δύο ερωτήσεις που θέσατε: Προφανώς μιλάμε για διαδικασία η οποία τώρα ξεκίνησε, η διαστασιολόγηση που έκανε το Υπουργείο έλεγε για έξι μονάδες, αυτή ήταν εκτίμησή μας για το τι απομένει, αφού βλέπουμε τι μπορεί να ανακυκλωθεί, τι μπορεί να ανακτηθεί, τι μπορεί να αξιοποιηθεί με άλλους τρόπους.

Η έννοια της δημόσιας διαβούλευσης είναι να γίνει μια δημόσια διαβούλευση, μια συζήτηση με την κοινωνία και για το συνολικό πλάνο για τα εξής: Αν όντως χρειάζονται έξι ή όχι και πού είναι και γιατί να είναι εκεί. Πού ακριβώς θα χωροθετηθούν και πού ακριβώς θα βρίσκονται αυτές οι μονάδες. Αυτή είναι η ουσία του δημόσιου διαλόγου που έχει ξεκινήσει αυτή τη στιγμή.

Είναι ξεκάθαρο στη δική μας στρατηγική σκέψη ότι υπάρχει ένα κομμάτι αυτής της στρατηγικής της ευρύτερης, το οποίο εμπεριέχει την ενεργειακή αξιοποίηση υπό κάποιες συγκεκριμένες προϋποθέσεις και με αυτό θα συνεχίσουμε να πορευόμαστε.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υφυπουργέ. Λιγομίλητος.

Θα ολοκληρώσουμε με την πέμπτη με αριθμό 1355/15-9-2025 επίκαιρη ερώτηση δεύτερου κύκλου της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κυρίας Ζωής Κωνσταντοπούλου προς τον Υπουργό Κλιματικής Κρίσης και Πολιτικής Προστασίαςμε θέμα: «Διώξεις, ΕΔΕ και πρόστιμα εις βάρος συνδικαλιστών Εποχικών Πυροσβεστών».

Έχετε τον λόγο, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιος θα μου απαντήσει;

**ΠΡΟΕΔΡΕΥΩΝ (Βασίλειος Βιλιάρδος):** Ο Υφυπουργός. Είναι εδώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Τουρνάς.

**ΠΡΟΕΔΡΕΥΩΝ (Βασίλειος Βιλιάρδος):** Νομίζω ότι τον είδατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τον είδα, αλλά συνήθως το ανακοινώνουμε, γιατί θέλω να το σχολιάσω κιόλας. Η επίκαιρη ερώτηση απευθύνεται στον Υπουργό Κλιματικής Κρίσης και Πολιτικής Προστασίας, αφορά άμεσα τον Υφυπουργό τον κ. Τουρνά που ήρθε να απαντήσει, αλλά προσωπικά θεωρώ προβληματικό ότι ήρθε να απαντήσει ο ίδιος για κάτι που συνιστά ζήτημα τάξης και περιέχει και δική του ευθύνη. Θα περιμένω. Ίσως θέλει να δηλώσει ότι θα ακυρώσει όλες τις διαδικασίες πειθαρχικής δίωξης των εποχικών πυροσβεστών και πυροσβεστών πενταετούς θητείας, οπότε ίσως γι’ αυτό να έχει έρθει.

Κύριε Υφυπουργέ, κύριε Τουρνά, ξέρετε ότι το ζήτημα της πολιτικής προστασίας με απασχολεί πάρα πολύ έντονα και μας απασχολεί στην Πλεύση Ελευθερίας πάρα πολύ έντονα. Ξέρετε πολύ καλά ότι η Κυβέρνηση είναι εκτεθειμένη εδώ και χρόνια για τους χειρισμούς της στο πεδίο των δικαιωμάτων και της αξιοποίησης των εποχικών μας πυροσβεστών και των πυροσβεστών πενταετούς θητείας, των μη μόνιμων δηλαδή πυροσβεστών και πληροφορούμαι από δημοσιεύματα και βεβαίως, ζήτησα να έχω και προσωπική ενημέρωση. Ξέρετε ότι είναι στα θεωρεία οι εποχικοί μας πυροσβέστες, οι πυροσβέστες πενταετούς θητείας και σας παρακολουθούν και ελπίζω να μην κάνετε αυτά που κάνατε σε άλλες ευκαιρίες, όταν τους λέγατε «α, σας καλεί η κ. Κωνσταντοπούλου στα θεωρεία». Ελπίζω να μην στοχοποιήσετε τους πυροσβέστες όπως έχετε κάνει.

Το ζήτημα που σας θέτω είναι πάρα πολύ σοβαρό και αφορά την ποινικοποίηση της συνδικαλιστικής δράσης των εκπροσώπων των εποχικών πυροσβεστών και πυροσβεστών πενταετούς θητείας και ειδικότερα του Προέδρου και του Γραμματέα του Πανελλήνιου Σωματείου Πενταετούς Υποχρέωσης και Συμβασιούχων Πυροσβεστών.

Ο Πρόεδρος κ. Κωνσταντίνος Παπαντώνης και ο Γραμματέας κ. Νικόλαος Κατσίκης αντιμετωπίζουν ένορκη διοικητική εξέταση με πρόστιμα και όπως ενημερώνομαι και νέες διώξεις, διότι τόλμησαν σε καιρό δημοκρατίας -όπως θα έπρεπε να είναι- να διατυπώσουν δημόσιες τοποθετήσεις, καταγγελίες, κριτική για την κατάσταση που επικρατεί στο Σώμα, για την κατάσταση που επικρατεί σε σχέση με τους συναδέλφους τους. Έχουν κληθεί και οι δύο να πληρώσουν πρόστιμα 900 ευρώ, δηλαδή περισσότερο και από το μισθό τους, διότι άσκησαν τα συνδικαλιστικά τους καθήκοντα, για δύο ανακοινώσεις -ακούστε, κύριε Πρόεδρε, γιατί είναι φοβερά αυτά τα πράγματα-, για δύο ανακοινώσεις που εξέδωσαν, προνοώντας τον Μάρτιο του 2025, 12 Μαρτίου και 24 Μαρτίου 2025 και καταγγέλλουν τις ελλείψεις, τις οποίες τις είδαμε τώρα το καλοκαίρι. Τις είδαμε. Έφτασε να καεί η Αχαΐα και η Πάτρα.

Καταγγέλλουν, λοιπόν, στις 12 Μαρτίου 2025:

«Η πυρόσβεση δεν γίνεται με αλγόριθμους. Οι πυροσβέστες δεν είναι αναλώσιμοι. Το τελευταίο διάστημα ακούμε συνεχώς για νέες τεχνολογίες, για τεχνητές νοημοσύνες, για το Πρόγραμμα ΑΙΓΙΣ που υποτίθεται ότι θα αλλάξει την πυρόσβεση και την πολιτική προστασία. Δορυφόροι, drones, συστήματα πρόγνωσης, αλγόριθμοι. Όλα αυτά είναι χρήσιμα, αλλά η πραγματικότητα είναι αμείλικτη: αν δεν πατήσει αρβύλα στο χώμα, αν δεν βρεθεί πυροσβέστης στην πρώτη γραμμή με τη μάνικα στο χέρι, η φωτιά δεν σβήνει». Το λένε αυτοί που μπαίνουν μέσα στη φωτιά, όχι οι χαρτογιακάδες των γραφείων!

«Αντί να ενισχύσουν ουσιαστικά το Πυροσβεστικό Σώμα, οι αρμόδιοι επενδύουν σε επικοινωνιακά παιχνίδια. Το μόνο που τους ενδιαφέρει είναι να φαίνονται προς τα έξω ότι είναι έτοιμοι, αδιαφορώντας για το ότι αυτή η εικόνα “ετοιμότητας” βασίζεται στην εξόντωση των συναδέλφων μας. Την ώρα που οι ελλείψεις σε προσωπικό και μέσα είναι τεράστιες, προτιμούν να παρουσιάζουν “καινοτομίες” αντί να κάνουν τα αυτονόητα:

Προσλήψεις μόνιμου προσωπικού. Οι υπηρεσίες λειτουργούν με λιγότερο προσωπικό από ποτέ, ενώ οι έτοιμοι εποχικοί πυροσβέστες περιμένουν να μονιμοποιηθούν». Τους είχατε στην ανεργία μέχρι την 1η Μαρτίου.

«Ανανέωση του στόλου των οχημάτων. Οι πυροσβέστες ανεβαίνουν σε σαράβαλα» τα έχουμε δει, κύριε Τουρνά, τα σαράβαλα «που βγαίνουν εκτός μάχης την κρίσιμη στιγμή, όπως έγινε στην Εύβοια και την Αττική, όπου θρηνήσαμε συναδέλφους». Το ξέρετε.

«Ενίσχυση του ατομικού εξοπλισμού. Δεν είναι δυνατόν οι πυροσβέστες να επιχειρούν με φθαρμένα ρούχα και ελλιπή μέσα προστασίας». Τα έχουμε δει, κύριε Τουρνά και τα φθαρμένα τους ρούχα και τα άρβυλα που τα ράβουν μόνοι τους και τις μασκούλες του φαρμακείου. Τα έχουμε.

«Αποκατάσταση των οφειλόμενων ρεπό και αδειών. Οι πυροσβέστες είναι εξουθενωμένοι, καθώς οι συνεχόμενες επιφυλακές και ετοιμότητες τούς στερούν το δικαίωμα στην ξεκούραση και στην προσωπική τους ζωή». Νομίζω είναι 2 εκατομμύρια τα οφειλόμενα ρεπό. «Χιλιάδες ρεπό και άδειες παραμένουν οφειλόμενες, ενώ οι υπηρεσίες συνεχίζουν να λειτουργούν στο όριο, με το προσωπικό να καλείται να εργάζεται ασταμάτητα, χωρίς καμία μέριμνα για την υγεία και την ασφάλειά του. Ακόμη και τώρα, Μάρτιο μήνα, οι πυροσβέστες βρίσκονται σε περιπολίες λόγω της αύξησης της θερμοκρασίας, ενώ ταυτόχρονα η ΕΜΥ στέλνει έγγραφα για τοπικές βροχές.

Το ένα αναιρεί το άλλο, αλλά η ουσία είναι μία: ο απλός πυροσβέστης, ο συνάδελφος, είναι συνεχώς σε αυξημένη ετοιμότητα, γιατί κάποιοι θέλουν να δείχνουν ότι όλα λειτουργούν “ρολόι”. Το κράτος δείχνει πλήρη αδιαφορία για τις συνθήκες εργασίας μας. Στέλνουν εκατόν πενήντα πυροσβέστες στη Σαντορίνη, χωρίς κανένα ουσιαστικό σχέδιο» τα θυμάστε «λες και αν γίνει σεισμός, θα κρατήσουμε τα βράχια να μην πέσουν. Κηρύσσουν επιφυλακές χωρίς λόγο, εξαντλώντας το προσωπικό, και όταν έρθει η πραγματική κρίση, δεν ξέρουν από πού τους ήρθε. Αντί να σχεδιάζουν επικοινωνιακές καμπάνιες, ας αναλάβουν τις ευθύνες τους.

Οι πυροσβέστες δεν είναι ούτε αριθμοί σε προϋπολογισμούς, ούτε εργαλεία για να καλύπτουν πολιτικές αποτυχίες. Αν δεν στηριχθεί το προσωπικό, αν δεν ενισχυθεί η υποδομή, τότε κάθε επόμενη καταστροφή θα μας βρίσκει το ίδιο απροετοίμαστους». Αυτά γίνονται κάθε χρόνο, προειδοποιούν οι ίδιοι, όπως προειδοποιούσαν οι εργαζόμενοι στον σιδηρόδρομο πριν γίνει το έγκλημα των Τεμπών.

«Το ΑΙΓΙΣ και κάθε άλλο σχέδιο μπορεί να είναι χρήσιμο αλλά μόνο ως εργαλείο. Οι φωτιές δεν σβήνουν από ένα drone ούτε από έναν αλγόριθμο. Χρειάζονται ανθρώπους, χρειάζονται εκπαίδευση, χρειάζονται μέσα. Και αν το κράτος δεν το καταλάβει αυτό, τότε απλώς θα συνεχίσουμε να θρηνούμε χαμένες ζωές και καμένη γη.

Με τιμή, για το διοικητικό συμβούλιο του Σωματείου, ο Πρόεδρος Παπαντώνης Κωνσταντίνος» βάζει και το κινητό του «ο Γραμματέας Κατσίκης Νικόλαος», δελτίο Τύπου που το απευθύνουν στα μέλη του σωματείου τους, σε εμάς εδώ, στη Βουλή και στα μέσα ενημέρωσης.

Και δεύτερο δελτίο Τύπου, ανακοίνωση-καταγγελία αυτή τη φορά, πάλι προς τα μέλη του σωματείου τους, τη Βουλή των Ελλήνων και τα μέσα ενημέρωσης:

Για άλλη μία φορά η προχειρότητα, η αδιαφορία και η ανικανότητα της ηγεσίας του Υπουργείου βγαίνουν στην επιφάνεια. Και αυτή τη φορά η ευθύνη έχει όνομα: Ευάγγελος Τουρνάς» εσείς. «Ο Υφυπουργός που είναι υπεύθυνος για το Πυροσβεστικό Σώμα αποδεικνύει καθημερινά ότι δεν έχει ούτε τη βούληση ούτε την ικανότητα να διαχειριστεί τα κρίσιμα ζητήματα που αφορούν την πυροπροστασία της χώρας».

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω. Σας ευχαριστώ.

«Τα λέγαμε εδώ και μήνες. Προειδοποιούσαμε ότι πρώτα έπρεπε να δημοσιευθεί η προκήρυξη της ΕΜΟΔΕ, ώστε να γνωρίζουμε ποιοι θα επιλεγούν και στη συνέχεια να ανοίξει η διαδικασία για την προκήρυξη των συμβασιούχων, ώστε να καλύψουν τα κενά και οι υπόλοιποι να ανανεώσουν. Όμως ο κ. Τουρνάς δεν μπήκε καν στον κόπο να μας ακούσει. Η αδιαφορία του δεν έχει προηγούμενο και τώρα θα το βρει μπροστά του.

Καταγγέλλουμε ότι φτάσαμε στο τέλος Μαρτίου και ακόμα δεν έχει βγει προκήρυξη της ΕΜΟΔΕ, αφήνοντας στον αέρα ένα κρίσιμο κομμάτι του επιχειρησιακού σχεδιασμού. Δεν έχει ολοκληρωθεί καν η κατάθεση των δικαιολογητικών για τους εποχικούς πυροσβέστες με αποτέλεσμα να μπαίνουμε στην αντιπυρική περίοδο χωρίς επαρκές προσωπικό.» Τα βρήκαμε μπροστά μας αυτά.

«Αυτή η κατάσταση είναι αποτέλεσμα της πλήρους ανεπάρκειας του κ. Τουρνά που με τις αποφάσεις ή μάλλον την παντελή έλλειψη αποφάσεων οδηγεί το Πυροσβεστικό Σώμα σε διάλυση. Η λογική του fast track χωρίς σχέδιο και προγραμματισμό θα έχει τραγικά αποτελέσματα. Όλοι θα καταθέσουν αίτηση για την προκήρυξη των εποχικών, θα προσληφθούν και στη συνέχεια οι περισσότεροι θα περάσουν για την προκήρυξη της ΕΜΟΔΕ. Αυτό σημαίνει ότι θα μείνουμε με μισούς εποχικούς πυροσβέστες μέσα στην αντιπυρική περίοδο» -αυτά γίνανε- «ενώ θα χάνεται πολύτιμος χρόνος μέχρι να καλυφθούν οι κενές θέσεις από επιλαχόντες.

Το αποτέλεσμα; Χάος στις υπηρεσίες, ελλείψεις στα περιπολικά, αποδυναμωμένα κλιμάκια και μια αντιπυρική περίοδος που ξεκινά με το χειρότερο δυνατό σενάριο. Ο κ. Τουρνάς είναι αποκλειστικά υπεύθυνος γι’ αυτό το φιάσκο. Δεν υπάρχει καμία δικαιολογία. Αν δεν μπορεί να ανταποκριθεί στις ευθύνες του, ας παραιτηθεί.

Ο νέος Υπουργός κ. Κεφαλογιάννης ανέλαβε μόλις πρόσφατα και με δικαιοσύνη λέει ότι δεν έχει καμία ευθύνη γι’ αυτή την κατάσταση. Ωστόσο, έχει πλέον την υποχρέωση να δώσει λύση και να διορθώσει το χάος, που δημιούργησε ο προκάτοχός του, ο κ. Κικίλιας δηλαδή.

Ως συνδικαλιστικός φορέας δεν θα επιτρέψουμε άλλο αυτήν την εγκληματική αδιαφορία. Καλούμε το Υπουργείο να αναλάβει τις ευθύνες του και να δώσει άμεσα λύσεις προτού η ανικανότητά τους γίνει αιτία μιας ακόμη καταστροφικής αντιπυρικής περιόδου.

Η ερώτηση, κύριε Τουρνά, είναι αυτονόητη και αναβλύζει. Οι εκπρόσωποι των εποχικών πυροσβεστών και πυροσβεστών πενταετούς θητείας σας έκρουσαν τον κώδωνα του κινδύνου τον Μάρτιο, που ήταν ήδη πια αργά. Εσείς κωφεύσατε. Φτάσατε να κάνετε μέσα στον Αύγουστο εκπαίδευση για την ΕΜΟΔΕ. Αυτά κάνατε. Μέσα στον Αύγουστο εκπαιδεύατε αντί να είναι οι ετοιμοπόλεμοι μάχιμοι πυροσβέστες στα σημεία της πυρκαγιάς».

Σας ρωτώ, λοιπόν. Έγινε ΕΔΕ με εντολή σας; Ο Υπουργός είναι ενήμερος; Γιατί εγώ τον Υπουργό ρωτώ, που θεωρώ ότι πρέπει να ανατάξει την κατάσταση. Έχουν επιβληθεί πρόστιμα στον Πρόεδρο και στο Γραμματέα των Πυροσβεστών, επειδή έκαναν αυτές τις ανακοινώσεις, που είναι δημόσια παρέμβαση υπέρ των συναδέλφων τους υπεράσπισης των δικαιωμάτων τους, απεύθυνσης στη Βουλή, γιατί απευθύνονται σε όλους εμάς και πρόσκλησης να γίνουν έννομες ενέργειες και εσείς τους διώξατε; Τους βάλατε 900 ευρώ πρόστιμο; Τους καλείτε και αύριο σε απολογία; Έτσι αντιλαμβάνεστε τη δημοκρατία ότι όποιος τολμά να υπερασπίζεται τα εργασιακά δικαιώματα και τα συνδικαλιστικά δίκαια διώκεται, τιμωρείται, του αφαιρείτε τον μισθό, τον εξουθενώνετε, τον στέλνετε στο πυρ το εξώτερον;

Θεωρείτε ότι οι συνδικαλιστές και εκπρόσωποι των πυροσβεστών, αλλά και κάθε πυροσβέστης δεν δικαιούται θεσμικά να ασκεί κριτική; Δεν δικαιούται να σας πιάνει στο στόμα του; Είστε υπεράνω κριτικής και όποιος τολμά να αναφερθεί στη θητεία σας, στις παραλείψεις και στις ευθύνες σας διώκεται;

Περιμένω τις απαντήσεις.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Ορίστε, κύριε Υφυπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κυρίες και κύριοι Βουλευτές, κυρία Κωνσταντοπούλου, καταλαβαίνω ότι δεν σας αρέσει η δική μου παρουσία και οι δικές μου απαντήσεις, αλλά όλα αυτά τα θέματα, τα οποία θίγετε εμπίπτουν στη δική μου αρμοδιότητα, άρα θα με υποστείτε για άλλη μια φορά, γιατί ξανά έχετε πει ότι θα θέλατε τον Υπουργό να σας απαντήσει και όχι εμένα.

Απαντώντας, λοιπόν, στην ερώτησή σας που αφορά σε δήθεν διώξεις συνδικαλιστικών στελεχών, που εγείρουν μάλιστα και ζητήματα νομιμότητας θα ήθελα αρχικά να επισημάνω δύο σημεία. Πρώτα απ’ όλα αναφέρομαι στο γεγονός ότι στη χώρα μας πράγματι, όπως και εσείς αναφέρατε, οι συνδικαλιστικές ελευθερίες και δράσεις είναι συνταγματικά κατοχυρωμένες σύμφωνα με την παράγραφο 1, του άρθρου 23 του Συντάγματός μας. Και αυτό το σεβόμαστε απολύτως και επ’ αυτού δεν χωράει καμία αμφιβολία.

Από την άλλη πλευρά, όμως, κυρία Κωνσταντοπούλου το Σύνταγμα δεν υπεισέρχεται σε θέματα, τα οποία αφορούν στην πειθαρχική δικαιοδοσία και τον τρόπο ελέγχου των πειθαρχικών παραπτωμάτων. Αυτά ρυθμίζονται μέσα από ειδικές διαδικασίες, που προβλέπονται μέσα από τα Σώματα Ασφαλείας, τους κανονισμούς εσωτερικής υπηρεσίας των Σωμάτων Ασφαλείας και των Ενόπλων Δυνάμεων.

Ειδικότερα, δε για τους υπαλλήλους του Πυροσβεστικού Σώματος εφαρμόζονται οι διατάξεις του κεφαλαίου β του π.δ.210/92, δηλαδή του κανονισμού εσωτερικής υπηρεσίας του Πυροσβεστικού Σώματος.

Το δεύτερο σημείο, στο οποίο θα ήθελα να αναφερθώ και το οποίο νομίζω ότι όλοι θα συμφωνήσουμε έχει να κάνει με την απαίτηση της κοινωνίας που είναι και υποχρέωση της πολιτείας, δηλαδή δική μας για την απαρέγκλιτη εφαρμογή του πειθαρχικού δικαίου στο δημόσιο τομέα. Κάθε υπόνοια παραβατικής συμπεριφοράς εκ μέρους των υπαλλήλων πρέπει να διερευνάται εσωτερικά από τη διοίκηση υπό τις εγγυήσεις του πειθαρχικού πλαισίου, ώστε να αποδίδονται τυχόν υπάρχουσες πειθαρχικές ευθύνες. Με αυτόν τον τρόπο εμπεδώνεται το αίσθημα εμπιστοσύνης των πολιτών στους δημόσιους θεσμούς, προασπίζοντας το κύρος τους.

Επιπρόσθετα, η απαρέγκλιτη εφαρμογή του πειθαρχικού δικαίου χωρίς διακρίσεις αποτελεί μια ασφαλιστική παράμετρο ισότητας, ισονομίας και δικαιοσύνης μεταξύ των υπαλλήλων. Ανεξάρτητα από την ιδιότητα του συνδικαλιστικού φορέα ή όχι του συνδικαλιστικού οργάνου ή όχι όλοι θα πρέπει να υπόκεινται στον πειθαρχικό έλεγχο, εφόσον υπάρχουν παραβάσεις αυτού. Η καλοπροαίρετη συνδικαλιστική κριτική είναι καλοδεχούμενη στο πλαίσιο του δημοκρατικού, όμως, διαλόγου μεταξύ της πολιτείας και των συνδικαλιστικών φορέων. Ωστόσο όταν αυτή αναλώνεται σε στείρα, καταγγελτική ρητορική και καταφεύγει σε προσβολές και συκοφαντίες, τότε θα πρέπει να αντιμετωπίζεται από την ιεραρχία.

Αναφορικά τώρα με την ανακοίνωση του εν λόγω Σωματείου που επικαλείστε και η οποία στοχοποιεί προσωπικά εμένα είναι προφανές ότι σκοπός της είναι η πρόκληση εντυπώσεων και όχι η πρόθεση ενημέρωσης ουσιαστικού διαλόγου και αναζήτησης των βέλτιστων δράσεων που πρέπει να διεκδικεί ένας συνδικαλιστικός φορέας.

Πράγματι προσβλητικές εκφράσεις, όπως «προχειρότητα», «αδιαφορία», «ανικανότητα», «πλήρης ανεπάρκεια του κ. Τουρνά», «η αδιαφορία του δεν έχει προηγούμενο», η εγκληματική αδιαφορία -έχω εγκληματική αδιαφορία- οι οποίες μάλιστα εμπίπτουν και στο ποινικό αδίκημα της συκοφαντικής δυσφήμησης, όπως θα σας εξηγήσω στη δευτερολογία μου, θεωρώ προφανές ότι δεν προάγουν το θεσμό του συνδικαλισμού και αφετέρου δρουν αποπροσανατολιστικά, κυρία Κωνσταντοπούλου, από τα ζητήματα που απασχολούν το Πυροσβεστικό Σώμα, αλλά και την πολιτική προστασία, ουσιαστικά ζητήματα για τα οποία εργαζόμαστε νυχθημερόν, έτσι ώστε να προάγουμε το Πυροσβεστικό Σώμα και στο σύνολό της την Πολιτική Προστασία.

Για την αναφερόμενη ΕΔΕ σας ενημερώνω ότι διενεργήθηκε σύμφωνα με τις κείμενες διατάξεις του π.δ.210/92 και το αρμόδιο ιεραρχικά όργανο αποφάσισε δια αυτού, εμπίπτει δε στα απόρρητα προσωπικά δεδομένα, τα οποία δεν δικαιούμαι να γνωρίζω και τα οποία δεν δημοσιοποίησα εγώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υφυπουργέ, για τη σχετική τήρηση του χρόνου.

Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Τουρνά, κάτι έχετε παρεξηγήσει.

Η πειθαρχική διαδικασία δεν είναι προσωπικό εργαλείο κανενός Υπουργού και κανενός Υφυπουργού. Αυτό δε που μόλις ομολογήσατε ότι ενεργοποιήθηκε πειθαρχική διαδικασία αντί διαδικασίας δικής σας, όπως λέτε προστασίας της τιμής και της υπόληψης, κάνατε κάποια μήνυση για συκοφαντική δυσφήμιση; Απευθυνθήκατε σε κάποιο αρμόδιο δικαστήριο; Όχι, εξ όσων γνωρίζω.

Ενεργοποιήσατε δηλαδή και εργαλειοποιήσατε την πειθαρχική διαδικασία και τη διαδικασία την υπηρεσιακή της ΕΔΕ για να εκδικηθείτε συνδικαλιστές που εκπροσωπούν τους εποχικούς πυροσβέστες και τους πυροσβέστες πενταετούς θητείας που στενάζουν, που πέφτουν στη φωτιά για εμάς -και αυτοί είναι ήρωες- και εσείς τους τιμωρείτε για να μην σας πιάνουν στο στόμα τους και να μην λένε την αλήθεια ότι είναι μπαχαλοποιημένη εντελώς η πολιτική προστασία, ότι παίρνετε κάθε φορά τους πυροσβέστες από τη μία άκρη της χώρας στην άλλη, δεν βάζετε κανενός είδους σχέδιο, τους μεταφέρετε από τον Έβρο στη Θεσσαλία, από τα Γιάννενα στη Ρόδο, από την Κρήτη αλλού και αντίστροφα.

Κάηκε πάλι όλη η χώρα. Κάηκε ακόμα και η Πάτρα. Είχαμε πάλι θάνατο από πυρκαγιά. Και τολμάτε να λέτε ότι κάποιος σας συκοφαντεί; Τολμάτε να τα λέτε αυτά στους ανθρώπους που όλα αυτά τα χρόνια πέφτουν στη φωτιά και που επιβαίνουν σε σαπάκια, γιατί το «σαράβαλα» είναι μετριοπαθής έκφραση που χρησιμοποιούν;

Σε άλλες χώρες τα μέσα επίγειας πυρόσβεσης που εσείς επιστρατεύετε τα έχουν σε μουσεία, κύριε Τουρνά. Στη χώρα μας δαπανώνται δυσθεώρητα ποσά, αμύθητα και αστρονομικά, που δεν ξέρουμε πού πηγαίνουν, και οι πυροσβέστες κοιμούνται στους δρόμους, κοιμούνται στα καταστρώματα των πλοίων, αν βρουν μία στιγμή να ανασάνουν, και βαράνε σαρανταοχτάωρα το ένα μετά το άλλο, και κάποιοι σκοτώνονται από την υπερκόπωση, όπως ο Ανδρέας Ανδρεάδης στη Θάσο πέρσι. Και εσείς μας λέτε ότι κάποιος σας συκοφαντεί;

Δεν είναι αλήθεια ότι υπάρχουν τεράστιες ελλείψεις και ότι στην Πάτρα που κάηκε, είχατε μειώσει κατά πολλές δεκάδες τους πυροσβέστες; Δεν είναι αλήθεια ότι υστερούμε σε μέσα επίγειας και εναέριας πυρόσβεσης; Δεν είναι αλήθεια ότι τους χρωστάτε σε όλους τόσα ρεπό που δεν θα μπορούσανε ποτέ να βγουν στη σύνταξη, αλλά και θα έπρεπε να σταματήσουν να δουλεύουν; Είναι ψέματα αυτά;

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Είναι μεγάλα ψέματα. Θα σας απαντήσω μετά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μεγάλα ψέματα είναι;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υφυπουργέ, σας παρακαλώ να μην διακόπτετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν νομίζω να τολμάτε να επισκεφθείτε πυροσβεστικούς σταθμούς, κύριε Τουρνά, και να τους πείτε ότι: «Είναι μεγάλο ψέμα το ότι σας χρωστάμε ρεπό». Δεν νομίζω να τολμάτε. Δεν νομίζω! Εγώ επισκέπτομαι και πυροσβεστικούς σταθμούς και βλέπω πυροσβέστες σε όλη τη χώρα, και ξέρω πολύ καλά ότι είναι αλήθεια. Και είναι ντροπή να λέτε ότι είναι ψέμα.

Όπως είναι ντροπή να προσπαθείτε να εμφανίσετε ότι είναι κάποια παραβίαση η άσκηση των συνδικαλιστικών υποχρεώσεων εκπροσώπων των πυροσβεστών. Σοβαρά μιλάτε; Τιμωρείτε συνδικαλιστές γιατί σας άσκησαν κριτική, και μας λέτε ότι είναι συκοφαντική η λέξη «προχειρότητα» και η λέξη «ανικανότητα»; Είστε ικανοί λέτε; Είστε έγκυροι και επαγγελματίες; Και γιατί φτάσατε να εκπαιδεύετε τους πυροσβέστες της φετινής σειράς της ΕΜΟΔΕ μέσα Αυγούστου, αν δεν είστε πρόχειροι;

Όμως, επιπλέον, κύριε Τουρνά, κοιτάξτε κάτι. Εγώ θα την επαναφέρω την επίκαιρη ερώτηση γιατί κάνετε πολιτικές διώξεις στους πυροσβέστες, και θέλετε να τους φιμώσετε, θέλετε να τους τρομοκρατήσετε, και τους εκβιάζετε με την επιβίωσή τους. Διότι όταν βάζεις 900 ευρώ σε έναν άνθρωπο που έχει μισθό λίγους μήνες τον χρόνο ή όταν είναι πενταετούς έχει έναν μισθό που όμως δεν είναι σίγουρος για μετά, τον εκβιάζεις.

Αυτό το κάνει και ο κ. Μαρκουλάκης, ο οποίος είναι άνθρωπος του κ. Μητσοτάκη, και το γνωρίζουμε αυτό. Τις ποινές τις επιβάλλει ο κ. Μαρκουλάκης που τοποθετήθηκε από τον κ. Μητσοτάκη Υπαρχηγός του Πυροσβεστικού Σώματος. Από τα κατορθώματά του είναι ότι κινηματογραφούσε τους εποχικούς πυροσβέστες όταν τους σπάσατε στο ξύλο στις 31 Οκτωβρίου του 2024. Αυτά είναι τα κατορθώματα του κ. Μαρκουλάκη. Και μετά έγινε Υπαρχηγός. Έπαιρνε βίντεο με το κινητό του. Αυτά είναι τα προσόντα για να γίνεις Αρχηγός και Υπαρχηγός, να είσαι άνθρωπος του Πρωθυπουργού και της εξουσίας και να λειτουργείς με αυτόν τον τρόπο, με τη λειτουργία του τσιρακιού. Εδώ, όμως, είναι κράτος, και σε ένα κράτος δικαίου δεν νοείται να ενεργοποιούνται τέτοιοι μηχανισμοί φίμωσης των συνδικαλιστικών εκπροσώπων των πυροσβεστών.

Τι σας είπανε; Σας είπαν ότι θα φτάσουν στα μέσα της αντιπυρικής περιόδου και δεν θα έχετε επανδρώσει επαρκώς την Πυροσβεστική. Έγινε; Έγινε. Τι σας είπανε; Σας είπανε ότι εξουθενώνετε τους πυροσβέστες και ότι θα οδηγηθούμε σε νέες καταστροφές. Έγινε; Έγινε, κύριε Τουρνά. Ήταν μια καταστροφική θερινή περίοδος, στο πλαίσιο της πολιτικής προστασίας. Εσείς καμαρώνετε ότι τα κάνετε καλά;

Κύριε Τουρνά, με εντυπωσιάζει ο κυνισμός με τον οποίο ήρθατε να μας πείτε ότι στην Κυβέρνηση του κ. Μητσοτάκη εφαρμόζετε πολιτικές διώξεις συνδικαλιστών, εφαρμόζετε τακτικές λογοκρισίας, φίμωσης, εκβιασμού εργαζομένων οι οποίοι διεκδικούν τα δικαιώματά τους, και ήρθατε εδώ να μας πείτε ότι τελικά έχετε μετατρέψει τη διαδικασία της Ένορκης Διοικητικής Εξέτασης, που αφορά πειθαρχικά παραπτώματα και παραβιάσεις, σε προσωπικό σας μηχανισμό εκδίκησης και επιβολής.

Έτσι οραματίζεστε την αξιολόγηση και άλλα μέσα στον δημόσιο τομέα; Έτσι θέλετε να χτίσετε τη δημόσια διοίκηση; Κανοναρχώντας και εκδικούμενος και στοχοποιώντας και τιμωρώντας αυτούς που θα έπρεπε να τους φυλάτε τα χέρια και τα πόδια για τη θυσία που κάνουν για όλους μας; Και εγώ προσωπικά υποκλίνομαι -δεν είναι αστείο- σε αυτό που κάνουν οι άνθρωποι αυτοί, χωρίς μέσα, χωρίς στήριξη, χωρίς σχεδιασμό, χωρίς κάλυψη, χωρίς προστασία, και τώρα σε πείσμα των δικών σας διώξεων.

Αυτή η πολιτική είναι πλήρως από απονομιμοποιημένη από το Σύνταγμά μας. Και θα ήθελα να σας ενημερώσω, γιατί είστε στρατιωτικός και ενδεχομένως να μην έχετε καλή σχέση με τα νομικά, ότι, εκτός όλων των άλλων, η συγκεκριμένη αναφορά των εποχικών πυροσβεστών και των πυροσβεστών πενταετούς θητείας, υπάγεται στο άρθρο 10 του Συντάγματος. Δεν μπορούσατε να κάνετε κανενός είδους δίωξη, κανενός είδους έρευνα, κανενός είδους ποινικοποίηση και διαδικασία τιμωρίας για αναφορά στην αρχή που εξέδωσαν οι πυροσβέστες. Πρόκειται για έγγραφα που έχουν απευθυνθεί στη Βουλή. Πρόκειται για έγγραφα τα οποία έπρεπε να έχουν απαντηθεί και δεν έχουν απαντηθεί.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, σας παρακαλώ να ολοκληρώσετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω.

Βεβαίως, εγώ σας καλώ -και δεν περιμένω φυσικά να μου πείτε πολλά στη δευτερολογία σας, εξάλλου γραμμένη θα την έχετε και αυτή- να ενημερώσετε τον κ. Κεφαλογιάννη για αυτή τη συζήτηση εδώ και για αυτά που είπατε, να τον καλέσετε να έρθει στη Βουλή για αυτό το θέμα, που είναι μείζον θέμα δημοκρατίας. Ό,τι και αν μου απαντήσετε, δεν θα τελειώσει εδώ. Εγώ θα υπερασπιστώ τους ανθρώπους αυτούς που υπερασπίζονται τη ζωή και το περιβάλλον για όλους μας μέχρι τέλους. Το ξέρετε το «μέχρι τέλους»; Θα το μάθετε.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Κύριε Υφυπουργέ, έχετε τον λόγο για τη δευτερολογία σας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Πρώτα από όλα επιτρέψτε μου να πω ότι και εγώ θαυμάζω σε εσάς τον τρόπο με τον οποίο προσεγγίζετε τα πράγματα, διαστρεβλώνοντας την αλήθεια και υιοθετώντας ένα ψευδές αφήγημα για να μπορέσετε να προχωρήσετε από εκεί και πέρα στον καταγγελτικό σας λόγο.

Εκείνο που έχω εγώ να πω, κυρία Κωνσταντοπούλου, είναι ότι εμείς λέμε ναι στον συνδικαλισμό, στον υγιή συνδικαλισμό, ο οποίος συνεργάζεται με την ηγεσία σε έναν δημοκρατικό διάλογο με σοβαρότητα, με υπευθυνότητα, αλλά και με σεβασμό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αλλιώς τους μαστιγώνετε.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Παρακαλώ, δεν σας διέκοψα.

Αυτό πιστεύουμε εμείς γιατί αυτό προάγει και το Σώμα αυτό, αυτό προάγει και τη θέση του υπαλλήλου, του κάθε πυροσβέστη και της κάθε πυροσβέστριας.

Όμως, κυρία Κωνσταντοπούλου, αυτός ο διάλογος δεν μπορεί να γίνεται ούτε με ύβρεις, ούτε με απαξιωτικές εκφράσεις, ούτε με επιχειρήματα τα οποία εν τέλει αποδεικνύονται, όπως και αποδείχθηκαν, ότι ήταν ψευδή και άρα συκοφαντικά. Άρα, λοιπόν, αυτός ο διάλογος δεν πρέπει να γίνεται με αυτόν τον τρόπο.

Και γιατί το λέω αυτό; Γιατί το Πυροσβεστικό Σώμα είναι ένα σώμα ασφαλείας και όπως και τα άλλα σώματα ασφαλείας, αλλά και οι Ένοπλες Δυνάμεις στηρίζονται στην πειθαρχία, στη δεοντολογία, στον σεβασμό, που είναι ενδείξεις υψηλού επαγγελματικού φρονήματος, αλλά και πολιτισμού. Σε αυτά στηρίζονται γιατί εκτελούν ένα έργο το οποίο είναι κοινωνικό και στο οποίο διακυβεύεται η ασφάλεια του πολίτη, αλλά και η δική τους. Άρα, θα πρέπει να έχουν μια συνοχή, να επικοινωνούν σωστά για την ασφάλεια και τη δική τους και για την επιτυχία της αποστολής.

Από εκεί και πέρα, οι ύβρεις, οι απαξιωτικές εκφράσεις δεν χωράνε στα σώματα ασφαλείας και στις Ένοπλες Δυνάμεις και εάν παραβαίνουν αυτούς τους κανόνες, τότε αυτεπάγγελτα η ιεραρχία επεμβαίνει και ελέγχει αν υπάρχουν πειθαρχικά παραπτώματα. Και βέβαια αυτό ακριβώς έγινε.

Όσον αφορά δε τον κ. Μαρκουλάκη, τον οποίο λέτε, έχει τριάντα πέντε χρόνια υπηρεσίας. Ξεκίνησε επί πολλά έτη από μικρός πυροσβέστης και εξελίχθηκε σταδιακά σε αυτή τη θέση της ιεραρχίας και είναι εκείνος που δεν έχει λείψει ούτε μία ημέρα κατά τη διάρκεια της αντιπυρικής περιόδου και της νύχτας και τον οποίο στείλαμε σε όλα τα σημαντικά συμβάντα για να διοικήσει και να εποπτεύσει ώστε να κλείσουν αυτά τα σημαντικά συμβάντα. Είναι από τους ικανότερους αξιωματικούς που μπορούν να τερματίσουν, να τελειώσουν μια φωτιά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …(δεν ακούστηκε)

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Το ίδιο ισχύει και για το σύνολο της ιεραρχίας, η οποία έχει περάσει δια πυρός και σιδήρου.

Άρα, δεν είναι γραφειοκράτες. Είναι η ιεραρχία η οποία προσπαθεί να τηρήσει αυτά που πρέπει να τηρήσει όσον αφορά και τον διάλογο, αλλά και θεσμικά. Διαφορετικά θα διαλυθούμε. Θα διαλυθεί το Πυροσβεστικό Σώμα το οποίο βλέπουμε τι αποστολή έχει εν όψει της κλιματικής κρίσης και τι φαινόμενα αντιμετωπίζει.

Από εκεί και πέρα, εγώ να σας ρωτήσω, κυρία Κωνσταντοπούλου, μια απλή ερώτηση. Εσείς καταγγείλατε την Ένωση Δικαστών και Εισαγγελέων για κάποιες φράσεις τις οποίες έβγαλαν σε μια ανακοίνωσή τους; Αυτό πληροφορούμαι από τα ρεπορτάζ.

Ισχύει, κυρία Κωνσταντοπούλου; Διότι εσείς για μια ανακοίνωση της Ένωσης Δικαστών και Εισαγγελέων «τριτοκοσμικές καταστάσεις, εικόνες ντροπής και τραμπουκισμούς» θεωρήσατε ότι σας φωτογραφίζουν, που δεν σας αναφέρουν και καταφύγατε, λέει, σε μήνυση εναντίον της Ένωσης Δικαστών και Εισαγγελέων που εκπροσωπούν έναν από τους τρεις πυλώνες της δημοκρατίας μας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν τους έκανα πειθαρχικό.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Και, από την άλλη μεριά, κυρία Κωνσταντοπούλου, ψέγετε το Πυροσβεστικό Σώμα γιατί άσκησε αυτό που έπρεπε να ασκήσει.

Για εμάς, κυρία Κωνσταντοπούλου, εγώ θέλω να σας διαβεβαιώσω ότι δεν είναι καθόλου προσωπικό. Δεν με ενδιαφέρει καθόλου τι λένε. Δεν το ακούω. Όμως, είναι βαθιά θεσμικό, όπως σας εξήγησα -είναι βαθιά θεσμικό επαναλαμβάνω- και καμία συνδικαλιστική ιδιότητα ούτε το μορφωτικό επίπεδο επιτρέπει το να λέει ο καθένας ό,τι θέλει. Δεν νοείται να λέει ο καθένας ό,τι θέλει. Θα καταντήσουμε στο χάος, θα καταντήσουμε στη διάλυση και αυτό δεν πρέπει να γίνει σε καμία περίπτωση και αυτό κάνει η ηγεσία του Πυροσβεστικού Σώματος.

Από την άλλη μεριά, σας είπα ότι είναι συκοφαντικό, γιατί στηρίζεται σε λάθος επιχειρήματα για να φτάσει σε αυτό το σημείο αυτών των λέξεων, αυτών των αυτονόητων χαρακτηρισμών, που ντρέπομαι και να τα επαναλάβω, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιων χαρακτηρισμών;

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Διότι στηρίζεται και λέει ότι αργήσαμε να πάρουμε τους δασοκομάντο. Τους δασοκομάντο τους είχαμε έτοιμους. Τους εκατόν ογδόντα από τη δεξαμενή των εποχικών πυροσβεστών και των περσινών επιλαχόντων τους πήραμε άμεσα και τους εντάξαμε άμεσα και φτιάξαμε πέντε επιπλέον μονάδες δασοκομάντο στην επικράτεια και συνολικά έχουμε είκοσι μία. Με την έναρξη της αντιπυρικής περιόδου, λοιπόν, είχαμε είκοσι Μία Ειδικές Μονάδες Δασικών Επιχειρήσεων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Χωρίς πυροσβέστες.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Με χίλιους εξακόσιους δασοκομάντο, οι οποίοι -προσέξτε, κυρία Κωνσταντοπούλου- προήλθαν από τη δεξαμενή των εποχικών πυροσβεστών, γιατί είπαμε ότι θα τους μοριοδοτήσουμε, κάτι που το κάναμε πράξη. Αυτό υποσχεθήκαμε και αυτό κάναμε.

Να σας πω, κυρία Κωνσταντοπούλου, αυτοί οι δασοκομάντο είναι που πολέμησαν στις τέσσερις χιλιάδες επτακόσιες φωτιές που είχαμε στην αντιπυρική μαζί με τους πυροσβέστες και τις πυροσβέστριες τους υπόλοιπους και μας εκπροσώπησαν και στην Ιβηρική. Στις τεράστιες καταστροφές που είχαμε στην Ισπανία τους στείλαμε και εκεί και μας εκπροσώπησαν και γι’ αυτό καταχειροκροτήθηκαν στο Ευρωκοινοβούλιο. Είναι αυτοί που εκπροσώπησαν και τίμησαν και το Πυροσβεστικό Σώμα και την πατρίδα μας.

Να πάμε και στους εποχικούς; Εμείς τέλος Μαρτίου περάσαμε διάταξη και αυξήσαμε το όριο της πρόσληψης από έξι σε οχτώ μήνες και, από εκεί και πέρα, προχωρήσαμε με γρήγορες διαδικασίες. Προσλάβαμε δυόμισι χιλιάδες εποχικούς, οι οποίοι μπορούν να ανανεώνουν τη θητεία τους για τα επόμενα πέντε χρόνια. Αυτό κάναμε.

Και προσέξτε όσον αφορά και τα κενά που επικαλείστε, φέτος για πρώτη φορά -που δεν είχαμε ποτέ- είχαμε δεκαοχτώ χιλιάδες πυροσβέστες και πυροσβέστριες, δεκαπεντέμισι χιλιάδες μόνιμους και δυόμισι χιλιάδες εποχικούς. Και δεν σταματάμε εδώ. Θα σας εξηγήσω γιατί.

Κυρία Κωνσταντοπούλου, πάμε και στα ΜΑΠ. Είναι δυνατόν να λέτε αυτά τα πράγματα; Σας λένε ψέματα και πείθεσθε; Σας λέω ότι τα τρία τελευταία χρόνια όλοι οι πυροσβέστες και οι πυροσβέστριες έχουν πάρει τουλάχιστον από μια συλλογή ΜΑΠ. Μόνο φέτος -ζήτησα τα στοιχεία- μέχρι τέλος Αυγούστου είχαν διανεμηθεί δώδεκα χιλιάδες άρβυλα, δασικά άρβυλα, σε όλους όσους ασχολούνται με τη δασοπυρόσβεση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δώδεκα χιλιάδες άρβυλα, δηλαδή έξι χιλιάδες ζευγάρια;

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Δώδεκα χιλιάδες ζευγάρια άρβυλα σε όσους ασχολούνται με τη δασοπυρόσβεση.

Κυρία Κωνσταντοπούλου, χαριτωμένα όλα αυτά, αλλά εγώ εκείνο που έχω να σας πω είναι ότι οι αποθήκες μας είναι γεμάτες για να δίνουμε στους πυροσβέστες και τις πυροσβέστριες περιοδικά τα υλικά τα οποία δικαιούνται και βέβαια και εκτάκτως ό,τι καταστρέφεται και πρέπει να αντικατασταθεί από τη συμμετοχή τους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σαν τον Ο.Π.Ε.Κ.Ε.Π.Ε. είναι γεμάτα.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Πέραν τούτου, κυρία Κωνσταντοπούλου, παραλαμβάνουμε πεντέμισι χιλιάδες ΜΑΠ και για τους εθελοντές των εθελοντικών οργανώσεων και, βέβαια, έχουμε και μια τεράστια παραγγελία 9,7 εκατομμυρίων για να γεμίσουμε τις αποθήκες μας και ψάχνουμε να βρούμε και άλλες αποθήκες -και σας το λέω ειλικρινά- γιατί 9,7 εκατομμύρια θα κάνουμε προμήθεια για όλο το προσωπικό το υφιστάμενο, αλλά και για αυτούς που σχεδιάζουμε να προσλάβουμε τα επόμενα χρόνια.

Να πάμε, κυρία Κωνσταντοπούλου, στα οχήματα, γιατί μας λέτε ότι και για τα οχήματα ότι είναι σαπάκια και πράσινα άλογα. Τι είναι αυτά;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε Υφυπουργέ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Για τα δύο προηγούμενα έτη παραλάβαμε διακόσια τριάντα καινούργια οχήματα και διανεμήθηκαν στις υπηρεσίες και φέτος παραλάβαμε εκατόν σαράντα ολοκαίνουργια οχήματα και, επίσης, διανεμήθηκαν στις υπηρεσίες όλων των τύπων σε μια συνολική προμήθεια χιλίων τετρακοσίων οχημάτων, τα οποία θα παραδοθούν τα δύο επόμενα χρόνια σταδιακά γιατί δεν μπορεί να ανταποκριθεί η αγορά.

Αυτό κάνουμε, κυρία Κωνσταντοπούλου, και θα κλείσω με αυτά γιατί αναφέρατε πολλά πράγματα.

Με συγχωρείτε, κύριε Πρόεδρε, δυο κουβέντες ακόμα πρέπει να πω.

Όσον αφορά τα ρεπό, κυρία Κωνσταντοπούλου, μέχρι τώρα έχω υπογράψει 11,6 εκατομμύρια για νυχτερινά, εξαιρέσιμες και αργίες για τους πυροσβέστες πενταετούς υποχρέωσης. Έχουμε διπλασιάσει τις ημέρες εκτός έδρας σε εξήντα ημέρες και μιλάμε για 5,5 εκατομμύρια.

Όσον αφορά τους εποχικούς πυροσβέστες, έχουμε υπογράψει 5,8 εκατομμύρια για νυχτερινά, εξαιρέσιμες και Κυριακές και, βέβαια, τριπλασιάσαμε τις ημέρες και εκτός έδρας από δεκαπέντε σε σαράντα πέντε ημέρες, δηλαδή 4,5 εκατομμύρια.

Από εκεί και πέρα, εμείς προχωρήσαμε και ακόμα παραπέρα και δίνουμε και άλλο ένα δικαίωμα στους πυροσβέστες. Διπλασιάσαμε τον αριθμό των ημερών από οχτώ σε δεκαέξι που μπορούν να δουλέψουν οκτάωρα με δική τους επιθυμία και επ’ αμοιβή με 50 ευρώ, που επίσης είναι περίπου 4 εκατομμύρια.

Κυρία Κωνσταντοπούλου, αυτά δεν είχαν γίνει ποτέ ξανά. Γιατί ρεπό μιλάτε; Εμείς ανταμείβουμε τον πυροσβέστη. Πολλαπλασιάζουμε τα εκτός έδρας. Αυξήσαμε τις δαπάνες για τις εξαιρέσιμες και τις αργίες. Φροντίζουμε τον πυροσβέστη και θα συνεχίσουμε.

Εκείνο που έχω να σας πω, για να μην καταχραστώ τον χρόνο, είναι ότι με τη δημιουργία του Υπουργείου Κλιματικής Κρίσης και Πολιτικής Προστασίας πήραμε μια εντολή από τον Πρωθυπουργό, τον Κυριάκο Μητσοτάκη, να φτιάξουμε ένα ισχυρό μηχανισμό αντιμετώπισης φυσικών καταστροφών και πάνω σε αυτό δουλεύουμε εντατικά με ένα στρατηγικό σχέδιο να ενισχύσουμε το Πυροσβεστικό Σώμα με ανθρώπινο δυναμικό και φέτος για πρώτη φορά το φτάσαμε στα δεκαοχτώ χιλιάδες άτομα.

Και δεν μένουμε εδώ. Σας το λέω και είναι είδηση αυτή ότι και για του χρόνου έχουμε σχεδιάσει για τα επόμενα χρόνια να προσλαμβάνουμε χίλιους και πλέον πυροσβέστες για να ενταχθούν στο Πυροσβεστικό Σώμα.

Είναι πάνω από την οργανική δύναμη, κυρία Κωνσταντοπούλου. Θυμηθείτε το αυτό και θα το δείτε στην πράξη. Θα ξεκινάμε να προσλαμβάνουμε τους πυροσβέστες επί θητεία. Λοιπόν, θα αυξήσουμε πραγματικά.

Το δεύτερο που κάνουμε, κυρία Κωνσταντοπούλου, είναι ότι επενδύουμε και στην υλικοτεχνική υποδομή, στον εξοπλισμό και στα μέσα, τα οποία χρειαζόμαστε μέσα από το πρόγραμμα ΑΙΓΙΣ για να φτάσουμε πραγματικά σε ένα σύγχρονο, σε ένα ισχυρό Πυροσβεστικό Σώμα.

Και προχωράμε σε αυτήν την εντολή που έχουμε, γιατί είναι ανάγκη να προχωρήσουμε για την πατρίδα μας, για την εκπλήρωση της αποστολής του Πυροσβεστικού Σώματος και αφήνοντας πίσω τα βαρίδια του παρελθόντος, αλλά και αυτούς που προσπαθούν να μας φρενάρουν σε αυτήν τη μετεξέλιξη, σε αυτόν τον εκσυγχρονισμό του Πυροσβεστικού Σώματος.

Ευχαριστώ πολύ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υφυπουργέ. Ευτυχώς που δεν θελήσατε να καταχραστείτε τον χρόνο πάντως.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων και ερωτάται το Σώμα εάν δέχεται να λύσουμε τη συνεδρίαση.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 19.25΄ λύεται η συνεδρίαση για την Τετάρτη 24 Σεπτεμβρίου 2025 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων, β) νομοθετική εργασία, σύμφωνα με την ημερήσια διάταξη που θα σας διανεμηθεί και γ) ειδική ημερήσια διάταξη, «αιτήσεις άρσης ασυλίας Βουλευτών».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**